(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΚ΄

Πέμπτη, 21 Μαρτίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 3ο Γενικό Λύκειο Χαϊδαρίου, το Γυμνάσιο Μεθοδικό Εκπαιδευτήριο, το Β' Γυμνάσιο Αργοστολίου Κεφαλληνίας, το 2ο Γυμνάσιο Ιεράπετρας, το Γυμνάσιο Πρίνου Τρικάλων και από το 77ο Δημοτικό Σχολείο Θεσσαλονίκης, σελ.   
3. Αναφορά στο δυστύχημα των Τεμπών, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Παρασκευής 22 Μαρτίου του 2024, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: « Έγκριση Σχεδίου Σύμβασης για την Προμήθεια Αεροσκαφών τύπου «DHC-515»», σελ.   
2. Κατάθεση πρότασης νόμου:

Ο Πρόεδρος της Κοινοβουλευτικής Ομάδας «ΝΙΚΗ» και Βουλευτές του κόμματός του κατέθεσαν σήμερα στις 21.3.2024 πρόταση νόμου: «Διάχυτος κοινωνικός έλεγχος κανονισμών ασφαλείας στα μέσα μαζικής μεταφοράς», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.  
ΓΕΡΟΒΑΣΙΛΗ Ο., σελ.

ΛΑΜΠΡΟΥΛΗΣ Ι., σελ.

ΠΛΑΚΙΩΤΑΚΗΣ Ι, σελ.

ΟΜΙΛΗΤΕΣ

Α. Αναφορά στο δυστύχημα των Τεμπών:  
 ΒΕΛΟΠΟΥΛΟΣ Κ. , σελ.   
 ΒΡΕΤΤΟΣ Ν. , σελ.   
 ΓΕΡΟΒΑΣΙΛΗ Ό. , σελ.   
 ΚΑΤΡΙΝΗΣ Μ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΟΒΕΡΔΟΣ Ι. , σελ.   
 ΠΑΠΠΑΣ Ν. , σελ.   
 ΡΑΠΤΗ Ζ. , σελ.   
 ΣΤΑΜΑΤΗΣ Γ. , σελ.   
 ΧΗΤΑΣ Κ. , σελ.   
  
Β. Επί διαδικαστικού θέματος:  
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΚΑΤΡΙΝΗΣ Μ. , σελ.   
 ΛΑΜΠΡΟΥΛΗΣ Γ. , σελ.   
 ΛΟΒΕΡΔΟΣ Ι. , σελ.   
 ΜΠΟΥΚΩΡΟΣ Χ. , σελ.   
 ΠΑΠΠΑΣ Ν. , σελ.   
 ΠΛΑΚΙΩΤΑΚΗΣ Ι. , σελ.   
 ΡΑΠΤΗ Ζ. , σελ.   
  
Γ. Επί του σχεδίου νόμου του Υπουργείου Κλιματικής Κρίσης και Πολιτικής Προστασίας:  
 ΑΝΔΡΟΥΛΑΚΗΣ Ν. , σελ.   
 ΑΝΤΩΝΙΟΥ Μ. , σελ.   
 ΒΑΡΤΖΟΠΟΥΛΟΣ Δ. , σελ.   
 ΒΕΛΟΠΟΥΛΟΣ Κ. , σελ.   
 ΒΡΕΤΤΟΣ Ν. , σελ.   
 ΓΡΑΜΜΕΝΟΣ Β. , σελ.   
 ΔΕΛΒΕΡΟΥΔΗΣ Κ. , σελ.   
 ΔΕΛΗΣ Ι. , σελ.   
 ΚΑΖΑΜΙΑΣ Α. , σελ.   
 ΚΑΤΡΙΝΗΣ Μ. , σελ.   
 ΚΕΔΙΚΟΓΛΟΥ Σ. , σελ.   
 ΚΙΚΙΛΙΑΣ Β. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΤΙΣΤΑΚΗΣ Ε. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΙΑΚΟΥΛΗ Ε. , σελ.   
 ΛΟΒΕΡΔΟΣ Ι. , σελ.   
 ΜΠΟΥΚΩΡΟΣ Χ. , σελ.   
 ΠΑΠΠΑΣ Ν. , σελ.   
 ΠΕΡΚΑ Θ. , σελ.   
 ΠΟΥΛΑΣ Α. , σελ.   
 ΡΑΠΤΗ Ζ. , σελ.   
 ΣΙΜΟΠΟΥΛΟΣ Ε. , σελ.   
 ΣΤΑΜΑΤΗΣ Γ. , σελ.   
 ΣΤΥΛΙΟΣ Γ. , σελ.   
 ΤΟΥΡΝΑΣ Ε. , σελ.   
 ΦΟΡΤΩΜΑΣ Φ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚ΄

Πέμπτη 21 Μαρτίου 2024

Αθήνα, σήμερα στις 21 Μαρτίου 2024, ημέρα Πέμπτη και ώρα 11.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Σπυρίδωνα Κουλκουδίνα, Βουλευτή Πιερίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, πριν προχωρήσουμε στη συζήτηση του νομοσχεδίου έχω την τιμή να ανακοινώσω στο Σώμα το δελτίο των επικαίρων ερωτήσεων της Παρασκευής 22 Μαρτίου του 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)

1. Η με αριθμό 838/12-3-2024 επίκαιρη ερώτηση του Βουλευτή Λακωνίας της Κοινοβουλευτικής Ομάδας «Νέα Δημοκρατία» κ. Αθανασίου Δαβάκη προς τον Υπουργό Κλιματικής Κρίσης και Πολιτικής Προστασίας, με θέμα: «Αποζημιώσεις πυρόπληκτων 2021 στον Δήμο Ανατολικής Μάνης».

2. Η με αριθμό 833/12-3-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών, με θέμα: «Εκτός εγκεκριμένου χρονοδιαγράμματος το έργο Νεάπολη - Άγιος Νικόλαος του Βόρειου Οδικού Άξονα Κρήτης (ΒΟΑΚ)».

3. Η με αριθμό 830/11-3-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας. «ΠΑΣΟΚ - Κίνημα Αλλαγής» κ. Παύλου Γερουλάνου προς τον Υπουργό Εθνικής Οικονομίας και Οικονομικών, με θέμα: «Διεύρυνση ανισότητας μεταξύ μισθών και εταιρικών κερδών (τα οποία φεύγουν όλο και περισσότερο στο εξωτερικό)».

4. Η με αριθμό 853/15-3-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Παπαναστάση προς τον Υπουργό Υγείας, με θέμα: «Οδηγείτε σε κλείσιμο το Κέντρο Φυσικής και Ιατρικής Αποκατάστασης (ΚΕΦΙΑΠ) Αμφιλοχίας παρά τις τεράστιες ανάγκες αποκατάστασης στην περιοχή».

5. Η με αριθμό 845/14-3-2024 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Εθνικής Άμυνας, με θέμα: «Επίλυση του αδιεξόδου των ηλικιακών ορίων συνταξιοδότησης των Επαγγελματιών Οπλιτών (ΕΠ.ΟΠ.)».

6. Η με αριθμό 835/12-3-2024 επίκαιρη ερώτηση της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Περιβάλλοντος και Ενέργειας, με θέμα: «Άμεση έκδοση του προεδρικού διατάγματος για τη λίμνη Παμβώτιδα».

7. Η με αριθμό 837/12-3-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Υποδομών και Μεταφορών, με θέμα: «Σοβαρά προβλήματα ασφάλειας στην εναέρια κυκλοφορία λόγω ξεπερασμένου τεχνολογικά εξοπλισμού και συστημάτων».

8. Η με αριθμό 829/11-3-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Προστασίας του Πολίτη, με θέμα: «Τα εγκλήματα μίσους κατά των ατόμων ΛΟΑΤΚΙ και ο ανεπαρκής ρόλος της πολιτείας στην αποτροπή τους».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132παράγραφος 2 Κανονισμού της Βουλής)

1. Η με αριθμό 834/12-3-2024 επίκαιρη ερώτηση της Βουλευτού Κοζάνης της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Καλλιόπης Βέττα προς τον Υπουργό Αγροτικής Ανάπτυξης και Τροφίμων, με θέμα: «Άμεση ανάγκη για στήριξη των επαγγελματιών αλιέων της λίμνης Πολυφύτου».

2. Η με αριθμό 841/14-3-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Εμμανουήλ Χριστοδουλάκη προς τον Υπουργό Περιβάλλοντος και Ενέργειας, με θέμα: «Μείζονα περιβαλλοντικά ζητήματα που ανακύπτουν από τη χωροθέτηση υγειονομικής ταφής βιομηχανικών επικίνδυνων αποβλήτων στον Δήμο Τανάγρας της Περιφερειακής Ενότητας Βοιωτίας της Περιφέρειας Στερεάς Ελλάδας».

3. Η με αριθμό 854/15-3-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Για τα προβλήματα των μηλοκαλλιεργητών στο Δήμο Αγιάς της Περιφερειακής Ενότητας (Π.Ε.) Λάρισας».

4. Η με αριθμό 836/12-3-2024 επίκαιρη ερώτηση του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτση προς τον Υπουργό Υποδομών και Μεταφορών, με θέμα: «Τέσσερα χρόνια κυβερνητικής αδράνειας για τα μεγάλα έργα της Μεσσηνίας».

5. Η με αριθμό 852/15-3-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Εθνικής Οικονομίας και Οικονομικών, με θέμα: «Η απληστία των συστημικών τραπεζών συνεχίζεται».

6. Η με αριθμό 842/14-3-2024 επίκαιρη ερώτηση του Βουλευτή Πρεβέζης της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Κωνσταντίνου Μπάρκα προς τον Υπουργό Προστασίας του Πολίτη, με θέμα: «Οι Αστυνομικές Διευθύνσεις Θεσσαλονίκης εκπέμπουν SOS».

7. Η με αριθμό 847/14-3-2024 επίκαιρη ερώτηση του Βουλευτή Ροδόπης της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Να εφαρμοστεί άμεσα το Μέτρο 5.2, ύψους 45 εκατομμυρίων ευρώ για δωρεάν αντικατάσταση ζωικού κεφαλαίου και ανακατασκευή στάβλων και για τους πυρόπληκτους της Ροδόπης».

8. Η με αριθμό 843/14-3-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών, με θέμα: «Τι προτίθεται να κάνει η Κυβέρνηση για την αναβάθμιση της συγκοινωνιακής σύνδεσης μεταξύ της περιοχής της Μεσσαράς και του νέου αεροδρομίου Καστελίου;»

9. Η με αριθμό 849/14-3-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Γεωργίου Νικητιάδη προς τον Υπουργό Ψηφιακής Διακυβέρνησης, με θέμα: «Αυξήσεις τιμών στις τηλεπικοινωνίες».

10. Η με αριθμό 844/14-3-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας, με θέμα: «Ανοίγει και πάλι ο ασκός του Αιόλου για την εκτροπή του Αχελώου».

11. Η με αριθμό 848/14-3-2024 επίκαιρη ερώτηση του Βουλευτή Τρικάλων της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Μαρίνας Κοντοτόλη προς την Υπουργό Εσωτερικών, με θέμα: «Να κηρυχθεί η 28η Φεβρουαρίου στα Τρίκαλα και σε όλη τη Θεσσαλία ως ημέρα τιμής και μνήμης των πενήντα επτά νεκρών συμπολιτών μας στο δυστύχημα των Τεμπών».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 Κανονισμού της Βουλής)

1. Η με αριθμό 3219/15-2-2024 ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς την Υπουργό Κοινωνικής Συνοχής και Οικογένειας, με θέμα: «Προβλήματα στη λειτουργία του Κέντρου Κοινωνικής πρόνοιας Περιφέρειας Κεντρικής Μακεδονίας (ΚΚΠΠΚΜ) από την τραγική υποστελέχωσή του».

2. Η με αριθμό 3227/16-2-2024 ερώτηση της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Υγείας, με θέμα: «Ποιος είναι ο σχεδιασμός του Υπουργείου Υγείας για τη μονάδα χημειοθεραπείας του Γενικού Νοσοκομείου (ΓΝ) Βόλου;»

3. Η με αριθμό 2387/21-12-2023 ερώτηση του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Υγείας, με θέμα: «Ζημιά ελληνικού δημοσίου από κόστος εμβολίων κατά του COVID-19 που πετάχτηκαν στα σκουπίδια από το 2020 έως σήμερα».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Έγκριση Σχεδίου Σύμβασης για την Προμήθεια Αεροσκαφών τύπου «DHC-515»».

Η Διάσκεψη των Προέδρων αποφάσισε στη συνεδρίασή της στις 14 Μαρτίου του 2024 τη συζήτηση του νομοσχεδίου σε μία συνεδρίαση, εν συνόλω, επί της αρχής και επί των άρθρων.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΝΙΚΟΛΑΟΣ ΠΑΠΠΑΣ:** Θα ήθελα να απευθυνθώ προς τους παρευρισκόμενους Υπουργούς και να ρωτήσω αν έχουν πληροφόρηση, διότι στην Επιτροπή Οικονομικών Υποθέσεων προχθές ο κ. Θεοχάρης μας είπε ότι θα έρθει μία τροπολογία για το ζήτημα της Golden Visa. Υποθέτω ότι αυτό έγινε υπό τη σκέψη ότι σήμερα θα συζητούσαμε το νομοσχέδιο που αφορά τον φορολογικό συντελεστή στις πολυεθνικές και είναι συναφές το αντικείμενο.

Θα ήθελα απλώς μια διευκρίνιση από τους Υπουργούς αν έχουν κάποια πληροφόρηση εάν θα έρθει η τροπολογία κατά τη διάρκεια της συζήτησης αυτού του νομοσχεδίου. Λέω προκαταβολικά ότι θα το θεωρούσαμε εξαιρετικά αδόκιμο και θα ήθελα να σας καλέσω να μην την κάνετε δεκτή σε περίπτωση που έρθει. Να συζητηθεί στο πλαίσιο ενός οικονομικού νομοσχεδίου που θα είναι και συναφές το αντικείμενο.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κύριος Υπουργός.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, δεν έχει υποπέσει στη γνώση μου κάτι τέτοιο ούτε μας έχουν ενημερώσει μέχρι στιγμής. Το ακούω από εσάς.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο, λοιπόν, έχει ο εισηγητής της Νέας Δημοκρατίας κ. Φίλιππος Φόρτωμας για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΦΙΛΙΠΠΟΣ ΦΟΡΤΩΜΑΣ:** Κύριε Πρόεδρε, ευχαριστώ πολύ.

Κύριοι Υπουργοί, κυρίες και κύριοι Βουλευτές, είμαστε εδώ σήμερα και φέρνουμε προς συζήτηση ένα εξαιρετικά σημαντικό νομοσχέδιο, το οποίο έρχεται από το Υπουργείο Κλιματικής Κρίσης και Πολιτικής Προστασίας με τον τίτλο «Έγκριση Σχεδίου Σύμβασης για την Προμήθεια Αεροσκαφών τύπου «DHC-515»».

Το υπό κρίση νομοσχέδιο εγκρίνει το σχέδιο σύμβασης για την προμήθεια επτά καινούργιων αεροσκαφών του παραπάνω τύπου, αλλά και των συναφών ειδών και των υπηρεσιών τους μεταξύ του Υπουργείου Κλιματικής Κρίσης και Πολιτικής Προστασίας και της κρατικής καναδικής εταιρείας με την επωνυμία «Canadian Commercial Corporation».

Πρόκειται για το επιστέγασμα μιας εξαιρετικά σημαντικής πορείας διαπραγματεύσεων το οποίο διεξήχθη σε επίπεδο ευρωπαϊκό και το οποίο ξεκίνησε το 2021 και ολοκληρώθηκε το 2023, ενώ η παραπάνω σύμβαση υπεγράφη το 2024.

Το αποτέλεσμα αυτό όμως, δεν ήταν δεδομένο. Είναι γνωστό μέσα από πλήθος δημοσιευμάτων ότι το γεγονός της παρούσας συμφωνίας σε επίπεδο Ευρωπαϊκής Ένωσης δεν ήταν εγγυημένο και δεν έλειψαν και οι φορές που θεωρήθηκε αμφίβολη η όποια ολοκλήρωσή της.

Θα αναφερθώ και παρακάτω αναλυτικά.

Εισαγωγικά πρέπει να σημειώσουμε ότι πρόκειται προφανώς στα αλήθεια για ένα επίτευγμα της Ευρωπαϊκής Ένωσης, το οποίο ολοκλήρωσε τις όποιες διαπραγματεύσεις με αποτέλεσμα να μπορούμε και εμείς σήμερα ως κράτος-μέλος, κυρίες και κύριοι συνάδελφοι, να συζητούμε της υπογραφής της παρούσας συμφωνίας και στο δικό μας Κοινοβούλιο. Αυτό είναι κρίσιμο για όσους αμφισβητούν ή έχουν αμφισβητήσει και στο παρελθόν κατά καιρούς τη θέση της χώρας μας και μέσα από το παρόν Κοινοβούλιο στο δικό μας ευρωπαϊκό οικοδόμημα.

Πρέπει κυρίως να σημειώσουμε ότι μετά από πενήντα χρόνια δίνεται η όλη δυνατότητα στην ελληνική πολιτεία με πολύ μεγάλο κόπο και πολύ μεγάλη προσπάθεια, κυρίες και κύριοι συνάδελφοι, μετά από δαιδαλώδεις διαπραγματεύσεις να μπορέσει κυρίως να αποκτήσει, αλλά και να ανανεώσει εκ νέου τον δικό της στόλο.

Όπως προφανώς γνωρίζουμε ο τρέχων εξοπλισμός της χώρας αποτελείται από έντεκα Καναντέρ τύπου 215, ηλικίας μεγαλύτερης των σαράντα ετών και επτά Καναντέρ 415 ηλικίας μεγαλύτερης των είκοσι ετών και τα οποία λόγω της παλαιότητας τους δεν επαρκούν για να καλύψουν τις όποιες αυξημένες ανάγκες υπάρχουν για το σώμα και οι οποίες προκύπτουν ως απόρροια της όποιας κλιματικής αλλαγής που έχει αυξήσει σημαντικά και τον αριθμό, αλλά και τη σοβαρότητα των δασικών πυρκαγιών οι οποίες εκδηλώνονται κάθε χρόνο στη χώρα μας. Όπως είναι αναμενόμενο ανάλογα με την παλαιότητα τους, τα αεροσκάφη αυτά παρουσιάζουν αυξημένες ανάγκες στη δική τους συντήρηση, αλλά και την επιβάρυνση της εικόνας ως προς τη βιωσιμότητά τους.

Όλα αυτά επηρεάζουν, κυρίες και κύριοι συνάδελφοι, αρνητικά προφανώς την ανάληψη των όποιων αποστολών. Η δε συνεχής συντήρηση που απαιτεί ο υφιστάμενος εναέριος εξοπλισμός συχνά σημαίνει ότι θα πρέπει να παραταθεί και ο χρόνος κατά τον οποίο προφανώς βρίσκονται καθηλωμένα λόγω επισκευών. Ακόμη σοβαρότερη, όμως, συνέπεια είναι και η όλη ματαίωση πτήσεων λόγω μη διαθεσιμότητας, προβλήματα που προφανώς δυσχεραίνουν σημαντικά την όποια δράση της πυρόσβεσης. Όλα τα παραπάνω είναι ιδιαιτέρως κρίσιμα κατά την καλοκαιρινή περίοδο όπου ο κίνδυνος, αλλά και η συχνότητα εμφάνισης πυρκαγιών, είναι πολύ αυξημένες και κυρίως βεβαρημένη.

Συνεπώς η σημασία αλλά και η αξία του εν λόγω νομοσχεδίου είναι προφανής, αλλά έχει σημασία να το θυμίζουμε συνεχώς για τους λόγους τους οποίους μιλάμε για ένα εξαιρετικά σημαντικό νομοσχέδιο, κυρίες και κύριοι Υπουργοί. Και τούτο διότι το παρόν νομοσχέδιο αυτό κυρίως σκοπείται την εξασφάλιση της αυτονομίας της χώρας μας αναφορικά με την κάλυψη των δικών της αναγκών στον τομέα της εναέριας πυρόσβεσης. Γνωρίζουμε πολύ καλά όλοι μας πόση σημασία έχει για τη χώρα η επάρκεια των εναέριων μέσων δασοπυρόσβεσης, προκειμένου να μπορεί η πατρίδα μας, η Ελλάδα, να ανταποκρίνεται με ταχύτητα, επάρκεια, αλλά και αποτελεσματικότητα στις ολοένα αυξανόμενες ανάγκες δασοπυρόσβεσης, οι οποίες υπαγορεύονται και από την εντεινόμενη κλιματική κρίση.

Ειδικά με το παρόν νομοσχέδιο εξασφαλίζεται μεγαλύτερη αποδοτικότητα και αποτελεσματικότητα των δυνάμεων πυρόσβεσης, καθώς επιτυγχάνεται ο εκσυγχρονισμός, αλλά και η ανανέωση του στόλου των πυροσβεστικών αεροσκαφών. Αποτέλεσμα της θωράκισης αυτής της χώρας μας θα είναι προφανώς και η διασφάλιση ανθρώπινων περιουσιών και ζωών κυρίως, αλλά και η εμπέδωση αισθήματος ασφάλειας για τους πολίτες της χώρας μας το οποίο επηρεάζεται από τις έντονες πυρκαγιές που όπως όλοι ξέρουμε εκδηλώνεται κάθε χρόνο συνέπεια και της κλιματικής κρίσης.

Το υπό κύρωση σχέδιο σύμβασης -γιατί είναι σχέδιο σύμβασης- υλοποιεί τον κοινό -προφανώς ευρωπαϊκό, αλλά και εθνικό- μας στόχο για την ενίσχυση του στόλου πυροσβεστικών εναέριων μέσων. Ο στόχος αυτός τέθηκε πανευρωπαϊκά με την ίδρυση του Ευρωπαϊκού Μηχανισμού Πολιτικής Προστασίας RESCEU και πλέον υλοποιείται στο πλαίσιο μιας κοινής προσπάθειας προς όφελος των μελών του εν λόγω μηχανισμού. Η δε Ευρωπαϊκή Ένωση κατόπιν συστηματικών ενεργειών της προετοίμασε μια συμφωνία πλαίσιο με τον Καναδά με την κρατική εταιρεία «Canadian Commercial Corporation» για την ανανέωση αλλά και την ενδυνάμωση του στόλου εναέριων πυροσβεστικών μέσων των μελών του εν λόγω ευρωπαϊκού μηχανισμού.

Η δε δική μας ευρωπαϊκή συμμετοχή και αρωγή στην ενίσχυση του στόλου των μελών εκδηλώνεται έμπρακτα όχι μόνο με την εξασφάλιση ενός κοινού μηχανισμού προμήθειας, αλλά και με τη χρηματοδότηση της αγοράς δύο αεροσκαφών για τη συμμετέχουσα χώρα -εν προκειμένω την Ελλάδα- στο πλαίσιο του RESCEU.

Η αγορά πέντε επιπλέον πυροσβεστικών εναέριων μέσων για την Ελλάδα από τα συνολικά επτά προβλέπεται να καλυφθεί από το Ταμείο Ανάκαμψης, αλλά και από άλλους ευρωπαϊκούς ή και άλλους εθνικούς πόρους. Ειδικότερα, το κόστος σύμβασης καλύπτεται από διακριτές πηγές χρηματοδότησης. Περιλαμβάνει ευρωπαϊκή χρηματοδότηση, χρηματοδότηση Ευρωπαϊκής Τράπεζας Επενδύσεων, εταιρικό σύμφωνο για το πλαίσιο ανάπτυξης, ενώ δύο από τα συνολικά επτά αεροσκάφη, όπως προελέχθη, θα καλυφθούν με πηγή χρηματοδότησης από το RESCEU. Παράλληλα το κάθε κράτος-μέλος διατηρεί την όλη δυνατότητα επιλογής χρηματοδότησης από διάφορους εθνικούς πόρους. Υπό το πρίσμα αυτό η συνάρτηση του κόστους της ρύθμισης σε σχέση με τις πηγές χρηματοδότησης, αλλά και το γενικότερο κοινωνικό όφελος από την ανανέωση του στόλου καθιστά την ποιοτική αποτίμηση του νόμου αλλά και του σχεδίου σύμβασης ιδιαιτέρως θετική κυρίως για το κοινωνικό σύνολο.

Επί της βάσης της προκαταρκτικής σύμβασης πλαισίου που είχαν κυρίως διαμορφωθεί μέσα στην Ευρωπαϊκή Ένωση τα κράτη-μέλη αλλά και η κρατική εταιρεία του Καναδά η χώρα μας πρώτη, κυρίες και κύριοι -και το φέρνουμε εδώ στο δικό μας Κοινοβούλιο- εισέρχεται στη φάση της υλοποίησης της σύμβασης προμήθειας αεροσκαφών, εγκαινιάζοντας το στρατηγικό πλαίσιο συνεργασίας της Ευρωπαϊκής Ένωσης με τον Καναδά. Με δεδομένο βέβαια και τον δικό μας γεωγραφικό χαρακτήρα της δικής μας χώρας επιτρέπει την αξιοποίηση του θαλάσσιου ύδατος στην κατάσβεση των πυρκαγιών στα δάση μέσω υδροληψίας με τα εν λόγω αεροσκάφη. Η υλοποίηση προφανώς του υπό κρίση σχεδίου σύμβασης αποτελεί σημαντικό βήμα υλοποίησης ανανέωσης του στόλου και προφανώς κυρίως ενδυνάμωσης των ίδιων μέσων πυρόσβεσης. Αυτός ο παραπάνω γεωγραφικός χαρακτήρας σε συνδυασμό με το ότι τα περισσότερα εύφλεκτα δασικά οικοσυστήματα κυρίως βρίσκονται σχετικά κοντά στην παράλια ζώνη έχει καθορίσει τον χαρακτήρα της αεροπυρόσβεσης στη χώρα μας και έχει αναδείξει τα αεροσκάφη αυτά στο κύριο μέσο καταστολής των πυρκαγιών από τον αέρα.

Όπως εξάλλου έχει αρμοδίως διαπιστωθεί και από τη σχετική έκθεση του Συμβουλίου Επιτελικού Σχεδιασμού του Πυροσβεστικού Σώματος με την απόφαση υπ’ αριθμ. 4/2021 ο εναέριος αυτός στόλος δασοπυρόσβεσης εμφανίζει προφανώς ελλείψεις ως προς το πλήθος αλλά και τις αδυναμίες αναφορικά με τον μηχανοκίνητο εξοπλισμό που φέρει.

Έτσι, λοιπόν, κυρίες και κύριοι συνάδελφοι, με τις δασικές αυτές πυρκαγιές να αποτελούν μια από τις βασικότερες απειλές για τη χώρα μας είναι σαφές ότι είναι επιτακτική ανάγκη και επιτακτικό παρά ποτέ να αποκτήσει η χώρα μας ό,τι καλύτερο υπάρχει στην αγορά. Ο εναέριος πυροσβεστικό στόλος της χώρας μας έχει ανάγκη εκσυγχρονισμού, αλλά κυρίως αναβαθμίσεως και αυτό γίνεται και με το παρόν νομοσχέδιο. Με τις κατάλληλες αυτές αναβαθμίσεις αλλά και τις αγορές η χώρα δύναται να αποκτήσει έναν από τους ικανότερους εναέριους πυροσβεστικούς στόλους παγκοσμίως με μοντέρνα εναέρια μέσα επιτήρησης αλλά και πυρόσβεσης τα οποία θα λειτουργήσουν ομαδικώς για το μέγιστο δυνατό αποτέλεσμα.

Η επένδυση, λοιπόν, κυρίες και κύριοι συνάδελφοι, στις υποδομές της πολιτικής προστασίας αποτελεί αναγκαία επένδυση για τη χώρα την οποία επιβάλλεται όλοι μας να κάνουμε και όλοι μας να το υπερψηφίσουμε, καθώς πρώτο μας μέλημα είναι πάντοτε η προστασία της ανθρώπινης ζωής, της ανθρώπινης περιουσίας, αλλά και του φυσικού μας περιβάλλοντος. Ο όποιος εκσυγχρονισμός αλλά και η ενίσχυση των εναέριων πυροσβεστικών μέσων είναι απαραίτητη παρά ποτέ, ώστε να μην ξαναζήσουμε παρόμοιες στιγμές άλλο καλοκαίρι και τα επόμενα κυρίως καλοκαίρια.

Ανάμεσα σε όσα σήμερα συζητάμε, δεν θα πρέπει, όμως, να ξεχνάμε τους πιλότους των σημερινών Καναντέρ, κυρίες και κύριοι συνάδελφοι, κυρίες και κύριοι Βουλευτές. Τα παιδιά αυτά, τα οποία πετάνε τα 215 που είναι αεροπλάνα σχεδόν πενήντα ετών, είναι ήρωες, κυρίες και κύριοι συνάδελφοι. Είναι ήρωες όμως και οι τεχνικοί οι οποίοι τα κρατάνε αυτά στον αέρα.

Η χώρα μας θα συνεχίσει να δίνει τον αγώνα με όλα τα μέσα τα οποία είναι διαθέσιμα. Γι’ αυτό άλλωστε ενισχύονται σταθερά χρόνο με τον χρόνο οι όποιες πυροσβεστικές δυνάμεις. Το αποτέλεσμα βέβαια δεν είναι σε κάθε μάχη αυτό το οποίο μπορεί να θέλουμε, δεν είναι το επιθυμητό.

Άλλωστε, ο δε Πρωθυπουργός μας, Κυριάκος Μητσοτάκης, στη συζήτηση στη Βουλή σε επίπεδο Αρχηγών κομμάτων είχε θέσει από την αρχή τεκμηριωμένες προτάσεις. Μια από αυτές, λοιπόν, έρχεται και με το παρόν νομοσχέδιο για την αντιμετώπιση όσων σήμερα συζητούμε.

Χρειάζεται, κυρίες και κύριοι Βουλευτές, μια περιβαλλοντική επανάσταση. Κυρίως, όμως, χρειάζεται να συνειδητοποιήσουμε όλοι μας εδώ στην Αίθουσα ότι η δασοπροστασία είναι συνώνυμο της εθνικής άμυνας. Πλέον, την όποια δασική πολιτική πρέπει να την αντιμετωπίσουμε μόνο ως εθνική μας υπόθεση.

Η Κυβέρνηση, λοιπόν, έχει αποδείξει σε όσες κρίσεις κλήθηκε να διαχειριστεί, ότι μελετά τα αίτια των προβλημάτων και επιχειρεί να δώσει τις βέλτιστες δυνατές λύσεις, ώστε να μην επαναλαμβάνονται φαινόμενα τα οποία πληγώνουν την πατρίδα μας. Αυτό πράττει και με το παρόν νομοσχέδιο και αυτή τη φορά, κυρίες και κύριοι συνάδελφοι. Πρόκειται, λοιπόν, αναμφίβολα, κύριοι Υπουργοί, για μία θετική σύμβαση, ένα σχέδιο σύμβασης για την οποία προσωπικά δεν μπορώ να εντοπίσω λόγους, για τους οποίους εσείς, τα κόμματα της Αντιπολίτευσης, δεν θα την υπερψηφίσετε. Για τους παραπάνω λόγους, λοιπόν, σας καλώ και να το υπερψηφίσετε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Φόρτωμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τρεις συνοδοί εκπαιδευτικοί από το 3ο Γενικό Λύκειο Χαϊδαρίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον εισηγητή από τον ΣΥΡΙΖΑ - Προοδευτική Συμμαχία κ. Συμεών Κεδίκογλου.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, αν δεν κάνω λάθος σήμερα μία η ώρα παρουσιάζεται το νέο δόγμα πολιτικής προστασίας. Οπότε τώρα, ή εσείς έχετε μαντικές ικανότητες ότι θα έχουμε τελειώσει σε δύο ώρες ή είμαστε ανεπιθύμητοι να έρθουμε. Δεν ξέρω, αλλά δεν θα μπορέσουμε να έρθουμε. Θα θέλαμε, πάντως και θα θέλουμε μια ενημέρωση.

Μπαίνω στην ουσία του νομοσχεδίου. Συζητάμε σήμερα το σχέδιο σύμβασης για την προμήθεια 7 DHC-515, τα Καναντέρ νέας γενιάς, για να συνεννοούμαστε και νομίζω ότι ξεκινώντας από απλά ερωτήματα, καθώς οι απαιτήσεις κάθε χρόνο είναι γεγονός ότι αυξάνονται λόγω της κλιματικής κρίσης, είναι αυτά αεροσκάφη τα οποία είναι αποτελεσματικά; Ναι, και το έχουμε δει στο παρελθόν. Είναι χρήσιμα για μία χώρα παραθαλάσσια, όπως είμαστε εμείς; Έχουν συγκριτικό πλεονέκτημα, γιατί πράγματι μπορούν να μπαίνουν να φορτώνουν νερό από τη θάλασσα και να επιχειρούν.

Είναι και οι πιλότοι μας οι οποίοι έχουν εξοικειωθεί με τα συγκεκριμένα αεροσκάφη και πράγματι, όλοι ζούμε κάθε χρόνο το καλοκαίρι, την ανάγκη για παραπάνω αεροσκάφη σε βαθμό καμιά φορά υπερβολικό. Ζητάμε αεροπλάνα για να σβήσουμε τις φωτιές, όταν είναι γνωστό ότι δεν αρκούν μόνο τα αεροσκάφη, γιατί κυρίως οι φωτιές σβήνονται από τις επίγειες δυνάμεις, αλλά σίγουρα προσφέρουν σημαντικά σε αυτό τον τρόπο αντιμετώπισης της κατάσβεσης των πυρκαγιών.

Άρα, λοιπόν, το να προμηθεύεται η χώρα μας μετά από τόσα χρόνια και μάλιστα όταν τα παλιάς γενιάς CL 215 σε λίγο δεν θα έχουν ανταλλακτικά και δεν θα μπορούν να επιχειρήσουν, είναι κάτι που προφανώς είναι χρήσιμο, προσφέρει στην πολιτική προστασία της χώρας και κάπου εδώ θα τελείωνε κανονικά μια βαρετή ομιλία, που δεν θα είχα να προσφέρω και τίποτα παραπάνω. Κανονικά λέω, γιατί με την Κυβέρνηση Μητσοτάκη, πρέπει πάντα να κρατάς μία πισινή, δεδομένου του ιστορικού που έχει στις απευθείας αναθέσεις και σε θέματα αδιαφάνειας. Και εδώ αρχίζουν τα αλλά και τα λίγο παράδοξα.

Κατ’ αρχάς, αυτό που έρχεται εδώ να πούμε ότι είναι ένα σχέδιο σύμβασης, δεν είναι καν η ίδια η σύμβαση. Τι σημαίνει σχέδιο σύμβασης; Δεν κυρώνεται, δηλαδή, μια διακρατική σύμβαση, όπως λέει το άρθρο 28 του Συντάγματος, ούτε καν μέρος διακρατικής σύμβασης. Δεν κατατίθεται, δεν αναφέρεται σε εμάς η σύμβαση, αυτή η διαδικαστική διευθέτηση, όπως λέγεται το administrative arrangements, μεταξύ Ευρωπαϊκής Επιτροπής και Καναδά, αν και το ζητήσαμε. Δεν είναι η ίδια η Ευρωπαϊκή Ένωση που υπογράφει, είναι ο Επίτροπος ο οποίος μεσολαβεί ουσιαστικά μετά από την ανάγκη έξι κρατών για παραπάνω Καναντέρ. Να ξεκινήσει ξανά, δηλαδή, η διαδικασία παραγωγής στον Καναδά και μεσολαβεί, ώστε να συμφωνηθεί στο πλαίσιο του μηχανισμού του RESCEU -που όπως ξέρετε έχει δημιουργηθεί- να προμηθευτεί με δώδεκα νέα αεροπλάνα. Δύο από αυτά θα πάρουμε εμείς, τα οποία θα επιχειρούν, βεβαίως, όπου υπάρχει ανάγκη στην Ευρώπη, αλλά θα έχουν τη βάση τους στην Ελλάδα. Και σωστά!

Έτσι, λοιπόν, υπήρχε η ανάγκη για τα είκοσι δύο πρώτα αεροσκάφη, τα οποία θα έρθουν και καταλαβαίνετε ότι και λόγω αυτού του γεγονότος δεν μπορεί να ξέρουμε ακριβώς σε περίπτωση που προκύψουν στην πορεία κάποια γεγονότα, αν πραγματικά θα πάει ο προγραμματισμός, όπως έχει προγραμματιστεί. Αυτή τη στιγμή, δηλαδή, δεν υπάρχουν τα αεροπλάνα έτοιμα, τα οποία εμείς θα αγοράσουμε, θα μπουν σε διαδικασία παραγωγής. Γι’ αυτό καλό είναι να ξέρει ο κόσμος ότι μιλάμε για μια διαδικασία που θα πάρουμε, αν όλα πάνε καλά, το ’27 και μιλάμε για ένα βάθος χρόνου οκταετίας. Ο χρόνος παράδοσης, λοιπόν, για αυτά τα αεροπλάνα, δεν είναι εγγυημένος.

Επίσης, υπάρχει αμφισβήτηση και για τον τρόπο χρηματοδότησης. Δηλαδή, λέμε ότι θα είναι από το πρόγραμμα, ωστόσο αν δείτε στη σελίδα 64 το άρθρο 3.1 λέει ότι μπορεί αν χρειαστούν να χρησιμοποιηθούν και οι εθνικοί πόροι. Προφανώς, για να διασφαλιστούν οι Καναδοί ότι δεν θα υπάρχει κάποιο πρόβλημα χρηματοδότησης.

Ένα άλλο παράδοξο είναι στο άρθρο 2, όπου ουσιαστικά για λόγους υπηρεσιακού απορρήτου υπάρχουν δεκαοκτώ, αν μέτρησα καλά, παραρτήματα και χρήσιμοι πίνακες, τους οποίους δεν γνωρίζουμε. Αυτό είναι κάτι πρωτοφανές για ελληνικό Κοινοβούλιο, αν δεν εμπιστευόμαστε τους ίδιους τους Βουλευτές. Και δεν ξέρω για εσάς, αλλά εμείς, κύριε Υπουργέ, προσέχουμε που βάζουμε την υπογραφή μας και δεν υπογράφουμε σε κάτι για το οποίο δεν έχουμε πλήρη άποψη και γνώση. Δεν μπήκε καν στον κόπο εκπρόσωπος της εταιρείας στην ακρόαση φορέων να έρθει και να μας ενημερώσει. Από εκεί και πέρα, ξέρω ότι ο Πρωθυπουργός θα το χρησιμοποιήσει επικοινωνιακά στο επικείμενο ταξίδι του, ήδη προκατέβαλε την απόφαση της Βουλής χθες με τη διαρροή ότι επίκειται η λήψη των νέων Καναντέρ και ούτω καθεξής και ας το κάνει αυτό, αλλά όπως σας είχα πει -και ουσιαστική απάντηση δεν πήραμε- αυτό το σχέδιο σύμβασης, ναι μεν, σαν σχέδιο θα είναι το οριστικό, αλλά κανένας δεν εμποδίζει στις διαπραγματεύσεις του Πρωθυπουργού σε δεύτερη φάση να έχουμε τροποποιήσεις κρίσιμες ή όχι και πάντως, το τελικό κείμενο να μην είναι αυτό το οποίο κυρώνει σήμερα ελληνική Βουλή. Άλλωστε, στο άρθρο 3, στην παράγραφο 3, λέει: Παρέχεται στον Πρωθυπουργό ή στον Υπουργό και τα λοιπά υπογραφή εκ μέρους του ελληνικού δημοσίου της σύμβασης, καθώς και κάθε σύμβαση, με την οποία αυτή τροποποιείται, εφόσον ληφθεί αρμοδίως σχετική απόφαση. Δεν καταλαβαίνω γιατί μια κρατική προμήθεια έρχεται στο Κοινοβούλιο. Δεν καταλαβαίνω, δηλαδή, γιατί αισθάνεστε την ανάγκη να περάσει μέσα από το Κοινοβούλιο και ξέρετε ότι και στο παρελθόν έχετε εμπειρία άσχημη από άλλες ιστορίες με τα εξοπλιστικά, όπου η βουλή είχε χρησιμοποιηθεί σαν πλυντήριο ουσιαστικά για κάποιες αποφάσεις που ενείχαν οικονομικά σκάνδαλα.

Από εκεί και πέρα, θα μου πείτε τι κάνουμε εμείς με τα θέματα αυτά, όταν έχουμε τόσες επιφυλάξεις. Για να μη σας κρατώ σε αγωνία, εμείς θα το υπερψηφίσουμε αυτό το νομοσχέδιο και θα το υπερψηφίσουμε γιατί πραγματικά έχουμε αίσθηση και του καθήκοντος μας και γιατί δεν κάνουμε μια στείρα αντιπολίτευση. Δεν θα είμαστε εμείς αυτοί οι οποίοι αύριο θα κατηγορηθούμε για τις δικές σας αστοχίες ότι να δεν ψηφίσατε να πάρουμε πυροσβεστικά αεροπλάνα που είχε ανάγκη τόπος κ.λπ.. Βλέποντας τη μεγάλη εικόνα αποφασίζουμε αυτό, παρά τις ενστάσεις για τον τρόπο που φαίνεται ότι τα σκοτεινά σημεία που έχει μια τέτοια σύμβαση, όπως κάναμε άλλωστε και με τις αμυντικές δαπάνες, όπου και εκεί μπορεί να υπάρχουν ερωτηματικά. Είπαμε ότι για λόγους εθνικού συμφέροντος εμείς, πράγματι θα δείξουμε μια συναίνεση που απαιτείται για τέτοιου είδους περιπτώσεις, αλλά να ξέρετε ότι από εκεί και πέρα δεν σταματά η σκληρή μας κριτική σε θέματα πολιτικής προστασίας. Γιατί, όπως είπα πριν, δεν αρκούν τα όποια αεροσκάφη για να έχουμε σωστή πρόληψη που είναι το βασικό και αντιμετώπιση μετά των όποιων πυρκαγιών. Και ερωτώ: Είμαστε έτοιμοι εν όψει της αντιπυρικής περιόδου που έρχεται σε ένα σχεδόν μόλις μήνα; Έχουν γίνει οι απαραίτητοι καθαρισμοί όπως είχαν ψηφίσει από τον ΑΔΜΗΕ γύρω από τις εγκαταστάσεις της ΔΕΗ;

Υπάρχουν οι καθαρισμοί ρεμάτων, πέρα από τα ρέματα που επισκεφτήκατε εσείς στην Αττική και καλά κάνατε; Κοιτάξατε την εικόνα σε όλη την Ελλάδα, τι έχει γίνει; Αυτοί οι δασοκομάντος, που προσλάβαμε, έχουν μπει στις θέσεις τους, έχουν εκπαιδευτεί; Πότε θα γίνουν αυτά, μέσα σε ένα μήνα; Και μιλάμε για σοβαρή εκπαίδευση προσωπικού.

Η αυτοδιοίκηση αυτή τη στιγμή έχει συμμορφωθεί με βάση το νέο νομοσχέδιο που ψηφίσατε; Εγώ σας λέω αν κάνετε μια βόλτα στην επαρχία, δεν έχουν ιδέα ποιοι είναι υπεύθυνοι πολιτικής προστασίας και τι καθήκοντα έχουν από εδώ και πέρα.

Διαβάζω ότι θα κάνετε -και καλά θα κάνετε- μια άσκηση στην Κρήτη προσομοίωσης, τη «ΜΙΝΩΑΣ 2024». Λοιπόν, εκεί υπάρχουν σοβαρά παράπονα και δικαιολογημένα ότι δεν συμμετέχουν τα δημόσια εκπαιδευτικά ιδρύματα της Κρήτης, το Πανεπιστήμιο της Κρήτης, το Πολυτεχνείο της Κρήτης. Αντίθετα, συμμετέχουν διδάσκοντες στα ιδιωτικά πανεπιστήμια της Κύπρου. Το κάνετε στην Κρήτη, γιατί είναι η πατρίδα του Πρωθυπουργού -δικαίωμά σας και καλά κάνετε- αλλά ποιος ο λόγος να αποκλειστούν τα ιδρύματα της Κρήτης;

Ας έρθουμε στην αξιοκρατία που είναι απαραίτητη στον τομέα σαν το δικό σας. Εδώ διαβάζουμε καταγγελίες για προαγωγές επτά υποστράτηγων. Βεβαίως, το θέμα θα κριθεί στη δικαιοσύνη. Διαβάζουμε, όμως, ότι στερούνται με βάση το κατηγορητήριο ακόμη και τυπικών προϋποθέσεων. Λέει, δηλαδή, ότι θέλετε να βάλετε διοικητή σχολής χωρίς πτυχίο πανεπιστημίου. Και λέω, αν έχετε σκοπό να κάνετε κάτι τέτοιο, κάντε το σωστά τουλάχιστον. Έχετε το know-how, αλλάξτε τον νόμο, όπως κάνατε για την ΕΥΠ. Ο Πρωθυπουργός το έκανε πάρα πολύ σωστά, άλλαξε τον νόμο να βάλει τον εκλεκτό του. Λοιπόν, πώς το κάνετε αυτό; Εδώ θα καταθέσω για τα Πρακτικά και το δημοσίευμα.

(Στο σημείο αυτό ο Βουλευτής κ. Συμεών Κεδίκογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επειδή αυτό μπορεί να το λέει το κακό «DOCUMENTO», θα σας δείξω κάτι άλλο που είναι χθεσινό από την «ΠΡΩΤΗ» Αιγιαλείας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Δεν υπάρχει κατηγορητήριο.

**ΣΥΜΕΩΝ ΚΕΔΙΚΟΓΛΟΥ:** Υπάρχει συγκεκριμένη προσφυγή αξιωματικού εναντίον της απόφασης αυτής. Θα το δείτε και θα μου απαντήσετε.

Αποκαλυπτική έκθεση των έργων αποκατάστασης. Σε εκκρεμότητα παρά το γεγονός ότι ήδη έχουν περάσει επτά μήνες από τη μεγάλη φωτιά. Δεν υπάρχει θέμα της οριστικής εκτέλεσης, προϋπολογισμού, χρονοδιαγράμματος των έργων αποκατάστασης των περιοχών που επλήγησαν στη φωτιά του καλοκαιριού στο Διακοπτό. Λοιπόν, σας καλωσορίζω, γιατί στην Εύβοια έχουν περάσει τρία χρόνια και ακόμα δεν έχουν γίνει αντιπλημμυρικά έργα. Και εκεί που έγιναν, έγιναν με λάθος τρόπο και στην πρώτη πλημμύρα τα παρέσυρε το ρέμα. Και, βεβαίως, καλό είναι να μοιράζει χρήμα, που έλεγε ο κ. Τριαντόπουλος και να μοιράζει στους δήμους, όμως θα πρέπει να δούμε σαν κράτος πραγματικά πόσο αποτελεσματικοί είμαστε. Δίνουμε δεκάδες εκατομμύρια από τη μια μεριά και δεν ξέρουμε ποιος παραλαμβάνει το έργο και αν είναι κατάλληλο. Και μιλάω για συγκεκριμένες περιπτώσεις και μπορώ να τα καταθέσω. Μιλάμε για έργα δεκάδων εκατομμυρίων και έχουν έκπτωση -ακούτε-ακούτε- 1,5% και 2% και η λογική του Υπουργείου είναι ότι εμείς τα δίνουμε στην αυτοδιοίκηση και από εκεί και πέρα η αυτοδιοίκηση είναι υπεύθυνη. Και η αυτοδιοίκηση λέει ότι αυτοί είναι ευρωπαϊκοί πόροι. Άλλη λογική και αυτή. Και δεν μας ενδιαφέρει, λες και δεν είναι από τον κοινό κορβανά του ελληνικού λαού και δίνει αυτές τις μικρές εκπτώσεις για έργα 8 εκατομμυρίων, 17 εκατομμυρίων. Τότε, πραγματικά υπάρχει ένα σάπιο σύστημα, επειδή κάποιοι ζουν από αυτή την ιστορία και κάποιοι βγάζουν λιγότερα και περισσότερα και όλοι είναι ευχαριστημένοι και τα βλέπει ο ελληνικός λαός και αηδιάζει. Αυτό θα πρέπει να το σταματήσουμε και να το δούμε και μιλάω συνολικά σαν ελληνικό Κοινοβούλιο. Είναι απαράδεκτη αυτή η κατάσταση.

Και με την ευκαιρία που θυμήθηκα, πού είναι ο κ. Τριαντόπουλος; Έχω καιρό να τον δω. Τον συμβούλευσαν οι επικοινωνιολόγοι σας να είναι εξαφανισμένος αυτό το διάστημα μετά την ιστορία του μπαζώματος; Γιατί ακόμα για το μπάζωμα που έχει γίνει στο τραγικό δυστύχημα στα Τέμπη δεν έχει κάποιος πάρει την απόφαση να πει ότι εγώ το έκανα. Και συνεκλήθησαν εκεί λέει οι υπηρεσιακοί παράγοντες και θέλετε να πιστέψουμε ότι ήταν εκεί το δεξί χέρι του Πρωθυπουργού, ο Υφυπουργός παρά τω Πρωθυπουργώ και πήραν την απόφαση οι διάφοροι υπαξιωματικοί και αξιωματικοί που υπήρχαν στην συνεδρίαση εκεί, όταν ο ίδιος έβγαινε τότε και υπάρχουν τα βίντεο στα τοπικά μέσα και έλεγε ότι προχωρήσαμε σε διαμόρφωση του χώρου, διαμόρφωση του χώρου λες και άλλαζε το σαλόνι για τους καναπέδες στο σπίτι του. Ντροπή!

Ακούσαμε και άλλα ενδιαφέροντα πράγματα στην ακρόαση φορέων. Ακούσαμε τους μηχανικούς τους ίδιους, οι οποίοι είπαν ότι σκοπεύετε τα παλιάς γενιάς, της προηγούμενης, τα 415 τα Καναντέρ από δω και πέρα να μην τα συντηρήσει η ΕΑΒ, αλλά έχετε κάνει σύμβαση και θα πηγαίνουν στη Γαλλία στη «SABENA» και μάλιστα μαζί φεύγουν και οι δικοί μας οι μηχανικοί, γιατί είναι πιο έμπειροι, ξέρουν πώς γίνεται η δουλειά και θέλουν και καλύτερους μισθούς και ουσιαστικά κάτι ψελλίσατε στην επιτροπή για διαγωνισμό που κάνατε. Φέρτε το να το δούμε. Δηλαδή, ουσιαστικά απαξιώνετε τελείως την ΕΑΒ. Φεύγουν οι πιλότοι μας για να πάνε εκεί με ένα κόστος 80 εκατομμυρίων για τέσσερα χρόνια και με τι όρους; Αυτά περιμένουμε να τα δούμε και να έχουμε απαντήσεις, κύριε Υπουργέ.

Τέλος, για να δούμε και το θέμα των απευθείας αναθέσεων. Εδώ ξέρετε πολύ καλά ότι μέχρι τώρα η Κυβέρνηση της Νέας Δημοκρατίας επιχειρούσε με αυτά τα μέσα δασοπυρόσβεσης, που είχε εξασφαλίσει ο ΣΥΡΙΖΑ. Είχαμε κάνει τη συμφωνία μέχρι το ’21 με δικαίωμα παράτασης για δύο χρόνια και τα οποία βεβαίως τα επεκτείνατε και τα ενεργοποίησε η Νέα Δημοκρατία. Όπως ξέρουμε λόγω των χρονοβόρων διαδικασιών οι συμβάσεις μίσθωσης αυτών των εναέριων μέσων πρέπει να δρομολογούνται αρκετούς μήνες πριν την εκάστοτε έναρξη. Δεν φτάνει, δηλαδή, να το ψηφίσουμε τώρα και σε έναν μήνα να έρθουν, το καταλαβαίνετε, θέλει τουλάχιστον περίπου ένα εξάμηνο.

Σε ερώτηση που είχε κάνει, κυρία Γεροβασίλη, στα μέσα Φλεβάρη το Υπουργείο απάντησε, νομίζω ο κ. Στουρνάρας ήταν, ότι ακόμα δεν είχε εξετάσει τις προσφορές και ότι ξέρουμε ότι έχει υπογραφεί μόνο μία σύμβαση, η 2609/24 για μίσθωση δύο ελικοπτέρων με μια εταιρεία με έδρα στο Μαρούσι με απευθείας ανάθεση.

Εδώ τώρα υπάρχουν δημοσιεύματα, κύριε Υπουργέ. Και επειδή είπατε ό,τι έχουμε να το φέρνουμε στο Κοινοβούλιο, σας τα λέω. Στις 13 Νοεμβρίου του 2023, ο Υφυπουργός, που έχετε δίπλα σας, Κλιματικής Κρίσης και Πολιτικής Προστασίας δέσμευσε το ποσό των 80 εκατομμυρίων για να κάνει την ανάθεση στον NSPA για τη μίσθωση εναέριων μέσων για το 2024, για πενήντα τρία εναέρια μέσα. Στις 27 Φεβρουαρίου του 2024, δηλαδή λίγο αργότερα ο Γενικός Γραμματέας Πολιτικής Προστασίας -προσέξτε τώρα- ανέτρεψε την απόφαση του Υφυπουργού και αυθημερόν εκδίδει νέα απόφαση -έχω το νούμερο, μην αμφισβητηθούν, οι αποφάσεις υπάρχουν και υπάρχουν και στη «ΔΙΑΥΓΕΙΑ»- με την οποία δεσμεύει 96,5 εκατομμύρια, δηλαδή αμέσως-αμέσως δεν κάνατε καλό υπολογισμό και λέτε άλλα 16 εκατομμύρια, λες και έχουμε να παίξουμε με κούμαρα εδώ πέρα και με μπίλιες. Πώς γίνεται αυτό το πράγμα; Για ποιους λόγους;

Επιπλέον, ο ίδιος ο Γραμματέας, ο οποίος φαίνεται έχει πολλές αρμοδιότητες, στις 29 Ιουλίου του 2023 σε τέσσερις μέρες υπογράφει απευθείας σύμβαση μίσθωσης 2,5 εκατομμυρίων, περίπου, 2.486.000 ευρώ. Στις 22 Δεκεμβρίου σε τρεις μέρες άλλη σύμβαση απευθείας 4.971.000.

Εσείς, κύριε Τουρνά, πρόσφατα είπατε ότι έχετε δεσμεύσει για τα επόμενα πέντε χρόνια 482 εκατομμύρια ευρώ, περίπου μισό δισεκατομμύριο. Αν υπολογίσετε τα μέσα, τα οποία είπε, τώρα για σχεδόν 10 εκατομμύρια ανά μέσο και γι’ αυτά υπάρχουν υπογραφές του Γενικού Γραμματέα, δικιά σας, όχι του κ. Κικίλια, ο οποίος προφανώς ή δεν ξέρει κάποια πράγματα που έγιναν στον Υπουργείο του ή ξέρει πάρα πολλά και δεν υπογράφει. Και, μάλιστα, λέει το σχετικό δημοσίευμα: «Σπάταλοι ο Υφυπουργός και ο Γραμματέας. Ώρα να τους μαζέψει Κικίλιας». Τι συμβαίνει εδώ πέρα;

Γιατί επί ΣΥΡΙΖΑ -και αυτό θα το καταθέσω στα Πρακτικά- εμείς είχαμε ένα ποσό κατ’ έτος γι’ αυτή την ιστορία 17 εκατομμύρια. Πήρατε παραπάνω μέσα, να το καταλάβω. Από τα 68 εκατομμύρια, όμως, στα τέσσερα χρόνια στα 480 για πέντε, είναι μια τεράστια διαφορά που θέλει να δώσετε απαντήσεις όχι σε μένα, στον ελληνικό λαό, που κάθε ευρώ βγαίνει με αίμα. Και είναι λάθος να φέρνετε καθυστερήσεις είτε από ανικανότητα είτε πολύ χειρότερα εσκεμμένα την τελευταία στιγμή, να μην προλαβαίνουμε να κάνουμε διαγωνισμούς και να πάμε σε απευθείας αναθέσεις. Ακόμα και ο NSPA έχει τα γνωστά προβλήματα, είναι ένας υπερεθνικός οργανισμός που δεν δίνει λογοδοσία ούτε στο Ελεγκτικό Συνέδριο. Να έρχεστε, λοιπόν, και να λέτε: «Δεν προλαβαίνουμε, απευθείας αναθέσεις». Δεν ξέρουμε τι ποσοστό από αυτά τα 480 εκατομμύρια, όπως σας είπα, θα είναι με απευθείας αναθέσεις και να πούμε ότι «Δεν προλαβαίνουμε, προκειμένου να καούμε, για τη ζωή των ανθρώπων, την πολιτική προστασία, πλήρωνε ελληνικέ λαέ».

(Στο σημείο αυτό ο Βουλευτής κ. Συμεών Κεδίκογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Τουρνά, με όλον τον σεβασμό και τη συμπάθεια, μην πάτε να μπλέξετε την ιστορία στο τέλος της καριέρας σας. Όχι τίποτα άλλο, δεν είστε και Κοινοβουλευτικός και δεν υπάρχει και ο νόμος περί ευθύνης Υπουργών να σας προστατεύει. Λοιπόν, δείτε αυτά τα θέματα, γιατί πραγματικά εμείς ζητούμε απαντήσεις. Να ξέρετε ότι δεν δίνουμε λευκή επιταγή σε τίποτα, να ετοιμάζεστε για έλεγχο σε κάθε σας βήμα, και αν νομίζετε ότι καβαλήσατε το 41% και ότι δεν υπάρχει Αντιπολίτευση, είστε γελασμένοι. Θα παρακολουθούμε κάθε βήμα για το καλό και το συμφέρον του ελληνικού λαού.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κεδίκογλου.

Παρακαλώ να κλείσει το ηλεκτρονικό σύστημα.

Τον λόγο έχει ο ειδικός αγορητής από το ΠΑΣΟΚ - Κίνημα Αλλαγής κ. Ανδρέας Πουλάς.

**ΑΝΔΡΕΑΣ ΠΟΥΛΑΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, κανένας δεν αμφισβητεί ότι η κλιματική κρίση προκαλεί καιρικά φαινόμενα που απαιτούν ετοιμότητα, εγρήγορση και αμεσότητα στην αντιμετώπισή τους, γιατί οι ολιγωρίες και οι παραλείψεις κάθε χρόνο κοστίζουν σε ανθρώπινες ζωές, υποδομές και ιδιωτικές περιουσίες.

Η Κυβέρνησή σας, η οποία ως επί το πλείστον επενδύει επικοινωνιακά στη διαχείριση κρίσεων, στην πράξη ανακυκλώνει τα ίδια υλικά, προσπαθεί να δείξει ότι δήθεν προετοιμάζεται για την επόμενη αντιπυρική περίοδο, χωρίς να έχει επενδύσει το παραμικρό στην πρόληψη και στους κρίσιμους κρίκους της αλυσίδας της πολιτικής προστασίας.

Η πρόληψη θέλει σχεδιασμό, θέλει εθνική στρατηγική, θέλει σύνδεση μεταξύ των αντιπλημμυρικών έργων, των έγκαιρων καθαρισμών των ρεμάτων, των φρεατίων και των δασών, των αναδασώσεων, της δασοπροστασίας, της δημιουργίας αντιπυρικών ζωνών, της προστασίας των καλλιεργειών και του ζωικού κεφαλαίου.

Εσείς αυτό που κάνετε είναι να πετάτε εντέχνως την μπάλα στην τοπική αυτοδιοίκηση, στον ΔΕΔΔΗΕ, τον ΑΔΜΗΕ και τους πολίτες. Τα ίδια έχουμε ζήσει και στο παρελθόν, με αποτέλεσμα 1,5 εκατομμύριο στρέμματα καμένης γης σε όλη την επικράτεια το καλοκαίρι του 2023 και 1,3 εκατομμύρια στρέμματα το καλοκαίρι του 2021. Και σε αυτές τις καταστροφές αναζητήσατε την ευθύνη αλλού. Έφταιγαν οι καιρικές συνθήκες, ο άνεμος, η τοπική αυτοδιοίκηση, τα μπαζωμένα ρέματα, οι πολίτες που δεν καθάρισαν τα οικόπεδά τους, οι εμπρηστές, οι τρομοκράτες, το Εθνικό Αστεροσκοπείο, η ΕΜΗ, όλοι εκτός από εσάς. Όμως η ευθύνη σάς ανήκει, γιατί ενώ κυβερνάτε ήδη πέντε χρόνια, οι επιδόσεις σας στον τομέα της πολιτικής προστασίας είναι φτωχές.

Εμείς στο ΠΑΣΟΚ έχουμε θέσει πολύ συγκεκριμένα ερωτήματα. Πού βρίσκεται επί πέντε χρόνια ο νέος οργανισμός του πυροσβεστικού σώματος και η ομογενοποίηση του προσωπικού; Ισχυρίζεστε ότι σήμερα θα φέρετε νόμο, με νέο προεδρικό διάταγμα, με τον βαρύγδουπο τίτλο «Το νέο δόγμα του Πυροσβεστικού Σώματος». Τώρα θα το κάνετε; Ένα βήμα πριν από τη νέα αντιπυρική περίοδο; Πότε θα προλάβετε να την εφαρμόσετε; Πότε θα είναι έτοιμα αυτά τα δεκατρία περιφερειακά κέντρα επιχειρήσεων πολιτικής προστασίας που έχετε υποσχεθεί για την αναβάθμιση της αντιμετώπισης των φυσικών καταστροφών ανά περιφέρεια;

Θυμίζουμε ότι πρόσφατα ζητήσατε χρονική αναθεώρηση του ορόσημου 80 του μέτρου 16283 της εκτελεστικής απόφασης του Συμβουλίου της Ευρωπαϊκής Ένωσης ως προς το σχέδιο «ΕΛΛΑΔΑ 2.0» που αφορά στην ολοκλήρωση κατασκευής τους και τις θέσεις τους σε λειτουργία. Τι έχει γίνει με τη στελεχιακή ενίσχυση των δασαρχείων και την επιστροφή σε αυτά κρίσιμων αρμοδιοτήτων για τη δασοπροστασία, με αναβαθμισμένο ρόλο στο κομμάτι της πρόληψης;

Μας αραδιάζετε νούμερα για το «ANTINERO I», το «ANTINERO II» και «ANTINERO III». Τα αποτελέσματα τα είδαμε τα προηγούμενα χρόνια. Θυμίζουμε το περιβόητο πρόγραμμα «ΑΙΓΙΣ» που σύμφωνα με την Κυβέρνηση είναι το μεγαλύτερο πρόγραμμα προμηθειών πολιτικής προστασίας που εκπονήθηκε ποτέ στη χώρα. Μέχρι σήμερα όμως δεν έχουμε δει κάτι απτό να υλοποιείται από αυτό. Οι δεκαεννέα δράσεις βρίσκονται στον δρόμο επί τρία χρόνια τώρα και μάλιστα, με ελάχιστη ενημέρωση του ελληνικού Κοινοβουλίου για την πορεία υλοποίησής του.

Να ρωτήσουμε σε ποιο σημείο βρίσκεται η υλοποίηση της δράσης του «ΑΙΓΙΣ» με τίτλο «Υποστηρικτικές ενέργειες για την εναρμόνιση με την κοινοτική νομοθεσία»; Σε αυτή τη δράση θα δαπανηθούν 22 εκατομμύρια μέσω του ΕΤΠΑ, για την εκπόνηση μελετών, στρατηγικών και κατευθύνσεων με τη μορφή μάστερ πλαν για την αντιμετώπιση φυσικών, ανθρωπογενών κινδύνων και την προσαρμογή στην κλιματική αλλαγή. 22 εκατομμύρια για μάστερ πλαν που θα εκπονήσει ποιος, την ώρα που ετοιμαζόμαστε για τη νέα αντιπυρική περίοδο με τα ίδια και τα ίδια μέσα;

Καταθέτω στα Πρακτικά την απάντηση του Υπουργείου Κλιματικής Κρίσης με αριθμό 1001 της 11ης Οκτωβρίου του 2023 και περιμένουμε απάντηση.

(Στο σημείο αυτό ο Βουλευτής κ. Ανδρέας Πουλάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να ρωτήσουμε σε ποια φάση βρίσκεται η προμήθεια των χιλίων οκτακοσίων πυροσβεστικών οχημάτων αξίας 262 εκατομμυρίων με χρηματοδότηση από το ΕΣΠΑ και από την Ευρωπαϊκή Τράπεζα Επενδύσεων;

Να ρωτήσουμε σε ποια φάση βρίσκεται η αναβάθμιση των δύο Σούπερ Πούμα προϋπολογισμού τριών εκατομμυρίων; Να ρωτήσουμε πού βρίσκεται η αναβάθμιση των επτά Καναντέρ CL-415 προϋπολογισμού 43 εκατομμυρίων; Η προμήθεια των τριάντα έξι αμφίβιων μονοκινητήριων αεροσκαφών; Τα Air Tractor για τα νησιά μας, προϋπολογισμού 35 εκατομμυρίων, πού είναι;

Να ρωτήσω σε τι συνίσταται η οριζόντια τεχνική βοήθεια που παρείχε το ΤΑΙΠΕΔ στην υλοποίηση των δράσεων 1.6, 2.3, 3.1, 3.2, 3.4, 3.5, 3.6, 4.1, 4.3, 4.4, 4.6, 4.10 με τη σύμβαση που υπογράφηκε την 1η Ιουνίου του 2022; Πόσο κόστισε αυτή η σύμβαση; Γιατί τόσο σκοτάδι για την υλοποίηση των δράσεων του «ΑΙΓΙΣ»;

Δεν αρκούν οι διαβεβαιώσεις σας για λογοδοσία και διαφάνεια. Πρέπει να τα δούμε στην πράξη. Η πολιτική αξιοπιστία δεν είναι πουκάμισο αδειανό. Έχει περιεχόμενο, υποχρεώσεις και ευθύνες προς τους πολίτες που πληρώνουν τα σπασμένα και δεν είναι επικοινωνία, αλλά ουσία.

Σήμερα η Κυβέρνηση μας καλεί να ψηφίσουμε τους όρους μιας ήδη τυποποιημένη σύμβασης με την κρατική καναδική εταιρεία «Canadian Commercial Corporation», με την οποία αγοράζουμε από την υπεργολάβο κατασκευαστική καναδική εταιρεία «Viking Air Limited» επτά αεροσκάφη Καναντέρ, τα DHC-515.

Πρόκειται λοιπόν για ένα σχέδιο σύμβασης που έχει προετοιμαστεί από την Ευρωπαϊκή Ένωση μέσω του ευρωπαϊκού μηχανισμού πολιτικής προστασίας, επί της οποίας δεν μπορούμε να αλλάξουμε ούτε ένα κόμμα. Ο ευρωπαϊκός μηχανισμός πολιτικής προστασίας, στη δημιουργία του οποίου έχει συμβάλει τα μέγιστα ο Πρόεδρός μας Νίκος Ανδρουλάκης, έχει ως στόχο την παροχή βοήθειας στα κράτη μέλη που αντιμετωπίζουν φυσικές καταστροφές.

Όσο και αν θέλετε με τα επικοινωνιακά σας μέσα να μειώσετε το έργο του Προέδρου μας Νίκου Ανδρουλάκη όσο υπηρετούσε στο Ευρωκοινοβούλιο, η αλήθεια φαίνεται από αυτή την ουσιαστική και καθοριστική συμβολή του στη δημιουργία του ευρωπαϊκού μηχανισμού πολιτικής προστασίας.

Ως ΠΑΣΟΚ πρωταρχικός μας στόχος είναι η περαιτέρω ενίσχυση του μηχανισμού με όλα τα αναγκαία μέσα ώστε να αποκτήσει ακόμη μεγαλύτερη επιχειρησιακή επάρκεια. Υπό κανονικές συνθήκες και με δεδομένο ότι η Ευρωπαϊκή Ένωση θα αγοράσει για λογαριασμό μας τα δύο από τα επτά αεροσκάφη, θα αντιμετωπίζαμε το συγκεκριμένο σχέδιο σύμβασης πολύ θετικά εξαρχής, γιατί προφανώς αναγνωρίζουμε τις μεγάλες ανάγκες του πυροσβεστικού σώματος σε αναβάθμιση και εκσυγχρονισμό του εξοπλισμού του και των εναέριων και των επίγειων μέσων δασοπροστασίας.

Χωρίς καμμία αμφιβολία η συντήρηση του υφιστάμενου πεπαλαιωμένου στόλου απαιτεί πολύ χρήμα και περιορίζει σημαντικά τις δυνατότητες επιχειρησιακής επέμβασης του πυροσβεστικού σώματος. Οι ανάγκες αυτές έπρεπε να καλυφθούν χθες και μάλιστα την ώρα που περιμένουμε ένα εξαιρετικά θερμό καλοκαίρι.

Όμως στην προκειμένη περίπτωση το σχέδιο σύμβασης που φέρνετε προς ψήφιση έχει πολλές σκοτεινές γωνίες και ψιλά γράμματα. Είναι χαρακτηριστικό ότι λείπουν ως απόρρητες οκτώ παράγραφοι από το κείμενο του σχεδίου σύμβασης που αφορούν σε κρίσιμα κεφάλαια, όπως στην περιγραφή του φυσικού αντικειμένου της προμήθειας, στο ακριβές τίμημα, στις επιθεωρήσεις, στην αποδοχή και την παράδοση των αεροσκαφών, στους λόγους καταγγελίας της σύμβασης, στις αποζημιώσεις και στον περιορισμό ευθύνης.

Επίσης λείπουν τα δεκαοκτώ παραρτήματα του σχεδίου σύμβασης, τα οποία ουδέποτε κατατέθηκαν στην ελληνική Βουλή και αφορούν στην πολιτική εγγυήσεων, στην αξία της σύμβασης, στις πληρωμές των δόσεων, στις ημερομηνίας ετοιμότητας, στα προαιρετικά χαρακτηριστικά που επιλέξαμε, στους γενικούς όρους και τις προϋποθέσεις για την προμήθεια των ανταλλακτικών και τον εξοπλισμό, στις υπηρεσίες υποστήριξης πελατών, στις υπηρεσίες εκπαίδευσης και στη συμφωνία υποστήριξης για ανταλλακτικά και την παροχή συνδρομής για την αξιοπλοΐα των αεροσκαφών.

Ακόμη και αν θεωρηθεί ότι οι τεχνικές προδιαγραφές των αεροσκαφών αυτών και ο κατάλογος εγχειριδίων και της τεχνικής βιβλιογραφίας συνιστούν βιομηχανικά σχέδια και άρα, απόρρητα στοιχεία της σύμβασης, όλα τα υπόλοιπα περιεχόμενα των παραρτημάτων για ποιον λόγο ακριβώς χαρακτηρίζονται ως απόρρητα και μένουν κρυφά;

Συνεπώς πώς μπορούμε να εγκρίνουμε ένα σχέδιο σύμβασης, για το οποίο δεν γνωρίζουμε τι ακριβώς αγοράζουμε, σε ποια τιμή, τι υποχρεώσεις έχει η υπεργολάβος κατασκευάστρια εταιρεία προς το ελληνικό κράτος, πότε θα επιθεωρηθούν οι εργασίες και πότε ακριβώς προβλέπεται να παραδοθούν τα αεροσκάφη, πότε μπορεί να καταγγελθεί η σύμβαση και τι συνέπειες θα έχει αυτό;

Εάν η δική μας παραγγελία συνδέεται με τις παραγγελίες των υπόλοιπων χωρών του ευρωπαϊκού μηχανισμού, τι συνέπειες θα έχει για τη δική μας παραγγελία η ολιγωρία ή η υπαναχώρηση κάποιας από τις χώρες αυτές που έχουν πει ότι θέλουν να προμηθεύουν τα Καναντέρ, τα DHC-515, για λογαριασμό των οποίων η Ευρωπαϊκή Ένωση έκανε αυτή την προμήθεια;

Θα υπάρχουν κατασκευαστικά ανταλλάγματα; Αν όχι, για ποιον λόγο; Θα έχει η ΕΑΒ ρόλο στη συντήρηση των αεροσκαφών; Πώς θα εξασφαλίζονται τα ανταλλακτικά τους; Πώς θα εκπαιδευτούν τα πληρώματα, οι τεχνικοί και πώς θα προμηθευτούμε τον επίγειο εξοπλισμό, τις συσκευές και τα εργαλεία για το λεγόμενο «ground support», τη μηχανολογική υποστήριξη των αεροσκαφών;

Στην τιμή συμπεριλαμβάνεται και η υποστήριξη πενταετούς διάρκειας, το γνωστό και ως «follow up support»; Πότε θα μας παραδοθούν τα εγχειρίδια και η τεχνική βιβλιογραφία των αεροσκαφών; Και ποιο είναι το κόστος για την παραλαβή τον επικαιροποιημένων και αναθεωρημένων εγχειρίδιων τους και των τελών συνδρομής;

Τα στοιχεία αυτά δεν αποτελούν λεπτομέρειες του σχεδίου σύμβασης. Είναι το «ζουμί» της. Είναι οι θεμελιώδεις και κρίσιμες πληροφορίες, για να κρίνουμε τι αγοράζουμε, τι ψηφίζουμε και αν μπαίνουμε σε μια λεόντειο σύμβαση ή όχι.

Σε αυτό το σημείο θα ήθελα να αναφερθώ και στο 3ο Διεθνές Συνέδριο Πυρόσβεσης που πραγματοποιήθηκε στις 13 και 14 Μαρτίου στο Πολεμικό Μουσείο εδώ στην Αθήνα. Στο συνέδριο αυτό έγινε εκτενής παρουσίαση ενός νέου αμφίβιου αεροσκάφους το οποίο σχεδιάζεται από γαλλική εταιρεία.

Σύμφωνα με τα όσα παρουσιάστηκαν στο συνέδριο, το εν λόγω αεροσκάφος θα είναι ταχύτερο και με μεγαλύτερη χωρητικότητα νερού από ό,τι το Καναντέρ, το 515.

Κύριε Υπουργέ, οι υπηρεσιακοί παράγοντες του Υπουργείου σας που, σύμφωνα με το πρόγραμμα του συνεδρίου, είχαν παραστεί σας ενημέρωσαν για το συγκεκριμένο πυροσβεστικό αεροπλάνο; Όταν ρώτησα στις επιτροπές αν υπάρχει εναλλακτική για την προμήθεια πυροσβεστικών αεροσκαφών μου απαντήσατε αρνητικά. Εξετάσατε τη λύση των γαλλικών πυροσβεστικών αεροσκαφών πριν προχωρήσετε στην προμήθεια των καναδικών DHC-515; Θα θέλαμε μια απάντηση γι’ αυτό.

Κύριε Υπουργέ, στην πολιτική προστασία οι καλές προθέσεις δεν αρκούν, ούτε τα ωραία και πολλά λόγια, που κρύβουν τις αδυναμίες ενός συστήματος το οποίο δεν μεταρρυθμίσατε στην πραγματικότητα ποτέ σε βάθος. Στην παρούσα περίπτωση το πραγματικό περιεχόμενο του σχεδίου σύμβασης βρίσκεται σε όσα στοιχεία δεν μας δίνετε. Άρα μας καλείτε να ψηφίσουμε ένα κενό γράμμα και περιμένετε από εμάς συναίνεση άνευ όρων.

Παρ’ όλα αυτά, το ΠΑΣΟΚ, σταθμίζοντας το πατριωτικό και εθνικό του καθήκον, θα παράσχει τις συναίνεσή του στην προμήθεια των επτά αεροσκαφών, αναγνωρίζοντας τις τεράστιες ανάγκες της χώρας στη μάχη αντιμετώπισης των φυσικών καταστροφών.

Ψηφίζουμε «ναι», γιατί αναγνωρίζουμε ότι, όπως λέτε, έτσι θα ξεκινήσει η γραμμή παραγωγής των συγκεκριμένων αξιόμαχων πυροσβεστικών αεροσκαφών, που τόσα χρόνια ήταν κλειστή.

Επιπλέον, σύμφωνα με τα λεγόμενά σας στις επιτροπές, δεν υπήρχε εναλλακτική λύση. Για ό,τι, όμως, προκύψει αναφορικά με την εκτέλεση της συγκεκριμένης σύμβασης, η Κυβέρνησή σας φέρει την ακέραιη και απόλυτη ευθύνη.

Κλείνοντας, κύριε Υπουργέ, ο σύγχρονος πατριωτισμός δεν είναι μόνο η αντιμετώπιση της κλιματικής κρίσης για τη χώρα. Ο σύγχρονος πατριωτισμός είναι η διαφάνεια, η λογοδοσία και οι καθαρές κουβέντες στην κοινωνία και τη Βουλή, κάτι που η Κυβέρνησή σας ξεχνάει συστηματικά.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Πουλά.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και τρεις εκπαιδευτικοί συνοδοί τους από το Γυμνάσιο Μεθοδικό Εκπαιδευτήριο.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από το Κομμουνιστικό Κόμμα Ελλάδας κ. Ιωάννη Δελή.

**ΙΩΑΝΝΗΣ ΔΕΛΗΣ:** Φέρνει σήμερα η Κυβέρνηση για ψήφιση ένα σχέδιο σύμβασης -σχέδιο σύμβασης και όχι τη σύμβαση- για την απόκτηση μέσω της κρατικής εταιρείας «Canadian Commercial Corporation» του Καναδά επτά πυροσβεστικών αεροσκαφών DHC-515, τα καινούργια δηλαδή Καναντέρ.

Ας ξεκινήσουμε, λοιπόν, εξετάζοντας ορισμένα ζητήματα αυτού του σχεδίου σύμβασης.

Κατ’ αρχάς, στο σχέδιο σύμβασης λείπουν τα παραρτήματα αυτής και δεν μπορούμε να γνωρίζουμε το ακριβές αντικείμενο της προμήθειας, τα είδη, τις ποσότητες, το κόστος της προμήθειας. Δεν έχουμε εικόνα ποιο είναι το κόστος προμήθειας κάθε αεροσκάφους, της εκπαίδευσης πληρωμάτων, τεχνικών, βιβλιογραφίας, επίγειου εξοπλισμού, συσκευών, εργαλείων κ.λπ.. Έχουμε δηλαδή μία ολόκληρη σύμβαση προμήθειας -σχέδιο, έστω- κι όμως σ’ αυτή δεν είναι ξεκαθαρισμένο το ακριβές τίμημα.

Προβλέπονται περίπου 361 εκατομμύρια ευρώ, χωρίς επίσης να είναι σαφές το αν θα είναι εθνικοί πόροι ή συγχρηματοδότηση. Αναφέρεται μεν το Ταμείο Ανάκαμψης, δεν αναφέρονται τα ακριβή ποσά. Και το επιχείρημα της Κυβέρνησης περί νομισματικής ισοτιμίας δεν είναι και ιδιαίτερα πειστικό.

Σε κάθε σύμβαση προμήθειας, μα σε κάθε, σε οποιαδήποτε, ο αγοραστής οφείλει να γνωρίζει το ακριβές της κόστος, αλλά εδώ αυτό δεν συμβαίνει. Κι όμως, μια πρόσφατη εμπειρία από το ίδιο Υπουργείο δείχνει ότι όταν η Κυβέρνηση αυτή θέλει, τότε διυλίζει τον «κώνωπα», αλλά καταπίνει μια χαρά την «κάμηλο», όπως, παραδείγματος χάριν, με την τροπολογία που ψήφισε πριν από λίγες μέρες και, με βάση την οποία, περίπου επτακόσιοι πενήντα πυροσβέστες πενταετούς υποχρέωσης, που κανονικά θα μονιμοποιούνταν τώρα, σε λίγες μέρες, στις 2 του Μάη του 2024, τελικά δεν θα μονιμοποιηθούν, γιατί δεν είχε προβλεφθεί η διαφορά δαπάνης στον προϋπολογισμό του 2024.

Εδώ προφανώς το «περίπου» δεν ισχύει. Τόσο αυστηροί με τις προσλήψεις των πυροσβεστών! Αγοράζουμε, όμως, αεροπλάνα, χωρίς καν να γνωρίζουμε πόσο θα τα πληρώσουμε.

Επίσης, αν καταλάβαμε καλά, με βάση το άρθρο αυτού του σχεδίου σύμβασης, το 2.2, δεν είναι ακόμα εξασφαλισμένη η δημιουργία της γραμμής παραγωγής, αφού η κατασκευάστρια εταιρεία δεν είναι υποχρεωμένη να υλοποιήσει τη σύμβαση αν μέχρι την 31η Δεκέμβρη του 2024 δεν έχει εξασφαλίσει όσους πελάτες χρειάζεται για να ενεργοποιήσει τη γραμμή παραγωγής.

Θέλουμε μία ξεκάθαρη απάντηση. Υπάρχει τελικά πραγματικό ενδιαφέρον και από άλλα κράτη για να αγοράσουν και αυτά Καναντέρ, έτσι ώστε να ενεργοποιηθεί κάποτε η παραγωγή τους; Γιατί αν δεν υπάρχει, τότε δεν υπάρχει άλλη λέξη για να το περιγράψει αυτό από μια κίνηση εντυπωσιασμού, όπως είπαμε.

Το πρόγραμμα των DHC-515 ξεκίνησε από τον Μάρτιο του 2022 και δήλωσαν εν δυνάμει πελάτες έξι ευρωπαϊκές χώρες, έχοντας υπογράψει επιστολές πρόθεσης για προμήθεια είκοσι δύο αεροσκαφών.

Θα πρέπει, όμως, να ερωτηθούν και οι υπόλοιπες χώρες αν έχουν προχωρήσει κι αυτές σε σύμβαση και αν έχουν ζητήσει το κόστος της σύμβασης και τα προς προμήθεια είδη, αεροσκάφη, ανταλλακτικά κ.λπ..

Γιατί, αλήθεια, ρωτάμε εμείς; Ο προσανατολισμός της Κυβέρνησης για αγορές πυροσβεστικών αεροπλάνων, που σαφώς και είναι άμεση ανάγκη, αφορά αποκλειστικά τα Καναντέρ και όχι πιθανά και άλλες εναλλακτικές αεροσκαφών ή και ελικοπτέρων ακόμη, τα οποία, κατά τα άλλα, τα νοικιάζουμε πανάκριβα κάθε καλοκαίρι και μάλιστα με αδιαφανείς διαδικασίες.

Λέμε «αδιαφανείς διαδικασίες», γιατί ποτέ δεν έχει έρθει εδώ μια σύμβαση για να τη δούμε, παρά μόνο ανακοινώνονται κάθε χρόνο κάποιοι αριθμοί και ο τελικός λογαριασμός.

Όπως είπαμε, στο σχέδιο σύμβασης δεν περιέχονται τα παραρτήματα προκειμένου να γνωρίζουμε το ακριβές κόστος της προμήθειας του κάθε αεροσκάφους. Και υπάρχουν αρκετά άρθρα αυτής της σύμβασης που είναι τελικά απόρρητα. Και θεωρούμε ότι αποτελεί υποχρέωση της Κυβέρνησης να ενημερώσει γι’ αυτά.

Για να δούμε τώρα τι δεν υπάρχει σε αυτό το σχέδιο σύμβασης. Δεν υπάρχει πρόβλεψη για σύμβαση εν συνεχεία υποστήριξης, το follow on support, πενταετούς διάρκειας ή και μεγαλύτερης, με κοστολογημένο κατάλογο υλικών ανταλλακτικών, βιβλιογραφίας, εξοπλισμού, παροχής τεχνικής βοήθειας, συσκευών. Και αυτό, ξέρετε, δεν είναι καθόλου ασήμαντο. Ο τύπος αυτός λαμβάνει υπ’ όψιν τον δείκτη κόστους, υλικών και εργατοώρας και πρόκειται βέβαια για μια διεθνή πρακτική.

Δεν προβλέπεται επίσης buyback, δηλαδή αγορά των υλικών αρχικής υποστήριξης από τον προμηθευτή, που δεν θα χρησιμοποιηθούν στα δύο χρόνια. Κι αυτό είναι μια διεθνής πρακτική.

Στη σύμβαση, στο σχέδιο, δεν υπάρχει επίσης πρόβλεψη ο κατασκευαστής να εξουσιοδοτήσει τον εργοστασιακό φορέα της χώρας, της δικής μας, που εδώ βέβαια είναι η Ελληνική Αεροπορική Βιομηχανία για την παροχή εργοστασιακής συντήρησης και όχι να αποστέλλονται τα αεροσκάφη σε φορείς εκτός χώρας ή και σε ιδιωτικούς φορείς. Κι αυτό δεν το λέμε τυχαία, γιατί υπάρχει μια πολύ πρόσφατη, ανάλογη, μάλλον κακή εμπειρία ως αποτέλεσμα μιας παρόμοιας ασαφούς σύμβασης απευθείας ανάθεσης για τη βαριά συντήρηση τριών αεροσκαφών CL-215 από γαλλική εταιρεία λόγω αδυναμίας της Ελληνικής Αεροπορικής Βιομηχανίας να αντεπεξέλθει στα χρονοδιαγράμματα. Και η αδυναμία της ΕΑΒ δεν οφείλεται βέβαια στην τεχνογνωσία της και στην ικανότητά της, αλλά στη διαχρονική της αποψίλωση από το απαραίτητο εργατικό δυναμικό.

Αλήθεια, ρωτάμε την Κυβέρνηση, θα μπορούσατε έναν μήνα πριν την αντιπυρική περίοδο να μας ενημερώσετε και να μας διαβεβαιώσετε αν αυτά τα τρία αεροπλάνα είναι έτοιμα για να έρθουν στην Ελλάδα;

Ή μήπως αληθεύουν οι φήμες ότι από αυτά τα τρία που στάλθηκαν στη Γαλλία κανένα δεν είναι έτοιμο ακόμη προς παράδοση; Εκτός και αν θεωρείτε έτοιμο το ένα και μοναδικό αεροσκάφος που συντηρήθηκε και το οποίο, όταν οι αρμόδιοι τεχνικοί της Πολεμικής Αεροπορίας επιθεώρησαν, μόνο έτοιμο για παραλαβή δεν το βρήκαν.

Ή μήπως τελικά αληθεύουν εκείνες οι φήμες ότι δεν τηρήθηκε κανένα χρονοδιάγραμμα και τελικά η χώρα μας έστειλε στη γαλλική εταιρεία ανταλλακτικά και εργατικό δυναμικό και από την ΕΑΒ για να πραγματοποιηθούν οι απαραίτητες εργασίες;

Πάμε τώρα να δούμε και την πραγματικότητα. Έναν μήνα και κάτι πριν την έναρξη της αντιπυρικής περιόδου η Κυβέρνηση συνεχίζει απτόητη στον ίδιο καταστροφικό δρόμο, που ιδιαίτερα τα τελευταία χρόνια οδήγησε και οδηγεί σε όλο και μεγαλύτερες οικολογικές καταστροφές. Προφανώς αυτό δείχνει ότι έχει χρεοκοπήσει η δασική και η περιβαλλοντική πολιτική της Κυβέρνησης.

Σήμερα όμως, ξέρετε, είναι άμεση η ανάγκη για ολοκληρωμένη διαχείριση και προστασία των δασών, για οργάνωση σε άλλη βάση της δασοπροστασίας και για εκείνον τον ενιαίο αντιπυρικό σχεδιασμό με το κύριο βάρος να δίνεται στην πρόληψη, στην οργάνωση και την ενίσχυση των επίγειων δυνάμεων.

Τι έχουμε όμως; Δεν υπάρχει πανελλαδικό ολοκληρωμένο σχέδιο διαχείρισης των δασών και κανένα, μα κανένα δάσος δεν έχει σύγχρονη μελέτη αντιπυρικής προστασίας.

Η δασική υπηρεσία και τα δασαρχεία απογυμνωμένα και από χρηματοδότηση και από προσωπικό. Δύο χιλιάδες είναι οι δασολόγοι που λείπουν. Οι δασεργάτες, ενώ χρειάζονται τουλάχιστον δέκα χιλιάδες, είναι ορισμένες δεκάδες.

Και, βεβαίως, παραμένει εκείνος ο καταστροφικός αντιεπιστημονικός διαχωρισμός -επιμένετε σ’ αυτό όλες οι κυβερνήσεις- της πρόληψης των δασικών πυρκαγιών από την κατάσβεσή τους. Παραμένει δηλαδή η μεταφορά της αρμοδιότητας της κατάσβεσης των δασικών πυρκαγιών από τη δασική υπηρεσία που ήταν πριν στην πυροσβεστική, πράγμα που έγινε το 1998 επί ΠΑΣΟΚ και που κατά κοινή ομολογία έχει πλέον αποτύχει παταγωδώς.

Αν πάμε δε να δούμε λιγάκι και τα καθημερινά προβλήματα των πυροσβεστών, τότε αυτά είναι πραγματικά αναρίθμητα.

Τα μέσα που διαθέτει η πυροσβεστική υπηρεσία είναι μονάχα το ένα τρίτο από αυτά που απαιτούνται για μια αποτελεσματική πυρόσβεση, ενώ και οι ελλείψεις σε μόνιμο προσωπικό είναι τεράστιες. Τέσσερις χιλιάδες τουλάχιστον είναι οι κενές οργανικές θέσεις των πυροσβεστών. Οι μάχιμοι πυροσβέστες την αντιπυρική περίοδο φτάνουν κυριολεκτικά στα όριά τους -τα βλέπουμε στις εικόνες των τηλεοράσεών μας- με εικοσιτετράωρες βάρδιες στα πύρινα μέτωπα, με τριανταδίωρες βάρδιες σε αστικές πυρκαγιές, προκειμένου να καλυφθεί -πώς αλλιώς;- η τεράστια έλλειψη προσωπικού όταν δεν υπάρχει.

Είναι τέτοια η εξάντλησή τους, ώστε στην περσινή αντιπυρική περίοδο, μέσα σε λίγες μέρες, τον Αύγουστο, είχαμε πάνω από εξήντα πυροσβέστες τραυματισμένους ή με πολύ σοβαρά αναπνευστικά προβλήματα. Τα ίδια και στις μεγάλες πυρκαγιές του Ιούλη, με τραυματίες πυροσβέστες, με αναπνευστικά και καρδιολογικά προβλήματα, που νοσηλεύτηκαν οι άνθρωποι στα νοσοκομεία.

Πυροσβέστες από διάφορες περιοχές της Ελλάδας μετακινήθηκαν στον Έβρο, στην Αττική, στη Ρόδο, στην Εύβοια, στη Βοιωτία και όπου αλλού για να μπαλώσουν τα τεράστια κενά. Ξεκινούσαν τα μεσάνυχτα και έφταναν το πρωί και ρίχνονταν τη μάχη με τις φωτιές, σε μέρη και περιοχές που δεν γνώριζαν, που πρώτη φορά πήγαιναν.

Σε άλλες μάλιστα περιπτώσεις, επειδή δεν υπήρχε καμμία μέριμνα για στέγαση, αναγκάζονταν να διανύουν μέχρι και χίλια διακόσια χιλιόμετρα την ημέρα στο πήγαινε-έλα, όπως οι πυροσβέστες που στάλθηκαν από την Ήπειρο στον Έβρο. Εξακόσια χιλιόμετρα είναι το να πας και άλλα εξακόσια να γυρίσεις.

Πυροσβέστες ή δασοκομάντος από τις ΕΜΟΔΕ εργάζονται συνεχόμενα για έως και επτά μέρες. Καλούνται να επιχειρούν για σαράντα οκτώ ώρες συνεχόμενα, μετακινούμενοι από το ένα πύρινο μέτωπο στο άλλο και με μόνη ανάπαυση το χρονικό διάστημα της πτήσης για τη μεταφορά τους –εκεί ξεκουράζονται.

Πυροσβέστες που υπηρετούν σε ΕΜΑΚ ή στο μηχανοκίνητο ειδικό τμήμα πυροσβεστικών επιχειρήσεων και σε άλλες υπηρεσίες εργάζονται συχνά επιχειρώντας στις πυρκαγιές επί μια ολόκληρη εβδομάδα, είκοσι τέσσερις ώρες, και αναπαύονται για λιγότερο από είκοσι ώρες.

Ανακλήθηκαν μέσα σε λίγες εβδομάδες, το περασμένο καλοκαίρι δύο φορές, όλες οι άδειες των πυροσβεστών και ταυτόχρονα στις περισσότερες υπηρεσίες δεν χορηγούνταν ρεπό ή αναπαύσεις, και σε πάρα πολλές περιπτώσεις η μοναδική μέριμνα της υπηρεσίας ήταν το μοίρασμα μιας ελάχιστης ποσότητας νερού και ενός μικρού γεύματος. Ας είναι καλά δηλαδή η αλληλεγγύη του κόσμου που κάλυπτε πολλές φορές τις ανάγκες διατροφής και ενυδάτωσης αυτών των ανθρώπων.

Είναι χαρακτηριστικό ότι στη φωτιά στην Κεφαλλονιά, στην Αγία Ειρήνη, έκαναν έκκληση οι πυροσβέστες για εμφιαλωμένο νερό και όλοι μας βέβαια θυμόμαστε εκείνες τις εικόνες με τους πυροσβέστες να κοιμούνται στο πάτωμα του πλοίου, μετά από τη δεκαήμερη μάχη που έδωσαν με τη φωτιά στη Ρόδο.

Και όλα αυτά σε ένα προσωπικό που ο μέσος όρος ηλικίας του πλησιάζει τα πενήντα χρόνια, σαράντα εννιά -ο ίδιος ο Υπουργός το δήλωσε- ενώ δεν είναι καν ενταγμένοι αυτοί οι άνθρωποι στα βαρέα και ανθυγιεινά επαγγέλματα. Αν είναι δυνατόν.

Και με όλη αυτή βεβαίως την κατάσταση οι πυροσβέστες δεν στερήθηκαν απλώς λίγες μέρες διακοπές με τις οικογένειές τους, όπως έχουν ανάγκη όλοι οι άνθρωποι, αλλά έχασαν και πολύτιμο χρόνο ανάπαυσης για την κούραση τη συσσωρευμένη που είχαν, και τη σωματική και την ψυχική.

Μπορεί η Κυβέρνηση, λοιπόν, να εγγυηθεί ότι φέτος δεν θα ξαναγίνουν τα ίδια; Πάντως τα απαραίτητα μέτρα για να συμβεί αυτό δεν τα έχει λάβει.

Τώρα, όσον αφορά ξέρετε το ζήτημα της αεροπυρόσβεσης -και έρχομαι στο αρχικό θέμα- σκόπιμα προωθείται η κοινή άποψη που λέει ότι μονάχα τα εναέρια μέσα σβήνουν τις πυρκαγιές. Πρόκειται για μια λαθεμένη λογική, η οποία στο όνομα των ελλείψεων του προσωπικού οδηγεί κάθε χρόνο τεράστια ποσά από τον κρατικό προϋπολογισμό, ολοένα και περισσότερα, να διατίθενται για τις μισθώσεις εναέριων μέσων, σε αντίθεση με τις ανάγκες για προσωπικό, για πυροσβεστικά οχήματα, εξοπλισμό και φυσικά και για την ανανέωση του εθνικού εναέριου στόλου αεροπυρόσβεσης.

Για μια ακόμη φορά θα χρειαστεί να τονίσουμε εδώ ότι χωρίς επαρκές και καταρτισμένο προσωπικό στην κατάσβεση των πυρκαγιών, με την κατάλληλη βέβαια διασπορά, καμμία σχεδόν πυρκαγιά δεν είναι δυνατόν να σβήσει μόνο με την αεροπυρόσβεση. Η δασοπυρόσβεση από αέρος είναι καλή, είναι αναγκαία, χρήσιμη για να χαμηλώσει την ένταση της πυρκαγιάς, έτσι ώστε οι επίγειες δυνάμεις να πάνε και να την σβήσουν.

Αυτό δεν το λέει το ΚΚΕ. Εκτός από εμάς το λέει και η ίδια η πυροσβεστική υπηρεσία στο εγχειρίδιο εκπαίδευσης εθελοντών πυροσβεστών, όπου γράφει χαρακτηριστικά «Η χρήση αεροσκαφών και ελικοπτέρων στην καταστολή δασικών πυρκαγιών βοηθά πολύ τα επίγεια τμήματα». Βεβαίως. «Θα πρέπει όμως να έχουμε πάντοτε υπόψη» -λέει η Πυροσβεστική Υπηρεσία- «ότι τα παραπάνω είναι μέσα ελέγχου της πυρκαγιάς και όχι πλήρους κατάσβεσης. Σε πολύ σπάνιες περιπτώσεις μια δασική πυρκαγιά σβήνει μόνο με τα εναέρια μέσα.».

Και επειδή μπορεί να πει η Κυβέρνηση ότι πήρε όλα τα μέτρα για την ενίσχυση των επίγειων δυνάμεων, την ξαναρωτάμε να μας απαντήσει, πώς γίνεται από τη μία να προγραμματίζει αγορές Καναντέρ και από την άλλη χιλιάδες οχήματα της πυροσβεστικής να εξαιρούνται από την υποχρέωση να περάσουν από έλεγχο ΚΤΕΟ. Γιατί; Μήπως ούτε το ΚΤΕΟ δεν θα περνούσαν αυτά τα μηχανήματα; Τελικά τι έχουμε εδώ; Τη λογική του «πάμε κι όπου βγει»; Και μιλάμε για πυροσβεστικά οχήματα.

Ούτε βέβαια μπορεί να επικαλείται η Κυβέρνηση ότι με τις προσλήψεις των επταετών πυροσβεστών για τις ειδικές μονάδες δασικών επιχειρήσεων ότι λύνεται το πρόβλημα της ενίσχυσης των επίγειων δυνάμεων. Δεν είναι μόνο ότι τελικά αυτοί, οι δασοκομάντος δηλαδή, θα επιχειρούν και σε αστικά συμβάντα, αν και δασοκομάντος όπως λέει η λέξη. Άρα για ποιες δασικές επιχειρήσεις μιλάμε και για ποια συνδρομή του σε έργα πρόληψης στα δάση και στη χειμερινή περίοδο, όταν θα επιχειρούν και σε αστικά συμβάντα; Δεν είναι ότι γι’ αυτές τις δέκα νέες ΕΜΟΔΕ δεν αυξήσατε τις οργανικές θέσεις του πυροσβεστικού σώματος, αλλά τραβήξατε εξακόσιους πενήντα πυροσβέστες από τα υπάρχοντα οργανικά κενά, που μένουν ακάλυπτα έτσι.

Το χειρότερο από όλα είναι ότι αυτές οι δέκα νέες υπηρεσίες θα απορροφήσουν και υφιστάμενους μόνιμους πυροσβέστες για τη λειτουργία τους, από μια πυροσβεστική υπηρεσία όμως ήδη τραγικά υποστελεχωμένη. Έτσι, με όλες αυτές τις αλχημείες, απομειώνεται το ήδη λειψό προσωπικό του πυροσβεστικού σώματος.

Όμως τελικά το ζήτημα της πρόληψης των δασικών πυρκαγιών δεν μπορεί να λυθεί, και αυτό αποδεικνύεται κάθε χρόνο, με όλα αυτά τα μπαλώματα, χωρίς την κύρια ευθύνη της δασικής υπηρεσίας και χωρίς την αναγκαία εκείνη ολοκληρωμένη διαχείριση των δασικών οικοσυστημάτων. Και όλα τα παραπάνω φυσικά αποδεικνύουν ότι η Κυβέρνηση συνεχίζει σταθερά στην ίδια αποτυχημένη αντιδασική πολιτική.

Για όλους αυτούς τους λόγους, στο προτεινόμενο σχέδιο σύμβασης τοποθετούμαστε με το «παρών».

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δελή.

Θα δώσω τώρα τον λόγο στον ειδικό αγορητή από την Ελληνική Λύση κ. Βασίλειο Γραμμένο.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι, δεν χωρά καμμία απολύτως αμφιβολία ότι η χώρα μας χρειάζεται την άμεση ενίσχυση των πτητικών εναέριων μέσων. Είμαστε κάθετοι σε αυτό. Το γνωρίζετε άλλωστε. Γι’ αυτό και όλοι εμείς στην Ελληνική Λύση το φωνάζουμε χρόνια τώρα, όπως και ο Πρόεδρός μας μέσα από αυτό το Βήμα έχει δώσει μάχες για να ενισχυθεί ένας νευραλγικός τομέας, στον οποίο πονάει η χώρα μας, αυτός της δασοπυρόσβεσης, και για τον οποίο έχουμε θρηνήσει ανθρώπινες ζωές. Έχουμε χάσει πιλότους μας τις τελευταίες πέντε δεκαετίες. Έχουν πέσει δώδεκα αεροπλάνα και έχουμε χάσει έξι παλικάρια μας.

Κάθε χρόνο, λοιπόν, γινόμαστε μάρτυρες αυτών των δυσάρεστων γεγονότων, θρηνούμε ανθρώπινες ζωές, βλέπουμε περιουσίες των συμπολιτών μας να καταστρέφονται ολοσχερώς, χάνουμε χιλιάδες ζώα, άδικα, και η πατρίδα μας καίγεται από άκρη σε άκρη.

Όλα αυτά αποτελούν απόρροια δυστυχώς της ανάλγητης στάσης της Κυβέρνησής σας, κύριε Υπουργέ, που αδυνατεί να δώσει λύση σε αυτό το πρόβλημα των πυρκαγιών. Θέλετε να μιλήσουμε με στοιχεία; Μόνο στον Έβρο μας και συγκεκριμένα στο εθνικό πάρκο της Δαδιάς κάηκαν πέρυσι διακόσιες σαράντα πέντε χιλιάδες στρέμματα. Κάηκε, δηλαδή, το μισό δάσος. Τι άλλο θέλετε να σας πω; Χίλιες τριακόσιες περίπου πυρκαγιές ο μέσος ετήσιος αριθμός των δασικών πυρκαγιών στην Ελλάδα και τετρακόσιες σαράντα τέσσερις χιλιάδες στρέμματα ο μέσος ετήσιος αριθμός των καμένων αγροτοδασικών εκτάσεων. Πέρυσι χάθηκε 1,5 εκατομμύριο στρέμματα, όπως αναφέρθηκε από τους συναδέλφους των κομμάτων που μίλησαν πριν.

Τα στοιχεία που σας παραθέτουμε, κύριε Υπουργέ, τα γνωρίζετε. Τι άλλο, λοιπόν, πρέπει να σας πούμε μήπως και καταλάβετε επιτέλους ότι πρέπει να λάβετε άμεσα μέτρα ενίσχυσης της δασοπυρόσβεσης;

Πάμε τώρα στο θέμα μας σχετικά με τα Καναντέρ και το σχετικό σχέδιο σύμβασης που φέρνετε σήμερα στη Βουλή. Μας φέρνετε λοιπόν μια σύμβαση, την οποία συζητήσαμε στην επιτροπή, κύριοι Υπουργοί, αλλά άκρη ακόμα δεν έχουμε βγάλει για το συνολικό κόστος αλλά και για τα σκοτεινά σημεία που έχει αυτή η σύμβαση, όπως προαναφέρθηκε και από τους συναδέλφους.

Ο Έλληνας, λοιπόν, φορολογούμενος ζητά διευκρινίσεις, θέλει πληροφορίες ως προς το συνολικό κόστος που θα δαπανήσουμε. 150 εκατομμύρια ευρώ οι συντηρήσεις των μέσων εναέριας πυρόσβεσης, οι οποίες πλέον απ’ ό,τι μάθαμε -για να γνωρίζει κι ο ελληνικός λαός και όλοι εδώ μέσα- γίνονται κυρίως στο εξωτερικό. Και γιατί έξω, κύριοι Υπουργοί; Γιατί στη Γαλλία και όχι εδώ;

Να σας πω εγώ γιατί. Διότι φροντίσατε με τις κάκιστες, τις κακές πολιτικές σας, να οδηγήσετε σε περαιτέρω συρρίκνωση την Ελληνική Αμυντική Βιομηχανία και να στείλετε δεκάδες εξειδικευμένους τεχνίτες αλλά και εργαζόμενους της ΕΑΒ στην ανεργία.

Πάγια θέση μας είναι ότι η συντήρηση θα πρέπει να γίνεται εντός της χώρας, εντός της Ελλάδος, όπως επίσης και η εκπαίδευση των πληρωμάτων, να μένει η τεχνογνωσία στην πατρίδα μας και να δημιουργούνται νέες θέσεις εργασίας.

Τι μάθαμε, λοιπόν, στην επιτροπή; Ότι αυτά τα πτητικά μέσα δεν επιχειρούν νύχτα, λες και τη νύχτα δεν καίει η φωτιά -δεκάδες εκατομμύρια θα δαπανήσουμε- ότι το κόστος συντήρησης θα υπερβαίνει το κόστος αγοράς, δηλαδή θα ξεπεράσει τα 360 εκατομμύρια ευρώ -το κόστος συντήρησης- και το κορυφαίο όλων ότι θα τα στέλνουμε, λέει, στη Γαλλία –είπε ο κύριος Υφυπουργός- για συντήρηση με κόστος εργατοώρας 186 ευρώ.

Τι άλλο μας είπαν οι φορείς στις επιτροπές; Ότι από τα ελάχιστα πτητικά μέσα -το έχουμε καταγγείλει μέσα από αυτό το Βήμα- πυρόσβεσης που διαθέτουμε στη χώρα πάνω από τα μισά υπολειτουργούν ή έχουν υποστεί βλάβη.

Επιμένετε με τα καναδικά. Γιατί όμως, κύριε Υπουργέ; Κύριε Υφυπουργέ, γιατί επιμένουμε στα καναδικά; Δεν υπάρχουν άλλες επιλογές; Άλλες προσφορές από άλλες χώρες που παράγουν, που φτιάχνουν αυτά τα αεροσκάφη δεν υπάρχουν; Μόνο ο Καναδάς υπάρχει στον κόσμο που φτιάχνει αυτά τα αεροπλάνα, τα συγκεκριμένα αεροσκάφη;

Σας θυμίζω ότι το 2019 ο Πρόεδρος του κόμματος της Ελληνικής Λύσης Κυριάκος Βελόπουλος έλεγε στην Κυβέρνησή σας να αγοράσει τα Ιλιούσιν, που μεταφέρουν, κύριε Υφυπουργέ, έως και σαράντα τέσσερις τόνους. Με μία ρίψη λοιπόν του συγκεκριμένου, κύριε Υπουργέ, είναι σαν να επιχειρούν εννέα Καναντέρ από αυτά που θέλετε να πάρετε ή από αυτά που έχουμε. Διότι από αυτά που θέλετε να πάρετε ρίχνουν λίγο περισσότερους τόνους. Πρόκειται λοιπόν για ένα αεροσκάφος το οποίο μπορεί να μεταφέρει ακόμα και στρατιωτικό υλικό, δηλαδή θα είχαμε δύο σε ένα.

Σας είχαμε πει να πάρετε με leasing τέσσερα μέχρι έξι Μπέριεφ, αυτά τα διακοσάρια. Δεν μας ακούσατε. Αποτέλεσμα; Κάηκε η Εύβοια. Δεν μας ακούσατε και καλά και όλη η Ελλάδα. Αλλά έτσι είναι, κύριοι, η εφήμερη πολιτική της Κυβέρνησης προέχει από την ανθρώπινη ζωή, προέχει από το εθνικό συμφέρον.

Άκουσα με προσοχή τον κ. Κικίλια στην επιτροπή, ο οποίος έφυγε -δεν πειράζει, θα τα ακούσει τώρα- είπε χαρακτηριστικά ότι πρόκειται -ακούστε τι είπε ο κύριος Υπουργός, για να μας ερεθίσει, να μας τσιγκλίσει το εθνικό μας φρόνημα- για ένα «πατριωτικό» νομοσχέδιο και ότι όποιος είναι πατριώτης πρέπει να το ψηφίσει. Εκβιαστικό ακούγεται το δίλημμα, κύριε Υφυπουργέ, όποιος είναι πατριώτης πρέπει να ψηφίσει το συγκεκριμένο, λες και τα άλλα νομοσχέδια που φέρατε δεν είναι υπέρ πατρίδος.

Εμείς, λοιπόν, στην Ελληνική Λύση δεν χρειαζόμαστε μαθήματα πατριωτισμού -και το έχουμε αποδείξει μέσα από αυτό το Βήμα- και ειδικά από εσάς στη Νέα Δημοκρατία που έχετε παραδώσει Μακεδονία στους Σκοπιανούς, που τολμάτε να μιλάτε για Θράκη αλλά δεν τολμάτε να ξηλώσετε το προξενείο στη Θράκη, που θέλετε να μοιραστείτε το Αιγαίο μέσω Χάγης με τους φίλους σας στους Τούρκους, κύριε Υπουργέ, και που αγνοείτε επιδεικτικά την Εκκλησία μας και τους ιερούς κανόνες της και το ορθόδοξο δόγμα μας, ψηφίζοντας γάμο για ομοφυλόφιλους.

Μας κατηγορείτε κάποιοι εδώ μέσα, κύριε Αποστολάκη, για ομοφοβία, κύριοι Υπουργοί της Κυβέρνησης. Σας κατηγορούμε για άλλη ελληνοφοβία. Κύριε Υπουργέ, λοιπόν, εμείς στην Ελληνική Λύση υποδείξεις πατριωτισμού δεν δεχόμαστε από εκπροσώπους της woke ατζέντας. Αυτά να τα πείτε αλλού και να τα κάνετε αλλού, όχι σε εμάς.

Συνοψίζοντας, παρ’ όλο που έχουμε τις επιφυλάξεις μας, κύριε Υπουργέ, θα στηρίξουμε το συγκεκριμένο σχέδιο νόμου, γιατί στηρίζουμε κάθε τι που δύναται να περιφρουρήσει την πατρίδα μας και να την προστατέψει από οποιονδήποτε κίνδυνο. Εφιστούμε, όμως, την προσοχή στην Κυβέρνηση να διασφαλιστεί η επάρκεια των ανταλλακτικών από τη σύμβαση και να διασφαλίσετε σταθερές τιμές για μια δεκαετία τουλάχιστον για να μην μπει στη διαδικασία ο Έλληνας να ματώσει περισσότερο. Μην την πατήσουμε όπως στο παρελθόν που μοιράζατε πακτωλό χρημάτων στους ενδιάμεσους και δουλειά δεν γίνεται.

Κλείνοντας προειδοποιούμε ξανά την Κυβέρνηση. Τα πρώτα Καναντέρ εκτιμάται ότι θα έρθουν το 2027. Είπατε για τα δύο πρώτα, κύριε Υφυπουργέ, αν θυμάμαι. Και πλησιάζει η αντιπυρική περίοδος. Φροντίστε να λάβετε άμεσα και αποτελεσματικά όλα τα απαραίτητα μέτρα προστασίας, που θα διαφυλάξουν την ανθρώπινη ζωή, τη ζωή του Έλληνα πολίτη, την περιουσία του, για να μπορούμε όλοι εμείς να κοιμόμαστε ασφαλείς και ήσυχοι και να μην εξαρτόμαστε από καμμία ξένη βοήθεια.

Στηρίζουμε λοιπόν αυτό το σχέδιο νόμου και θα το υπερψηφίσουμε.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Γραμμένο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» σαράντα έξι μαθήτριες και μαθητές και τρεις συνοδοί εκπαιδευτικοί από το Μεθοδικό Εκπαιδευτήριο Γυμνάσιο και Λύκειο (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στην ειδική αγορήτρια από τη Νέα Αριστερά κ. Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ κύριε Πρόεδρε.

Κύριε Υπουργέ, αγαπητοί συνάδελφοι, το σχέδιο νόμου αφορά την έγκριση του σχεδίου σύμβασης για την προμήθεια αεροσκαφών από τον Καναδά, τα γνωστά σε εμάς Καναντέρ.

Για τη Νέα Αριστερά η κλιματική κρίση και οι επιπτώσεις της αποτελούν θεμελιώδες ζήτημα πολιτικής προτεραιότητας. Η θωράκιση της πολιτείας στα νέα δεδομένα με τα απαιτούμενα εργαλεία είναι απαραίτητη προϋπόθεση. Μόνο μια ισχυρή πολιτεία μπορεί να συμβάλει στον περιορισμό των επιπτώσεων των φυσικών καταστροφών, απόρροια της κλιματικής κρίσης και γι’ αυτό άλλωστε είμαστε υπέρμαχοι της πράσινης μετάβασης ως μονόδρομο όχι μόνο για το μέλλον μας αλλά και για το παρόν μας.

Για να είμαστε σαφείς για το τι συζητάμε, η Ευρωπαϊκή Ένωση προχώρησε σε διακρατική συμφωνία με τον Καναδά για την ανανέωση και ενδυνάμωση του στόλου των εναέριων πυροσβεστικών μέσων των μελών του ευρωπαϊκού μηχανισμού στον οποίο συμπεριλαμβάνεται και η Ελλάδα. Το Συμβούλιο Επιτελικού Σχεδιασμού του Πυροσβεστικού Σώματος αποτύπωσε την ανάγκη και επισήμανε το γεγονός ότι ο υπάρχον εναέριος ελληνικός στόλος σημειώνει σημαντικές ελλείψεις ως προς τον αριθμό των αεροσκαφών.

Τα δεδομένα αυτά δημιουργούν προβλήματα στην αντιμετώπιση των δασικών πυρκαγιών και επηρεάζουν αρνητικά την αποτελεσματικότητα όλου του μηχανισμού. Υπό αυτό το πρίσμα προφανώς θα συμφωνούσαμε στην αναγκαιότητα για την προμήθεια εξελιγμένου νέου τύπου Καναντέρ. Έχουμε μια σαφή θέση ως προς την θωράκιση της χώρας στο πλαίσιο της κλιματικής κρίσης.

Μας είπε ο κύριος Υφυπουργός -τον ακούσαμε στην τελευταία συνεδρίαση της επιτροπής- ότι τα τρία τελευταία χρόνια και ιδιαίτερα φέτος γίνεται μια προσπάθεια τεράστια στον τομέα της πρόληψης, κάτι που δεν γινόταν επί δεκαετίες. Αναφέρθηκε σε προβλήματα που είχαμε παλιότερα και επί ΣΥΡΙΖΑ και επί ΠΑΣΟΚ όσον αφορά την οικονομική κρίση. Μια μικρή παρατήρηση, κύριε Υπουργέ. Θα ήθελα να σας παρακαλέσω όταν αναφέρεστε στα χρόνια της οικονομικής κρίσης να μην ξεχνάτε ποια κόμματα ευθύνονται για την οικονομική κρίση, να μην ξεχνάτε τη Νέα Δημοκρατία, γιατί είναι το κόμμα που κυβέρνησε τα περισσότερα χρόνια της μεταπολίτευσης. Γιατί μου έκανε εντύπωση που αναφερθήκατε σε ΣΥΡΙΖΑ και ΠΑΣΟΚ.

Τώρα σε ό,τι αφορά τα αποτελέσματα της πρόληψης της Κυβέρνησης της Νέας Δημοκρατίας τα είδαμε πέρυσι. Θα αναφερθώ παρακάτω σε επίσημα στοιχεία, που δείχνουν την απόλυτη αναποτελεσματικότητα του επιτελικού κράτους της Νέας Δημοκρατίας. Επίσης ο κύριος Υπουργός είπε ως επίτευγμα ότι αγοράζουμε ύστερα από πενήντα χρόνια Καναντέρ. Πράγματι έχουν περάσει πενήντα χρόνια από την τελευταία φορά που η χώρα αγόρασε Καναντέρ, αλλά αυτό δεν περιποιεί τιμή για ένα κόμμα που, όπως είπα, κυβέρνησε επί σειρά ετών.

Θυμόμαστε όμως επίσης όλοι τις ψευδείς δηλώσεις του κ. Σκέρτσου για τον πραγματικό αριθμό των πυροσβεστικών αεροσκαφών, που λειτουργούν, αλλά και τις υπερφιλόδοξες δηλώσεις του προηγούμενου Υπουργού Κλιματικής Κρίσης και Πολιτικής Προστασίας του κ. Στυλιανίδη, τον δήθεν ειδικό σε θέματα φυσικών καταστροφών, ότι η Ελλάδα θα μετατραπεί σε ευρωπαϊκό κόμβο της Ανατολικής Μεσογείου σε ό,τι αφορά την πολιτική προστασία και τη μεγάλη ενίσχυση του μηχανισμού αντιμετώπισης των πυρκαγιών το καλοκαίρι. Τα αποτελέσματα είναι γνωστά πια σε όλους μας.

Στην ακρόαση των φορέων οι αρμόδιοι φορείς της πυροσβεστικής αποκάλυψαν τα πραγματικά δεδομένα. Από τα δέκα Καναντέρ 215 συνήθως διαθέσιμα είναι μόλις τέσσερα. Από τα επτά Καναντέρ 415 είναι διαθέσιμα τα τέσσερα. Από τα δεκαεννιά Πετζετέλ συνήθως διαθέσιμα είναι τα έντεκα. Δηλαδή σύνολο από τα τριάντα έξι αεροσκάφη, διαθέσιμα είναι τα δεκαεννιά.

Επί της διαδικασίας της συγκεκριμένης σύμβασης -γιατί πραγματικά μας προβλημάτισε πολύ- δημιουργούνται σοβαρά ερωτηματικά. Το πρώτο και σοβαρότερο θα έλεγα -μπορούσαμε να τελειώσουμε εκεί- είναι ότι πάμε να εγκρίνουμε ένα σχέδιο σύμβασης. Μας είπατε ότι η σύμβαση που θα έρθει δεν μπορεί να έχει διαφορά από το σχέδιο. Όμως ήδη το σχέδιο έχει πολλούς απόρρητους όρους. Καλούμαστε, δηλαδή, να εγκρίνουμε ένα σχέδιο σύμβασης ενώ δεν έχουμε γνώση για πολλούς σοβαρούς όρους της σύμβασης. Έχουμε ευθύνη, κύριε Υπουργέ. Εκπροσωπούμε τον ελληνικό λαό. Δεν μπορούμε στα τυφλά να στηρίζουμε συμβάσεις που δεν ξέρουμε τους όρους της.

Δεύτερον, μας είπε ο κύριος Υπουργός, ότι από αυτό το σχέδιο σύμβασης δεν μπορεί να αλλάξει ούτε ένα «και». Εννοούμε ότι δεν μπορούμε να αλλάξουμε τη διαδικασία. Επομένως εύλογα προκύπτει το ερώτημα: Γιατί επιλέξατε αυτή τη διαδικασία αφού δεν έχουμε τη δυνατότητα ούτε να τη συζητήσουμε, ούτε να αλλάξουμε. Γιατί θέλετε την έγκρισή μας;

Μας είπε ο κύριος Πρόεδρος της επιτροπής και ο κύριος Υπουργός ότι έχει ξανασυμβεί στην έγκριση σχεδίων συμβάσεων στον τομέα της άμυνας και ειδικότερα το σχέδιο σύμβασης στην αγορά των Ραφάλ. Το ότι είναι αυτό μια τακτική της Νέας Δημοκρατίας δεν είναι για μας επαρκής απάντηση.

Τρίτον, υπάρχει απ’ ότι κατάλαβα και ένα θέμα με την παράδοση αυτή καθ’ εαυτή των αεροσκαφών αλλά και τον χρόνο παράδοσης. Υπάρχει κάποια εγγύηση για την παράδοση των αεροσκαφών ή θα εξαρτηθεί από τις παραγγελίες των άλλων κρατών μελών; Υπάρχει δεσμευτικό χρονοδιάγραμμα παράδοσης; Μας είπατε ότι ξέρουμε το Delivery Schedule και πως θα αρχίσουν οι παραδόσεις με την πρόοδο της παραγωγής και ότι αν κάτι καθυστερήσει, τότε βεβαίως υπάρχουν και οι ποινικές ρήτρες, οι οποίες πού ακριβώς περιγράφονται στη σύμβαση;

Ερωτηματικά όμως έχουμε και για τον προϋπολογισμό. Μας ενημέρωσε ο Υπουργός ότι η Ευρωπαϊκή Ένωση δίνει 100 εκατομμύρια ευρώ σε καθένα από τα έξι κράτη-μέλη για το RESCEU, δύο Καναντέρ σε κάθε κράτος. Άρα θα αγοράσουμε πέντε συν δύο, που δύο θα μας αγοράσει η Ευρωπαϊκή Ένωση. Στο σχέδιο της σύμβασης όμως δεν αναφέρεται τίποτα. Στην έκθεση του Λογιστηρίου του Κράτους γράφετε για περίπου 361 εκατομμύρια ευρώ. Θα πρέπει να αποσαφηνιστεί το ακριβές ποσό.

Επίσης θα πρέπει να μας εξηγήσετε γιατί ένα Καναντέρ κοστίζει περίπου όσο ένα F-16. Δεν ήταν πειστική η απάντηση που πήραμε από τον κύριο Υπουργό και δεν υπάρχει η απαιτούμενη πληροφόρηση. Και, εν πάση περιπτώσει, σε κάθε περίπτωση πρέπει να ξέρουμε ακριβώς τον προϋπολογισμό, εφόσον μας καλείτε να ψηφίσουμε. Επίσης όμως να μας πείτε από πού θα προέλθουν οι πόροι. Πόσοι είναι από το Ταμείο Ανάκαμψης και Ανθεκτικότητας, πόσοι είναι από το Πρόγραμμα Δημοσίων Επενδύσεων; Είναι από το εθνικό σκέλος; Είναι από το συγχρηματοδοτούμενο σκέλος; Συμμετέχει στη χρηματοδότηση το πρόγραμμα «ΑΙΓΙΣ»;

Επί τη ευκαιρία, θα θέλαμε να ξέρουμε ποιες προμήθειες, ποιες δαπάνες έχουν καλυφθεί από το πρόγραμμα «ΑΙΓΙΣ». Αυτό δεν το ξέρουμε. Γενικότερα φοβάμαι ότι καλούμαστε να εγκρίνουμε το σχέδιο μιας λεόντειας πιθανά σύμβασης υπέρ των καναδέζικων συμφερόντων, χωρίς να γνωρίζουμε όρους της, δεδομένων των πολλαπλών απόρρητων στοιχείων.

Επίσης, δεν γνωρίζουμε αν υπήρξε σχεδιασμός για άλλου τύπου αεροσκάφη, αν χρειάζονται περισσότερα ελικόπτερα απ’ ό,τι αεροσκάφη. Δεν είμαστε καθόλου ειδικοί, το ομολογώ, απλώς διαβάζουμε διάφορα δημοσιεύματα και συγχρόνως και κυρίως δεν έχουμε και πολλή εμπιστοσύνη στην Κυβέρνηση σε θέματα έρευνας και βέλτιστης πρακτικής.

Θα θέλαμε να γνωρίζουμε αν το αρμόδιο όργανο, το Πυροσβεστικό Σώμα, είχε συμμετοχή στον σχεδιασμό, στις διαπραγματεύσεις, αν υπήρξαν και άλλες εναλλακτικές επιλογές και αν επιλέξαμε την πιο πρόσφορη. Τα χρήματα του ελληνικού λαού, όπως είπαμε, πρέπει να αξιοποιούνται και να υπάρχει λογοδοσία για τις δαπάνες.

Οι μηχανικοί της Πυροσβεστικής έθεσαν αρκετούς προβληματισμούς στην ακρόαση των φορέων. Πρέπει να αναφερθεί κατά την υπογραφή της σύμβασης σε ποιο στάδιο της σχεδίασης βρίσκεται η πρόταση, αν έχουν δοθεί όλες οι απαιτούμενες πιστοποιήσεις, αν καλύπτονται όλες οι συνθήκες παραγωγής. Πρέπει να οριοθετηθεί και να δικαιολογηθεί το κόστος ανά μονάδα. Πρέπει να αναφερθεί η ακριβής συμφωνία ημερομηνίας παραδόσεων. Πρέπει το ελληνικό δημόσιο να έχει γραπτή δέσμευση. Πρέπει να υπάρχουν ενδιάμεσες λύσεις μέχρι την παράδοση των συμφωνημένων. Πρέπει να ζητηθούν κατασκευαστικά ανταλλάγματα προς ενίσχυση της Ελληνικής Αμυντικής Βιομηχανίας. Αυτό είναι κάτι που πάντα σας διαφεύγει, σε οποιαδήποτε αγορά ή σύμβαση, το πώς θα στηριχθεί η Ελληνική Αμυντική Βιομηχανία. Θα πρέπει να γίνουν ενέργειες για να υποστηριχθεί η συντήρηση των αεροσκαφών και από την Ελληνική Αμυντική Βιομηχανία. Θα πρέπει να υπάρχει η απαιτούμενη υποστήριξη σε υλικά και ανταλλακτικά για την κατασκευή και τη συντήρησή τους. Τα ποσά, τα ποσοστά και οι φορείς χρηματοδότησης θα πρέπει να είναι ξεκάθαρα από την έναρξη του προγράμματος. Στη λογιστική υποστήριξη θα πρέπει να ληφθεί υπόψη και η υποστήριξη εδάφους, το ground support. Θα πρέπει όλες αυτές οι απαιτήσεις, ειδικά εργαλεία, συσκευές και άλλα, να είναι οριοθετημένες και κοστολογημένες. Τέλος, θα πρέπει να υπολογιστούν τα κόστη εκπαίδευσης του προσωπικού, των χειριστών, αλλά και του προσωπικού μηχανικής υποστήριξης.

Φοβόμαστε, λοιπόν, ότι το σχέδιο που φέρνετε εντάσσεται στην επικοινωνιακή σας πολιτική, ένα ακόμη σόου της Κυβέρνησης. Τα ερωτήματα που εγείρονται δεν απαντήθηκαν επαρκώς. Οι όροι έχουν ήδη προαποφασιστεί από τη συμφωνία στο πλαίσιο της Ευρωπαϊκής Ένωσης με την Κυβέρνηση του Καναδά και την εταιρεία που τα κατασκευάζει. Ξαναρωτώ σε τι αποσκοπεί η ενημέρωση και το να μας βάλετε να ψηφίσουμε αυτό το σχέδιο σύμβασης αγοράς των νέων Καναντέρ. Δεν μπορούμε να το κατανοήσουμε.

Σε κάθε περίπτωση, η προμήθεια αεροσκαφών μπορούμε να πούμε ότι είναι αναγκαία, αλλά συγχρόνως απαιτείται ενίσχυση και σε χερσαία μέσα, σε προσωπικό στην Πυροσβεστική, αλλά και στα δασαρχεία. Ανώτατο υπηρεσιακό στέλεχος του Πυροσβεστικού Σώματος χαρακτήρισε προβληματικό επιχειρησιακά τον διαχωρισμό της πρόληψης των δασικών πυρκαγιών από την καταστολή τους. Ο Υπουργός και ο Υφυπουργός μάς είπαν για προσλήψεις στην Πυροσβεστική και στα δασαρχεία. Η πραγματικότητα βέβαια είναι ότι η Κυβέρνηση δεν έχει προχωρήσει στις απαιτούμενες προσλήψεις. Οι φορείς στην ακρόαση το είπαν καθαρά.

Υπάρχουν πολλές ασάφειες που είναι μια καλή ευκαιρία να συζητήσουμε και με αφορμή αυτή τη σύμβαση, γιατί στη χώρα μας τον προηγούμενο χρόνο σημειώθηκε ρεκόρ καμένων εκτάσεων, δηλαδή συντελέστηκε μια ανυπολόγιστη καταστροφή στο φυσικό περιβάλλον που σημαδεύτηκε από την απώλεια ανθρώπινων ζωών, την καταστροφή κτιρίων, ζώων, οικονομικών δραστηριοτήτων κ.λπ.. Αναφέρομαι στις πυρκαγιές του Έβρου, στην Αλεξανδρούπολη, στη Δαδιά, στη Ρόδο, στην Αττική, στην Εύβοια, στη Μαγνησία. Είναι πρωτόγνωρες όλες αυτές οι καταστροφές.

Μάλιστα, σύμφωνα με τα στοιχεία του Ευρωπαϊκού Συστήματος Πληροφόρησης για δασικές πυρκαγιές που επεξεργάστηκε το «ΜΕΤΕΟ», η Ελλάδα το 2023 κατατάσσεται στην πρώτη θέση μεταξύ των κρατών της Ευρωπαϊκής Ένωσης και γενικότερα της Ευρώπης, αλλά και μεταξύ των κρατών της Μέσης Ανατολής και της Βόρειας Αφρικής με τις περισσότερες καμένες εκτάσεις. Ειδικότερα, κατέγραψαν ένα εκατομμύριο επτακόσιες είκοσι έξι χιλιάδες διακόσια εξήντα καμένα στρέμματα, δηλαδή ποσοστό 41,9% της συνολικής καμένης έκτασης στα κράτη της Ευρωπαϊκής Ένωσης. Είναι μια θλιβερή πρωτιά για τη χώρα μας και οι ζημιές είναι ανυπολόγιστες.

Υπάρχουν και άλλα στοιχεία για τραγικές πρωτιές στη χώρα μας το καλοκαίρι που πέρασε, που αποδεικνύουν την αποτυχία του επιτελικού κράτους και το έλλειμμα του συνολικού σχεδιασμού.

Όπως καταλαβαίνουμε, η κλιματική κρίση είναι παρούσα. Η χώρα μας από πολιτικές επιλογές και ολιγωρίες της Κυβέρνησης φάνηκε να είναι πολύ εκτεθειμένη και ανοχύρωτη σ’ αυτά τα πρωτοφανή κλιματικά δεδομένα. Πολλές φορές βλέπουμε την Κυβέρνηση να επικαλείται την κλιματική κρίση ως άλλοθι για την ανεπάρκεια που έχει επιδείξει. Εδώ εγώ θα έλεγα να μη χρησιμοποιήσουμε και την κλιματική κρίση ως ευκαιρία για πλουτισμό, για περίεργες συμβάσεις. Το κρατάμε κι αυτό.

Συγχρόνως, αμφισβητεί τα επίσημα επιστημονικά δεδομένα για τις πυρκαγιές. Θυμόμαστε όλοι το Εθνικό Αστεροσκοπείο και την ΕΜΥ που είχαν προειδοποιήσει εγκαίρως για το μέγεθος των καιρικών φαινομένων και των φυσικών καταστροφών και αντί η Κυβέρνηση να λάβει στα σοβαρά τις προειδοποιήσεις των ειδικών και να συνδιαμορφώσει μαζί τους τις απαιτούμενες δημόσιες πολιτικές, αμφισβήτησε τα επίσημα δεδομένα και προχώρησε στην υπαγωγή της ΕΜΥ και του Αστεροσκοπείου στο Υπουργείο Κλιματικής Κλίσης και Πολιτικής Προστασίας. Δηλαδή το Αστεροσκοπείο, ένα εμβληματικό ερευνητικό κέντρο με μεγάλη ιστορία, τιμωρήθηκε.

Κύριε Υπουργέ, θέλω να πω ότι επειδή είμαστε ακριβώς εν μέσω κλιματικής κρίσης, η επιστήμη, η έρευνα και η επιστημονική τεκμηρίωση πρέπει να είναι πάνω απ’ όλα. Δεν μπορούμε πια να κάνουμε οτιδήποτε με το μάτι, ούτε σχεδιασμούς με το μάτι, πρόχειρους και ad hoc. Η Κυβέρνηση έχει τεράστια ευθύνη για τις πυρκαγιές, για την έλλειψη προετοιμασίας, πρόληψης, συντονισμού, αποτελεσματικής διαχείρισης. Υπήρξε έλλειψη σχεδιασμού, δυνάμεων και μέσων. Δεν υπάρχει συνολικός σχεδιασμός για την προσαρμογή στην κλιματική κρίση.

Μπορώ να αναφέρω τον ανενεργό νόμο για την Πολιτική Προστασία του ’20, νόμος της ίδιας Κυβέρνησης, τη διάσπαση των περιβαλλοντικών πολιτικών που δεν ενοποιήθηκαν, αλλά προχώρησαν σε απόσπαση αρμοδιοτήτων από το Υπουργείο Περιβάλλοντος και Ενέργειας. Η Κυβέρνηση δεν έχει ως προτεραιότητα την ενίσχυση και τη στελέχωση της Πυροσβεστικής. Ούτε μία πρόσληψη ουσιαστικά μονίμων υπαλλήλων στις δασικές υπηρεσίες δεν έχει γίνει. Τα τμήματα υποστηρικτικής λειτουργίας αντί να στελεχωθούν με το κατάλληλο διοικητικό προσωπικό, συνεχίζουν να λειτουργούν με υπαλλήλους των ήδη υποστελεχωμένων δασικών υπηρεσιών, επιβαρύνοντάς τες ακόμα περισσότερο. Προβληματική και πρόχειρη είναι η μεταφορά των δασικών υπηρεσιών από τις αποκεντρωμένες διοικήσεις στο ΥΠΕΝ με υλοποίηση κάθετης δομής, χωρίς διοικητικό προσωπικό και στελέχη για την οικονομική διαχείριση.

Επίσης, σημειώθηκε μια ελάχιστη έως μηδενική απορρόφηση των πόρων του Ταμείου Ανάκαμψης και Ανθεκτικότητας στον τομέα της κλιματικής κρίσης και της Πολιτικής Προστασίας, άρα στασιμότητα στην πρόληψη πυρκαγιών, αλά καρτ αξιοποίηση τμημάτων από το πόρισμα Γκολντάμερ, το οποίο δεν αξιοποιήθηκε εγκαίρως. Οτιδήποτε έχει να κάνει με την επιστήμη και την τεκμηρίωση -ανέφερα και τους φορείς πριν- αντί να είναι η πρώτη επιλογή, γίνεται αποσπασματικά και αλά καρτ.

Κύριε Υπουργέ, ξεκινά μια δύσκολη περίοδος. Όπως ακούσαμε, δεν υπάρχει κατάλληλη στελέχωση. Έχουμε καταθέσει κάποια ερώτηση σχετικά με την υποστελέχωση των δασικών υπηρεσιών, οι οποίες είναι αντιμέτωπες με πληθώρα διοικητικών προβλημάτων, με εκκρεμότητες στην καταβολή των δεδουλευμένων του Προγράμματος Δασοπροστασίας, με αυξανόμενες υποχρεώσεις απέναντι σε προμηθευτές. Ζητήσαμε όλα αυτά τα έγγραφα. Φυσικά δεν ήρθαν ποτέ, δεν τα έχουμε πάρει ποτέ.

Παρ’ όλα αυτά, εμείς θέλουμε να τονίσουμε για πολλοστή φορά ότι είναι απαραίτητη η ενίσχυση της Πυροσβεστικής Υπηρεσίας, της Πολιτικής Προστασίας και των δασικών υπηρεσιών, γιατί η βάση για την πυροπροστασία είναι η πολιτεία. Αυτό σημαίνει ότι υπάρχουν στελέχη που θα είναι εκπαιδευμένα, που θα έχουν εργαλεία και εξοπλισμό και κατάλληλο συντονισμό.

Ολοκληρωμένη πρόληψη χωρίς γενναίες πολιτικές αποφάσεις, κύριε Υπουργέ, δεν μπορεί να υπάρξει. Σε ό,τι αφορά τη σύμβαση που μας φέρνετε, το σχέδιο, μας φέρνετε να εγκρίνουμε ένα σχέδιο σύμβασης με σημαντικούς όρους που δεν ξέρουμε. Είμαστε πάρα πολύ επιφυλακτικοί. Προφανώς καταλαβαίνουμε την αναγκαιότητα να εξοπλιστεί η χώρα από τη μια μεριά. Από την άλλη, όπως είπαμε, δεν μπορεί η κλιματική κρίση να γίνει ευκαιρία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς την κ. Πέρκα.

Τον λόγο έχει ο ειδικός αγορητής από τους Σπαρτιάτες κ. Διονύσιος Βαλτογιάννης.

**ΔΙΟΝΥΣΙΟΣ ΒΑΛΤΟΓΙΑΝΝΗΣ:** Ευχαριστώ, κύριε Πρόεδρε.

Κύριε Υπουργέ, είναι γεγονός αδιαμφισβήτητο πως το νομοσχέδιο που συζητάμε είναι εξαιρετικής σημασίας, εάν αναλογιστούμε το κόστος πρωτίστως σε ανθρώπινες ζωές που πλήρωσε η πατρίδα μας τα τελευταία έτη εξαιτίας της αδυναμίας αποτελεσματικής και άμεσης αντιμετώπισης των φυσικών καταστροφών. Η πάγια κυβερνητική τακτική της μη ανάληψης ευθυνών και κυρίως η μετάθεσή τους στην κλιματική αλλαγή δεν μπορεί πλέον να γίνεται ανεκτή.

Απαιτούμε, λοιπόν, ενέργειες και μάλιστα άμεσες για την προστασία των συμπατριωτών και των περιουσιών τους. Η ανανέωση του στόλου είναι σαφώς αναγκαία αφού ο υπάρχον εξοπλισμός δεν επαρκεί για να καλύψει τις αυξημένες ανάγκες του Πυροσβεστικού Σώματος εξαιτίας των δασικών πυρκαγιών που μαίνονται κατά τη διάρκεια του καλοκαιριού στη χώρα μας.

Η αναγκαιότητα της προμήθειας των πυροσβεστικών αεροσκαφών είναι προφανής τόσο σε ό,τι αφορά στην ενίσχυση όσο και σε ό,τι αφορά στην ανανέωση του γερασμένο στόλου ο οποίος οδήγησε στην απώλεια ανθρώπινων ζωών και εξακολουθεί να θέτει σε κίνδυνο τις ζωές των πιλότων μας. Προφανές ωστόσο είναι το γεγονός πως η πρόθεση της αγοράς των επτά αεροσκαφών δεν αποτελεί άμεση λύση του προβλήματος μιας και τα αεροσκάφη θα αποκτηθούν σε βάθος χρόνου και σε δόσεις. Ήρθε η ώρα να διαψεύσετε αυτά που διαδίδουν τα κοινωνικά δίκτυα αλλά και να σταματήσει η Κυβέρνηση να υποκρίνεται πως έπραξε το καθήκον της. Όταν υπάρχουν νεκροί πιλότοι και πυροσβέστες κατά την εκτέλεση του καθήκοντος, όταν υπάρχουν πολίτες θύματα, όταν υπάρχουν τεράστιες υλικές καταστροφές σε ιδιωτικές περιουσίες και δημόσιες υποδομές εμείς δεν μπορούμε, όπως η Κυβέρνηση να αισθανόμαστε ούτε άνετοι ούτε ικανοποιημένοι.

Δεν επιθυμούμε να θρηνήσουμε κι άλλους ιπτάμενους. Να μην ξεχνάμε τους πεσόντες σε αποστολές αεροπυρόσβεσης οι οποίοι δεν είναι λίγοι. Έχουμε θρηνήσει συνολικά δεκαεννιά ιπτάμενους τους οποίους τιμάμε και δεν ξεχνάμε. Επιθυμούμε πράξεις και ευχόμαστε πράγματι αυτό το νομοσχέδιο να είναι η αρχή άμεσων λύσεων. Θα δώσουμε τόσα εκατομμύρια για να αγοράσουμε τα αεροσκάφη. Ας ελπίσουμε όμως ότι το καλοκαίρι δεν θα περιμένουμε τον στρατό και τους εθελοντές να σβήσουν τις φωτιές. Είμαστε υπέρ του νομοσχεδίου.

Σας ευχαριστούμε.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Βαλτογιάννη.

Θα δώσω τώρα τον λόγο στον ειδικό αγορητή από τη Νίκη κ. Κομνηνό Δελβερούδη.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ, κύριε Πρόεδρε.

Αξιότιμοι συνάδελφοι, κύριε Υφυπουργέ, πριν μιλήσω για την προτεινόμενη σύμβαση που αφορά στην προμήθεια πυροσβεστικών αεροσκαφών θεωρώ χρέος μου ως εκπρόσωπος της Νίκης να αποτίσω φόρο τιμής στους ήρωες πιλότους μας Χρήστο Μούλα και Περικλή Στεφανίδη οι οποίοι το περασμένο καλοκαίρι θυσίασαν τη ζωή τους στο καθήκον της δασοπυρόσβεσης. Είμαστε όλοι αιωνίως ευγνώμονες σε αυτούς και σε όλους τους ήρωες που θυσιάστηκαν αγωνιζόμενοι στα πύρινα μέτωπα. Ο μόνος τρόπος να τιμήσουμε αυτή τη θυσία είναι να ενισχύσουμε με τον λόγο και τις παρατηρήσεις μας τον αγώνα όλων όσων διακινδυνεύουν τη ζωή τους στη μάχη της δασοπυρόσβεσης. Φυσικά όχι μόνο της δασοπυρόσβεσης, αλλά και της διαφύλαξης και περιφρούρησης της πατρίδας μας καθώς μόλις χθες ακούσαμε τη δυσάρεστη είδηση της πτώσης ενός σύγχρονου πολεμικού σύγχρονου πολεμικού αεροσκάφους F-16 στη θαλάσσια περιοχή της νήσου Ψαθούρας. Δεν θρηνούμε τον πιλότο.

Κατ’ αρχάς χωρίς κομματικές παρωπίδες και με γνώμονα το εθνικό συμφέρον ομολογούμε πως είναι θετικό το ότι γίνονται κινήσεις για την ενίσχυση της δασοπυρόσβεσης με την αγορά νέου τύπου πυροσβεστικών αεροσκαφών. Η σύμβαση όπως ήλθε ήγειρε εύλογες απορίες στις οποίες θέσαμε στην επιτροπή λεπτομερώς. Οι απαντήσεις που πήραμε από τον κύριο Υπουργό δεν μας ικανοποίησαν πλήρως. Ωστόσο μας έλυσαν πολλές απορίες σχετικά με τη χρησιμότητα αυτής της σύμβασης και κατά πόσο αυτή βαίνει προς το συμφέρον της χώρας μας. Θεωρούμε ότι η σύμβαση κινείται προς τη σωστή κατεύθυνση αν και δεν μας ικανοποιεί πλήρως κυρίως ως προς τη διαδικασία και το νομικό καθεστώς της. Πιο συγκεκριμένα τυχόν διαφορές που θα προκύψουν δεν θα εξεταστούν από τα ελληνικά δικαστήρια αλλά προβλέπεται η υπαγωγή τους στη διαιτησία του διεθνούς εμπορικού επιμελητηρίου. Αυτό πρακτικά σημαίνει ότι το ελληνικό δημόσιο θα αντιμετωπιστεί ως ένας απλός ιδιώτης εισαγωγέας χωρίς τα προνόμια που έχει στα πλαίσια της νομοθεσίας για τις δημόσιες προμήθειες.

Επιπλέον, η έκθεση του Γενικού Λογιστηρίου του Κράτους κάνει λόγο για δαπάνη ύψους 361 εκατομμυρίων αλλά ταυτόχρονα αναφέρει ότι θα προκύψουν και άλλα έξοδα. Αναφέρονται επί λέξει τα εξής: σύμφωνα με το αρμόδιο Υπουργείο και την ισχύουσα κατά τη σύνταξη της έκθεσης ισοτιμία ευρώ δολαρίου ΗΠΑ η εν λόγω δαπάνη εκτιμάται στο ποσό των 361 εκατομμυρίων ευρώ περίπου. Κατά το μέρος που η δαπάνη αυτή θα χρηματοδοτηθεί από ευρωπαϊκούς πόρους θα συμβάλει στην ουδετερότητα του δημοσιονομικού αποτελέσματος. «Περαιτέρω ενδέχεται να προκύψουν πρόσθετες επιβαρύνσεις» αναφέρει «που απορρέουν από υποχρεώσεις της χώρας μας ως αγοραστή όπως αυτές περιγράφονται στη σύμβαση και στα παραρτήματα αυτής». Αυτό όπως το ακούει κάποιος θα περίμενε μέσα στη σύμβαση να βρει που περιγράφονται οι τυχόν πρόσθετες αυτές επιβαρύνσεις και σε τι θα μπορούσαν να συνίστανται έστω και πιθανολογώντας. Και αν κάποιος δικαίως αναρωτηθεί «μπορεί μία σύμβαση για αγοραπωλησία να είναι έγκυρη όταν δεν υπάρχει αποτυπωμένη η σαφής οικονομική επιβάρυνση του αγοραστή;» τον παραπέμπουμε στον κύριο Υφυπουργό ή στον κύριο Υπουργό να το αποσαφηνίσει. Εμείς το καταθέσαμε ως ένα από τα εύλογα ερωτήματά μας στις επιτροπές.

Μας δημιούργησε επίσης εντύπωση και το καταθέσαμε και αυτό στην επιτροπή το γεγονός ότι δεν παρευρέθηκε στη διαδικασία ακρόασης εξωκοινοβουλευτικών φορέων εκπρόσωπος της εταιρείας. Θα μας φώτιζε η καθ’ ύλην αρμόδια πηγή οποιαδήποτε απορία είτε όσον αφορά κάποια γενικά χαρακτηριστικά του αεροσκάφους που έχει σχεδιάσει, είτε όσον αφορά την πολιτική της εταιρείας σε θέματα που έχουν να κάνουν με τις προϋποθέσεις επανεκκίνησης της γραμμής παραγωγής των Καναντέρ νέας γενιάς. Αυτό που φέρετε εις γνώση μας είναι ότι οι έξι χώρες της Νότιας Ευρώπης που ενδιαφέρθηκαν για να παραγγείλουν αεροπλάνο είναι οι προαναφερόμενες Πορτογαλία, Γαλλία, Ισπανία, Κροατία και Ελλάδα. Δεν ξέρω αν ξέχασα κάποια. Συνολικά παρήγγειλαν είκοσι δύο αεροσκάφη.

Είναι νομίζω άξιο απορίας να μην παρίσταται στην καθ’ ύλην αρμόδια επιτροπή λήψης απόφασης για το αν θα αγοραστούν ή όχι τα συγκεκριμένα αεροσκάφη εκπρόσωπος της άμεσα ωφελούμενης εταιρείας εκθειάζοντας ή παρουσιάζοντας τα πλεονεκτήματα των πυροσβεστικών αυτών αεροσκαφών που θα κατασκευάσουν και θα μας πουλήσουν. Οπωσδήποτε δεν μπορούμε να παραβλέψουμε το γεγονός ότι η σύμβαση αυτή θα εξοπλίσει τη χώρα μας με σημαντικά όπλα κατά των πυρκαγιών έστω και στο απώτερο μέλλον. Και αυτό για μας είναι το σημαντικό. Η ενίσχυση, δηλαδή, της πολιτικής προστασίας και της προστασίας του φυσικού περιβάλλοντος. Το γεγονός αυτό δεν δικαιολογεί την πολυετή απραξία και την κατασπατάληση του δημοσίου χρήματος σε δευτερεύοντες ή αχρείαστους σκοπούς εις βάρος της πολιτικής προστασίας και της προστασίας του φυσικού περιβάλλοντος, την επί δεκαετίες απουσία εθνικής στρατηγικής για τη δασοπυρόσβεσης και την αναδάσωση. Ούτε αυτή η σύμβαση που σήμερα θα ψηφίσουμε έχει κάποια άμεση επίδραση στη δασοπροστασία για το συγκεκριμένο καλοκαίρι και την αντιπυρική περίοδο στην οποία πρόκειται να εισέλθουμε σε λίγο. Με τις μεγάλες πυρκαγιές των περασμένων ετών έχει ήδη καταστραφεί ο μισός δασικός μας πλούτος. Όταν θα βγουν στη μάχη με τις φωτιές τα νέα αεροσκάφη μπορεί να έχει καεί και ο άλλος μισός. Χρειάζονται άμεσα μέτρα τόσο για την πυρόσβεση όσο και για την πρόληψη των πυρκαγιών. Να χρησιμοποιηθούν οι νέες τεχνολογίες για τον άμεσο εντοπισμό της φωτιάς εν τη γενέσει της και όχι όταν πια έχει απλωθεί.

Να προσληφθεί το απαραίτητο προσωπικό στην Πυροσβεστική Υπηρεσία, αλλά και στη Δασική Υπηρεσία, η οποία πρέπει να συμβάλει ουσιαστικά στην πρόληψη κατά των πυρκαγιών. Είναι επιτακτική ανάγκη νομίζουμε η στελέχωση και η επαναδραστηριοποίηση της στους ζωτικούς χώρους του δασικού περιβάλλοντος.

Για μας, η προστασία του περιβάλλοντος δεν επιτυγχάνεται με κλίμα τρομοκρατίας για την κλιματική αλλαγή και περιορισμό των δικαιωμάτων των ανθρώπων με αόριστη επίκληση του δημοσίου συμφέροντος. Βλέπουμε να γίνεται η κλιματική κρίση «καραμέλα» στο στόμα των θαμώνων της Λέσχης του Νταβός και γι’ αυτό η φράση προκαλεί δυσφορία σε πολύ κόσμο. Γιατί ο κόσμος φοβάται ότι η κλιματική κρίση θα εργαλειοποιηθεί, όπως εργαλειοποιήθηκε και η δημόσια υγεία για να περιοριστούν τα δικαιώματα των ανθρώπων και να αυξηθούν οι εξουσίες των κυβερνώντων.

Επιπλέον, η κλιματική αλλαγή δεν πρέπει να γίνεται άλλοθι στην αμέλεια των υπευθύνων, όπως ακούμε ως μόνιμη επωδό να την αναφέρει ο Πρωθυπουργός μετά από κάθε φυσική καταστροφή, η οποία βέβαια ξεγυμνώνει την ανυπαρξία κρατικού μηχανισμού.

Για την αντιμετώπιση των φυσικών καταστροφών απαιτείται πρωτίστως η προτεραιοποίηση του προβλήματος ώστε να υπάρξει σοβαρή, στοχευμένη και αποτελεσματική δράση του κρατικού μηχανισμού για τη βέλτιστη ασφάλεια των πολιτών και του φυσικού περιβάλλοντος. Είναι αυτή η σύμβαση προς αυτή την κατεύθυνση; Σίγουρα ο εξοπλισμός με σύγχρονα πυροσβεστικά αεροσκάφη είναι ένα σημαντικό βήμα για την αποτελεσματικότερη δασοπυρόσβεση.

Κατά την άποψή μας, είναι αδιανόητο να κάνουμε οικονομία στη δασοπροστασία και στην πολιτική προστασία τη στιγμή που δίνονται αφειδώς δημόσια χρήματα στα μέσα μαζικής ενημέρωσης, στη ΛΟΑΤΚΙ προπαγάνδα, σε προκλητικά ντοκιμαντέρ, στην επιχορήγηση των κομμάτων και σε τόσα άλλα δευτερεύοντα και ήσσονος σημασίας ή και αχρείαστα πράγματα και να περιμένουμε από την Ευρωπαϊκή Ένωση να μας καλύψει μια τόσο σημαντική δαπάνη.

Όπως επισημάναμε και στην επιτροπή είναι αναγκαίο να γίνουν οι απαραίτητες προσλήψεις στο Πυροσβεστικό Σώμα τις οποίες μας επιβεβαίωσαν οι αρμόδιοι Υπουργοί, αλλά και να αυξηθούν οι χαμηλές αποδοχές αυτών των ανθρώπων που ρισκάρουν κάθε καλοκαίρι και κατά τη διάρκεια όλου του έτους τη ζωή τους για εμάς. Οι πιλότοι μας και οι τεχνικοί των αεροσκαφών λαμβάνουν αναξιοπρεπείς μισθούς, δυσανάλογους με την εκπαίδευση και την προσφορά τους για το επικίνδυνο επάγγελμα που ασκούν. Πρέπει να αυξηθούν οι μισθοί τους όχι μόνο για να δοθούν κίνητρα και στα άλλα νέα παιδιά να ασχοληθούν με αυτό τον τομέα, αλλά και για να σταλεί ένα μήνυμα επιβράβευσης των θυσιών και των κόπων τους.

Φυσικά, χρειάζεται να υπάρξει και ένα ευρύτερο σχέδιο προκειμένου να δαπανηθούν όσα χρειάζονται για τη στρατηγική πρόληψης, όπως είπαμε και καταστολής των πυρκαγιών, να ανοίξουν νέες αντιπυρική ζώνες, να καθαριστούν τα άλση που βρίσκονται κοντά σε κατοικημένες περιοχές και τέλος, να ευαισθητοποιηθούν οι πολίτες διότι η προστασία των δασών είναι προστασία του εαυτού μας, των παιδιών μας και των επόμενων γενεών. Μέσα από ένα τέτοιο πλαίσιο δράσεων που πρέπει να λάβουν χώρα άμεσα, θα είχε νόημα και μια σύμβαση όπως αυτή που έχει έρθει προς κύρωση στη Βουλή.

Κλείνοντας, θα επαναλάβω τη θέση μας η οποία είναι ότι είμαστε θετικοί σε κάθε προσπάθεια που γίνεται για την πολιτική προστασία την οποία έχουμε στις βασικές προτεραιότητες του κινήματός μας. Γι’ αυτό θα υπερψηφίσουμε την προτεινόμενη σύμβαση. Δεν αρκεί, όμως, μια σύμβαση που αφορά το μακρινό μέλλον για την προστασία μας χωρίς μάλιστα σοβαρές θεσμικές εγγυήσεις. Παράλληλα, ζητάμε να υπάρξουν άμεσα μέτρα με περισσότερες δαπάνες για τη δασοπροστασίας και την εκπόνηση σοβαρού εθνικού σχεδίου για την προστασία του δασικού μας πλούτου και την ταχεία αναδάσωση των καμένων εκτάσεων.

Όπως προχωρήσατε με σπουδή και ενδιαφέρον στη σύσταση επιτροπής και την εκπόνηση σχεδίου εθνικής στρατηγικής για την προώθηση της ΛΟΑΤΚΙ ατζέντας, ας δείξετε έστω και τη μισή σπουδή για την προστασία των δασών της Ελλάδας μας, για να σωθεί ό,τι σώζεται.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς σας ευχαριστούμε.

Θα ήθελα να ανακοινώσω στο Σώμα ότι ο Πρόεδρος της Κοινοβουλευτικής Ομάδας «Νίκη» και Βουλευτές του κόμματός του κατέθεσαν σήμερα στις 21-3-2024 πρόταση νόμου: «Διάχυτος κοινωνικός έλεγχος κανονισμών ασφαλείας στα μέσα μαζικής μεταφοράς».

Παραπέμπεται στην αρμόδια Διαρκή Επιτροπή.

Θα δώσω τώρα τον λόγο στον ειδικό αγορητή από την Πλεύση Ελευθερίας κ. Αλέξανδρο Καζαμία, με τον οποίο ολοκληρώνεται ο πρώτος κύκλος των ειδικών αγορητών και εισηγητών.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, το παρόν σχέδιο σύμβασης για την αγορά, μέχρι το 2030, νέων αεροσκαφών Καναντέρ τύπου DHC-515 έρχεται προς κύρωση στη Βουλή σε μία όχι τυχαία συγκυρία, καθώς επίκειται επίσημη επίσκεψη του Πρωθυπουργού τις επόμενες ημέρες στον Καναδά. Σε σημερινή συνέντευξη του Πρωθυπουργού στην καναδική εφημερίδα «The Globe and Mail» αναφέρθηκε συγκεκριμένα στη σύμβαση που συζητάμε και μίλησε για τα δύο συν πέντε αεροσκάφη νέου τύπου Καναντέρ τα οποία θα προμηθευτούμε. Δύο εξ αυτών θα είναι υπό την αιγίδα και με χρηματοδότηση από το πρόγραμμα RESCEU και θα έχουν έδρα την Ελλάδα, αλλά θα διατίθενται στην Ευρωπαϊκή Ένωση και σε άλλα κράτη-μέλη της Ευρωπαϊκής Ένωσης σε βάση συνεργασίας, αν χρειαστεί. Και τα άλλα πέντε θα χρηματοδοτηθούν με ελληνικούς πόρους και θα ανήκουν στον ελληνικό στόλο.

Ο Πρωθυπουργός στη συνέντευξη αυτή αναφέρθηκε στο «ανεξήγητο» του γεγονότος ότι εδώ και σαράντα ένα χρόνια από την επίσκεψη του Ανδρέα Παπανδρέου το 1983 δεν έχει υπάρξει επίσκεψη Έλληνα Πρωθυπουργού στον Καναδά, δεδομένου ότι οι σχέσεις της χώρας μας με τον Καναδά υπήρξαν στενές όλο αυτό το διάστημα. Είναι γεγονός ότι η παράλειψη αυτή είναι δύσκολο να εξηγηθεί.

Θα σας αναφέρω, όμως, εγώ μερικά άλλα ανεξήγητα πράγματα που αφορούν και τη συμφωνία ή το σχέδιο συμφωνίας που έχουμε μπροστά μας. Ένα ανεξήγητο είναι ότι έχουν περάσει πολλές δεκαετίες από τότε που αγοράσαμε τελευταία φορά πυροσβεστικά αεροσκάφη κι αυτό ήταν ένα ζήτημα το οποίο, όπως η Πλεύση Ελευθερίας είχε τη δυνατότητα σε πολλές ευκαιρίες να θέσει επιτακτικά, θα έπρεπε να είχαμε φροντίσει από πολύ καιρό.

Ένα δεύτερο ανεξήγητο ζήτημα αφορά το κείμενο της συμφωνίας ή του σχεδίου συμφωνίας που έχουμε μπροστά μας. Το κείμενο αυτό δεν είναι μια συμφωνία που υπεγράφη ανάμεσα στην ελληνική Κυβέρνηση και στην καναδική εταιρεία που κατασκευάζει τα αεροπλάνα. Είναι ένα σχέδιο συμφωνίας ανάμεσα στο Υπουργείο Κλιματικής Κρίσης και Πολιτικής Προστασίας αφ’ ενός και στην καναδική εταιρεία «Canadian Commercial Corporation» για την αγορά των επτά αεροσκαφών. Όμως και η καναδική εταιρεία δεν είναι η εταιρεία που παρασκευάζει τα αεροσκάφη. Είναι μία εκπρόσωπος της εταιρείας αυτής. Είναι κρατική ωστόσο.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Το πρώτο σημείο στο οποίο πρέπει να σταθούμε είναι ότι η Βουλή καλείται σήμερα να κυρώσει αυτό το σχέδιο συμφωνίας, όπως εξάλλου λέει και ο τίτλος του νομοσχεδίου. Το διαβάζω: «Είναι έγκριση σχεδίου σύμβασης για την προμήθεια αεροσκαφών τύπου DHC-515». Αυτό σημαίνει ότι το τελικό κείμενο της συμφωνίας μπορεί να αλλάξει εκ των υστέρων. Κάτι τέτοιο δεν θα ήταν πρόβλημα αν η Κυβέρνηση ζητούσε από τη Βουλή να κυρώσει το σχέδιο εκ των προτέρων αντί να περιμένει να υπογράψει την τελική συμφωνία και μετά να τη φέρει στη Βουλή, το οποίο θα έπρεπε και να κάνει.

Με άλλα λόγια, η Βουλή καλείται σήμερα να κυρώσει ένα κείμενο που αύριο μπορεί να τροποποιηθεί και να λέει κάτι άλλο από αυτό που συμφωνήσαμε. Βεβαίως, οι εκπρόσωποι του Υπουργείου, ο Υπουργός και ο Υφυπουργός, μας διαβεβαίωσαν ότι το σχέδιο συμφωνίας θα μοιάζει με το τελικό σχέδιο. Αυτή είναι μια προφορική διαβεβαίωση. Μοιάζει σαν να ζητάει κάποιος να του υπογράψουμε μία λευκή επιταγή με την προφορική υπόσχεση ότι θα έχει 100 ευρώ και να περιμένει να το κάνουμε αυτό και να έχουμε απόλυτη εμπιστοσύνη ότι στο τέλος θα βάλει το ποσό που μας υπόσχεται.

Δυστυχώς, είναι πολύ δύσκολο για μας, ως Βουλευτές της Αντιπολίτευσης, να υποστηρίξουμε ένα σχέδιο σύμβασης με αυτούς τους όρους.

Επίσης, τα πράγματα είναι πιο μπλεγμένα διότι και αυτό το σχέδιο σύμβασης που έχουμε δεν είναι ολόκληρο. Έχει συνολικά δέκα άρθρα και δεκαοκτώ παραρτήματα. Αν ανατρέξουμε, όμως, στα δέκα άρθρα της συμφωνίας ανακαλύπτουμε τα εξής: Το άρθρο 2, με τίτλο «αγοραπωλησία αεροσκάφους, ανταλλακτικά και υπηρεσίες υποστήριξης πελατών», η κρίσιμη παράγραφος 2.1 αυτού του άρθρου, που μάλλον αφορά τους όρους αγοραπωλησίας, λείπει. Το ίδιο ισχύει και για το άρθρο 4, με τίτλο «επιθεωρήσεις, αποδοχή και παράδοση αεροσκάφους». Από τις παραγράφους του άρθρου αυτού η 4.1, 4.2, 4.3, 4.4, 4.7 και 4.9 έχουν επίσης παραληφθεί. Το ίδιο ισχύει και για την παράγραφο 5 του άρθρου 8. Από το σχέδιο συμφωνίας λείπουν και τα δεκαοκτώ παραρτήματα, κάποια εκ των οποίων περιέχουν πολύ κρίσιμους όρους.

Από τους τίτλους κάποιων παραρτημάτων μπορούμε να καταλάβουμε πόσο σημαντικά είναι αυτά. Το παράρτημα β΄ αφορά -και χρησιμοποιώ τους επισήμους τίτλους- την πολιτική εγγυήσεων του νέου αεροσκάφους. Λείπει. Το παράρτημα γ΄ αναφέρεται στην πολιτική εγγυήσεων, ανταλλακτικών και εξοπλισμού, δηλαδή μιλάμε για τις συμφωνίες συντήρησης. Λείπουν αυτά. Η αξία της σύμβασης, οι πληρωμές δόσεων, το πώς θα πληρωθεί, τι αξία θα έχει η σύμβαση; Παρ’ όλο που γνωρίζουμε ότι θα έχει αξία -προφορικά και από την έκθεση του Λογιστηρίου του κράτους- 361 εκατομμύρια ευρώ, όπως προβλέπεται αυτή τη στιγμή -γιατί υπάρχει και το θέμα του συναλλάγματος το οποίο πιθανόν να αλλάξει την αξία-, οι πληρωμές των δόσεων, το πώς θα πληρωθούν αυτά, επίσης δεν διευκρινίζονται, γιατί είναι στο παράρτημα ε΄ το οποίο λείπει. Παράρτημα στ΄: «αγοραζόμενα αεροσκάφη και ημερομηνία ετοιμότητας». Και αυτό λείπει. Δεν ξέρουμε τι έχει συμφωνηθεί -ή τι θα συμφωνηθεί μάλλον, πιο σωστά- γιατί αυτό είναι σχέδιο σύμβασης.

Η αλήθεια είναι ότι το άρθρο 2 του νομοσχεδίου που έχουμε, αναφέρεται στη διαφύλαξη απορρήτου και λέει ότι αυτά τα άρθρα ή αυτές οι διατάξεις -μάλλον παράγραφοι από αυτά τα συγκεκριμένα άρθρα που ανέφερα- δεν παρέχονται. Όμως υπάρχουν και άλλα. Ας πούμε το άρθρο 3, το οποίο δεν βρίσκεται στη διαφύλαξη απορρήτου εδώ πέρα, αναφέρεται στο τίμημα αγοράς. Έχει μάλιστα τίτλο το άρθρο 3: «τίμημα αγοράς» και στην παράγραφο 3.1 μας λέει ότι η συνολική αξία της παρούσας σύμβασης καθώς και η ανάλυση του τιμήματος αγοράς κάθε εργαζόμενου αεροσκάφους περιέχονται στον πίνακα 1 του παραρτήματος ε΄. Κάθε πληρωμή δόσης περιέχεται στον πίνακα 2 του παραρτήματος ε΄. Ε, το παράρτημα ε΄ λείπει όμως. Υπάρχει ένα άρθρο το οποίο είναι εκεί και δεν λείπει, αλλά αναφέρεται σε παραρτήματα τα οποία λείπουν. Άρα είναι και αυτό σαν να λείπει και αυτό δεν βρίσκεται στη διαφύλαξη απορρήτου. Το πρώτο ερώτημα είναι το εξής: Γιατί όλη αυτή η μυστικότητα για επτά πυροσβεστικά αεροπλάνα;

Οφείλω να ενημερώσω την Ολομέλεια ότι ρώτησα κατ’ επανάληψη τον κ. Κικίλια και τον κ. Τουρνά στις συζητήσεις της επιτροπής να μας ξεκαθαρίσουν ποιο μέρος ζήτησε να παραληφθούν αυτά τα τμήματα από τη συμφωνία. Μόνο η καναδική εταιρεία; Η μόνη απάντηση που λάβαμε ήταν ότι πρόκειται για ζητήματα βιομηχανικού απορρήτου. Αυτή ήταν η απάντηση που λάβαμε. Όμως, πολλά από τα τμήματα που έχουν παραληφθεί, ιδίως στα παραρτήματα, δεν καλύπτουν βιομηχανικά μυστικά και αναφέρομαι συγκεκριμένα: Τα παραρτήματα φερ’ ειπείν για τις εγγυήσεις που δίνονται για τα ανταλλακτικά, υπάρχει ένα παράρτημα, το προτελευταίο, που αφορά την περιβαλλοντική επίδραση που έχει η σύμβαση αυτή, αυτά δεν μπορεί να περιέχουν βιομηχανικά μυστικά και όμως λείπουν. Το ερώτημα που θέτω είναι κατά πόσο μόνο η καναδική εταιρεία είναι αυτή που έχει θέσει θέμα απορρήτου ή κατά πόσο η ελληνική Κυβέρνηση έχει θέσει θέμα και κατά πόσο η Ευρωπαϊκή Ένωση επίσης έθεσε θέμα. Απάντηση σε αυτά τα ερωτήματα δυστυχώς δεν πήραμε.

Σε κάθε περίπτωση η Βουλή καλείται να κυρώσει ένα σχέδιο σύμβασης γεμάτο τρύπες και κενά, τα οποία έχουμε λόγο να πιστεύουμε πως είναι τα πιο ουσιαστικά μέρη της σύμβασης, αλλιώς δεν θα παραλείπονταν. Άρα, τι ακριβώς καλούμαστε να κυρώσουμε εδώ; Είναι πολύ δύσκολο να καταλάβουμε. Το μόνο που μπορούμε να πούμε είναι ότι η Βουλή καλείται να κυρώσει κάποια κομμάτια ενός σχεδίου σύμβασης που θέλει να υπογράψει η Κυβέρνηση σε μελλοντικό χρόνο και η οποία σε μεγάλο βαθμό μας είναι άγνωστη. Θεσμικά θεωρούμε ότι δεν νομιμοποιούμαστε να υπερψηφίσουμε μια διεθνή σύμβαση με αυτόν τον τρόπο, έτσι στα τυφλά δηλαδή κι ας είναι δυνητικά καλή. Αυτά είναι ζητήματα δημοκρατικής τάξης και η Κυβέρνηση θεωρούμε ότι έπρεπε να προβλέψει εγκαίρως, όταν διαπραγματευόταν με την εκπρόσωπο της καναδικής εταιρείας και να τονίσει ότι η ελληνική Βουλή δεν είναι επικυρωτήριο της Κυβέρνησης, αλλά υπάρχει για να θέτει ερωτήματα, να κρίνει και να ελέγχει. Εδώ μας ζητάτε να συμφωνήσουμε σε ένα κείμενο που μας το φέρνετε μισό και ακόμη αυτό το μισό μας λέτε ότι μπορεί να αλλάξει.

Έρχομαι τώρα στο ζήτημα του κόστους της σύμβασης. Το έθεσα και στη διάρκεια των συζητήσεων της αρμόδιας επιτροπής. Το κόστος του κάθε αεροπλάνου, κάθε πυροσβεστικού αεροσκάφους, υπολογίζεται στα 51 εκατομμύρια ευρώ. Αυτό είναι πάρα πολύ κοντά στο σημερινό κόστος ενός F-16, ενός μαχητικού αεροπλάνου. Ο κύριος Υφυπουργός, που έχει και πείρα, μου εξήγησε ότι το κόστος των πυροσβεστικών αεροπλάνων έρχεται μαζί με ένα πακέτο συντήρησης, εκπαίδευσης κ.λπ., κάτι το οποίο δεν ισχύει για ένα F-16. Ναι, αλλά το F-16, όμως, είναι ένα μαχητικό αεροπλάνο πολύ υψηλής τεχνολογίας, το οποίο είναι πολύ ανώτερων προδιαγραφών. Το να στοιχίζει ένα Καναντέρ έστω και νέου τύπου σχεδόν τα ίδια με ένα F-16, μας προβληματίζει για το ύψος της τιμής του.

Το Καναντέρ όταν έπαψε να παράγεται το 2015, ο τύπος 415, στοίχιζε τότε περί τα 37 εκατομμύρια ευρώ. Δηλαδή έχουμε 40% αύξηση στην τιμή του Καναντέρ μέσα σε πάρα πολύ λίγα χρόνια. Το F-16 για παράδειγμα δεν παρουσιάζει αντίστοιχη τιμή αύξησης, με το οποίο συγκρίνω, μέσα σε αυτά τα οκτώ ή εννιά χρόνια. Συνεπώς, υπάρχει ένα ερώτημα γύρω από την τιμή. Μας φαίνεται ακριβή. Δεν είμαστε, όμως, σε θέση να γνωρίζουμε γιατί είναι ακριβή η τιμή. Απλώς το θέτουμε ως ένα ζήτημα που μας προβληματίζει και ζητήσαμε να υπάρξει μια εξήγηση γι’ αυτή την αύξηση τιμής, από το 2015 μέχρι τώρα, η οποία είναι σε σημαντικό ποσοστό. Δυστυχώς δεν λάβαμε κάποια απάντηση.

Έρχομαι τώρα στο θέμα της παράδοσης. Τα επτά Καναντέρ αναμένεται να παραδοθούν ανάμεσα στο 2027 και το 2030. Δύο θα παραδοθούν το 2027, ένα το 2028, ένα το 2029 και τα τελευταία τρία το 2030. Αυτά σύμφωνα με τις δηλώσεις του κυρίου Υπουργού στη διάρκεια των συνεδριάσεων της Επιτροπής. Γιατί αυτά δεν μπορούμε να τα δούμε από το κείμενο του σχεδίου της συμφωνίας.

Καταλαβαίνουμε ότι αυτή η καθυστέρηση στην παραλαβή οφείλεται στο αργό πρόγραμμα παράδοσης της εταιρείας. Είναι μια εταιρεία η οποία σταμάτησε την παραγωγή των Καναντέρ το 2015 και την ξεκίνησε προσφάτως, οπότε αυτό εξηγεί γιατί υπάρχει καθυστέρηση. Όμως το ζήτημα που προκύπτει είναι πώς εμείς θα αντιμετωπίσουμε στην Ελλάδα τις πυρκαγιές που θα έχουμε τα επόμενα έξι καλοκαίρια. Διότι το να αγοράζουμε επτά αεροσκάφη σήμερα, θεωρούμε ότι τα εναέρια μέσα που διαθέτουμε δεν είναι επαρκή και συνεπώς χρειαζόμαστε νέα. Καλώς. Αλλά αν χρειαζόμαστε αυτά τα νέα και δεχόμαστε ότι τα εναέρια μέσα πυρόσβεσης που διαθέτουμε δεν είναι επαρκή, πώς θα βγάλουμε τα επόμενα έξι χρόνια; Δεν υπάρχει καμία πρόβλεψη για την αντιμετώπιση των προκλήσεων που θα έχουμε τα επόμενα έξι καλοκαίρια. Με τον απαρχαιωμένο στόλο των Καναντέρ 215 και 415; Ρωτήσαμε αν διερευνήθηκε η δυνατότητα αγοράς άλλων εναέριων μέσων πυρόσβεσης στο μεταξύ για να καλύψουν το κενό. Ο κύριος Υφυπουργός απάντησε λέγοντας πως κάθε άλλη επιλογή έχει κριθεί ακατάλληλη. Και όμως υπάρχουν κι άλλα πυροσβεστικά αεροπλάνα πλην των Καναντέρ και θα μπορούσε η Κυβέρνηση να ξεκινήσει μια συζήτηση να διερευνήσει την προοπτική προμήθειας κάποιων από αυτών για να αντιμετωπίσει το κενό και να εμπλουτίσει τον στόλο ακόμη και όταν θα έχουμε τα καινούργια Καναντέρ το 2030.

Επίσης μάθαμε στη διάρκεια των συζητήσεων της Επιτροπής ότι η Κυβέρνηση διαπραγματεύεται τώρα μια συμφωνία με την καναδική εταιρεία για την αναβάθμιση των επτά υφιστάμενων Καναντέρ τύπου 415. Οπότε το 2030 η ελπίδα είναι ότι θα έχουμε δεκατέσσερα, επτά τα καινούργια και τα αναβαθμισμένα Καναντέρ 415. Θα έχουμε δεκατέσσερα σύγχρονα πυροσβεστικά αεροσκάφη. Αυτά το 2030.

Από τώρα μέχρι τότε τι θα γίνει; Και γιατί η διαπραγμάτευση για την αναβάθμιση των Καναντέρ 415 δεν έγινε πιο νωρίς; Και γιατί θα πρέπει να περιμένουμε αρκετά χρόνια; Και τι γίνεται τώρα και θα πρέπει να περιμένουμε αρκετά χρόνια, ούτως ώστε να αναβαθμιστούν αυτά και να είναι σύγχρονα αεροσκάφη πυρόσβεσης; Αυτά είναι ερωτήματα στα οποία δεν πήραμε απάντηση.

Κλείνοντας, θέλω να τονίσω ότι η Πλεύση Ελευθερίας έχει θέσει επιτακτικά το θέμα της ανεπάρκειας των μέσων πυρόσβεσης στη χώρα από το 2018. Η Πρόεδρός μας στις επισκέψεις της στη Διεθνή Έκθεση Θεσσαλονίκης κάθε χρόνο θέτει το ζήτημα. Στη διάρκεια της πυρκαγιάς στη βόρεια Εύβοια το 2021 είχαμε κάνει μεγάλη προσπάθεια να υπογραμμίσουμε την ανάγκη προμήθειας, αμέσως, κατάλληλων μέσων πυρόσβεσης, όχι μόνο εναέριων αλλά και επίγειων και θαλάσσιων μέσων πυρόσβεσης. Επίσης, σε πάρα πολλές περιπτώσεις περιλαμβανομένων και των προγραμματικών δηλώσεων της Κυβέρνησης και των παρεμβάσεων μας σε αυτές, έχουμε τονίσει την ανάγκη πρόσληψης νέων πυροσβεστών στο σώμα, διότι υπάρχει ανεπάρκεια. Ακούσαμε ότι θα υπάρξει κάτι τέτοιο, αλλά πάλι θεωρούμε πως το Πυροσβεστικό Σώμα θα χρειαστεί περισσότερη ενίσχυση. Και επίσης, κάναμε πολλές φορές αναφορά στο γεγονός ότι τα επίγεια μέσα δεν είναι αρκετά, και στη διάρκεια των συζητήσεων για τον Προϋπολογισμό, που είδαμε πόσα λίγα κονδύλια παρέχει η Κυβέρνηση για τα επίγεια πυροσβεστικά μέσα, και σε άλλες περιπτώσεις. Βεβαίως είχαμε και όλο το καλοκαίρι πάρα πολλές συζητήσεις για τις πυρκαγιές στη Ρόδο, στη Δαδιά. Και τότε είχαμε θέσει πάλι το ζήτημα της ανεπαρκούς αντιμετώπισης των πυρκαγιών. Και τότε θυμάμαι ότι ο κύριος Πρωθυπουργός είχε πει στην κυρία Κωνσταντοπούλου ότι έρχεται από «άλλο πλανήτη» αν νομίζει ότι μπορεί να αντιμετωπιστούν πιο αποτελεσματικά αυτά τα φαινόμενα.

Για να κλείσω, κύριε Πρόεδρε, πρέπει να πω ότι είναι προφανές πως η χώρα μας έχει άμεση ανάγκη ενίσχυσης του στόλου εναέριων μέσων πυρόσβεσης για την αντιμετώπιση των μεγάλων πυρκαγιών που προκαλεί και η κλιματική αλλαγή. Είναι επίσης σαφές ότι έχουμε καθυστερήσει πάρα πολύ στον εκσυγχρονισμό των εναέριων μέσων πυρόσβεσης, με αποτέλεσμα να έχουμε έναν γερασμένο στόλο, ο οποίος δεν είναι αποτελεσματικός και, μάλιστα, θεωρείται από πολλούς ειδικούς επικίνδυνος για τους πιλότους μας.

Η παρούσα συμφωνία κάνει ένα βήμα προς την αντιμετώπιση αυτού του προβλήματος και αυτό είναι θετικό. Ταυτόχρονα, όμως θεωρούμε ότι η συμφωνία έχει προβλήματα, κυρίως ως προς τη διαφάνειά της, το χρονοδιάγραμμα παράδοσης και ενδεχομένως -αν και αυτό είναι συζητήσιμο- το υψηλό κόστος αγοράς των νέων αεροσκαφών.

Ζυγίζοντας μαζί τα υπέρ και τα κατά η Πλεύση Ελευθερίας θα ψηφίσει «παρών» στο νομοσχέδιο αυτό και κατά του άρθρου 2 το οποίο καθορίζει τους όρους των απόρρητων άρθρων και παραρτημάτων.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Πρόεδρος της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κυρία Πρόεδρε.

Περίμενα βέβαια να είναι εδώ ο κ. Κικίλιας, για να μην υποτιμήσω την παρουσία του κ. Τουρνά, αλλά πολύ ράθυμους τους βλέπω τους Υπουργούς τελευταία και τους Βουλευτές της Νέας Δημοκρατίας. Μια βαρεμάρα διακρίνω.

**ΖΩΗ ΡΑΠΤΗ:** Μόνο εμείς μιλάμε σήμερα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παρακαλώ;

Δεν μιλάω για εσάς. Για τον Υπουργό λέω, που λείπει.

**ΖΩΗ ΡΑΠΤΗ:** Επειδή είπατε ράθυμους τους Βουλευτές.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο Υπουργός σας λείπει. Το νομοσχέδιο το φέρνει η Κυβέρνηση και ο Υπουργός. Οι Βουλευτές είναι αρωγοί. Μήπως έχει αλλάξει κάτι στον Κανονισμό ο κ. Τασούλας και δεν το ξέρω εγώ; Εδώ πρέπει να είναι ο Υπουργός. Ο Πρωθυπουργός σας έλεγε θα αποδομήσει τον Βελόπουλο προσωπικά. Χθες δεν ήλθε. Σήμερα ο Υπουργός δεν είναι πάλι εδώ. Πότε θα έλθει ο Υπουργός; Αύριο;

Εν πάση περιπτώσει. Δεν θα μιλούσα σήμερα, αλλά είχαμε μια δραματική εξέλιξη. Είναι μία αποκάλυψη που αποδεικνύει ότι πολλά πράγματα που κάνει η Νέα Δημοκρατία είναι προς μία κατεύθυνση της συγκάλυψης των Τεμπών. Και θα το αποδείξω τώρα.

Σήμερα το πρωί, λοιπόν, μάθαμε -και εδώ είναι το μυστήριο της υποθέσεως, γιατί νομίζαμε μέχρι σήμερα ότι είχαμε μία περιοχή όπου απέθεσαν τα ευρήματα του εγκλήματος, το Κουλούρι, όπου η Κυβέρνηση μπάζωσε, μετέφερε και τα πήγε σε μία περιοχή- από τους συγγενείς των αδικοχαμένων ανθρώπων που με ενημέρωσαν ότι η Κυβέρνηση στα κρυφά μετέφερε και σε δεύτερο σημείο ευρήματα από το έγκλημα.

**ΝΙΚΟΛΑΟΣ ΠΑΠΠΑΣ:** Πότε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Την ίδια μέρα. Τριακόσιους τόνους και θα σας πω και το σημείο. Εδώ μιλάμε για συγκάλυψη αισχίστου είδους.

Ακούστε τώρα. Ιδιωτικά φορτηγά της εταιρείας «Παντρεμένος» -έτσι λέγεται η εταιρεία- μετέφεραν σε άλλο σημείο τριακόσιους τόνους χώμα και άλλα ευρήματα και επί δώδεκα μήνες δεν το ήξερε κανένας. Και επί δώδεκα μήνες έπεσε βροχή, λιμνοθάλασσα και έφυγαν τα ευρήματα. Ναι ή όχι; Και που τα μετέφερε, κύριε Παππά; Στον ιδιωτικό χώρο της εταιρείας του. Ακούστε τώρα κράτος!

**ΣΥΜΕΩΝ ΚΕΔΙΚΟΓΛΟΥ:** Είναι τρομερό αυτό, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι τρομερό!

**ΝΙΚΟΛΑΟΣ ΠΑΠΠΑΣ:** Πότε έγινε αυτό;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τις ημέρες που έγινε. Μαζί με το πρώτο συμβάν στο Κουλούρι έφυγαν και άλλοι τριακόσιοι τόνοι και πήγαν εκεί.

Περιμένετε τώρα, έχει και άλλα.

Σε ιδιωτικό χώρο, παρακαλώ της εταιρείας. Αυτό καταγγέλλουν οι συγγενείς. Μη γελάτε. Πρέπει να κλαίτε στη Νέα Δημοκρατία με αυτό που κάνατε.

(Χειροκροτήματα από την πτέρυγα της Ελληνικής Λύσης)

Μη γελάτε! Νεκρούς έχουμε. Σαν τον Πρωθυπουργό που πίνει καφέ στο Κολωνάκι. Χθες καθόταν όλη η Βουλή εδώ και συζητούσαμε και ο Πρωθυπουργός στο Κολωνάκι στο «Alfiere» έπινε καφέ. Τόσο σέβεται τους νεκρούς.

Πάμε στην ουσία, ακούστε εδώ. Υπάρχει, λοιπόν, και το δεύτερο σημείο. Απέσπασαν από το σημείο μηδέν, εκεί που έγινε το δυστύχημα, τα ευρήματα και τα πήγαν αλλού. Ακούστε. Μέχρι σήμερα δεν έχει εξεταστεί ούτε από ειδικά σκυλιά ο χώρος ούτε από τίποτα. Μπορεί να υπάρχουν ακόμα και μέλη ανθρώπων εκεί. Το καταλαβαίνετε; Να σας πω πού τώρα. Αμμορυχεία «Παντρεμένος», εργολάβος.

Και θέτω ερωτήματα τώρα. Ένας κ. Παπαγεωργίου έδινε οδηγίες στον κ. Παντρεμένο πού θα μεταφερθούν τα συγκεκριμένα; Ναι ή όχι; Ο κ. Παπαγεωργίου είναι στο γραφείο Πολιτικής Προστασίας; Ναι ή όχι; Είναι στο γραφείο του Υφυπουργού Τριαντόπουλου; Ναι ή όχι; Αυτές είναι ερωτήσεις, κύριοι. Αυτά είναι τα αμείλικτα ερωτήματα των συγγενών.

**ΝΙΚΟΛΑΟΣ ΠΑΠΠΑΣ:** Παπαγεωργίου είναι το όνομα;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παπαγεωργίου.

Αυτός ήταν από την πρώτη στιγμή εκεί και κατηύθυνε τη φορά που θα πάνε τα διάφορα ευρήματα. Ναι ή όχι; Αυτές τις απαντήσεις ήθελα από τον Βορίδη χθες. Αλλά ο Βορίδης τούμπα, τούμπα, τούμπα, κωλοτούμπα. Από την ιδεολογία και την κωλοτούμπα της ιδεολογίας, πήγε και στης κομματικής πειθαρχίας την κωλοτούμπα.

Εδώ λοιπόν, έχω το σημείο. Το βρήκα από το Google Map. Θα το καταθέσω στα Πρακτικά της Βουλής πού ακριβώς είναι τα ευρήματα στο δεύτερο σημείο, το οποίο δεν ελέγχθηκε ποτέ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρέπει να ντρέπονται κάποιοι. Και εγώ ξέρω ότι ντρέπονται πολλοί από τη Νέα Δημοκρατία. Και ξέρετε γιατί ντρέπεστε; Γιατί έχετε έναν ανεύθυνο-υπεύθυνο Πρωθυπουργό. Γιατί σας ξεγελάει όλους σας. Σας κοροϊδεύει όλους σας, όπως κοροϊδεύει και τον ελληνικό λαό. Αλλά ήρθε η ώρα, στις 9 Ιουνίου να πάρει το πολιτικό χαστούκι που του αξίζει. Θα το πάρει.

(Χειροκροτήματα από την πτέρυγα της Ελληνικής Λύσης)

Κι άλλα θα σας πω τώρα. Έχω μπροστά μου ένα έγγραφο. Θα το καταθέσω στα Πρακτικά της Βουλής. Ξέρετε πότε συστάθηκε ο Εθνικός Οργανισμός Διερεύνησης Αεροπορικών και Σιδηροδρομικών Ατυχημάτων, Ασφάλειας και Μεταφορών για τα Τέμπη; Ξέρει κανείς εδώ μέσα; Ποτέ αποφάσισε να συγκροτηθεί αυτή η Επιτροπή Διερεύνησης Δυστυχημάτων των Τεμπών; Το ξέρετε; Ρωτώ τους Βουλευτές της Νέας Δημοκρατίας. Ξέρει κανείς σας; Δεν ξέρετε. Πού να ξέρετε! Στις 15 Μαρτίου του 2024. Διαύγεια. Στις 15 Μαρτίου του 2024. Επιτροπή για το δυστύχημα των Τεμπών. Τώρα συγκροτείται. Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να δείτε ποιοι είστε. Για να δείτε τι κάνετε. Ουσιαστικά μια μέρα πριν τη συζήτηση στη Βουλή για την επιτροπή και το πόρισμα της εξεταστικής που βάζει ταφόπλακα στην έρευνα. Έναν χρόνο και είκοσι μέρες μετά κάνουν επιτροπή για τα Τέμπη. Αντιλαμβάνεστε ποιοι είστε; Ποιο επιτελικό κράτος, ρε παιδιά; Ποιο επιτελικό κράτος; Ούτε ο Όθωνας είχε τέτοιο κράτος. Γιατί περί Μωυσέως μιλάμε και επί Φαραώ.

Αυτή είναι η πραγματικότητα και δεν τα λέω εγώ, οι πράξεις σας τα λένε. Ακούστε εδώ, ποιοι είναι, λέει, τα μέλη: Επικεφαλής της επιτροπής για να διερευνήσουν τώρα τα Τέμπη, ενώ κάνουμε εξεταστική επιτροπή, Κωνσταντίνος Καπετανίδης, πολιτικός μηχανικός. Πολιτικός μηχανικός για το δυστύχημα, πώς; Για πείτε μου: Έχουμε τροχαίο δυστύχημα, γιατί πολιτικός μηχανικός; Μπαρτ Ακού πολιτικός μηχανικός. Άντε αυτός είναι και Επικεφαλής Ασφάλειας στην Ευρωπαϊκή Ένωση Σιδηροδρόμων, τον βάλανε και εκεί. Φαμπρίτσιο Καρπινέλι, μέλος της Ευρωπαϊκής Ένωσης Σιδηροδρόμων. Αναπληρωματικό μέλος Δημήτριος Γαλανός ηλεκτρολόγος Δ.Ε..

Ακούστε, κύριοι της Νέας Δημοκρατίας, ακούστε, κύριε Πρωθυπουργέ, που δεν ξέρω πού πίνατε καφέ και σήμερα. Χθες, όταν μιλούσαμε στην εξεταστική εδώ στη Βουλή για τα Τέμπη, ο Πρωθυπουργός, όπως έγραψε η εφημερίδα «ΔΗΜΟΚΡΑΤΙΑ», είχε τέτοια αγωνία για τα Τέμπη και τους νεκρούς, που έπινε καφέ εκατό μέτρα μακριά από εδώ. Αν αυτό το λέτε πολιτική ενσυναίσθηση, εμείς το λέμε πολιτική παρωδία, κωμωδία και κυρίως, τραγωδία.

(Χειροκροτήματα από την πτέρυγα της Ελληνικής Λύσης)

Και το αν σέβεται η Νέα Δημοκρατία τους νεκρούς, απεδείχθη χθες. Είκοσι μόνο Βουλευτές της Νέας Δημοκρατίας από τους εκατόν πενήντα οκτώ εδώ. Μόνο είκοσι Βουλευτές. Είκοσι! Δεν έχει τύψεις κανένας; Ερινύες δεν κυνηγούν κάποιους τα βράδια; Κανέναν; Και έχετε απαίτηση από την Αντιπολίτευση.

Ήρθε εδώ ο Βορίδης με ύφος χιλίων καρδιναλίων και έχει απαίτηση από εμάς να πιστέψουμε τα ψέματά του. Να πιστέψουμε τα ψέματα του! Για εμάς ισχύει ένα ρητό: «Ο ανώτερος άνθρωπος έχει απαιτήσεις από τον εαυτό του, ο κατώτερος έχει απαιτήσεις από τους άλλους». Είστε κατώτεροι των περιστάσεων. Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Κι ακούστε τώρα ένα σενάριο που κυοφορείται στο Μαξίμου. Έχετε ωραία υπόγα. Κάνετε σενάρια, από σενάρια μανούλες είστε. Τώρα ετοιμάζεται και ένα άλλο κόμμα, λέει, καινούργιο δεξιό. Κι άλλο; Δεν έφτασαν δύο, τρία, πέντε, δέκα, θα τα κάνουν δεκαπέντε. Ο μόνος σκοπός τους είναι πώς θα ανασχεθεί -το λέει ο Τύπος, δεν το λέω εγώ, ο Τύπος ο δικός σας τα λέει αυτά- ο Βελόπουλος. Θα αποδομήσει ο Πρωθυπουργός τον Βελόπουλο. Μα δεν χρειάζεται να αποδομήσει τον Βελόπουλο ο Πρωθυπουργός, αποδομείται μόνος του κάθε μέρα. Αποδομείται μόνος του.

Ακούστε τώρα σενάριο. Θα κάνει μια τούμπα η Νέα Δημοκρατία, επειδή βγάζει φλύκταινες με τον Καραμανλή -με το όνομα- και θα ζητήσει παραπομπή του Καραμανλή. Εγώ, όμως, θα σας πω το εξής: Μην τολμήσετε να τα φορτώσετε μόνο στον Καραμανλή. Ή δεν ξέρετε στη Νέα Δημοκρατία ότι σε κάθε Υπουργό δίπλα η οικογένεια έχει βάλει και έναν Υφυπουργό, έναν κολλητό, ένα δικό της για να τον ελέγχει; Ή δεν ξέρετε ότι υπάρχει ο Καραγιάννης; Ή δεν ξέρετε ότι υπάρχει και ο Γενικός Γραμματέας; Ή δεν ξέρετε ότι υπάρχουν και οι υπηρεσιακοί παράγοντες; Ή δεν ξέρετε ότι υπάρχει κι η «HELLENIC TRAIN»; Όλοι θα πάνε φυλακή. Όχι ένας, όλοι θα πάτε φυλακή, όσοι ήταν υπεύθυνοι.

(Χειροκροτήματα από την πτέρυγα της Ελληνικής Λύσης)

Και έχουμε και το άλλο το καλό, εδώ αρχίζουν τα καλά. Ψάχνετε πάλι «αυτοφωράκια» ή σταθμάρχη. Και στο τέλος ο σταθμάρχης θα γίνει ο Καραμανλής, ο Κώστας Καραμανλής του Αχιλλέως.

Ναι, σας είπα σε κάθε Υπουργό ο Πρωθυπουργός έχει βάλει και έναν αντ’ αυτού. Εμείς τον αντ’ αυτού ψάχνουμε, γιατί ο αντ’ αυτού δίνει λόγο στο Μαξίμου και ο αντ’ αυτού που ήταν στο Μαξίμου, ο Τριαντόπουλος, έδωσε εντολή στον Αγοραστό να μπαζωθεί ο χώρος. Αυτά δεν τα ξεχνάμε και αν τα ξεχνάει ο Πρωθυπουργός, θα του το υπενθυμίζουμε σαν τη Νέμεσι κάθε μέρα εδώ.

(Χειροκροτήματα από την πτέρυγα της Ελληνικής Λύσης)

Πάμε και σε μία άλλη βόμβα, κύριε Παππά. «ΚΑΘΗΜΕΡΙΝΗ» σημερινή, θα σας πάω τώρα εδώ αίμα. Δεν πάει άλλο! «ΚΑΘΗΜΕΡΙΝΗ»: «Κατάσχεση υπολογιστών η υπόθεση με τη διαρροή του e-mail» δικιά σας είναι, της παρατάξεώς σας η «ΚΑΘΗΜΕΡΙΝΗ», δεν είναι δικιά μας ούτε του ΣΥΡΙΖΑ ούτε του ΠΑΣΟΚ. Είναι εφημερίδα δικιά σας. Μιλάει για κατασχέσεις των υπολογιστών από την Αρχή Προστασίας Προσωπικών Δεδομένων, ακούστε, πού! Από τη Γενική Γραμματεία Αυτοδιοίκησης και συγκεκριμένα στη Διεύθυνση Εκλογών, από την οποία έγινε η διαρροή. Από τη Διεύθυνση Εκλογών έγινε η διαρροή.

Η υπόθεση αυτή, ενώ είναι σε εξέλιξη η έρευνα, έρχεται να επιβεβαιώσει αυτό που λέμε. Το πρόβλημα του Μαξίμου, το πρόβλημα του περιβάλλοντος του Πρωθυπουργού, είναι πώς θα επανεκλεγεί και πώς θα κλέψετε, πώς θα κάνετε νοθεία με εξακόσιες χιλιάδες νεκρούς. Όταν μιλάει για κατασχέσεις, πλέον εδώ είναι ξεκάθαρο. Ποιος είναι ο στόχος, λέει. Να διαπιστωθεί από τα ηλεκτρονικά ίχνη αν έχει υπάρξει άλλη διαρροή προσωπικών δεδομένων και απλώς τα e-mail χρησιμοποιήθηκαν και πού.

Η Νέα Δημοκρατία μάς έλεγε ότι δεν έγινε διαρροή από εκεί. Τώρα, το δικό της κυβερνητικό μέσο λέει ότι έγινε από εκεί. Έχετε πει τόσα ψέματα, πώς να πιστέψουν τα νέα παιδιά εκεί πάνω; Ζείτε μέσα στο ψέμα! Εγώ θα σας πω το εξής: Τη νοθεία που επιχειρείτε να κάνετε, διά της επιρροής της ψήφου και των e-mail που στείλατε, υπάρχει τρόπος να την ανακόψουμε.

Τέλος η «SINGULAR», τέλος ο κολλητός του Μανωλόπουλου του Πρωθυπουργού, μία ανεξάρτητη πραγματικά αρχή να κάνει τις εκλογές, για να μην υπάρχει νοθεία. Μανωλόπουλος, κολλητός του Πρωθυπουργού. Ο Πρωθυπουργός, λοιπόν, από τα πολλά ταξίδια βαρέθηκε -έχει πάθει κι ένα βέρτιγκο, μια στη Σίβα, μια στην Αίγυπτο, μια στην Κορέα, μια από εδώ μια από εκεί- έχει κάνει ΙΧ το πρωθυπουργικό αεροσκάφος. Παλαιότερα, βέβαια, έλεγε για τον κ. Τσίπρα ότι πήγαινε στη Βενεζουέλα, δεν ξέρω που είχε πάει στη Βολιβία, ή στη Disneyland. Αυτά έλεγε. Τώρα λέει άλλα και κάνει άλλα.

Ζήτησε, λοιπόν, τη δημιουργία σήμερα πολεμικής βιομηχανίας στην Ευρώπη, για να μπορεί να ταΐζει με όπλα την Ουκρανία. Αυτό ζήτησε ο Πρωθυπουργός. Ακούστε, ευρωπαϊκή πολεμική βιομηχανία για να ταΐζει με όπλα την Ουκρανία! Δεν κοιτάζει ο ίδιος να κάνει πολεμική βιομηχανία για την Ελλάδα και τον ενδιαφέρει ο Ζελένσκι και η Ουκρανία. Αυτός είναι ο Πρωθυπουργός! Και όχι μόνο αυτό, αφοπλίζει και τη χώρα στέλνοντας όπλα και πυρομαχικά στον Ζελένσκι.

Εγώ θα του κάνω μία πρόταση. Αν θέλει, ας γίνει Πρόεδρος της Ουκρανίας, αφού εκπροσωπεί καλύτερα τα συμφέροντα της Ουκρανίας. Και μία δεύτερη πρόταση, γιατί ξέρω γιατί τα λέει. Χαμογελάστε, μετά τον Ιούλιο θα έχετε πλάκα εδώ μέσα. Μετά τον Ιούλιο θα κλαίτε και το χειρότερο, θα σας κλαίνε κι οι ρέγκες!

(Θόρυβος από την πτέρυγα της Νέας Δημοκρατίας)

**ΜΑΚΑΡΙΟΣ ΛΑΖΑΡΙΔΗΣ:** … (Δεν ακούστηκε.)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Φίλτατε Λαζαρίδη, μην οχλαγωγείς. Μια ζωή Βουλευτής θα είσαι με τον Μητσοτάκη, το ξέρουμε. Μια ζωή αυτή είναι η δουλειά σου, να κάνεις τον Βουλευτή του Μητσοτάκη, άλλη δουλειά δεν ξέρεις να κάνεις. Βουλευτής και στέλεχος του Μητσοτάκη είσαι. Μια ζωή της οικογένειας.

Πάμε, όμως, στην ουσία.

**ΜΑΚΑΡΙΟΣ ΛΑΖΑΡΙΔΗΣ:** Αν είναι να προσβάλλετε …

(Θόρυβος από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παιδιά, γιατί εξανίστασθε; Δεν θα με διακόπτετε. Με προσβάλλεις, διακόπτοντάς με και σου λέω την αλήθεια για το ποιος είσαι. Έχει διαφορά. Προσβάλλεις τον ομιλητή την ώρα που τον διακόπτεις και σου απαντά με το ποιος είσαι, λόγω της διακοπής.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ πολύ, να μη διακόπτετε.

Κύριε Πρόεδρε, έκλεισε το θέμα αυτό, προχωρήστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάμε στο επόμενο. Ακούστε τώρα που προσβλέπει ο Πρωθυπουργός. Τώρα ακούστηκε, σήμερα. Δεν τα παίρνετε χαμπάρι κύριε Παππά. Βγήκε νέα θέση -λέει- του Επιτρόπου Άμυνας στην Ευρωπαϊκή Ένωση. Νέα θεσούλα του Επιτρόπου Άμυνας. Ο κύριος Πρωθυπουργός τώρα δικαιολογείται ότι φλερτάρει με τη θέση αυτή. Και είναι απλόχερος στο να δίνει πυρομαχικά στην Ουκρανία. Τα πυρομαχικά που πλήρωσαν οι Έλληνες, είναι για την Ελλάδα, τους Έλληνες και τους εχθρούς της Ελλάδος. Δεν είναι για τον Ζελένσκι.

(Χειροκροτήματα από την πτέρυγα της Ελληνικής Λύσης)

Το έχω πει χίλιες φορές. Και επειδή κλείνω εδώ, είπαμε να μισείτε τη Ρωσία –το αντιλαμβάνομαι-, έχετε μία απέχθεια για τον Βλαντιμίρ Πούτιν –το καταλαβαίνω. Εμείς το είπαμε: Είμαστε με την ειρήνη και τον Τραμπ και το έχετε διακομματικά αυτό.Ναι, γιατί εσείς είστε με τον Μπάιντεν -όλοι!- ο οποίος έχει κάνει δεκαπέντε πολέμους σε όλο τον πλανήτη, κινδυνεύουμε με πυρηνικό πόλεμο. Και ακούστε εξωτερική πολιτική περήφανη του Πρωθυπουργού! Έστειλε κατεπειγόντως το πρωί έγγραφο ο Γεραπετρίτης, ώστε να μην κληθεί ο Ρώσος Πρέσβης στις εορταστικές εκδηλώσεις στις 25 Μαρτίου.

Εδώ, με έγγραφο στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η Νέα Δημοκρατία που ο Καραμανλής έκανε τον αγωγό Μπουργκάς-Αλεξανδρούπολη και έρχεται και αποδομεί την πολιτική του Καραμανλή ο κ. Μητσοτάκης.

(Χειροκροτήματα από την πτέρυγα της Ελληνικής Λύσης)

Και ερωτώ εγώ τη Νέα Δημοκρατία το εξής: Σβήσατε τον Καραμανλή, σβήσατε την πολιτική του, σβήσατε ακόμα και την ιστορία του. Δεν θα σβήσετε την Ελλάδα ούτε και την παράταξη που εκπροσωπεί η Νέα Δημοκρατία! Σταματήστε με τα λάθη σας!

(Χειροκροτήματα από την πτέρυγα της Ελληνικής Λύσης)

Ακούστε τώρα: Να μην πάνε οι Ρώσοι την 25η Μαρτίου! Αυτό λέει το έγγραφο, να μην προσκληθεί ο Ρώσος Πρέσβης. Ποια Ρωσία; Να σας πω εγώ αν δεν υπήρχε η Αδριανούπολη και η συμφωνία με την Τουρκία! Γιατί η Ρωσία στον Ρωσοτουρκικό Πόλεμο έκανε την Ελλάδα ανεξάρτητη. Ούτε η Γαλλία ούτε η Αγγλία. Φόρου υποτελείςήμασταν και έγινε ο Ρωσοτουρκικός Πόλεμος και μας χάρισαν μέσω της Ρωσίας την ελευθερία και την ανεξαρτησία στην Ελλάδα.

Εμείς, λοιπόν και τη Γαλλία σεβόμαστε και την Αγγλία που μας βοήθησαν και τη Ρωσία και όποιον βοηθά την Ελλάδα. Εσείς, δουλικά μόνο τους Αμερικανούς! Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Μας ρωτάτε, λοιπόν, τι θα κάνουμε εμείς -και για τα παιδιά το λέω, γιατί τα νέα παιδιά το αύριο- τι θα κάνουμε για τη χώρα. Εμείς λέμε ότι μπορούμε να κάνουμε πολλά, γιατί δεν έχουμε εξαρτήσεις ούτε από Αμερικανούς ούτε από Γάλλους ούτε από Ρώσους ούτε από Κινέζους. Μία είναι η εξάρτησή μας, ο ελληνικός κυρίαρχος λαός. Αυτή είναι η εξάρτησή μας και η νεολαία μας, τα παιδιά μας και το αύριο μας.

(Χειροκροτήματα από την πτέρυγα της Ελληνικής Λύσης)

Εξάλλου, όπως είχε πει και ο Κένεντι: «μη ρωτάς τι μπορεί να κάνει η χώρα σου για σένα, αλλά τι μπορείς να κάνεις εσύ για τη χώρα σου». Αυτό λέω στα παιδιά και στους Έλληνες πολίτες. Μπορούμε να κάνουμε την Ελλάδα μεγάλη. Μπορούμε να κάνουμε κάτι για την Ελλάδα.

Στις 9 Ιουνίου αλλάζουμε τη χώρα. Για να σωθεί η χώρα, πρέπει να αλλάξει η χώρα. Θα την αλλάξουμε όλοι μαζί για τα παιδιά εκεί πάνω, για κανέναν άλλον, για το μέλλον της Ελλάδος.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και δύο συνοδοί εκπαιδευτικοί από το 2ο Γυμνάσιο Αργοστολίου Κεφαλληνίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Έχει ζητήσει τρίλεπτη παρέμβαση ο κ. Παππάς, Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ.

Κυρία Πρόεδρε, αυτά που ακούστηκαν και έχουν γραφτεί και στα μέσα ενημέρωσης πριν πολύ λίγη ώρα είναι εξαιρετικά σημαντικά, είναι κρίσιμα και θέτουν νέα γιγαντιαία ερωτήματα γύρω από το έγκλημα των Τεμπών. Και θέλουμε μία υπεύθυνη απάντηση, εάν, όντως, αυτά έχουν συμβεί.

Κύριε Τουρνά, δυστυχώς για εσάς δεν είναι εδώ ο κ. Κικίλιας, αλλά θέλουμε από επίσημα κυβερνητικά χείλη μία απάντηση για το εάν αυτό συνέβη, εάν ο κ. Παπαγεωργίου έδινε εντολές στον συγκεκριμένο εργολάβο και εάν έχουν αλλοιωθεί πειστήρια και στοιχεία σε τέτοια έκταση και σε τέτοιο όγκο λίγες ώρες, λίγα εικοσιτετράωρα μετά το δυστύχημα.

Δεν είναι αστεία αυτά τα πράγματα. Επανατοποθετείται η συμπεριφορά της Κυβέρνησης αυτή τη στιγμή συνολικά. Εάν δεν το διαψεύσετε, μιλάμε για άλλου μεγέθους πρόβλημα.

Και επειδή από χθες και μετά την εκκωφαντική, προσβλητική, υβριστική κατά τη γνώμη μας απουσία του κ. Μητσοτάκη από τη συζήτηση, είχε πάει να παραλάβει ελικόπτερα, δεν μπορούσε να πάει σήμερα, έπρεπε να πάει εχθές, δεν μπορούσε να περάσει μία βόλτα και να κάτσει στα κυβερνητικά έδρανα, να σηκώσει λίγο το βλέμμα να δει στα μάτια τους συγγενείς των θυμάτων που ήταν στα θεωρεία. Όχι. Κρύβεται ο κ. Μητσοτάκης, όπως κρύβεται και στις φυσικές καταστροφές, κύριε Υφυπουργέ. Όχι, δεν ήρθε ο κ. Μητσοτάκης εδώ. Και ξεκίνησε μία φιλολογία βεβαίως στη δική σας συνηθισμένη πλέον τακτική ισοφάρισης ευθυνών.

Να σας ενημερώσω, λοιπόν, και όλες τις πτέρυγες της Βουλής, ότι ο Χρήστος Σπίρτζης, ο οποίος έχει δεχθεί ανοίκειες, άθλιες επιθέσεις από τότε που ξεκίνησε αυτή η ιστορία ζητάει από μόνος του τη σύσταση προανακριτικής επιτροπής ακόμα….

**ΦΙΛΙΠΠΟΣ ΦΟΡΤΩΜΑΣ:** Εκ του ασφαλούς το λέτε.

**ΝΙΚΟΛΑΟΣ ΠΑΠΠΑΣ:** Στις αιχμές του δόρατος της οχλαγωγίας θέλω να συστήσω δέκα δευτερόλεπτα υπομονή, διότι υπάρχει η πρόβλεψη -να σας ενημερώσουμε και γι’ αυτό- ότι η Βουλή δύναται να συστήσει ειδική επιτροπή με τη συμμετοχή δικαστικών κατόπιν αιτήματος του ενδιαφερόμενου, ακόμα και για αδικήματα που έχουν παραγραφεί. Αυτό λέει η πρόβλεψη και είναι σαφής.

Μη βιάζεστε να οχλαγωγείτε. Έχει πάει στο Προεδρείο της Βουλής, έχει πάει στους Αρχηγούς των κομμάτων η επιστολή του Χρήστου Σπίρτζη, ο οποίος στη θητεία του και τη διπλή γραμμή ολοκλήρωσε και ηλεκτροκίνηση έκανε σε διακόσια εβδομήντα χιλιόμετρα.

**ΜΑΚΑΡΙΟΣ ΛΑΖΑΡΙΔΗΣ:** Και έξι παρατάσεις έδωσε.

**ΠΡΟΕΔΡΕΥΟΥΣΑ (Όλγα Γεροβασίλη):** Σας παρακαλώ, κύριε Λαζαρίδη.

**ΝΙΚΟΛΑΟΣ ΠΑΠΠΑΣ:** Και τολμάτε να κάνετε ένα συμψηφισμό ευθυνών. Εάν στοιχειωδώς θέλετε να λάμψει η αλήθεια, πείτε στο αυτί ή ευθέως στον κ. Καραμανλή να πράξει το ίδιο εάν έχει τα κότσια. Δεν τα έχει, όμως. Δεν εμφανίστηκε ούτε εδώ ούτε στα μέσα ενημέρωσης, όταν ήταν φλέγον το θέμα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Ράπτη, έχετε τον λόγο για τρία λεπτά.

**ΖΩΗ ΡΑΠΤΗ:** Κατ’ αρχάς, να πούμε ότι ο Πρωθυπουργός έχει προφανώς απαντήσει και συνεχίζει να απαντά σε όλα τα ζητήματα, τα οποία αφορούν τη διερεύνηση του τραγικού δυστυχήματος των Τεμπών. Και είναι προφανές ότι αυτό έχει γίνει και κατ’ αρχάς με την παρουσία του ίδιου του Πρωθυπουργού την ίδια μέρα που έγινε το δυστύχημα, όταν ο ίδιος και βρέθηκε στον τόπο του δυστυχήματος και κάθισε εν συνεχεία με τις οικογένειες των θυμάτων μέσα στο αμφιθέατρο του Γενικού Νοσοκομείου της Λάρισας για να συμπαρασταθεί στον πόνο τους, κάτι που δεν είχε κάνει άλλος Αρχηγός της Αξιωματικής Αντιπολίτευσης όταν είχαμε τους νεκρούς στο Μάτι.

Άρα, πρώτα-πρώτα, η ενσυναίσθηση του Πρωθυπουργού έχει καταγραφεί στη συνείδηση όλων των πολιτών από την πρώτη στιγμή του δυστυχήματος και στη συνέχεια σε κάθε ευκαιρία και εκεί που πρέπει απαντά σε όλα τα ζητήματα που αφορούν αυτή την τραγική υπόθεση. Απαντά και για το γεγονός ότι αυτή η υπόθεση έχει πλέον ανατεθεί σε ότι αφορά όλα τα επιμέρους ζητήματα στην ελληνική δικαιοσύνη με ειδικό εφέτη ανακριτή -το γνωρίζουμε- ο οποίος διενεργεί ταχύτατα τις διαδικασίες της ανάκρισης. Ήδη έχουμε προφυλακισμένους. Ήδη έχουμε κατηγορούμενους πάνω από τριάντα. Και βεβαίως έχουμε και δεύτερο πραγματογνώμονα, ούτως ώστε ακριβώς όλα όσα κατατίθενται εδώ στη Βουλή, αλλά κατατίθενται φυσικά και από τις οικογένειες και ως μάρτυρες που βρίσκονται στη διαδικασία αυτή του τραγικού δυστυχήματος, αλλά και σε οποιονδήποτε άλλο ενδιαφερόμενο και ειδικό πραγματογνώμονα των οικογενειών, όλα αυτά να συνεκτιμηθούν μέσα εκεί από τον αρμόδιο προς τούτο από την ελληνική δικαιοσύνη ειδικό εφέτη ανακριτή.

Και τα πορίσματά του, τα οποία θα βγουν όταν θα είναι η ώρα να βγουν, με ταχύτατους ρυθμούς θα έρθουν. Και εάν από τα πορίσματα και όποιος κριθεί ότι είναι ποινικά υπεύθυνος γι’ αυτό φυσικά θα διωχθεί και αντίστοιχα θα υπάρχει και δυνατότητα να διωχθεί και οποιοσδήποτε άλλος.

Τώρα σε σχέση με την παρουσία του Πρωθυπουργού σε συζητήσεις που φέρνουν πορίσματα εξεταστικής επιτροπής ή προανακριτικής επιτροπής. Σε καμμία από αυτές τις συζητήσεις δεν έχει παρασταθεί ο Πρωθυπουργός. Και για ποιο λόγο δεν έχει παρασταθεί; Και θα αναφέρω σε ποιες δεν έχει παρασταθεί. Δεν έχει παρασταθεί, διότι πιστεύουμε ότι ως εκπρόσωπος της εκτελεστικής εξουσίας δεν απαιτείται να βρίσκεται εδώ κατά τη συζήτηση αυτών των πορισμάτων που κάνει το Κοινοβούλιο.

Θέλω, λοιπόν, να θυμίσω στο Σώμα ότι η μη εμπλοκή του Πρωθυπουργού κατά τη συζήτηση των πορισμάτων των προανακριτικών επιτροπών έγινε αντιστοίχως, γιατί δεν παρέστη και στην προανακριτική που είχε συσταθεί για τον Δημήτρη Παπαγγελόπουλο τον Ιούλιο του 2020, αλλά δεν παρέστη, επίσης, ούτε κατά τη συζήτηση στο πόρισμα της προανακριτικής επιτροπής για τον κ. Παππά τον Ιούλιο του 2021, που φυσικά να θυμίσουμε στο Σώμα ότι στη συνέχεια καταδικάστηκε αμετάκλητα από την ελληνική δικαιοσύνη.

Άρα, λοιπόν, μην προσπαθείτε εδώ να φέρετε καινοτομία στην πάγια πρακτική, την οποία έχει ο Πρωθυπουργός με την παρουσία του στη Βουλή για αυτά τα ζητήματα. Για όλα τα υπόλοιπα το είπαμε και χθες και με όλους τους τρόπους η δικαιοσύνη θα αποφανθεί πάρα πολύ σύντομα.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τρίλεπτη παρέμβαση ο κ. Χήτας. Μετά θα ακολουθήσει ο κ. Βρεττός και θα κλείσει το ζήτημα των παρεμβάσεων των Κοινοβουλευτικών και θα προχωρήσει ο κατάλογος των ομιλητών.

**ΜΙΧΑΗΛ ΚΑΤΡΙΝΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Θα μιλήσετε σε λίγο.

**ΜΙΧΑΗΛ ΚΑΤΡΙΝΗΣ:** Έχω δικαίωμα.

**ΠΡΟΕΔΡΕΥΟΥΣΑ (Όλγα Γεροβασίλη):** Όχι, δεν θα πάρετε πάλι τον λόγο. Μιλάτε αμέσως μετά τον κ. Λαζαρίδη.

**ΜΙΧΑΗΛ ΚΑΤΡΙΝΗΣ:** Θέλω να κάνω μία παρέμβαση.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα ανοίξει καινούργιος κύκλος παρεμβάσεων Κοινοβουλευτικών Εκπροσώπων αυτή τη στιγμή.

Ο κ. Χήτας, ο κ. Βρεττός και θα έχετε σε λίγο τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε.

Εγώ αντιλαμβάνομαι την αγωνιώδη προσπάθεια της συναδέλφου Κοινοβουλευτικής Εκπροσώπου της Νέας Δημοκρατίας να σφυρηλατήσει και να φτιάξει το προφίλ του Πρωθυπουργού. Δεν μπορείτε να καταφέρετε τίποτα, να ξέρετε.

Είναι ιεροσυλία να συγκρίνετε προκαταρκτικές ή εξεταστικές επιτροπές οι οποίες μπορεί αφορούσαν στην υπόθεση Παπαγγελόπουλου ή την υπόθεση Παππά με μία υπόθεση που θρηνούμε πενήντα επτά θύματα. Και όφειλε ο Πρωθυπουργός της χώρας να είναι χθες εδώ στο όνομα των νεκρών αυτών παιδιών. Μη συγκρίνετε ανόμοια πράγματα. Δεν υπάρχει πάγια τακτική στις εξεταστικές επιτροπές, όταν είναι η μοναδική εξεταστική επιτροπή που έχει να κάνει με θύματα Ελληνόπουλα και όχι μόνο.

Κυρία Ράπτη, σταθείτε στο ύψος των περιστάσεων. Ο Πρωθυπουργός οφείλει να έρχεται και να μιλάει και να απαντάει στα αμείλικτα ερωτήματα που θέτει η Αντιπολίτευση, η Ελληνική Λύση και ο Πρόεδρός της στη Βουλή και όχι στον «ΣΚΑΪ».

Πού απαντά ο Πρωθυπουργός που είπατε; Στις συνεντεύξεις του στο φιλόξενο περιβάλλον του «ΣΚΑΪ» με τις ερωτήσεις των δημοσιογράφων; Εδώ είναι η θέση του Πρωθυπουργού, εκεί, να έρθει να μιλήσει ενώπιον των Ελλήνων στην Εθνική Αντιπροσωπεία και να απαντήσει στην Αντιπολίτευση, τους Βουλευτές, τους εκλεγμένους Βουλευτές από τον ελληνικό λαό και όχι στα στημένα ερωτήματα των δημοσιογράφων. Εδώ είναι η θέση του Πρωθυπουργού και όχι στους τηλεοπτικούς σταθμούς.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βρεττέ, έχετε τον λόγο για τρία λεπτά.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κυρία Πρόεδρε.

Ακούσαμε από την Κοινοβουλευτική Εκπρόσωπο της Νέας Δημοκρατίας για την πρώτη μέρα μετά το έγκλημα των Τεμπών, το δυστύχημα, όπως η κοινοβουλευτική Πλειοψηφία συνεχώς αναφέρει, διαγράφοντας την ίδια την επιλογή της για εξεταστική που ήταν η διερεύνηση των αιτίων του εγκλήματος των Τεμπών.

Αλλά αυτό που είχε ενδιαφέρον ήταν ότι αυτή η παρουσία του Πρωθυπουργού, κατά δήλωσή της, ήταν η καταγραφή της ενσυναίσθησής του, δηλαδή μία που είδαμε την καταγραφή και μία που είδαμε τη διαγραφή της ενσυναίσθησής του, γιατί έναν χρόνο μετά ακόμα και αν γρήγορα, σύντομα και χωρίς λόγο διακόπηκε η λειτουργία της εξεταστικής, αυτό δεν έδειξε ότι γλίτωσε η Νέα Δημοκρατία από τις ευθύνες της, αλλά τώρα αρχίζει πραγματικά η απόδοση των πραγματικών ευθυνών, γιατί υπάρχει έγκλημα και οι νεκροί ζητούν δικαίωση.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και τέσσερις εκπαιδευτικοί συνοδοί τους από το 2ο Γυμνάσιο Αργοστολίου Κεφαλλονιάς.

Η Βουλής σάς καλωσορίζει.

(Χειροκροτήματα απ’ όλες τις πτέρυγες της Βουλής)

Στο Βήμα καλείται ο κ. Ανδρουλάκης, Πρόεδρος της Κοινοβουλευτικής Ομάδας ΠΑΣΟΚ - Κινήματος Αλλαγής.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρία Πρόεδρε, κυρίες και κύριοι συνάδελφοι, ζήτησα να παρέμβω στη σημερινή συνεδρίαση, γιατί η κύρωση του σχεδίου συμφωνίας που έχουμε μπροστά μας είναι ένα πολύ σημαντικό βήμα ενίσχυσης της πολιτικής προστασίας της χώρας μας.

Η Ελλάδα μαζί με την Ισπανία, την Πορτογαλία, την Κροατία και την Ιταλία θα παραγγείλουν είκοσι τέσσερα νέου τύπου Καναντέρ DHC-515, εκ των οποίων τα μισά, δώδεκα σε πανευρωπαϊκό επίπεδο, θα αγοραστούν με 100% ευρωπαϊκή χρηματοδότηση από τον Ευρωπαϊκό Μηχανισμό Πολιτικής Προστασίας και το RESCEU. Από τα επτά που θα αγοράσουμε εμείς, τα δύο θα τα προμηθευτούμε μέσω του RESCEU, χωρίς να πληρώσει ούτε ένα ευρώ ο ελληνικός λαός, μειώνοντας έτσι το συνολικό κόστος της παραγγελίας, το κόστος της προμήθειας κατά 30%.

Νιώθω, λοιπόν, σήμερα πολύ περήφανος που το αποτέλεσμα της προσπάθειάς μου, που ξεκίνησε το 2018 ως εισηγητής του Ευρωπαϊκού Κοινοβουλίου μπαίνει στην τελική φάση. Είμαι πολύ περήφανος που συνέβαλα και εγώ, ώστε η Ευρωπαϊκή Ένωση να δείξει έμπρακτα την αλληλεγγύη της προς τις χώρες του Νότου, που κάθε χρόνο δίνουν μια πολύ δύσκολη μάχη με τις πυρκαγιές και με τις φυσικές καταστροφές.

Θέλω πραγματικά να πιστέψετε ότι αυτό δεν ήταν τόσο εύκολο όσο φαίνεται σήμερα. Το 2018 το Συμβούλιο και τα κράτη-μέλη ήταν αντίθετα στη δημιουργία του RESCEU. Αντιδρούσαν στην πιθανότητα η Ευρωπαϊκή Ένωση να πληρώσει για την αγορά πυροσβεστικών αεροπλάνων στις χώρες του Νότου. Τα γνωστά προβλήματα που πολλές φορές αντιμετωπίζουμε σε ευρωπαϊκό επίπεδο.

Όμως, με πολλή και επίμονη προσπάθεια –κι εδώ πρέπει να σημειώσω τη σημαντική συμβολή του κ. Στυλιανίδη τότε ως αρμόδιου Επιτρόπου- καταφέραμε να δημιουργηθεί το RESCEU, μία πανευρωπαϊκή δεξαμενή μέσων, όπως πυροσβεστικά αεροπλάνα, ελικόπτερα και ειδικός ιατροφαρμακευτικός εξοπλισμός που θα αγοράζονταν με ευρωπαϊκά χρήματα.

Ποιος φανταζόταν τότε ότι αυτά που κάποιοι ειδικοί μας έλεγαν για ιατροφαρμακευτική περίθαλψη θα γίνουν τόσο πολύ επίκαιρα μετά από κάποια χρόνια με την παγκόσμια περιπέτεια της πανδημίας; Και το λέω αυτό για να σημειώσω τη λέξη «πρόληψη» που είναι πολύ κρίσιμη στον σχεδιασμό που πρέπει να έχει η χώρα μας για τα ζητήματα φυσικών καταστροφών, αλλά και ευρύτερα, με προκλήσεις που σήμερα μπορεί να μην είναι ορατές, αλλά μπορεί να παίξουν πολύ μεγάλο ρόλο για το μέλλον της πατρίδας μας, αλλά και του συνόλου της Ευρωπαϊκής Ένωσης.

Η αξία, λοιπόν, αυτού του μηχανισμού αποδείχθηκε έμπρακτα κατά τη διάρκεια της πανδημίας τόσο στην πρώτη φάση που σχεδιάσαμε τους επαναπατρισμούς δεκάδων χιλιάδων ευρωπαίων πολιτών που είχαν εγκλωβιστεί σε τρίτες χώρες όσο και με την προσφορά απαραίτητου υγειονομικού εξοπλισμού σε Ιταλία, Ρουμανία, Κροατία, ακόμη και στη Γαλλία.

Στη συνέχεια, στη δεύτερη φάση, κατά τη διάρκεια των διαπραγματεύσεων του 2020, καταφέραμε –πάλι τότε ήμουν εισηγητής- το 80% και 90% χρηματοδότησης που είχε αρχικά οριστεί για τα πυροσβεστικά αεροπλάνα να γίνει το 100% που υπάρχει σήμερα.

Τώρα, λοιπόν, μπαίνουμε στην τελική φάση για την προμήθεια αυτών των αεροπλάνων, μετά από σημαντικές διαπραγματεύσεις, καθώς πρέπει να ξεκινήσει μια νέα γραμμή παραγωγής Καναντέρ από τη μοναδική εταιρεία που τα κατασκευάζει. Εδώ, βέβαια, θέλω να κάνω και μια παρατήρηση.

Έχω ακούσει τον Πρωθυπουργό να λέει και να παρουσιάζει την προμήθεια αυτών των νέων αεροπλάνων ως το απόλυτο μέσο αντιμετώπισης των δασικών πυρκαγιών. Πράγματι συμβάλλουν πολύ και είναι πολύ κρίσιμο και σημαντικό το βήμα που γίνεται σήμερα. Όμως υπάρχουν και επιφυλάξεις, γκρίζα σημεία στη σύμβαση, στα οποία αναφέρθηκε αναλυτικά ο εισηγητής μας, ο Ανδρέας Πουλάς.

Εμείς, όμως, θα ψηφίσουμε αυτή τη σύμβαση, διότι θεωρούμε ότι είναι πολύ σημαντικό να γίνει αυτό το βήμα από τη χώρα μας, όπως και από άλλα ευρωπαϊκά κράτη που έχουν ανάλογες προκλήσεις. Θέλω, όμως, να βάλω και ένα ευρύτερο ζήτημα, το ζήτημα της πρόληψης. Δεν πρέπει να το υποβαθμίζετε. Όλοι οι ειδικοί συμφωνούν ότι οι πυρκαγιές σβήνουν τον χειμώνα.

Θέλω, λοιπόν, να θυμίσω στην Ολομέλεια ότι πέρυσι είχαμε μια πολύ μεγάλη και πρωτοφανή δύναμη πυρός. Παρ’ όλα αυτά όμως, είχαμε από τους χειρότερους απολογισμούς, αν συγκρίνουμε με άλλες χρονιές. Πάνω από ένα εκατομμύριο εξακόσιες χιλιάδες στρέμματα καμένης γης, ενώ είχαμε πολύ λιγότερες εστίες από άλλα ευρωπαϊκά κράτη. Ήταν λοιπόν, ανάλογα με την έκτασή μας και ανάλογα με τις εστίες, πολλαπλάσια η καταστροφή, παρ’ όλο που είχαμε τη μεγαλύτερη ιστορικά δύναμη κατάσβεσης πυρός.

Συνεπώς αυτά τα μέσα είναι απαραίτητα, τα εναέρια και τα επίγεια, όμως από μόνα τους δεν αρκούν για να αντιμετωπίσουν τις όλο και πιο ακραίες κλιματικές συνθήκες.

Φέτος είχαμε έναν από τους πιο ζεστούς χειμώνες. Η κλιματική αλλαγή, όμως, δεν μπορεί να είναι συνεχώς μια δικαιολογία, που υπονομεύει το τελικό αποτέλεσμα, γιατί δεν υπάρχει η βούληση της πρόληψης, με αποτέλεσμα μια τεράστια καταστροφή του οικολογικού πλούτου της χώρας.

Είναι, λοιπόν, ευθύνη της Κυβέρνησης να είναι προετοιμασμένη και να έχει ολοκληρωμένα σχέδια πρόληψης και άμεσης αντιμετώπισης. Πέρα από τις μεγαλοστομίες για το πρόγραμμα «ΑΙΓΙΣ», που ο κύριος Υπουργός ο ίδιος είχε παραδεχτεί δημόσια ότι είχε απορροφηθεί μόλις το 1% σε μια προηγούμενη συνεδρίαση.

Έχουμε ακούσει συνεχώς τον κ. Μητσοτάκη να αναφέρεται στο πρόγραμμα «ANTINERO», που, όμως, όπως αποδείχθηκε, οι αντιπυρικές ζώνες προκηρύχθηκαν σε πολλές περιπτώσεις τον Ιούλιο, δηλαδή μέσα στις ακραίες συνθήκες του καλοκαιριού. Επίσης, ανοίχτηκαν και δεν έγινε απομάκρυνση καύσιμης ύλης σε κρίσιμα μέρη της χώρας όπου χρειάζονται δίοδοι πρόσβασης στα πυροσβεστικά μέσα. Όλα αυτά είναι, λοιπόν, ζητήματα που πρέπει να αντιμετωπιστούν.

Η χώρα μας τα τελευταία χρόνια βιώνει όλο και μεγαλύτερες καταστροφές. Εύβοια, Έβρος, Ρόδος, Πάρνηθα είναι μόνο κάποιες από τις περιπτώσεις. Εάν συνεχίσουμε έτσι, αυτή η καταστροφή θα θεωρείται κανονικότητα, με αποτέλεσμα να υποβαθμίζεται η ζωή των Ελλήνων πολιτών και να καταστρέφεται ο φυσικός πλούτος, με ό,τι σημαίνει αυτό για το μέλλον της πατρίδας μας.

Δεν μπορούμε να ζητάμε από τους πυροσβέστες να κάνουν το ακατόρθωτο. Προσπαθούν πάρα πολύ. Έχουν αποδείξει ότι δίνουν έναν σημαντικό αγώνα κάθε καλοκαίρι. Πρέπει, όμως, να σχεδιάσουμε ως κεντρικό κράτος τα πράγματα καλύτερα.

Τι θέλω να πω; Απαιτείται ουσιαστική αναβάθμιση των σχεδίων πρόληψης και αντιμετώπισης. Το είχα υπογραμμίσει στη Βουλή από το περασμένο καλοκαίρι. Το επαναλαμβάνω και σήμερα.

Ο Ευρωπαϊκός Μηχανισμός Πολιτικής Προστασίας έχει περιθώριο να βοηθήσει σε αυτό. Ο Ευρωπαϊκός Μηχανισμός δεν είναι μόνο τα δύο δωρεάν Καναντέρ που θα πάρουμε, είναι πολύ περισσότερα. Δεν είναι μόνο οι εκατοντάδες πυροσβέστες που έρχονται δωρεάν και συνεισφέρουν με τον αγώνα τους, με την προσπάθεια τους, μαζί με την Ελληνική Πυροσβεστική. Δεν είναι μόνο τα επίγεια μέσα. Είναι και άλλες ρυθμίσεις.

Μπορεί να εξεταστούν τα σχέδια πολιτικής προστασίας και να προτείνει ο μηχανισμός αλλαγές, με ανταλλαγή βέλτιστων πρακτικών, με τη βοήθεια στη σύνταξη νέων σύγχρονων σχεδίων πρόληψης, λαμβάνοντας υπ’ όψιν τους στόχους ανθεκτικότητας που υιοθετήθηκαν πέρυσι. Με αύξηση του προϋπολογισμού που πηγαίνει στην πρόληψη, σημαντικό βήμα.

Έχετε το πρόγραμμα «ΑΙΓΙΣ» 2 δισεκατομμυρίων, όμως πρέπει να δώσετε περισσότερα στην πρόληψη. Εσείς το μόνο που κάνετε είναι να πετάτε το «μπαλάκι» των ευθυνών από το Υπουργείο στην τοπική αυτοδιοίκηση και πίσω στο Υπουργείο, όπως είδαμε και πέρυσι.

Και βέβαια, σε κάποια ακραία φαινόμενα είδαμε και το φοβερό να προσπαθείτε με σενάρια συνωμοσιολογίας και μισαλλόδοξες φαντασιώσεις να αποκρύψετε τις ευθύνες σας.

Απαιτείται να δράσετε. Η χώρα μας δεν έχει την πολυτέλεια, όπως δεν έχει την πολυτέλεια καμμία χώρα του Νότου που βλέπει κάθε χρόνο τον φυσικό πλούτο να καταστρέφεται. Οι πολίτες χάνουν χρόνο και κόπους μιας ζωής. Έχετε, λοιπόν, ευθύνη να προστατεύσετε τις περιουσίες τους.

Η αγορά των νέων αεροπλάνων είναι σημαντικό βήμα. Το στηρίζουμε καθώς άλλωστε έχουμε συνεισφέρει. Όμως, πρέπει να κάνουμε πολύ περισσότερα. Ακόμα και σήμερα που μιλάμε δεν υπάρχει σαφές χρονοδιάγραμμα για το πότε θα ξεκινήσει η παραγωγή τους, αφού οι παραγγελίες πρέπει να υπογραφούν και από τα υπόλοιπα πέντε κράτη. Συνεπώς, οι όποιες παραλαβές θα γίνουν σε δύο με τρία χρόνια από τώρα στην καλύτερη.

Επενδύστε, λοιπόν, στην πρόληψη, όπως έκαναν και άλλες χώρες με παρόμοια προβλήματα που έχουν μια άλλη στρατηγική, με αποτέλεσμα να έχουν βελτιώσει τον τρόπο αντιμετώπισης τα τελευταία χρόνια, μετά από πολύ δύσκολες και επώδυνες εμπειρίες που είχαν κι αυτοί, όπως στο Μάτι.

Διορθώστε τα λάθη σας. Μην τα κρύβετε αλαζονικά, όπως και σε άλλα ζητήματα, κάτω από το «χαλάκι». Το «χαλάκι» των φυσικών καταστροφών δεν χωράει πια από κάτω ευθύνες. Πρέπει να γίνουν πράξεις. Η προστασία του φυσικού πλούτου της χώρας πρέπει να γίνει εθνική προτεραιότητα.

Τα λέω αυτά, γιατί, όπως φαίνεται, από καλοκαίρι σε καλοκαίρι τα πράγματα θα χειροτερεύουν. Αντί, λοιπόν, να κλαίμε και να κλαίτε κάθε καλοκαίρι πάνω από τα καμένα, καλό θα είναι επιτέλους να υπάρχει μία εθνική συμφωνία για το πώς η χώρα θα πορευτεί τα επόμενα δέκα με δεκαπέντε χρόνια μέσω της κλιματικής κρίσης που θα κλιμακώνεται. Δεν είναι μόνο ευθύνη της Κυβέρνησης της Νέας Δημοκρατίας. Είναι ευθύνη όλων των κομμάτων, διότι είναι μία πρόκληση που αφορά τις επόμενες γενιές.

Εμείς, λοιπόν, σήμερα στηρίζουμε την αγορά αυτών των εναέριων μέσων. Θεωρούμε ότι είναι ένα σημαντικό βήμα, γι’ αυτό άλλωστε το υπηρετήσαμε, και εγώ προσωπικά και η παράταξή μας. Αλλά, πρέπει να κάνουμε πολύ περισσότερα. Και εμείς είμαστε έτοιμοι να τα συζητήσουμε και να συμφωνήσουμε γι’ αυτά, κυρίως στο επίπεδο της πρόληψης.

Σας ευχαριστώ πολύ.

(Ζωηρά και παρατεταμένα χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας, ο κ. Μακάριος Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κυρία Πρόεδρε.

Κύριε Υφυπουργέ, κυρίες και κύριοι συνάδελφοι, σημαντική μέρα η σημερινή! Καλούμαστε να βάλουμε ακόμα μία σφραγίδα στη θωράκιση της χώρας. Απαντώντας στις έντονες συνέπειες της κλιματικής κρίσης, επιχειρούμε να γίνουμε καλύτεροι, ανεβάζουμε τον πήχη των προσδοκιών και επενδύουμε και στην πολιτική προστασία.

Σε αυτό το πρίσμα εντάσσεται η απόφαση για την προμήθεια επτά πυροσβεστικών αεροσκαφών Καναντέρ CL-415. Σαράντα και είκοσι και πλέον χρόνια αντίστοιχα μετά τις προηγούμενες αγορές των πυροσβεστικών μέσων CL-215 και CL-415, ήρθε η στιγμή για να ενισχύσουμε τις δυνάμεις μας εν όψει των νέων δύσκολων μαχών επί του πεδίου που βρίσκονται μπροστά μας. Και το κάνουμε υπό τις καλύτερες δυνατές συνθήκες, τόσο όσον αφορά την επιχειρησιακή ικανότητα των νέων υπερσύγχρονων αεροσκαφών όσο και τον τρόπο με τον οποίο τα αποκτούμε.

Είναι το αποτέλεσμα μιας συμφωνίας-πλαισίου της Ευρωπαϊκής Ένωσης και των κρατών-μελών με την καναδική κυβέρνηση και την εταιρεία που τα κατασκευάζει.

Τα πέντε Καναντέρ θα πληρωθούν μέσα από το ΕΣΠΑ και την Ευρωπαϊκή Τράπεζα Επενδύσεων, ενώ τα άλλα δύο από την Ευρωπαϊκή Ένωση και συγκεκριμένα μέσω του ευρωπαϊκού προγράμματος πολιτικής προστασίας RESCEU.

Επειδή αυτό το διήμερο στη Σύνοδο Κορυφής της Ευρωπαϊκής Ένωσης συζητούνται και θέματα εξοπλιστικά, θα έλεγα ότι ενδεχομένως αυτό το πρόγραμμα να αποτελέσει τον προάγγελο για κοινά ευρωπαϊκά εξοπλιστικά προγράμματα.

Θα συμφωνείτε, πιστεύω, κυρίες και κύριοι συνάδελφοι της Αντιπολίτευσης, ότι πρόκειται για μία πρωτοβουλία άκρως αναγκαία, που ανταποκρίνεται στις απαιτήσεις των καιρών. Και προσδοκούμε να έχει τη στήριξη όλων ή τουλάχιστον των περισσότερων κομμάτων της Βουλής.

Πρόκειται για μια μεγάλη εθνική προσπάθεια, προκειμένου να προστατεύσουμε τη χώρα, όπως κάνουμε και με μία σειρά άλλων δράσεων σε σχέση με την πολιτική προστασία. Και έρχεται σε συνέχεια του σχεδίου νόμου του περασμένου Δεκεμβρίου, αναδιαρθρώνοντας συνολικά τους επιχειρησιακούς σχεδιασμούς της πολιτικής προστασίας, στους οποίους πλέον μέσω του Εθνικού Μηχανισμού Εναέριας Έρευνας και Διάσωσης κομβικό ρόλο διαδραματίζει η εκλογική μου περιφέρεια, η Καβάλα.

Οι δράσεις αυτές που εντάσσονται στην εθνική προσπάθεια, και ανέλυσε εξαιρετικά ο εισηγητής μας, ο Βουλευτής Κυκλάδων, ο κ. Φόρτωμας, περιλαμβάνουν μεταξύ άλλων την υλοποίηση του Εθνικού Προγράμματος Πολιτικής Προστασίας «ΑΙΓΙΣ», συνολικής αξίας 2,1 δισεκατομμυρίων ευρώ περίπου. Τις εξοπλιστικές προμήθειες του παραπάνω προγράμματος, που θα αρχίσουν να έρχονται στη χώρα μας από την αντιπυρική περίοδο του 2025.

Την ενίσχυση του Πυροσβεστικού Σώματος με εννιακόσιες ενενήντα προσλήψεις και βεβαίως, με τον υπερδιπλασιασμό των μονάδων δασοκομάντος. Τη δυνατότητα που παρέχεται πλέον στο Υπουργείο Περιβάλλοντος, το Πυροσβεστικό Σώμα, τον ΔΕΔΔΗΕ, τον ΑΔΜΗΕ, να μπαίνουν στα δάση και να ανοίγουν αντιπυρικές ζώνες.

Την κοινή επιμορφωτική εκπαίδευση όλων των στελεχών των Σωμάτων Ασφαλείας και της δασικής υπηρεσίας, καθώς και τις κοινές ασκήσεις που θα ακολουθήσουν.

Και βεβαίως, την αυστηροποίηση των ποινών από πλημμέλημα σε κακούργημα για τους καθ’ έξιν εμπρηστές.

Κυρίες και κύριοι συνάδελφοι, κάνουμε ό,τι θεωρείται απαραίτητο για τη θωράκιση του κρατικού μηχανισμού και την ενίσχυση της πολιτικής προστασίας. Αλλά και γενικότερα -θα έλεγα- πράττουμε τα μέγιστα για τη θωράκιση της χώρας, της άμυνας και των συνόρων της. Κάνουμε την Ελλάδα ισχυρότερη και τους Έλληνες περισσότερο ασφαλείς. Το μαρτυρούν για παράδειγμα η πρόσφατη συμφωνία με τις Ηνωμένες Πολιτείες για την απόκτηση έως και σαράντα μαχητικών αεροσκαφών τελευταίας γενιάς F-35 και ενός μεγάλου πακέτου εξοπλισμών, η αγορά τεσσάρων μαχητικών αεροσκαφών Ραφάλ, η αναβάθμιση των F-16 Block 52+ σε έκδοση Viper, η απόκτηση τριών νέων φρεγατών Μπελαρά, καθώς και η διάσωση της εγχώριας αμυντικής μας βιομηχανίας.

Επίσης, η ελληνογαλλική αμυντική συμφωνία, η επικαιροποίηση της συμφωνίας αμοιβαίας αμυντικής συνεργασίας με τις Ηνωμένες Πολιτείες, η οριοθέτηση των θαλασσίων ζωνών με την Ιταλία και την Αίγυπτο και, βεβαίως, η επέκταση των χωρικών μας υδάτων στα δώδεκα μίλια στο Ιόνιο Πέλαγος είναι το αποτέλεσμα μιας καλά μελετημένης και μεθοδικής προσπάθειας, που ξεκίνησε το καλοκαίρι του 2019 και συνεχίζουμε ακατάπαυστα μεγαλώνοντας και θωρακίζοντας την Ελλάδα μας.

Με περηφάνια μπορούμε να διαπιστώσουμε εμπράκτως και όχι στα λόγια με θεωρίες και διάφορους άλλους ισχυρισμούς, ότι η Ελλάδα σήμερα και ισχυροποιείται και θωρακίζεται περισσότερο από ποτέ σε όλα τα επίπεδα, στην πολιτική προστασία, στην άμυνα, στην εξωτερική πολιτική, στις συμμαχίες τις οποίες ενισχύουμε και χτίζουμε καινούργιες.

Και σε αυτή την εθνική προσπάθεια δεν χωρούν μικροκομματικά παιχνίδια. Και δεν σας κρύβω ότι χαίρομαι που η συντριπτική πλειοψηφία των κομμάτων θα υπερψηφίσει σήμερα εδώ στο ελληνικό Κοινοβούλιο αυτό το σχέδιο νόμου, με μοναδικές… το Κομμουνιστικό Κόμμα Ελλάδας, την Πλεύση Ελευθερίας και τη Νέα Αριστερά, που δεν κατάλαβα πολύ καλά τι ακριβώς ψηφίζει.

**ΑΛΕΞΑΝΔΡΟΣ ΚΑΖΑΜΙΑΣ:** Είναι ντροπή αυτό που είπατε.

**ΜΑΚΑΡΙΟΣ ΛΑΖΑΡΙΔΗΣ:** Η ενίσχυση και η προστασία της χώρας μας είναι πατριωτικό καθήκον όλων μας. Είναι ο νέος πατριωτισμός όπως τον αντιλαμβανόμαστε εμείς στη Νέα Δημοκρατία, κάτι που τόνισε σωστά και εμφατικά και ο Υπουργός Κλιματικής Κρίσης και Πολιτικής Προστασίας, ο κ. Βασίλης Κικίλιας στις επιτροπές, τον οποίο συγχαίρω, όπως και τον κ. Τουρνά, για την εξαιρετική δουλειά την οποία κάνουν.

Επιβάλλεται, συνεπώς, η συνένωση των δυνάμεων και η συμπόρευση προς αυτή την κατεύθυνση. Ας μείνουν για λίγο στην άκρη τα μικροκομματικά συμφέροντα και ας προτάξουμε ενωμένοι το συμφέρον των παιδιών μας, το συμφέρον των νέων γονιών. Στο πλαίσιο αυτό σας καλώ να ψηφίσουμε όλοι μαζί το παρόν σχέδιο νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Λαζαρίδη, θα διαγραφεί από τα Πρακτικά η διατύπωσή σας. Και καλό θα είναι όταν ζητάτε από κάτω να μη σας θίγουν, να προσέχετε όταν ανεβαίνετε στο Βήμα.

**ΜΑΚΑΡΙΟΣ ΛΑΖΑΡΙΔΗΣ:** Μάλιστα, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η κ. Ευαγγελία Λιακούλη, Βουλευτής του ΠΑΣΟΚ - Κινήματος Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ κυρία Πρόεδρε.

Κυρίες και κύριοι συνάδελφοι, σήμερα συζητάμε ένα θέμα το οποίο ακουμπάει όλους μας και κυρίως και ίσως λίγο περισσότερο -θα μου επιτραπεί να το πω αυτό- όλους τους συναδέλφους Βουλευτές που προερχόμαστε από περιοχές οι οποίες έχουν πληγεί και μάλιστα σε επίπεδο τραγωδίας με τραγικές επιπτώσεις σε ανθρώπινες ζωές, αγροτικά κεφάλαια, ζωικά κεφάλαια. Η καθημερινότητά μας έχει χαθεί από τη Θεσσαλία. Γι’ αυτό, λοιπόν, ερχόμαστε να καταθέσουμε τις σκέψεις μας, την αγωνία μας, αλλά ταυτόχρονα και τη συνεισφορά μας σε αυτή τη δημόσια συζήτηση που έχει να κάνει με το πού βρίσκεται η πολιτική προστασία και σε ποιο επίπεδο εμείς μπορούμε να συμβάλουμε, ώστε να έχουμε αποτελέσματα.

Δεν είναι άλλοθι, κυρίες και κύριοι της Κυβέρνησης, η κλιματική κρίση -εγώ θα πω- η κλιματική κατάρρευση. Όπως είπε και ο Πρόεδρός μας πριν από λίγο, δεν μπορείτε να βάζετε το θέμα κάτω από το «χαλί» και να είστε ήσυχοι ότι έχετε τη συνείδησή σας καθαρή, γιατί εσείς κάνατε ό,τι μπορούσατε, αλλά παρ’ όλα αυτά τι να κάνουμε βρε παιδί μου, τόσο νερό δεν έχει πέσει από την εποχή του Νώε! Δεν φτάνει αυτό. Βεβαίως υπάρχουν τα ακραία καιρικά φαινόμενα, τα οποία όμως απαιτούν ετοιμότητα, σχέδιο και αποτελεσματικότητα.

Εσείς τι κάνετε λοιπόν μέχρι σήμερα; Εσείς κάνετε επικοινωνιακή διαχείριση. Και μάλιστα η διαχείρισή σας είναι κατά έναν κραυγαλέο τρόπο. Θυμάμαι τον κύριο Πρωθυπουργό της χώρας στο «Βελλίδειο» να μιλάει γενικώς για αστοχίες στη διαχείριση του καλοκαιριού, να μεταθέτει τις ευθύνες για τις καταστροφικές πλημμύρες και πυρκαγιές στα καιρικά φαινόμενα, να υπερασπίζεται απολύτως τον σχεδιασμό της πολιτικής προστασίας, τονίζοντας ότι έχει μάλιστα επιτευχθεί μεγάλη πρόοδος τις ημέρες της Κυβέρνησής του.

Ποιες είναι ακριβώς αυτές οι πρόοδοι που έχετε εμφανίσει και σε ποια επίπεδα; Πρέπει κάποια στιγμή να μας πείτε. Θα ανεβείτε στο Βήμα της Βουλής και θα πείτε ότι εμείς έχουμε αλλάξει αυτό και έχουμε καταφέρει να έχουμε αυτό το αποτέλεσμα, μετρήσιμο το αποτέλεσμα, όχι στα λόγια μόνο.

Μιλάτε για λάθη διαχειριστικά και βάζετε τη φωτογραφία ανθρώπων. Τους μετασχηματίζετε, τους αλλάζετε, τους ανασχηματίζετε, φεύγουν οι Υπουργοί από ένα Υφυπουργείο συνήθως ή ένα Υπουργείο -είχαμε και τέτοια περίπτωση- και πηγαίνουν σε άλλο και νομίζετε ότι έτσι μετατίθενται και οι κυβερνητικές σας ευθύνες στα καιρικά φαινόμενα.

Την ίδια στιγμή, όμως, οι πολυδιαφημισμένες παρεμβάσεις του Πρωθυπουργού στην πολιτική προστασία εξαντλούνται μέσα από έναν αυτοματοποιημένο τρόπο, που δυστυχώς δεν έχει κανένα αποτέλεσμα εν τοις πράγμασι. Πολλές φορές μάλιστα τους ατίθασους Υπουργούς προσπαθείτε εσείς να προστατεύσετε, που βγαίνουν καμμιά φορά και λένε και καμμιά κουβέντα παραπάνω, ενώ τους άλλους ατίθασους, τους επιστήμονες, όπως από το Αστεροσκοπείο –θυμάμαι- ή από την Εθνική Μετεωρολογική Υπηρεσία προσπαθείτε να τους βάλετε κάτω από τη δική σας εποπτεία. Αυτά κάνετε. Αυτά κάνει η Κυβέρνησή σας και αυτά τα ζητήματα ανοίγει στην πολιτική προστασία.

Να πω κάτι σε ό,τι αφορά τώρα τις υποτιθέμενες αλλαγές που έχετε υποστηρίξει και ότι θα δούμε το καινούργιο πρόσωπο της πολιτικής προστασίας πλέον στα πράγματα. Κοιτάξτε, εγώ θυμάμαι μετά την τραγωδία στο Μάτι -που την έχετε «ψωμοτύρι» από αυτό το Βήμα, κάθε φορά που συμβαίνει κάτι εσείς θυμάστε την τραγωδία στο Μάτι για ευνόητους πολιτικούς λόγους, προσπαθείτε να κάνετε συμψηφισμούς, να βρείτε αντιστάθμισμα και ούτω καθεξής- τον τότε Πρωθυπουργό της χώρας τον κ. Μητσοτάκη να εγγυάται ότι διαθέτει ένα συγκροτημένο σχέδιο πολιτικής προστασίας και ότι θα έβαζε τους κατάλληλους ανθρώπους-επιστήμονες στις κατάλληλες, κρίσιμες θέσεις και πως ο υπεύθυνος της πολιτικής προστασίας θα ήταν πάνω από τον ίδιο τον Πρωθυπουργό. Διαβάζω τις τότε δηλώσεις του.

Στη διάρκεια βέβαια της κυβερνητικής σας θητείας δεν είδαμε τίποτα τέτοιο. Αντίθετα είδαμε πολλά και διάφορα, πολλές φορές κωμικοτραγικά. Έρχεστε κατόπιν εορτής να διαχειριστείτε πράγματα τα οποία σε καμμία περίπτωση δεν μπορέσατε επαρκώς να τα διαχειριστείτε. Το επιτελικό σας κράτος κατέρρευσε μαζί με τα φράγματα, μαζί με τις φωτιές, μαζί με τις πλημμύρες, μαζί με τον λαό μας, όμως, που δεινοπαθεί εξαιτίας όλων αυτών των πραγμάτων.

Εγώ, κυρίες και κύριοι συνάδελφοι, σήμερα στο Βήμα της Βουλής ήρθα να πω ότι ο κύριος Πρωθυπουργός της χώρας, ο κ. Μητσοτάκης, παρά τις τραγωδίες που έχει υποστεί αυτή η χώρα, προσπαθεί να μείνει ατσαλάκωτος. Και γι’ αυτόν τον λόγο και χθες με μεγάλη ασέβεια και απρέπεια απέναντι στο συλλογικό τραύμα της εθνικής τραγωδίας των Τεμπών προτίμησε να δοξαστεί κρυπτόμενος και να μην έρθει στο Βήμα της Βουλής να αναλάβει την πολιτική ευθύνη αυτού που συνέβη κατά τη διάρκεια της βάρδιάς του, όπως συνηθίζετε να λέτε.

Έτσι, λοιπόν, και όταν έγινε αυτή η καταστροφή στον τόπο μου στη Θεσσαλία, ο κύριος Πρωθυπουργός είπε κατά λέξη: «Το νερό το οποίο έπεσε στη Θεσσαλία ήταν κάτι το πρωτοφανές. Αν πιστεύει κανείς ότι οποιαδήποτε χώρα μπορούσε να το αντιμετωπίσει, είναι βαθιά νυχτωμένος. Ήταν πέραν του ακραίου καιρικό φαινόμενο. Δεν καταλαβαίνω τι φταίει το επιτελικό κράτος γι’ αυτό.».

Σε λίγα εικοσιτετράωρα μόλις μετά από αυτό, σας θυμίζω ότι οι αρμόδιες επιτροπές της Ευρώπης, της Ευρωπαϊκής Ένωσης, μας κρέμαγαν στα μανταλάκια για το ότι δεν είχαμε σε κανένα επίπεδο εφαρμόσει το αντιπλημμυρικό σχέδιο, το οποίο ήταν δεσμευμένη η χώρα να το εφαρμόσει. Και τώρα έχουν ανοίξει βεβαίως οι φάκελοι, υπάρχουν κατηγορούμενοι, υπάρχουν πολλαπλά μέτωπα ανοικτά, σε ό,τι αφορά το μεγάλο αυτό γεγονός των πλημμυρών, το οποίο δεν διαχειρίστηκε επαρκώς η Κυβέρνησή σας, με ολιγωρίες και τεράστιες παραλείψεις, και της Κυβέρνησης και υψηλά ιστάμενων ανθρώπων.

Σε κάθε όμως συζήτηση, όπως και αυτή της Θεσσαλίας, όπως και στον Έβρο, όπως και στη Ρόδο, όπως και στα Τέμπη, παντού υπάρχει ο κακός θεός, ο κακός άνεμος, η κακή αυτοδιοίκηση, το κακό σύστημα, οι καλοί Υπουργοί, που προσπαθούν όλα αυτά να τα συντονίσουν, αλλά ατυχώς δεν μπορούν να τα συντονίσουν.

Φανταστείτε πόσο ιδεοληπτικά βλέπετε ακόμη και την πολιτική προστασία. Γιατί άκουγα πριν τον Πρόεδρό μας, τον Νίκο Ανδρουλάκη, να μιλάει για ένα εθνικό σχέδιο που απαιτεί συναίνεση, και σκεφτόμουν μέσα μου πού τα λέτε αυτά, Πρόεδρε, όταν φτιάχνετε έναν ολόκληρο οργανισμό διαχείρισης υδάτων Θεσσαλίας –φανταστείτε- για το οποίο συνεδρίασε ξανά και ξανά η επιτροπή προετοιμασίας και δεν καλείτε εμάς, εμένα. Δεν με κάλεσε ποτέ κανείς, κανέναν συνάδελφο Βουλευτή της Αντιπολίτευσης. Καλείτε μόνο τους Βουλευτές της Νέας Δημοκρατίας. Έτσι αντιλαμβάνεστε τη συναίνεση; Σε αυτό σας καλούσε ο Πρόεδρος του ΠΑΣΟΚ να συναινέσετε σε εθνικό σχεδιασμό εσείς -ποιοι; Εσείς!- για την πρόληψη της χώρας.

Λοιπόν αυτές οι ιδεοληψίες σας, αυτές οι αντιλήψεις που κουβαλάτε, έτσι αντιμετωπίζουν το σχέδιό σας για την πολιτική προστασία. Και αυτά που μας έλεγε ο κύριος Πρωθυπουργός για τον Οργανισμό Διαχείρισης Υδάτων της Θεσσαλίας -είχε πει μεγάλες κουβέντες σας θυμίζω, εγώ τα κρατάω όλα αυτά- φανταστείτε, λέει, μία εταιρεία σαν το «ΑΤΤΙΚΟ ΜΕΤΡΟ» ή σαν το ελληνικό μετρό, τώρα για τη Θεσσαλία, που θα μπορεί να ωριμάζει και να υλοποιεί έργα!

Σε αυτόν τον οργανισμό φανταστείτε ότι η ιδεοληψία ήταν τόσο μεγάλη, που όχι απλά δεν κάλεσε ούτε το πολιτικό προσωπικό της περιοχής, δηλαδή τους Βουλευτές και άλλους, πολλούς τοπικούς παράγοντες, καθηγητές, επιστήμονες και ούτω καθεξής, αλλά εξαίρεσε από το όργανο και τον ίδιο τον Περιφερειάρχη, τον Δημήτρη Κουρέτα. Δεν συμμετέχει στο όργανο αυτό! Φανταστείτε σε τι μέγεθος, σε τι επίπεδο έχετε φτάσει.

Εμείς σήμερα σας τα λέμε αυτά, κύριε Υπουργέ, διότι εμείς θα το ψηφίσουμε αυτό που φέρνετε με τα Καναντέρ, παρά το γεγονός ότι δεν γνωρίζουμε, όπως ο εισηγητής μας ανέδειξε, οκτώ πλευρές του θέματος, που αφορούν ακριβώς το τίμημα, τις συνθήκες, την παράδοση, αν πρόκειται για μια λεόντειο σύμβαση, αν θα έπρεπε εμείς να βάλουμε την υπογραφή μας σε αυτό το πράγμα.

Παρ’ όλα αυτά όμως για μας υπερτερεί το εθνικό συμφέρον και το πατριωτικό ΠΑΣΟΚ, που έχει βάλει πλάτη και σήκωσε το βάρος ολόκληρης της ιστορίας, και της ευρωπαϊκής κατεύθυνσης της χώρας, αλλά και της μη χρεοκοπίας της χώρας, της παραμονής της χώρας στο ευρώ. Δεν μπορεί παρά να είναι πάντοτε το πατριωτικό κόμμα, που βάζει πλάτη σε όλα αυτά τα οποία ανέφερα.

Δυστυχώς χτυπάμε τη θύρα εις ώτα μη ακουόντων και δυστυχώς θεωρούμε ότι όσο συνεχίζετε να αντιμετωπίζετε με όρους επικοινωνιακούς την πολιτική προστασία, τόσο περισσότερο θα ανακυκλώνονται τα ίδια και τα ίδια προβλήματα.

Η αλήθεια είναι μόνο μία, ότι ετοιμαζόμαστε δήθεν «επαρκώς» αυτή τη φορά για την επόμενη αντιπυρική περίοδο. Και εμείς που γυρνάμε στους νομούς μας, ξέρετε, οι Βουλευτές της περιφέρειας, έχουμε και την σχέση την πιο κοντινή με τους ανθρώπους. Σε σταματάει στον δρόμο ο τοπικός αρχηγός της Πυροσβεστικής -και, ξέρετε, οι συνάδελφοι, είδατε- και σου λέει πολύ φιλικά ότι είμαστε πλήρως ανέτοιμοι φέτος ξανά. Σε σταματάνε από τη ΔΕΔΔΗΕ και σου λένε ότι και φέτος δεν κάναμε τίποτα περισσότερο. Σε σταματάνε τα στελέχη του δασαρχείου και σου λένε ότι συμβαίνουν ξανά τα ίδια πράγματα και φέτος. Άρα όλα τα ίδια μένουν.

Όσο δεν έχετε ένα εθνικό στρατηγικό σχέδιο, στο οποίο θα καλέσετε όλους τους πολιτικούς χώρους, όλα τα κόμματα που είναι -για όνομα του θεού- πυλώνες της δημοκρατίας… Δεν είναι μόνο αντίπαλοί σας, είναι τα κόμματα τα οποία συμβάλλουν με τις σκέψεις τους, συμβάλλουν με τη βοήθεια, την οποία εμείς την έχουμε προσφέρει σε εσάς άπειρες φορές, όπως και σήμερα, ψηφίζοντας το συγκεκριμένο νομοσχέδιο. Αν αυτό δεν το κάνετε, πάλι στα ίδια θα μένουμε και πάλι θα κλαίτε πάνω από τα καμένα και πάνω από τα πλημμυρισμένα.

Γι’ αυτό, λοιπόν, η χώρα χρειάζεται μια άλλη πυξίδα. Χρειάζεται ένα άλλο ταξίδι. Χρειάζεται έναν άλλον τιμονιέρη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κυρία Πρόεδρε.

Κυρίες και κύριοι Βουλευτές, άκουσα προσεκτικά τις τοποθετήσεις σας και θα ήθελα πρώτα από όλα να σας ευχαριστήσω όλους για την παρουσία σας εδώ σήμερα, όπως και στις επιτροπές που προηγήθηκαν για τη συζήτηση επί του σχεδίου νόμου που αφορά στην προμήθεια των αεροσκαφών DHC-515.

Τέθηκαν και νέα θέματα, πάρα πολλά, τα οποία έχω συγκεντρώσει εδώ και θα προσπαθήσω μέσα από την τοποθέτησή μου να σας απαντήσω. Κατ’ αρχάς να πούμε ότι όλοι παραδεχόμαστε, παραδέχεστε και εσείς, ότι υπάρχει η κλιματική κρίση, η οποία τρέχει με μεγάλη ταχύτητα και μας έχει προσπεράσει. Αυτό δεν αποτελεί ούτε άλλοθι ούτε δικαιολογία.

Αντίθετα, είναι η κινητήρια δύναμη με την οποία προσπαθούμε να ανασυγκροτήσουμε και να φτιάξουμε έναν ισχυρό μηχανισμό αντιμετώπισης των φυσικών καταστροφών εξαιτίας της κλιματικής κρίσης. Αυτό προσπαθούμε να κάνουμε, με δεδομένο το ότι η κλιματική κρίση έχει ξεπεράσει πανίσχυρους μηχανισμούς, πολύ καλύτερους από τους δικούς μας, κράτη που έχουν επενδύσει επί πολλά έτη και έχουν φτιάξει πάρα πολλά, πολύ καλά συστήματα, όπως ο Καναδάς, όπου κάηκαν εκατόν ογδόντα εκατομμύρια στρέμματα. Τα έχουμε ξαναπεί αυτά, αλλά πρέπει να τα υπενθυμίζουμε, όταν αναγνωρίζουμε την ύπαρξη της κλιματικής κρίσης, αλλά από την άλλη μεριά λέμε ότι είναι άλλοθι.

Το είδαμε και στη Χιλή πρόσφατα, όπου μια φωτιά πέρασε από μια πόλη και έκαψε πάνω από εκατόν είκοσι ανθρώπους, ενώ πάρα πολλοί επίσης αγνοούνται. Το είδαμε και στο Μάουι της Χαβάης, το καλοκαίρι, όπου εκατόν δεκαεννιά άνθρωποι καήκαν και πάνω από χίλιοι εκατό αγνοούνται.

Όταν χτυπάει ο «Ντάνιελ» στην Ελλάδα είναι άλλοθι και δικαιολογία και κακώς δεν υπάρχει ο μηχανισμός για να τον αντιμετωπίσουμε, αλλά από την άλλη μεριά είναι λογικό να προκαλεί καταστροφές στη βόρεια Ιταλία ή στη Γαλλία και βέβαια να προκαλεί δέκα χιλιάδες απώλειες ανθρώπινων ζωών, νοτιότερα από εμάς, στη Λιβύη. Επαναλαμβάνω ότι δεν είναι ούτε άλλοθι ούτε δικαιολογία. Για μας είναι κίνητρο για να φτιάξουμε τον μηχανισμό.

Τι κάνουμε για να φτιάξουμε τον μηχανισμό αντιμετώπισης των φυσικών καταστροφών; Πρώτα από όλα, πράγματι θα αναφερθώ στο «ΑΙΓΙΣ», για το οποίο θέσατε πολλά θέματα και ερωτήματα. Πράγματι υπάρχει το «ΑΙΓΙΣ», το οποίο είναι ένα εμβληματικό πρόγραμμα που περιλαμβάνει τριάντα εννιά υπερπρογράμματα.

Ήδη βρίσκονται σε εξέλιξη οι διαδικασίες για την υπογραφή συμβάσεων. Έχει υπογραφεί η μία σύμβαση, που αφορά στην αναβάθμιση των αεροσκαφών Σούπερ Πούμα, που ρωτήσατε από το ΠΑΣΟΚ, και επίσης έχει υπογραφεί και η σύμβαση για την προμήθεια των δεκατριών περιφερειακών κινητών κέντρων επιχειρήσεων. Σύντομα, εντός των επόμενων ημερών, θα είμαστε σε θέση να υπογράψουμε συμβάσεις για την προμήθεια τριών ελικοπτέρων πολλαπλών αποστολών, πολλαπλών ρόλων και επίσης τριών αεροσκαφών επιτήρησης εναέριου χώρου.

Ήδη αυτά τα προγράμματα έχουν ξεπεράσει το στάδιο της ωρίμασης σε συνεργασία με τους φορείς, με τα χρηματοδοτικά προγράμματα που είναι τρία, όπως γνωρίζετε. Είναι η Ευρωπαϊκή Τράπεζα Επενδύσεων, είναι το ΕΣΠΑ και είναι και το RRF, το Ταμείο Ανάκαμψης, τα οποία έχουν τις δικές τους διαδικασίες και τις δικές τους εγκρίσεις κατά στάδιο μέχρι να υλοποιηθούν.

Παράλληλα, επειδή αναφερθήκατε και στον επίγειο εξοπλισμό –για να απαντάμε σε ένα-ένα-, προχωρούμε και σε αυτό το κομμάτι. Ήδη ολοκληρώνεται εντός των επόμενων ημερών ο διαγωνισμός για την προμήθεια των πρώτων τετρακοσίων οχημάτων από τα συνολικά χίλια οκτακόσια αξίας περίπου 365.000.000 ευρώ. Αυτός ο διαγωνισμός σύντομα θα ολοκληρωθεί και θα αρχίσουμε από του χρόνου να παραλαμβάνουμε τα πρώτα τετρακόσια οχήματα από τα χίλια οκτακόσια. Θα ακολουθήσουν στη συνέχεια οι διαγωνιστικές διαδικασίες. Προχωράει το ΤΑΙΠΕΔ και σε αυτά, έτσι ώστε να ανανεώσουμε το 60% του επίγειου στόλου των οχημάτων που διαθέτει το Πυροσβεστικό Σώμα.

Βεβαίως, υπάρχουν και άλλα προγράμματα που είναι στο στάδιο της ωρίμανσης, στη διαγωνιστική διαδικασία και βρίσκονται στο στάδιο της υλοποίησης. Απ’ αυτό το πρόγραμμα, εκτός των άλλων, για το αεροπορικό δυναμικό που θα πρέπει να διαθέτει η χώρα μας, βρίσκονται σε εξέλιξη, σε υπογραφή ή σε διαγωνιστική διαδικασία η προμήθεια τριών ελικοπτέρων πολλαπλών αποστολών, δέκα ελικοπτέρων δασοπυρόσβεσης και μεταφοράς προσωπικού, είκοσι έξι αμφίβια αεροσκάφη δασοπυρόσβεσης, η προμήθεια τριών αεροσκαφών εναέριας επιτήρησης μεγάλης διάρκειας πτήσης και μεγάλης εμβέλειας, η αναβάθμιση επτά Καναντέρ αεροσκαφών CL-415, να φτάσουν στο επίπεδο των 515 και βέβαια η προμήθεια των πέντε συν δύο αεροσκαφών DHC-515, για την οποία βρισκόμαστε εδώ πέρα.

Επί του προκειμένου τώρα, γιατί επελέγη αυτό το πρόγραμμα, το αεροσκάφος DHC-515; Τέθηκαν ερωτήματα και πάνω σε αυτό. Μα, γιατί αυτό ήταν η επιχειρησιακή απαίτηση, όπως εκφράστηκε από το Πυροσβεστικό Σώμα.

Θα ήθελα να πω σε όλους και σε όλες ότι εμείς δεν είμαστε εκεί για να αποδεικνύουμε τις επιχειρησιακές ανάγκες που έχει το Σώμα. Εμείς είμαστε εκεί για να υλοποιούμε τις επιχειρησιακές ανάγκες που χρειάζεται για να εκπληρώσει την αποστολή του το Σώμα. Άρα, λοιπόν, ήταν μια επιχειρησιακή απαίτηση να αποκτήσουμε αυτόν τον τύπο και αυτόν τον αριθμό των αεροσκαφών, για να μπορέσουμε να αντικαταστήσουμε τα πεπαλαιωμένα CL-215, που πράγματι κοντεύουν μισό αιώνα κάποια εξ αυτών.

Να σας πω επίσης ότι είναι το μόνο αεροσκάφος που θα μπορούσε να ενεργοποιηθεί η γραμμή παραγωγής, η οποία υπήρχε μέχρι πριν από μια δεκαετία περίπου. Άρα, λοιπόν, ήταν πραγματικά το μόνο αεροσκάφος. Αναφέρθηκαν και κάποια άλλα. Πράγματι υπάρχει το Ιλιούσιν, υπάρχει και το Μπέριεφ, αυτά τα ρωσικά τα οποία είναι βαρέα αεροσκάφη με δυνατότητα μεταφοράς μεγάλου φορτίου, όμως –πρώτον- εμπίπτουν στις κυρώσεις που έχει επιβάλει η Ευρωπαϊκή Ένωση, αλλά και δεύτερον, το Πυροσβεστικό Σώμα έχει κρίνει αυτά τα αεροσκάφη ως ακατάλληλα για το ελληνικό έδαφος, γιατί λόγω μεγάλης ταχύτητας και όγκου δεν μπορούν να ελιχθούν στο «τερέν» της χώρας μας και να είναι αποτελεσματικά, έτσι ώστε να μπορέσουν να καταστείλουν τις πυρκαγιές. Είναι ωραία ενδεχομένως για το ρεπορτάζ, για τη φωτογραφία, είναι ογκώδη, έχουν μεγάλη ταχύτητα, αλλά δεν μπορούν να βοηθήσουν. Ρίχνουν το νερό από μεγάλο ύψος και μέχρι να φτάσει στο έδαφος, ουσιαστικά όση ποσότητα και να είναι, εξατμίζεται. Άρα, λοιπόν, γι’ αυτό προτιμήθηκε αυτός ο τύπος αεροσκάφους και μάλιστα σε μια συμφωνία που έκλεισε σε συνεργασία με την Ευρωπαϊκή Ένωση και τη CCC, ουσιαστικά την Καναδική Κυβέρνηση, με τις εγγυήσεις της Ευρωπαϊκής Ένωσης και με τις εγγυήσεις της καναδικής Κυβέρνησης.

Άρα, λοιπόν, έχουμε όλες τις προϋποθέσεις για ένα πρόγραμμα το οποίο μπορεί να μας δώσει το ζητούμενο επιχειρησιακό αποτέλεσμα, το αεροσκάφος που χρειαζόμαστε για να κάνουμε τη δουλειά μας.

Αναφέρθηκε γιατί δεν πήραμε αεροσκάφος που να μπορεί να επιχειρεί και τη νύχτα, αφού οι φωτιές καίνε και τη νύχτα. Μα, αυτό δεν μπορεί να γίνει, γιατί δεν υπάρχει τέτοιο αεροσκάφος και εκτιμώ ότι για πολλά ακόμη χρόνια δεν θα μπορέσει να κατασκευαστεί ένα τέτοιο αεροσκάφος, γιατί για να πετάξει και να κάνει βολή ένα αεροσκάφος πάνω από τη φωτιά που καίει τη νύχτα, στηρίζεται η πτήση αυτή στο υπέρυθρο φάσμα, άρα λοιπόν με τη φωτιά απέναντι όλα τα συστήματα θα θολώνουν και δεν θα μπορεί να πετάξει και γι’ αυτό ακριβώς δεν έχουν κατασκευαστεί τέτοια συστήματα και τέτοια αεροσκάφη. Πήγαμε, λοιπόν, σε συνεργασία με την καναδική Κυβέρνηση και συμφωνήσαμε αυτό το σχέδιο σύμβασης, το οποίο έρχεται σήμερα στη Βουλή για να εγκριθεί.

Όσον αφορά την «απορρητότητα» και την εμπιστευτικότητα την οποία επικαλείστε, πράγματα τα οποία δεν φαίνονται μέσα, ακολουθήσαμε την πεπατημένη των διακρατικών συμφωνιών, όπως συμβαίνει με το FMS της Αμερικής, δηλαδή τα Foreign Military Sales και τις διακρατικές συμβάσεις που κάνουμε με την Αμερική ή με τη DGA όσον αφορά τη Γαλλία. Ακριβώς αυτό το πρότυπο ακολουθήθηκε και είναι παρόμοια με τις συμβάσεις που έρχονται και αφορούν τα αεροσκάφη που απασχολούν τις Ένοπλες Δυνάμεις.

Πάμε τώρα να δούμε το κόστος, γιατί αναφέρθηκαν ασάφειες. Αναφέρετε ότι η συνολική δαπάνη είναι 361 εκατομμύρια περίπου και αυτό το «περίπου» αφορά στην ισοτιμία του δολαρίου. Δεν έχει να κάνει με τίποτε άλλο, γιατί είναι ξεκάθαρο ότι το κόστος είναι αυτό, 361 εκατομμύρια ευρώ, από τα οποία τα 100 εκατομμύρια είναι αυτά που μας δίνει η Ευρωπαϊκή Ένωση για την αγορά των δύο αεροσκαφών με χρήματα της Ευρωπαϊκής Ενώσεως και τα υπόλοιπα 261 είναι οι εθνικοί πόροι οι οποίοι διατίθενται για να αποκτήσουμε τα υπόλοιπα πέντε, τα τρία με χρηματοδότηση από το ΕΣΠΑ και τα δύο από την Ευρωπαϊκή Τράπεζα Επενδύσεων. Άρα είναι ξεκάθαρο το τι παίρνουμε.

Μέσα σε αυτό δεν είναι μόνο η τιμή του αεροσκάφους, αλλά είναι ένα σύνολο πραγμάτων και είναι πρώτα απ’ όλα η «προίκα» του αεροσκάφους, δηλαδή τα συστήματα ελέγχου, συντήρησης και υποστήριξης, είναι η αρχική υποστήριξη του αεροσκάφους για ένα χρόνο, η βιβλιογραφία, η εκπαίδευση των ιπτάμενων και των μηχανικών και βέβαια η μεταφορά του αεροσκάφους από τον Καναδά στη χώρα μας, όπου θα μας παραδοθεί. Αυτό μπορεί να ποικίλλει από αγοραστή σε αγοραστή. Εκείνο που παραμένει σταθερό είναι η τιμή μονάδος, το flyway cost. Αυτό παραμένει σταθερό για όλους. Έτσι έκλεισε η τιμή. Από εκεί και πέρα, ανάλογα με τις υπηρεσίες που ζητάμε και μπήκαν μέσα στη σύμβαση, μπορεί να ποικίλλει το συνολικό κόστος. Άρα, λοιπόν, είναι ξεκάθαρο ότι από εμάς θα εκταμιευτούν 261 εκατομμύρια ευρώ.

Ακούστηκαν κάποια πράγματα συγκριτικά με την τιμή του F-16 και την τιμή του Καναντέρ και αν είναι εύλογη αυτή η τιμή. Και βέβαια είναι εύλογη και θα έλεγα ότι είναι προϊόν σκληρής διαπραγμάτευσης μεταξύ όλων των πλευρών, έτσι ώστε να κρατηθεί εκεί που κρατιέται, γιατί μιλάμε για ένα σύγχρονο αεροσκάφος με σύγχρονα αεροδυναμικά χαρακτηριστικά, με σύγχρονα συστήματα ηλεκτρικά, υδραυλικά, συστήματα πλεύσης, αυτόματα συστήματα υδροληψίας και πλεύσης και βέβαια ένα υπερσύγχρονο glass cockpit με ψηφιακές οθόνες πολλαπλών λειτουργιών που διευκολύνουν την αποστολή του χειριστού. Επιχειρησιακά είναι επίσης αναβαθμισμένα. Θα έχουν μεγαλύτερη ταχύτητα, μεγαλύτερη χωρητικότητα σε νερό, άρα θα κάνουν περισσότερες ρίψεις νερού στη μονάδα του χρόνου. Αυτά είναι τα βασικότερα χαρακτηριστικά, τα πλεονεκτήματα που έχει αυτό το αεροπλάνο για τα οποία επελέγη και αυτό είναι και το κόστος εν τέλει το οποίο καλούμαστε να πληρώσουμε και το οποίο είναι ξεκάθαρο.

Όσον αφορά το F-16, ακούστηκαν κάτι τιμές, ότι είναι εφάμιλλες. Είναι εντελώς λάθος. Να ξέρετε ότι το flyway cost του F-16 σήμερα αγγίζει τα 100 εκατομμύρια, ενώ το flyway cost του F-35, του Joint Strike Fighter που θα αποκτήσει η Πολεμική Αεροπορία, ξεπερνά κατά πολύ τα 120 εκατομμύρια ευρώ. Άρα, λοιπόν, δεν είναι συγκρίσιμες οι τιμές. Είναι άλλο το ένα, άλλο το άλλο. Εν πάση περιπτώσει, κρίθηκε ως εύλογη η επιλογή αυτή απ’ όλα τα κράτη-μέλη του συνασπισμού που πάμε να αγοράσουμε αυτό το αεροσκάφος έπειτα από σκληρές διαπραγματεύσεις και προχωράμε στην απόκτηση αυτών των αεροσκαφών.

Όσον αφορά τώρα την πρόληψη, που είναι ένα σημαντικό κομμάτι το οποίο αναφέρθηκε, θα ήθελα να σας ενημερώσω ότι και εδώ μας εγκαλείτε για κάτι το οποίο ξεκινήσαμε εδώ και τρία χρόνια να κάνουμε, κάτι το οποίο δεν είχε γίνει επί δεκαετίες. Εγώ όταν αναφέρθηκα στις προηγούμενες τοποθετήσεις μου στο ότι πράγματι ενδεχομένως να υπήρχαν αντικειμενικές δυσκολίες όσον αφορά την πρόβλεψη της εξέλιξης των καιρικών φαινομένων και της κλιματικής κρίσης ή όσον αφορά τις δυνατότητες χρηματοδότησης της πρόληψης τα προηγούμενα χρόνια λόγω της οικονομικής κρίσης, να το δεχτώ, όμως δεν είχε γίνει τίποτα.

Θα υπενθυμίσω ότι μέχρι το 2019 - 2020 τα χρήματα που διατίθεντο για την πρόληψη, δηλαδή για τους καθαρισμούς περιαστικών δασών, αλσών, για διάνοιξη αντιπυρικών ζωνών, ήταν μηδέν, ενώ τα χρήματα που διατίθεντο στους δήμους για να καλύψουν τις δικές τους ανάγκες από το Υπουργείο Εσωτερικών, με χρηματοδότηση από το Υπουργείο Οικονομικών, ήταν 18,5 εκατομμύρια ευρώ.

Τι κάναμε εμείς από πρόπερσι; Ακούω για το πρόγραμμα «ANTINERO» ότι είναι λίγο ή ότι δεν κάνει κ.λπ.. Ξεκινήσαμε το πρόγραμμα «ANTINERO 1» πρόπερσι με 72 εκατομμύρια ευρώ από το Ταμείο Ανάκαμψης και από εθνικούς πόρους.

Είναι καθαρισμοί, όπως σας ανέφερα προηγουμένως, δασών, περιαστικών αλσών, είναι αντιπυρικές ζώνες και δασικοί δρόμοι που βοηθούν τους πυροσβέστες να κάνουν τη δουλειά τους. Φτάνει αυτό; Προφανώς και δεν φτάνει όταν έχουμε εγκατάλειψη της υπαίθρου ή των δασικών συστημάτων, οικοσυστημάτων τα οποία έχουν κατέβει στα χωριά και στις πόλεις που επίσης έχουν εγκαταλειφθεί κατά κάποιο τρόπο. Προφανώς και δεν φτάνει. Γι’ αυτό είναι και δυναμικό. Συνεχίσαμε και πέρυσι καθαρισμούς. Πέρυσι αγγίξαμε τα 85 εκατομμύρια ενώ φέτος με ένα γενναίο πρόγραμμα αξίας 200 εκατομμυρίων του «ANTINERO» προχωράμε σε παρεμβάσεις σε όλη την Ελλάδα.

Θα σας πω σε αυτό το κομμάτι ότι όλα δεν μπορούν να γίνουν από τη μία στιγμή στην άλλη. Στηρίζονται σε ένα στρατηγικό σχέδιο που συντάσσεται σε συνεργασία των δασικών υπηρεσιών, της γενικής διεύθυνσης δασών σε συνεργασία με τις πυροσβεστικές υπηρεσίες, έτσι ώστε να δούμε τις επικίνδυνες περιοχές ή τις περιοχές που εν πάση περιπτώσει εγκυμονούν κινδύνους και θα πρέπει να καθαριστούν. Μόνο στην Αττική έχουν καταγραφεί διακόσιες τέτοιες περιοχές. Μπορούν να καθαριστούν όλες φέτος ή πέρυσι; Όχι. Έχουν ξεκινήσει σταδιακά. Φέτος θα καθαριστούν τριάντα δύο με προτεραιότητα περιοχές και ακολουθούν και άλλες. Επαναλαμβάνω διατίθενται για την επικράτεια 200 εκατομμύρια από το πρόγραμμα «ANTINERO». Δεν είναι όμως μόνο αυτά. Και τα κονδύλια που διατίθενται στους δήμους έχουν αυξηθεί και έχουν φτάσει για φέτος στα 32,5 εκατομμύρια ευρώ. Ήδη έχουν διατεθεί για να προχωρήσουν στις δικές τους δουλειές. Στον τομέα της πρόληψης ενισχύθηκε και το νομικό πλαίσιο και οι πυροσβεστικές διατάξεις, έτσι ώστε να γνωρίζει ο καθένας τι πρέπει να κάνει.

Δεν μετακυλίουμε την ευθύνη. Είμαστε σε συνεργασία με τις δημοτικές αρχές, με τους ΟΤΑ. Είμαστε σε συνεργασία για να δούμε τι διαθέτει ο καθένας σε αυτή τη φάση, πως μπορούμε να το σχεδιάσουμε και να το αξιοποιήσουμε καλύτερα, έτσι ώστε να πετύχουμε ένα καλύτερο αποτέλεσμα. Αυτό προσπαθούμε να κάνουμε στον τομέα της πρόληψης. Στον τομέα της πρόληψης ενισχύουμε και το Πυροσβεστικό Σώμα με ανθρώπινο δυναμικό. Τι κάνουμε, δηλαδή, εδώ πέρα; Σταδιακά ενισχύουμε το Πυροσβεστικό Σώμα, προσλαμβάνοντας καθέτως αυτούς που μπορεί να απορροφήσει, να εκπαιδεύσει και να αξιοποιήσει. Θα σας πω ότι η οργανική δύναμη του Πυροσβεστικού Σώματος μέχρι το 2022 ήταν δεκατρείς χιλιάδες πεντακόσια άτομα. Και τόση ήταν και η οροφή. Ο πληθυσμός, τα άτομα που είχε το Πυροσβεστικό Σώμα ήταν δεκατρείς χιλιάδες πεντακόσια άτομα. Από εκεί και πέρα προχωρήσαμε, προσλάβαμε σε πρώτη φάση τους πεντακόσιους πρώτους δασοκομάντο, συν των ειδικών καθηκόντων, των ειδικοτήτων. Το 2023 από δεκατρείς χιλιάδες πεντακόσια άτομα φτάσαμε τα δεκατέσσερις χιλιάδες τριακόσια. Φέτος, με τις προσλήψεις που κάνουμε –εννιακόσια ενενήντα άτομα εκ των οποίων οι επτακόσιοι είναι η δασοκομάντο- θα φτάσουμε τα δεκαπέντε χιλιάδες εκατό άτομα. Αυτή η ενίσχυση του Πυροσβεστικού Σώματος γίνεται σταδιακά με προσλήψεις κατ’ έτος, έτσι ώστε και να ενισχύσουμε το Πυροσβεστικό Σώμα με ανθρώπινο δυναμικό αλλά και από την άλλη μεριά να μειώσουμε τον μέσο όρο ηλικίας που πράγματι είναι αρκετά μεγάλος. Είναι μια διαχρονική στρέβλωση της διαδικασίας των προσλήψεων. Σας έχω πει, κύριε Πουλά, ότι το 2011 με τον ν.3938, αν θυμάστε καλά, προσελήφθησαν τέσσερις χιλιάδες άτομα.

(Στο σημείο αυτό χτυπάει το κουδούνι λήξης της ομιλίας του κυρίου Υφυπουργού)

Μισό λεπτό θα χρειαστώ.

Δεν υπήρχε καμμία διαγωνιστική διαδικασία, κανένα όριο ηλικίας. Χωρίς αθλητικά τεστ, χωρίς υγειονομικές εξετάσεις και όλα αυτά τα οποία θα έπρεπε να υπάρχουν κανονικά μπήκαν στο Σώμα άνθρωποι υπερήλικες. Θα σας πω ότι αυτή τη στιγμή έχουμε ανθρώπους που είναι εβδομήντα τεσσάρων ετών.

**ΑΝΔΡΕΑΣ ΠΟΥΛΑΣ:** Τριακόσια εξήντα άτομα είναι.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Δεν υπήρχε όριο ηλικίας για την εισαγωγή αλλά δεν υπάρχει και καταληκτικό όριο ηλικίας. Αυτό εμείς προσπαθούμε να το ομογενοποιήσουμε. Προσπαθούμε να βρούμε τον τρόπο πώς θα τακτοποιήσουμε αυτό το σημαντικό πρόβλημα που κληρονομήσαμε από εσάς, κύριε Πουλά, και μας εγκαλείτε τώρα γιατί δεν έχουμε ακόμα ομογενοποιήσει. Θα το κάνουμε.

**ΣΥΜΕΩΝ ΚΕΔΙΚΟΓΛΟΥ:** Η κυρία Πρόεδρος σας κοιτάει. Θα ήθελε να παρέμβει αν μπορούσε.

**ΠΡΟΕΔΡΕΥΟΥΣΑ (Όλγα Γεροβασίλη):** Αν μπορούσα θα είχα παρέμβει.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Εγώ γνωρίζω τις προσπάθειες που έχει κάνει η κυρία Πρόεδρος, μιας και επεμβαίνετε, σε δύσκολες περιόδους. Αυτό είναι που αναγνωρίζω. Πραγματικά έχουμε περάσει διάφορες φάσεις δυσκολιών και παρ’ όλα αυτά προσπαθούμε σταδιακά με ένα στρατηγικό σχέδιο και όσον αφορά την ενίσχυση με ανθρώπινο δυναμικό αλλά και όσον αφορά την ενίσχυση με την αντίστοιχη υλικοτεχνική υποδομή, με τα επίγεια μέσα που χρειάζεται να κάνουν.

Δεν σταματάμε εδώ, επαναλαμβάνω. Δεν φροντίζουμε μόνο το Πυροσβεστικό Σώμα που πράγματι αποτελεί τον κυρίαρχο επιχειρησιακό βραχίονα της πολιτικής προστασίας. Έχουμε προγράμματα με τα οποία θα ενισχύσουμε και το Υπουργείο Περιβάλλοντος στον τομέα των δασικών με τριακόσια οχήματα τα οποία θα τους διαθέσουμε για να μπορούν να κάνουν τις περιπολίες τους και βέβαια να επεμβαίνουν σε πρώτη φάση εφόσον αντιληφθούν ένα φαινόμενο στην περιοχή ευθύνης τους. Άρα, λοιπόν, θα φροντίσουμε και το ΕΚΑΒ. Έχουμε, δηλαδή, προγράμματα τα οποία είναι σε εξέλιξη, ωριμάζουν και σύντομα θα φτάσουν στη φάση της υλοποίησης της διαγωνιστικής διαδικασίας και των υπογραφών. Όμως και αυτά τα προγράμματα δεν υλοποιούνται από τη μια στιγμή στην άλλη. Πρέπει να ακολουθήσουν τις διαδικασίες που προβλέπεται και από τις διαδικασίες προμηθειών και από την κείμενη νομοθεσία. Σε καμμία περίπτωση δεν πήγαμε σε απευθείας ανάθεση.

Έρχομαι στο επίμαχο όσον αφορά στις μισθώσεις των εναέριων μέσων από την NSPA. Είπατε ότι σας είπα ότι δεν είμαστε έτοιμοι. Είναι μια διαδικασία η οποία ξεκίνησε από πέρυσι τον Οκτώβριο γιατί έχει υποβάλει το Πυροσβεστικό Σώμα τις επιχειρησιακές του ανάγκες. Τις εγκρίνουμε. Προωθούνται στην NSPA. Από εκεί και πέρα γίνεται μια αρχική διαβούλευση όσον αφορά στις διαδικασίες. Είναι διεθνής διαγωνισμός. Αυτό κάνει η NSPA. Άρα, λοιπόν, έγκαιρα από τον Νοέμβριο στείλαμε τις επιχειρησιακές ανάγκες. Από εκεί και πέρα είχαν εγκριθεί 80 εκατομμύρια, όπως είπατε πάλι. Στη συνέχεια διαπιστώθηκε από τους … (δεν ακούστηκε) ότι δεν επαρκούσαν αυτά τα χρήματα διότι έχουν αυξηθεί τα κόστη. Άρα, λοιπόν, χρειαζόταν μια επιπλέον χρηματοδότηση η οποία ζητήθηκε από το Υπουργείο Οικονομικών. Εγκρίθηκε και ακολούθως προχώρησε η διαδικασία των εγκρίσεων. Ήδη πήραμε και την απάντηση από το Ελεγκτικό Συνέδριο προχθές. Άρα, λοιπόν, έφυγε ουσιαστικά η έγκριση αυτής της προμήθειας των εναέριων μέσων που θα μας ενισχύσουν κατά την αντιπυρική περίοδο, θα ενισχύσουν τον εθνικό εναέριο στόλο ο οποίος πράγματι αντιμετωπίζει προβλήματα.

Και τι θα έχουμε φέτος το καλοκαίρι; Θα έχουμε είκοσι δύο αεροσκάφη Air Tractors. Tα δεκατέσσερα εξ αυτών θα είναι αμφίβια και τα υπόλοιπα θα είναι τροχήλατα για να μπορούν να μεταφέρουν και επιβραδυντικό υγρό. Θα έχουμε πέντε ελικόπτερα που θα μεταφέρουν κάδο ανατολικού τύπου, θα έχουμε οκτώ ελικόπτερα Έρικσον. Και βέβαια θα έχουμε και δεκατέσσερα ελικόπτερα με δυνατότητα μεταφοράς προσωπικού αλλά και αεροπυρόσβεσης. Συνολικά θα είναι σαράντα εννέα εναέρια μέσα τα οποία θα έρθουν να προστεθούν και να συμβάλουν στη συνολική προσπάθεια αντιμετώπισης των πυρκαγιών.

Είναι μία σύμβαση πλαίσιο και αφορά σε πέντε χρόνια και γι’ αυτό έχει αυτό το συνολικό κόστος. Όσον αφορά δε στις τιμές πράγματι έχουν εκτοξευθεί. Θα σας πω ότι ακόμα από τη σύμβαση που είχε κάνει η κυρία Πρόεδρος, οι τιμές εκτοξεύτηκαν εξαιτίας της κρίσης του πολέμου Ρωσίας - Ουκρανίας. Οι τιμές εκτοξεύτηκαν διότι μειώθηκε η προσφορά. Εξαιρέθηκαν κάποιοι τύποι ελικοπτέρων και ψάχναμε να βρούμε αυτά τα οποία χρειαζόμασταν. Δυστυχώς αυτή η ζήτηση αυξάνει συνεχώς, διότι οι εταίροι όλοι οι Ισπανοί, Γάλλοι, Ιταλοί όλη η Μεσόγειος προσπαθεί να βρει εναέρια μέσα για να ενισχύσει τον εθνικό τους στόλο. Άρα, λοιπόν, αυτή η ζήτηση αυξάνει και το κόστος και δυστυχώς καλούμαστε να πληρώνουμε πάρα πολλά λεφτά. Γι’ αυτό προχωρούμε με ταχύτητα να υλοποιήσουμε τα προγράμματα του «ΑΙΓΙΣ», έτσι ώστε να μην είμαστε δέσμιοι των μισθώσεων εναέριων μέσων από τη διεθνή αγορά.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, παρ’ όλο που είπατε πολύ καλά λόγια για μένα, πήρατε παραπάνω χρόνο. Σας ευχαριστώ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κλείνω εδώ.

Πράγματι η πολιτική προστασία δεν έχει ούτε χρώματα, ούτε κόμματα. Και πιστεύω ότι θα πρέπει όλοι να συναινέσουμε, έτσι ώστε να προχωρήσουμε στην προμήθεια αυτών των 7 DHC-515.

Να είστε καλά.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία έχει τον λόγο.

**ΧΡΗΣΤΟΣ ΜΠΟΥΚΩΡΟΣ:** Κυρία Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ. Έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Θα ήθελα, κυρία Πρόεδρε, να σας προτείνω ως είθισται βέβαια σε πολλά νομοσχέδια, μεταξύ των Υπουργών των Κοινοβουλευτικών Εκπροσώπων κ.λπ., να μεσολαβούν δύο ομιλητές Βουλευτές, ώστε να μην περιμένουν ώρες ατελείωτες.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε απόλυτο δίκιο, αλλά υπήρχε η παρέμβαση δύο Προέδρων κομμάτων. Αυτό είναι που στα αλήθεια καθυστέρησε τη διαδικασία.

**ΧΡΗΣΤΟΣ ΜΠΟΥΚΩΡΟΣ:** Σε κάθε περίπτωση, το να μιλήσει ένας ή δύο Βουλευτές ανάμεσα σε επικεφαλής κομμάτων ή Υπουργούς ή Κοινοβουλευτικούς Εκπροσώπους…

**ΠΡΟΕΔΡΕΥΟΥΣΑ (Όλγα Γεροβασίλη):** Έρχεται και καινούργιος Κανονισμός σε λίγο για τη διαδικασία. Έχετε απόλυτο δίκιο.

**ΧΡΗΣΤΟΣ ΜΠΟΥΚΩΡΟΣ:** Να μη συμπεριφερόμαστε στους Βουλευτές σαν να είναι πληβείοι ή είλωτες.

Να είστε καλά. Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε απόλυτο δίκιο. Αυτή τη στιγμή λόγω του ότι είχαν ανακοινωθεί κάποια πράγματα θα μιλήσουν δύο Κοινοβουλευτικοί Εκπρόσωποι και στη συνέχεια θα περάσουμε στη λίστα των ομιλητών.

Κύριε Παππά, έχετε τον λόγο. Αν πείτε καλά λόγια εσείς, δεν θα σας δώσω χρόνο.

**ΝΙΚΟΛΑΟΣ ΠΑΠΠΑΣ:** Δεν φείδομαι καλών λόγων για εσάς και το γνωρίζετε, κυρία Πρόεδρε, σε όλες τις διαδικασίες.

Άκουσα με προσοχή την ομιλία του Υφυπουργού. Υπέθετα, κύριε Τουρνά -δεν ήταν από την αρχή ο κ. Κικίλιας με την προγραμματισμένη, προφανώς, υποχρέωση που είχε στην Αίθουσα- ότι θα απαντούσατε ή ότι θα διαψεύδατε με κάποιο τρόπο, κάτι θα λέγατε, για το ζήτημα που ανέκυψε σε σχέση με τη μεταφορά υλικού από το πεδίο του δυστυχήματος. Όχι, δεν απάντησε τίποτα η Κοινοβουλευτική σας Εκπρόσωπος και ούτε υποχρεούται να ξέρει. Με συγχωρείτε. Δεν υποχρεούται να ξέρει η Κοινοβουλευτική σας Εκπρόσωπος.

Είστε πολιτική ηγεσία του Υπουργείου. Υποθέτω ότι κανένας από τους δύο παρευρισκόμενους δεν είναι αυτός που έδωσε την εντολή να πάει ο κύριος με τους εκσκαφείς και τα φορτηγά και να μεταφέρει τριακόσια κυβικά υλικού τα πρώτα εικοσιτετράωρα από το σημείο του δυστυχήματος. Και το υποθέτω εκτός αν μου πείτε ότι δεν είναι έτσι. Διότι ο κ. Τριαντόπουλος έχει βγει στις τηλεοράσεις και υπερηφάνως δήλωσε ότι τακτοποιήθηκε ο χώρος.

Έχετε καταλάβει για τι μιλάμε εδώ; Εδώ ή θα τον φέρετε από το αυτί στα υπουργικά έδρανα να απαντήσει ή θα διαψεύσετε το γεγονός. Καλά κρύφτηκε τόσες μέρες και τόσον καιρό που υπάρχει η συζήτηση και στην εξεταστική επιτροπή και στην Ολομέλεια.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Πάμε, λοιπόν, πάλι. Μετέφερε ο εργολάβος Πανδρεμμένος τριακόσια κυβικά υλικού με εντολή του κ. Παπαγεωργίου, του Γενικού Γραμματέα του Υπουργείου Πολιτικής Προστασίας από τον τόπο του εγκλήματος, ναι ή όχι; Εάν όχι, το ακούμε με ενδιαφέρον. Εάν ναι, ποιος του έδωσε την εντολή;

**ΣΥΜΕΩΝ ΚΕΔΙΚΟΓΛΟΥ:** Και σε δικό του χώρο.

**ΝΙΚΟΛΑΟΣ ΠΑΠΠΑΣ:** Ποιος του έδωσε την εντολή να πάρει υλικό από τον τόπο του εγκλήματος και να το πάει σε ιδιωτικό χώρο της εργολαβικής εταιρείας.

Δεν μπορεί να μην υπάρχουν απαντήσεις εδώ. Πολύ καλώς αναπτύξατε το θέμα, κύριε Τουρνά, και με την πειθαρχία που σας διακρίνει, γιατί είχατε και την θητεία σας στις Ένοπλες Δυνάμεις βεβαίως. Όμως, με όλο τον σεβασμό εδώ η Εθνική Αντιπροσωπεία αξιώνει απαντήσεις. Κάτι πρέπει να πείτε. Πείτε ότι δεν ξέρετε. Πείτε ότι δεν δώσατε εσείς την εντολή. Δώστε εντολή, κύριε Κικίλια να έρθει ο Τριαντόπουλος εδώ τώρα και να δώσει απαντήσεις. Δεν γίνεται να βοά ο κόσμος, δεν γίνεται να βοά η Ευρώπη και η ελληνική πολιτική ηγεσία να κάνει ότι δεν τρέχει τίποτα.

Διότι θυμήθηκα και τα λόγια του αείμνηστου Αρχηγού της δικής σας παράταξης, που όταν είχε δυσκολίες η παράταξή σας, αλλά η χώρα έμπαινε στην Ευρωπαϊκή Οικονομική Κοινότητα έλεγε «έξω πάμε καλά». Εσείς δεν πάτε καλά ούτε έξω ούτε μέσα. Ένα εκατομμύριο τριακόσιες χιλιάδες υπογραφές και πλέον σας ζητούν διαφάνεια και την αλήθεια. Έξω ψάχνουμε να βρούμε θεσμό της Ευρωπαϊκής Ένωσης που να μην έχει εγερθεί για το γεγονός ότι δεν τους αφήνετε να κάνουν τη δουλειά τους. Από την Ευρωπαία Εισαγγελέα, την ίδια την Κομισιόν, η οποία είπε ότι θα έρθει με τεχνικά κλιμάκια για να δει τι ακριβώς έχει συμβεί και πώς εξελίχθηκε η υλοποίηση της σύμβασης. Το Ευρωκοινοβούλιο που έχει εγείρει με σοβαρή πλειοψηφία τριακοσίων τριάντα Βουλευτών όλα τα ζητήματα περί κράτους δικαίου. Εκ νέου το Ευρωκοινοβούλιο το οποίο είπε ότι το ζήτημα των Τεμπών θα πάει στις δύο αρμόδιες επιτροπές, την Επιτροπή Ελευθεριών και την Επιτροπή Μεταφορών και μένει ανοιχτός ο φάκελος των Τεμπών.

Εκεί, βεβαίως, οι συγγενείς των θυμάτων είναι καλοδεχούμενοι και καταχειροκροτούνται. Εδώ αποκλείονται απ’ ό,τι φαίνεται και κάποιοι δεν έχουν και το σθένος και την πολιτική γενναιότητα να έρθουν και να τους κοιτάξουν στα μάτια μέσα στην Ολομέλεια.

Θα επανέλθω, παρ’ όλη την απάντηση της Κοινοβουλευτικής Εκπροσώπου την οποία σέβομαι. Δεν μας κάλυψε πολιτικά η απάντηση ότι ο κ. Μητσοτάκης γενικώς έχει επιλέξει να απουσιάσει. Και να σας πω και κάτι; Εκτός από επικεφαλής της Κυβέρνησης είναι και Βουλευτής ο ίδιος. Ας έρχονταν με ταπεινότητα να κάτσει στο βουλευτικό έδρανο ως μία ένδειξη κατανόησης, συναισθηματικής νοημοσύνης ελάχιστης απέναντι σε ανθρώπους οι οποίοι θρηνούν και στους οποίους ξέρετε σε αντίθεση με την Αντιπολίτευση δεν μπορείτε να τους αποδώσετε ταπεινά κίνητρα. Βιώνουν την απώλεια και μαζί με την απώλεια βιώνουν και τη μεθόδευση της συγκάλυψης και του ψέματος. Ειλικρινά, δεν ξέρω αν μπορεί κανένας από εμάς να διανοηθεί τι σημαίνει να μαθαίνεις έναν χρόνο μετά ότι ανακαλύφθηκαν υπολείμματα ανθρώπινου σώματος σε μέρος άλλο από αυτό που έγιναν οι έρευνες και να έχεις ακούσει στις τηλεοράσεις απερίγραπτα πράγματα, απίθανες δικαιολογίες, τερατώδη ψέματα για το τι ακριβώς συνέβη στα Τέμπη.

Απαντήσεις λοιπόν. Και αν δεν υπάρχουν απαντήσεις, με όλο το σεβασμό, κύριε Κικίλια και κύριε Τουρνά, για τη συγκεκριμένη καταγγελία, φωνάχτε τον να έρθει εδώ τον κ. Τριαντόπουλο. Μη σας πω και τον Γενικό Γραμματέα ο οποίος κατονομάστηκε ως ο μεταβιβάζων την εντολή, υποθέτουμε της πολιτικής ηγεσίας. Όχι της δική σας. Γιατί μπορεί να είναι και του επιτελικού ο κύριος. Μπορεί να ήρθε από Μαξίμου κατευθείαν το τηλεφώνημα και να τον έστειλε εκεί. Κι αυτό θα μας ενδιέφερε να το μάθουμε. Δεν μπορεί, όμως, η Εθνική Αντιπροσωπεία να μην πάρει μια εξήγηση -όποια είναι- και ας την κρίνει η Εθνική Αντιπροσωπεία και ο λαός. Ο κ. Μητσοτάκης άμα νομίζει ότι μπορεί να μείνει έξω από το κάδρο των ευθυνών έχει καταλάβει και ο ίδιος ότι είναι απολύτως γελασμένος.

Τώρα, κύριοι Υπουργοί, το περασμένο καλοκαίρι δεν ήταν κάτι το οποίο μπορεί να σας κάνει να αισθάνεστε ικανοποιημένοι. Ζήσαμε τη χειρότερη καταστροφή από πυρκαγιές σε θερινή περίοδο και η χώρα το πλήρωσε πάρα πολύ ακριβά. Δεκάδες χιλιάδες στρέμματα δάσους καταστράφηκαν. Αποθήκη πυρομαχικών ανατινάχτηκε. Στις πλημμύρες τα ελικόπτερά μας έπαθαν βλάβες πάρα πολύ σοβαρές.

Βεβαίως, και από αυτές τις σκηνές ο κ. Μητσοτάκης είχε κρυφτεί. Είναι μια εικόνα που αναβοσβήνει η εικόνα του κ. Μητσοτάκη. Εμφανίζεται όταν θέλει να κρυφτεί από τη Βουλή για να παραλάβει τρία ελικόπτερα τα οποία είχαμε ήδη εμείς ξεκινήσει τη διαδικασία για να παραληφθούν από τη χώρα και εξαφανίζεται όταν υπάρχουν δυσκολίες οι οποίες ακουμπούν από καταστροφή στρατιωτικού υλικού, μέχρι φωτιές οι οποίες ακουμπούν πλέον και τις παρυφές πρωτεύουσας νομών. Θυμάστε την πυρκαγιά στη Λαμία; Μέσα στον οικιστικό ιστό είχε φτάσει.

Όμως, παρ’ όλα αυτά, και όπως εξήγησε και ο εισηγητής μας, με όρους ευθύνης εμείς θα υπερψηφίσουμε την παραλαβή των πυροσβεστικών αεροσκαφών. Αυτό δεν σημαίνει ότι σταματάμε να έχουμε πάρα πολύ κρίσιμα ερωτήματα και για τον τρόπο χρηματοδότησης και για το αν και κατά πόσον η χώρα μας μπαίνει σε προτεραιότητα παραλαβής και πώς θα γίνει η παράδοση των αεροσκαφών και βεβαίως, και το κυριότερο, τι θα κάνουμε από τώρα μέχρι την ολοκλήρωση της παραλαβής. Με ποια μέσα θα καταστήσετε τη χώρα ικανή να αντιμετωπίσει φυσικές καταστροφές; Πότε και πώς θα καλυφθούν τα κενά στην Πυροσβεστική; Γιατί άργησε η μονιμοποίηση εννιακοσίων πυροσβεστών πενταετούς θητείας; Εν ολίγοις, κύριοι Υπουργοί, έχετε πάρα πολύ δρόμο ακόμα για να μας πείσετε ότι η χώρα είναι θωρακισμένη για την περίοδο που έρχεται.

Μπαίνει ένα γενικό ερώτημα. Μπορεί η χώρα με την Κυβέρνηση της Νέας Δημοκρατίας να ζήσει σε συνθήκες ασφάλειας απέναντι στις μεγάλες κρίσεις, οι οποίες βεβαίως έχουν και εξωγενή χαρακτηριστικά, συμβαίνουν διεθνώς. Όμως, αντί να απορροφώνται εντός της χώρας από πολιτικές που σχεδιάζει η δημοκρατικά οργανωμένη πολιτεία, πολλαπλασιάζονται εντός της χώρας και στην υγειονομική κρίση και στην κλιματική κρίση τα ίδια και στην οικονομική κρίση τα ίδια.

Κλιματική κρίση. Απεντάχθηκαν αντιπλημμυρικά έργα από το Ταμείο Ανάκαμψης. Αντιπλημμυρικά έργα! Με ποια δικαιολογία; Δεν έβγαιναν τα χρονοδιαγράμματα.

Μα όταν τα εντάσσατε στο Ταμείο Ανάκαμψης, δεν είχατε εικόνα των χρονοδιαγραμμάτων; Μετά προέκυψε το χρονοδιάγραμμα του Ταμείου Ανάκαμψης; Έργα που ήταν στο ΕΣΠΑ πήγαν στο Ταμείο Ανάκαμψης και γύρισαν στο ΕΣΠΑ για να προλάβουν, γιατί δεν προλαβαίνουν να γίνουν και να υλοποιηθούν μέχρι το 2026. Αυτή είναι η πραγματικότητα για την κλιματική κρίση και πώς την προσεγγίζετε και πώς πραγματικά έχετε εκεί κινηθεί.

Το έφερε και η μοίρα του Κώστα Αγοραστού, του πρώην Περιφερειάρχη Θεσσαλίας, να είναι στο επίκεντρο δύο κρίσεων και των πλημμυρών που έγιναν στη Θεσσαλία και του δυστυχήματος των Τεμπών. Θέλω να πω και από αυτό το Βήμα ότι οφείλει ο κ. Αγοραστός να πει την πλήρη αλήθεια και για τις επιστολές που έχει ανταλλάξει με τον κ. Καραμανλή για τα αντιπλημμυρικά έργα και βεβαίως για το ποιος έδωσε τις εντολές μπαζώματος. Μέχρι να μιλήσει, θα έχει μείνει αυτό που είπαν οι συγγενείς των θυμάτων ότι τους ψιθύρισε στο αυτί, ότι το έκανε ο κ. Τριαντόπουλος. Να πει την αλήθεια, λοιπόν. Θα είναι λυτρωτικό και για τον ίδιο και λυτρωτικό και για τη δημοκρατία μας, διότι εδώ έχουν γίνει εγκλήματα με θύματα και δεν μπορούμε να παίζουμε και πολύ περισσότερο να παίζουμε κρυφτούλι.

Οι κρίσεις, λοιπόν, που βιώνει η ελληνική κοινωνία και ολοκληρώνω, κυρία Πρόεδρε, θέλουν προοδευτική απάντηση. Δεν θα απαντηθούν με ένα μείγμα δεξιάς ακροδεξιάς, το οποίο στην Ευρώπη άλλες φορές εκφράζεται με διαφορετικά κόμματα, αλλά στην Ελλάδα φαίνεται ότι ο σχεδιασμός του κ. Μητσοτάκη είναι να τον εκφράσει εν συνόλω αυτόν τον πολιτικό συνασπισμό και βάζει στην αιχμή του δόρατος έναν παραδοσιακό αρχιδιάκονο της ακροδεξιάς στην Ελλάδα, τον κ. Βορίδη, ο οποίος προήχθη σε αρχιμανδρίτη του «μητσοτακισμού» τελευταίως και ο οποίος δεν χάνει ευκαιρία -επειδή έχει και τις κοινοβουλευτικές κατά παραχώρηση αρμοδιότητες τις οποίες δεν θέλει να ασκεί ο κ. Μητσοτάκης, διότι δεν θεωρεί ότι πρέπει να πολυεπισκέπτεται τη Βουλή- αυτός ο συνεπής εκπρόσωπος της ακροδεξιάς -που είναι όχι στη βιτρίνα πλέον, στη διοίκηση της Νέας Δημοκρατίας- να παραθέτει τα αφηγήματα της ακροδεξιάς και την ανάγνωση της ακροδεξιάς για τη σύγχρονη πολιτική ιστορία. Μην απορείτε μετά εσείς της Νέας Δημοκρατίας όταν μπάζετε από τα δεξιά σας, γιατί μπάζετε από τα δεξιά σας επειδή έχετε επιλέξει να γεμίζετε τα ιδεολογικά και πολιτικά ντεπόζιτα των πιο ακραίων δυνάμεων. Διότι εκλογικεύετε με την πολιτική σας τα επιχειρήματα τα οποία ακούγονται και σε αυτή την Αίθουσα που απέχουν ακόμη και από τον ορθό λόγο, τη λογική, τη δημοκρατική ενσυναίσθηση. Τα αναμασάτε.

Έχει γίνει επίσημη ιδεολογία σας, λοιπόν, η επίθεση στην αριστερή και προοδευτική παράταξη. Έρχονται, όμως, οι ευρωεκλογές και θα έχουμε καταφανώς εκπλήξεις, οι οποίες απ’ ό,τι μαθαίνουμε θα είναι και απολύτως μετρήσιμες πολύ-πολύ σύντομα.

Σας ευχαριστώ, κυρία Πρόεδρε και για την ανοχή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τουρνά, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κυρία Πρόεδρε.

Ζητάτε επιτακτική ανάγκη για μια υπόθεση εργασίας η οποία αναφέρθηκε το πρωί από τον Πρόεδρο της Ελληνικής Λύσης. Είναι μια πληροφορία η οποία ήρθε χωρίς περισσότερα στοιχεία. Αυτή τη στιγμή -σας απήντησε ήδη η Κοινοβουλευτική μας Εκπρόσωπος- υπάρχει διαδικασία η οποία εξετάζεται από τα δικαστήρια. Οποιαδήποτε νέα πληροφορία μπορεί να πάει εκεί πέρα και να εξεταστεί από τα αρμόδια δικαστήρια.

**ΝΙΚΟΛΑΟΣ ΠΑΠΠΑΣ:** Δεν έχετε εικόνα αν έχει δοθεί εντολή;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Μου επιτρέπετε;

**ΝΙΚΟΛΑΟΣ ΠΑΠΠΑΣ:** Ναι, αλλά είστε πολιτικός προϊστάμενος του Υπουργείου, κύριε Τουρνά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ακούστε με. Κύριε Παππά, με συγχωρείτε, βρισκόμαστε στο Κοινοβούλιο το οποίο σέβομαι ιδιαίτερα.

**ΝΙΚΟΛΑΟΣ ΠΑΠΠΑΣ:** Απολύτως.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Άρα, λοιπόν, αυτές οι κουβέντες εκφεύγουν εκτιμώ. Δηλαδή, μια πληροφορία η οποία έπεσε από κάποιον, άρα λοιπόν θα πρέπει να απαντηθεί.

**ΣΥΜΕΩΝ ΚΕΔΙΚΟΓΛΟΥ:** Όλα τα μέσα το λένε.

**ΝΙΚΟΛΑΟΣ ΠΑΠΠΑΣ:** Το διαψεύδετε;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Θα απαντηθεί όπως πρέπει από τα δικαστήρια τα οποία θα εξετάσουν την όλη διαδικασία.

**ΝΙΚΟΛΑΟΣ ΠΑΠΠΑΣ:** Ποια δικαστήρια, κύριε Τουρνά; Μα, τι λέτε;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Έρχομαι να σας απαντήσω, κύριε Παππά, γιατί προηγουμένως τέθηκε ένα αντίστοιχο θέμα από τον κ. Κεδίκογλου, όσον αφορά δηλαδή τις παράνομες προαγωγές, ένα δημοσίευμα που κάτι έγραψε, το αρπάζουμε αυτό και το κάνουμε θέμα να το συζητήσουμε στη Βουλή. Κατά την άποψή μου είναι μεγάλο λάθος. Διότι και το δημοσίευμα σε καμμία περίπτωση οι άνθρωποι, οι αξιωματικοί οι οποίοι μπήκαν στη λίστα προαγωγών και εξετάστηκαν από το αρμόδιο συμβούλιο με Πρόεδρο την εκπρόσωπο του Νομικού Συμβουλίου του Κράτους δεν υπήρχε περίπτωση να μην πληρούν τα απαραίτητα τυπικά και ουσιαστικά προσόντα.

**ΝΙΚΟΛΑΟΣ ΠΑΠΠΑΣ:** Μάλιστα. Διαψεύδετε, λοιπόν, αυτά που είπε ο κ. Κεδίκογλου. Αυτό που σας είπα, το διαψεύδετε;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας απήντησε και εσάς.

**ΝΙΚΟΛΑΟΣ ΠΑΠΠΑΣ:** Όχι, δεν μου απαντήσατε. Σε εμένα είπατε «στα δικαστήρια».

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Άρα, λοιπόν, να ξεκαθαρίσουμε. Όποιος ενδιαφερόμενος αντί να πηγαίνει στις φυλλάδες, στις εφημερίδες για να θέτει τα προβλήματά του και στη συνέχεια να έρχονται ως ερωτήματα στη Βουλή καλό είναι να ακολουθήσει τα μέσα τα οποία του διατίθενται από τον νόμο. Και σύμφωνα με τον ν.4662 ο αρμόδιος θα μπορούσε να προσφύγει στο δευτεροβάθμιο συμβούλιο για να εξεταστεί αρμοδίως. Δεν το έκανε. Θέλω να πω ότι δεν μπορούμε να εξετάζουμε θέματα τα οποία πέφτουν ως δημοσιεύματα ή ως πληροφορίες κατά την άποψή μου στο Κοινοβούλιο.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Όσον αφορά αυτό που είπατε για το πώς θα καλυφθούμε για τα επόμενα χρόνια μέχρι να έρθουν τα εναέρια μέσα τα οποία θα αγοράσουμε, σας απήντησα στην τελευταία φράση της ενημέρωσης που σας έκανα στην ομιλία μου, ότι δηλαδή προχωράμε μέσω της NSPA να μισθώσουμε με έναν αριθμό σαράντα εννιά εναέριων μέσων, είκοσι δύο Air Tractor, δεκατέσσερα Agusta Bell 214, πέντε ελικόπτερα με κάδο και οκτώ ελικόπτερα Erickson. Με αυτά θα πορευτούμε με μία σύμβαση-πλαίσιο που γίνεται με διαγωνιστικές, διαφανείς διαδικασίες μέσω της NSPA για τα επόμενα τρία με option για άλλα δύο έτη.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ - ΚΙΝΑΛ, ο κ. Κατρίνης.

Πριν ξεκινήσετε, κύριε Κατρίνη, επειδή βλέπω ότι γίνονται νοήματα για να πάρουν τον λόγο κάποια στιγμή και οι Κοινοβουλευτικοί, να συνεννοηθούμε στο εξής: Επειδή υπάρχουν άλλοι εννέα ομιλητές -ξέρετε είναι μικρή η λίστα σήμερα, είναι έντεκα- να πάμε ένας Κοινοβουλευτικός, ένας Βουλευτής.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Το ΠΑΣΟΚ με αίσθημα πατριωτικής ευθύνης θα υπερψηφίσει τη σύμβαση, παρά το γεγονός ότι υπάρχουν πάρα πολλά σημεία τα οποία χρήζουν επεξήγησης και περαιτέρω ενημέρωσης και βεβαίως αυτό είναι γιατί εντάσσεται και στον ευρωπαϊκό μηχανισμό, τον RESCEU, στο οποίο ο Πρόεδρος μας, ο Νίκος Ανδρουλάκης, νομίζω ότι δικαιολογημένα θεωρείται πρωτοστάτης. Άρα είναι ένας μηχανισμός επωφελής για τη χώρα, ένας μηχανισμός χρήσιμος σε δύσκολες περιπτώσεις και το κάνουμε παρά το γεγονός ότι είναι εμφανές ότι δεν υπάρχει ούτε εθνικό πλαίσιο προστασίας των πυρκαγιών σε ύπαιθρο και δάσος ούτε υπάρχει πολιτική βούληση από την Κυβέρνηση να στηριχθούν οι δεκατέσσερις χιλιάδες πυροσβέστες –μόνιμοι, εποχικοί, πενταετούς- που είναι η δύναμη πυρόσβεσης ούτε υπάρχει συντονισμός -είναι εμφανές το έλλειμμα συντονισμού- και αυτό φάνηκε -δεν χρειάζεται να πούμε κάτι παραπάνω- στις πυρκαγιές του περασμένου καλοκαιριού.

Όμως η σημερινή μου τοποθέτηση δεν έχει σχέση με το νομοσχέδιο ή με τη σύμβαση την οποία προκαταβολικά λέμε ότι εμείς θα την υπερψηφίσουμε, αλλά με αυτά τα οποία έγιναν εδώ χθες στην Αίθουσα, όπου το κύρος και η αξιοπιστία της πολιτικής δέχτηκαν ένα πρωτοφανές πλήγμα με τη Νέα Δημοκρατία να φέρνει ένα πόρισμα της εξεταστικής επιτροπής που συγκαλύπτει τις ευθύνες συγκεκριμένων προσώπων και το οποίο αποτελεί μνημείο ντροπής. Η εξεταστική επιτροπή για τα Τέμπη να χρησιμεύει τελικά ως τι; Ως διαδικασία απόδοσης ευθυνών και διαλεύκανσης της τραγωδίας ή ως διαδικασία συγκάλυψης των ευθυνών του κ. Καραμανλή, του κ. Τριαντόπουλου, του κ. Καραγιάννη, του κ. Αγοραστού; Πέπλο συγκάλυψης, λοιπόν, από την Κυβέρνηση, αλλά όχι για πρώτη φορά, γιατί αυτό που είδαμε στην εξεταστική για τα Τέμπη, το είδαμε και πριν λίγο καιρό στην εξεταστική για τις υποκλοπές. Είναι βέβαιο ότι θα το ξαναδούμε και στο μέλλον σε οποιαδήποτε εξεταστική συγκροτηθεί για ζητήματα που δημιουργούνται ή σκάνδαλα που η Κυβέρνηση σας παράγει με αυξανόμενη ένταση.

Βεβαίως, για να είμαστε δίκαιοι από εξεταστικές επιτροπές και στο παρελθόν δεν είχαμε δει καλύτερες εξελίξεις και είναι ένα διαχρονικό έλλειμμα.

Άρα πέπλο συγκάλυψης από την Κυβέρνηση, αλλά όχι για πρώτη φορά.

Όμως σε αυτή την υπόθεση, την υπόθεση του τραγικού δυστυχήματος των Τεμπών υπεισέρχεται και ένας εντελώς διαφορετικός παράγοντας. Είναι ο προσβλητικός τρόπος, πραγματικά και έχω πλήρη επίγνωση αυτού που λέω, με τον οποίον η κυβερνητική πλειοψηφία αντιμετωπίζει τη μνήμη των πενήντα επτά ανθρώπων που χάθηκαν τόσο άδικα. Και όχι μόνο αυτό. Είναι και ο απαξιωτικός τρόπος με τον οποίον κάποιοι καταφέρονται εναντίον των ευρωπαϊκών θεσμών, αλλά ακόμα και των γονέων των παιδιών που χάθηκαν οι οποίοι πασχίζουν για την αποκάλυψη της αλήθειας και την απόδοση ευθυνών.

Το χειρότερο απ’ όλα αυτά όμως δεν είναι η συμπεριφορά σας. Το χειρότερο είναι ότι οι πρακτικές σας υπονομεύουν όχι μόνο την αξιοπιστία του πολιτικού συστήματος, αλλά την ίδια την αξιοπιστία του θεσμού της δικαιοσύνης. Και όλοι μας εδώ μέσα αλλά φρονώ και η ηγεσία της δικαιοσύνης θα πρέπει να προβληματιστούν από το γεγονός ότι τα 2/3 των πολιτών δεν πιστεύουν ότι θα αποδώσει η δικαιοσύνη, η ελληνική δικαιοσύνη, πραγματική δικαιοσύνη στη διερεύνηση της τραγωδίας των Τεμπών, ότι οκτώ στους δέκα πιστεύουν ότι εδώ έχει απλωθεί ένα μεγάλο πέπλο συγκάλυψης για τις ευθύνες συγκεκριμένων πολιτικών προσώπων.

Και αλήθεια, εσάς δεν σας προβληματίζει αυτή η εικόνα; Δεν κατανοείτε ότι οι δικές σας μηχανορραφίες και μεθοδεύσεις οδηγούν σε αυτή την αντίληψη την πλειοψηφία των πολιτών; Αντίληψη, λοιπόν, απαξιωτική για το πολιτικό σύστημα, με ευθύνη της πλειοψηφίας της Νέας Δημοκρατίας. Συγκάλυψη και μπάζωμα. Μπάζωμα και συγκάλυψη. Εναλλάξ. Μαζί όμως, με επίθεση σε ανεξάρτητες φωνές, σε ανεξάρτητες αρχές που επιμένουν παρά τη θέλησή σας στη διερεύνηση της αλήθειας, αλλά και στην υπεράσπιση του κράτους δικαίου.

Χθες ήταν δεν ήταν είκοσι Βουλευτές της Νέας Δημοκρατίας σε αυτή την Αίθουσα που ήταν παρόντες στη συζήτηση των πορισμάτων, για ένα θέμα που έχει συγκλονίσει την ελληνική κοινωνία στο σύνολό της και όχι μόνο. Αποκαλυπτικό και της απροθυμίας σίγουρα, αλλά είμαι βέβαιος ότι και της ντροπής που οι ίδιοι αισθάνονται γιατί έπρεπε να υπερασπιστούν αυτό το πόρισμα.

Όμως η αποκάλυψη όλων αυτών των δεδομένων χαλάνε το αφήγημα της Κυβέρνησης. Και ιδιαίτερα όταν ο τεκμηριωμένος λόγος προέρχεται από το ΠΑΣΟΚ. Γιατί το ΠΑΣΟΚ είναι το πρόβλημά σας, κυρίες και κύριοι της Κυβέρνησης. Γιατί είναι στρατηγική σας επιλογή να διατηρηθεί το σημερινό καχεκτικό πολιτικό σύστημα με τον κ. Μητσοτάκη δήθεν πανίσχυρο και αντιμέτωπο με μια τραυματισμένη και απαξιωμένη Αξιωματική Αντιπολίτευση. Γιατί είναι σαφές ότι η Νέα Δημοκρατία αλλά και ο κ. Μητσοτάκης δεν θέλουν Αντιπολίτευση, δεν θέλουν τεκμηριωμένο αντίλογο, δεν επιτρέπουν να ακούγονται ενοχλητικές φωνές. Γι’ αυτό και έχουν ενεργοποιήσει και μηχανισμούς, αλλά και διάφορους πρόθυμους που θέλουν να πλήξουν το ΠΑΣΟΚ.

Εμείς, όμως, είμαστε εδώ και θα συνεχίσουμε να είμαστε εδώ και θα αναδεικνύουμε μέχρι τις ευρωεκλογές, κάθε μέρα και μετά τις ευρωεκλογές τις διαχωριστικές γραμμές ανάμεσα σε εμάς και στη δική σας κυβέρνηση. Γραμμές που αφορούν την οικονομία, το κοινωνικό κράτος, βεβαίως το αναπτυξιακό μοντέλο, τα εθνικά θέματα στα οποία υπάρχει περίεργη σιωπή, την αντιμετώπιση της κλιματικής κρίσης, αλλά σίγουρα και την υπεράσπιση των θεσμών, αλλά και του κράτους δικαίου.

Όμως, κυρίες και κύριοι συνάδελφοι δεν είναι μόνο αυτό. Η Κυβέρνηση βρίσκεται σε έναν ολισθηρό δρόμο και βλέπει κάθε αφήγημα που στήνει να μπάζει πλέον από παντού, να μην πείθει κανέναν. Δύο διεθνείς οίκοι αξιολόγησης, η «MOODY’S» και η «JP MORGAN» δεν έστειλαν τα θετικά μηνύματα για την οικονομία που η χώρα περίμενε, μια οικονομία που η Κυβέρνηση καλλιεργεί διαρκώς το αφήγημα ότι είναι ισχυρή και αναπτυσσόμενη. Και οι επισημάνσεις των ξένων οίκων αφορούν όλα αυτά που οι Έλληνες πολίτες βλέπουν, βιώνουν, αλλά που η ελληνική Κυβέρνηση, η Κυβέρνησή σας, προσποιείται ότι δεν τα βλέπει. Τον πληθωρισμό και τη μείωση ιδιωτικής κατανάλωσης λόγω της ακρίβειας που συνεχίζει ακάθεκτη, με τον κ. Μητσοτάκη να κάνει συνεχώς διαπιστώσεις από τη μία για την ακρίβεια και από την ανάγκη να καταπολεμηθεί, αλλά από την άλλη να κάνει συνεχώς και εσφαλμένες επιλογές στα μέτρα που υιοθετεί κατά την αντιμετώπιση. Τι δεν βλέπετε; Το μεγάλο έλλειμμα στο ισοζύγιο τρεχουσών συναλλαγών. Μείωση εξαγωγών, ελάττωση ρυθμού επενδύσεων. Ανησυχητικά σημάδια για την πορεία της οικονομίας. Το τεράστιο πρόβλημα του ιδιωτικού χρέους. Βόμβα στα θεμέλια της οικονομίας και της κοινωνίας. Και ένα αδύναμο τραπεζικό σύστημα που ολοένα και λιγότερο δανείζει την οικονομία. Και βεβαίως, την καθυστέρηση στην απονομή δικαιοσύνης. Το λέει μέχρι και η «MOODY’S». Το λένε όλοι οι διεθνείς οίκοι. Άρα καθυστέρηση στην απονομή δικαιοσύνης. Εδώ βέβαια έχουμε και μη απονομή δικαιοσύνης εκεί που σας αφορά και εκεί που μπορείτε να το επηρεάσετε αλλά και την απουσία αναγκαίων μεταρρυθμίσεων.

Κυρίες και κύριοι συνάδελφοι, η Κυβέρνηση μπορεί να θεωρεί ότι διαλέγει βολικό αντίπαλο. Δεν μπορεί, όμως, σίγουρα να αποφύγει τη σύγκρουση με την πραγματικότητα, η οποία σύντομα θα αποδειχθεί πολύ οδυνηρή για την ίδια. Σήμερα περισσότερο από ποτέ είναι εθνική ανάγκη η ανάδειξη μιας ισχυρής, αλλά και αξιόπιστης Αντιπολίτευσης που θα δώσει πραγματική ελπίδα και προοπτική σε όλες τις Ελληνίδες και σε όλους τους Έλληνες. Είναι πολιτική αναγκαιότητα η ενίσχυση της δημοκρατικής παράταξης που θα θωρακίσει τους θεσμούς και ναι, θα ενισχύσει την παραγωγική Ελλάδα. Γιατί η ίδια η χώρα χρειάζεται μια μεγάλη δημοκρατική παράταξη με προγραμματικές προτάσεις που θα αφορούν το μέλλον της χώρας, θα αφορούν τους μη προνομιούχους της πατρίδας μας, μια νέα μεγάλη κοινωνική πλειοψηφία, προοδευτική η οποία διαμορφώνεται.

Εμείς αυτούς εκπροσωπούμε, αυτούς θέλουμε να εκφράσουμε, γι’ αυτούς συνεχίζουμε να αγωνιζόμαστε εντός και εκτός Βουλής. Για μια χώρα δικαιοσύνης, για μια χώρα ισονομίας, για μια χώρα επιτέλους ίσων ευκαιριών για όλους.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Ιεράπετρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Ιωάννης Λοβέρδος από τη Νέα Δημοκρατία και μετά ο Κοινοβουλευτικός Εκπρόσωπος, κ. Χήτας.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε και κυρίως γιατί αποφασίσατε -και σωστά κάνατε, κατά τη γνώμη μου- να εναλλάσσεται ο κατάλογος των ομιλητών με τους Κοινοβουλευτικούς Εκπροσώπους. Αυτό δεν μπορεί να συνεχιστεί να γίνεται. Και ξέρετε γιατί δεν μπορεί να συνεχιστεί να γίνεται; Γιατί δεν είναι εικόνα αυτή Κοινοβουλίου. Αυτή τη στιγμή δεν είναι ούτε είκοσι Βουλευτές μέσα στην αίθουσα. Όταν οι διακόσιοι ογδόντα Βουλευτές κρίνουν ότι δεν είναι χρήσιμο να έρχονται στη Βουλή, υπάρχει πρόβλημα. Υπάρχει πρόβλημα λειτουργίας του Κοινοβουλίου. Εγώ, όπως ξέρετε, είμαι κάθε μέρα στη Βουλή και μιλάω σε όλα τα νομοσχέδια σύμφωνα με τα όσα προβλέπει ο Κανονισμός και θα συνεχίσω να το κάνω και αυτό πρέπει να το κάνουν όλοι. Αυτό είναι το χρέος μας. Η πολιτική δεν γίνεται ούτε στην εκλογική μας περιφέρεια, στην οποία εκλογική μου περιφέρεια είμαι και εγώ κάθε μέρα, ούτε στα κανάλια που και εκεί είμαι κάθε μέρα. Πρέπει να είμαστε παντού και πάνω από όλα πρέπει να είμαστε στο Κοινοβούλιο. Το Κοινοβούλιο δεν είναι πάρεργο. Είναι η ουσία και η καρδιά της δημοκρατίας.

Και τα λέω αυτά επειδή άκουσα πολλά πράγματα να λέγονται σήμερα με αφορμή όχι τόσο το νομοσχέδιο που συζητάμε, το οποίο είναι πάρα πολύ σημαντικό νομοσχέδιο στο οποίο απ’ ό,τι καταλαβαίνω δεν υπάρχει και διαφωνία. Όλοι συμφωνούμε. Ακούστηκαν διάφορες κουβέντες, ακούστηκαν διάφορες ενστάσεις. Λογικό είναι. Όταν είσαι στην Αντιπολίτευση πρέπει να λες και κάτι για να το σχολιάσεις. Ευτυχώς όμως, η πλειονότητα των κομμάτων το ψηφίζει και αυτό είναι θετικό. Γιατί δεν ξέρω, τον φίλο μου τον κ. Γραμμένο τον ενόχλησε μια φράση του κ. Κικίλια ότι είναι πατριωτικό καθήκον να το υποστηρίζει. Δεν ξέρω αν είναι πατριωτικό καθήκον να υποστηρίξει ή όχι το νομοσχέδιο. Ξέρω ότι όπως έλεγε και ο ποιητής «εθνικό είναι ό,τι είναι αληθές» και αληθές είναι ότι η προμήθεια των Καναντέρ αυτή τη στιγμή είναι πάρα πολύ σημαντική για την προστασία και τη θωράκιση της χώρας μας έναντι της κλιματικής αλλαγής και των πυρκαγιών που, δυστυχώς, είναι μια λαίλαπα που συγκλονίζει και θα συγκλονίζει την πατρίδα μας για τα χρόνια που θα έρθουν.

Είναι πάρα πολύ σημαντικό το γεγονός ότι συμφωνούμε ότι επί της ουσίας πρέπει να γίνει αυτή η προμήθεια των αεροπλάνων. Προς τη σωστή κατεύθυνση είναι. Εγώ δεν έχω να προσθέσω πάρα πολλά σε αυτά που ήδη είπανε και ο εισηγητής μας, ο κ. Φόρτωμας και ο Υφυπουργός, ο κ. Τουρνάς. Ο κ. Τουρνάς τα ξέρει καλύτερα από όλους μας και τα περιέγραψε πάρα πολύ καλά.

Θα επισημάνω μόνο δύο πράγματα, γιατί ενώ ο κ. Τουρνάς αυτά που είπε τώρα στην πρωτολογία του, τα είχε πει και στην επιτροπή -αλλά δεν θέλουμε να τα ακούσουμε- τα είχε πει και ο Πρωθυπουργός σε μια παλιότερη συζήτηση που είχε γίνει για τις πυρκαγιές, ότι τα ρωσικά αεροσκάφη -κι όχι μόνο γιατί εμπίπτουν στις κυρώσεις της Ευρωπαϊκής Ένωσης- δεν είναι χρήσιμα για την Ελλάδα. Δεν μπορούν να βοηθήσουν στην κατάσβεση των πυρκαγιών στην Ελλάδα.

Το είχε πει ο Πρωθυπουργός από αυτό εδώ το Βήμα. Το έχει πει ο αρμόδιος Υπουργός και ο αρμόδιος Υφυπουργός από αυτό εδώ το Βήμα. Παρ’ όλα αυτά, όμως, λένε γιατί δεν παίρνουμε τα ρωσικά.

Ακούσαμε και το άλλο, «γιατί δεν έχουμε αεροπλάνο», λέει, «για τη νύχτα». Το έχει πει και ο Πρωθυπουργός και ο Υπουργός και ο Υφυπουργός πάλι, γιατί δεν παίρνουμε αεροπλάνα για τη νύχτα, το οποία δεν υπάρχουν. Εντάξει, κατανοητό να είμαστε στην Αντιπολίτευση, αλλά μερικές φορές όταν είσαι στην Αντιπολίτευση να ακούς. Να αντιπολιτεύεσαι αλλά με επιχειρήματα, όχι να λες ό,τι σου κατέβει στο κεφάλι. Γιατί αυτό είναι το πατριωτικό μας καθήκον, να ασκούμε αντιπολίτευση και είναι χρήσιμη η αντιπολίτευση, φτάνει να έχει ουσία, φτάνει να έχει αποτέλεσμα.

Γιατί χτες -και δεν σας κρύβω ότι ενοχλήθηκα πάρα πολύ- που έγινε συζήτηση για το πόρισμα της εξεταστικής επιτροπής, ακούστηκαν πολλά, υπερβολές, διάφορα, το ένα, το άλλο. Εγώ δεν θα μπω στην ουσία της συζήτησης. Θα πω μόνο μία φράση που ειπώθηκε από μέλη του ελληνικού Κοινοβουλίου και ειπώθηκε και από επικεφαλής Κοινοβουλευτικής Ομάδας.

Κατηγορήθηκαν συλλήβδην οι Βουλευτές της Νέας Δημοκρατίας, μεταξύ των οποίων και εγώ, ως δολοφόνοι, ότι σκοτώσαμε πενήντα επτά παιδιά στα Τέμπη. Άλλο πράγμα η αντιπολίτευση, άλλο πράγμα αυτή η υπερβολή η οποία είναι καταισχύνη για το πολιτικό μας σύστημα, για τη δημοκρατία και για το κράτος δικαίου. Ο Κώστας Καραμανλής, ο Κυριάκος Μητσοτάκης, ο Τριαντόπουλος, ο Αγοραστός, εγώ, ο Φόρτωμας, ο Τουρνάς, ο Κτιστάκης, δεν είμαστε δολοφόνοι και δεν το δέχομαι να με αποκαλεί κανείς δολοφόνο.

Ας σταματήσει πια αυτή η σκύλευση εις βάρος των νεκρών μετά από την τρομερή τραγωδία, που πραγματικά έχει συγκλονίσει ολόκληρη τη χώρα. Ας σταματήσει! Υπάρχει κράτος δικαίου και η δικαιοσύνη αποφασίζει στην Ελλάδα, αλλά όχι με αυτόν τον τρόπο που το κάνουν κάποιοι, που προσπαθούν να αποκομίσουν με τυμβωρυχία στη μνήμη των νεκρών, αυτών των αθώων θυμάτων αυτής της τραγωδίας, βραχυπρόθεσμα πολιτικά οφέλη.

Χτες το βράδυ ήμουν σε μια εκδήλωση που έγινε στην παλιά Βουλή και εκείνη τη στιγμή, όταν βρισκόμουν στην παλιά Βουλή, σκέφτηκα ότι πριν από εκατό περίπου χρόνια, σε εκείνη την Αίθουσα είχε γίνει η δίκη των έξι. Επειδή τότε μετά τη Μικρασιατική Καταστροφή -τη μεγαλύτερη τραγωδία που έχει ποτέ υπάρξει στην χώρα μας, στο σύγχρονο ελληνικό κράτος- έπρεπε να ρίξουμε αίμα στον κόσμο, να στήσουμε κρεμάλες στην Πλατεία Συντάγματος και εκτελέστηκαν έξι άνθρωποι που δεν έφταιγαν σε τίποτα και αποδείχτηκε στην πορεία. Και αυτή η δίκη, η ντροπή για την Ελλάδα, συνεχίστηκε επί δεκαετίες και είχε ακόμα το βάρος της και προκαλούσε διχασμό στην Ελλάδα.

Αυτό τον διχασμό εγώ δεν το δέχομαι. Δεν θέλω διχασμό. Εγώ θεωρώ ότι όλα τα κόμματα εδώ μέσα είμαστε πατριωτικά, επειδή αναφέρθηκε και σε αυτό η κ. Λιακούλη και είπε για το πατριωτικό ΠΑΣΟΚ. Δεν είναι μόνο το ΠΑΣΟΚ πατριωτικό κόμμα. Και ο ΣΥΡΙΖΑ πατριωτικό κόμμα είναι και η Ελληνική Λύση πατριωτικό κόμμα είναι και φυσικά η Νέα Δημοκρατία. Όλα τα κόμματα είναι πατριωτικά.

Αντιμετωπίζουμε διαφορετικά το εθνικό συμφέρον, ναι. Έχουμε διαφορετικές αντιλήψεις, ναι. Αυτό θεμιτό είναι, αλλά δεν είναι κανείς προδότης και κανείς δεν είναι πιο πατριώτης από τον άλλον. Ας σταματήσει αυτή η ιστορία σκύλευσης τραγωδιών, προκειμένου να κερδίσουμε βραχυπρόθεσμα κομματικά οφέλη. Αυτό είναι εις βάρος και του δημοκρατικού συστήματος και του κράτους δικαίου και αυτό, εγώ προσωπικά, δεν πρόκειται ποτέ να το δεχθώ.

Να είστε καλά, σας ευχαριστώ. Καλό σας απόγευμα!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λοβέρδο.

Τον λόγο θα δώσω τώρα στον Κοινοβουλευτικό Εκπρόσωπο της Ελληνικής Λύσης, στον κ. Χήτα. Μετά είναι ο κ. Σταμάτης, ο κ. Μπουκώρος και ο κ. Στύλιος, η τριάδα.

Ορίστε, κύριε Χήτα, έχετε τον λόγο. Ξέρετε και εσείς, έχετε τον μισό χρόνο.

**ΚΩΝΣΤΑΝΤΙΝΟΣ ΧΗΤΑΣ:** Ναι, ναι.

Σωστά το είπατε. Μιλάμε για τη μεγαλύτερη τραγωδία και για το μεγαλύτερο έγκλημα του κράτους, της πολιτείας, απέναντι σε αθώους ανθρώπους.

Κύριε Υπουργέ, εδώ δεν λέμε «α, κάποιος μου είπε κάτι και το μεταφέρω στη Βουλή». Και ούτε θα μείνω στο ότι ο Πρόεδρος ο δικός μας προέβη σήμερα σε μία αποκάλυψη-βόμβα και έθεσε κάποια ερωτήματα. Δεν είναι θέμα πρωτιάς -ποιος το είπε πρώτος, που είναι και αυτό γιατί ασχολούμεθα πραγματικά με το θέμα αυτό- αλλά είναι δυνατόν να λέτε επειδή το έγραψαν οι φυλλάδες; Το είπατε πριν από λίγο. Δηλαδή, για ένα τόσο σοβαρό θέμα, οι εφημερίδες τώρα έγιναν φυλλάδες; Ή «το έγραψε μία φυλλάδα»;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Δεν σας αφορούσε αυτό.

**ΚΩΝΣΤΑΝΤΙΝΟΣ ΧΗΤΑΣ:** Δεν με αφορούσε αυτό. Άρα τότε έχω πρόβλημα αντίληψης εγώ. Ωραία!

Σε άλλα και άλλα η Κυβέρνηση, τα non paper φεύγουν αστραπή, τα μηνύματα έρχονται αστραπή και απαντάτε σε οτιδήποτε σημαντικό τίθεται μέσα στην Εθνική Αντιπροσωπεία εδώ και δύο δυόμισι ώρες.

Εδώ και δύο-δυόμισι ώρες, η Ελληνική Λύση, διά του Προέδρου της Κυριάκου Βελόπουλου έθεσε κάποια ερωτήματα σε εσάς, που εάν ισχύουν αυτά, αλλάζει τελείως το τοπίο στην υπόθεση του εγκλήματος των Τεμπών. Δεν έχει απαντήσει κανείς και τι μας λέτε; Αν ισχύουν αυτά, η δικαιοσύνη ξέρει τι θα κάνει.

Μισό λεπτό. Εμείς ρωτάμε: Ισχύουν, ναι ή όχι; Έχουμε καταγγελίες συγγενών των θυμάτων. Δεν αγγελοκρουστήκαμε ούτε κάποιο όνειρο είδαμε. Υπάρχουν καταγγελίες συγγενών των θυμάτων -και αφορά τη διερεύνηση του εθνικού εγκλήματος- για το μπάζωμα του χώρου, για το φορτίο της εμπορικής αμαξοστοιχίας, για τα βαγόνια κι όλα αυτά και τώρα είναι ένα καινούργιο θέμα.

Εμείς ρωτάμε: Κύριε Υπουργέ, Κυβέρνηση της Νέας Δημοκρατίας, είναι αλήθεια ότι ιδιωτικά φορτηγά της εταιρείας «ΑΜΜΟΡΥΧΕΙΑ ΠΑΝΔΡΕΜΕΝΟΣ» μετέφεραν τριακόσιους τόνους χώμα από το σημείο του δυστυχήματος σε ιδιωτικό χώρο που μισθώνει η εταιρεία; Εδώ η Κυβέρνηση οφείλει να απαντήσει και όχι να στέλνει την μπάλα εκτός γηπέδου.

Ερώτηση: Αυτό σημαίνει ότι εκτός από τη θέση Κουλούρι, υπάρχει και δεύτερο σημείο που βρίσκεται υλικό που το απέσπασαν από εκείνο το σημείο, το οποίο μέχρι σήμερα δεν έχει εξεταστεί από ειδικούς εμπειρογνώμονες;

Καταλαβαίνετε τι λέμε τώρα; Τινάζεται όλη η υπόθεση στον αέρα. Είναι ό,τι πιο σημαντικό έχει ακουστεί για αυτό το έγκλημα των Τεμπών και δεν απαντάει κανείς. Πετάτε την μπάλα στην εξέδρα. Αυτά θα τα δει -το έγραψε μια φυλλάδα- η δικαιοσύνη κ.λπ.. Τι είναι αυτά; Άρα ισχύει και το κρατούσατε κρυφό. Αν δεν ισχύει, να βγείτε επίσημα και να πείτε «το διαψεύδουμε εμείς αυτό» και θα δούμε τι πορεία θα πάρει το θέμα. Θα πάρει την πορεία του το θέμα.

Δεύτερη ερώτηση. Ένας κ. Παπαγεωργίου -συγκεκριμένα πράγματα, όχι μία φυλλάδα, κάτι μας είπαν και μου είπαν και εμένα- έδινε οδηγίες στον κ. Πανδρεμένο της εταιρείας για το πού θα πάνε τα συντρίμμια, ναι ή όχι; Είναι η ερώτηση του άλλου εκατομμυρίου. Η πρώτη ήταν του ενός εκατομμυρίου, η άλλη του δεύτερου εκατομμυρίου. Είναι στο γραφείο του Υπουργού Τριαντόπουλου ο κ. Παπαγεωργίου, ναι ή όχι; Συγκεκριμένα ερωτήματα για ένα τόσο πολύ σημαντικό θέμα, όπως είναι το έγκλημα των Τεμπών. Σε αυτά πρέπει να μας απαντήσετε και όχι να αποκαλείτε «φυλλάδες» ή κάποιοι που αναπαράγουν θέματα» κ.λπ..

Έχουν περάσει δύο ώρες από τότε, πρέπει η Κυβέρνηση να απαντήσει. Πρέπει ο Πρωθυπουργός να απαντήσει. Διά αντιπροσώπων, διά του Υπουργού, διά του Κυβερνητικού Εκπροσώπου, ο ίδιος; Δεν ξέρω πώς. Πρέπει αυτά να απαντηθούν, να πάει στη δικαιοσύνη. Άρα, αν πάει στη δικαιοσύνη, ισχύουν αυτά όλα. Άρα, αν ισχύουν όλα αυτά, ο Θεός να βάλει το χέρι του.

Και είναι δυνατόν -το είπα και πριν- να απαντάει ο Πρωθυπουργός; Γιατί τι λέτε; Λέτε ότι ο Πρωθυπουργός έχει απαντήσει σε αυτό. Πού; Ήρθε στη Βουλή να απαντήσει; Πού; Από το «ΣΚΑΪ»; Από τη συνέντευξη που έδωσε; Εδώ απαντάνε οι Πρωθυπουργοί, στη Βουλή των Ελλήνων. Εδώ, στη Βουλή των Ελλήνων απαντάνε οι Πρωθυπουργοί. Δεν απαντάνε στα φιλόξενα στούντιο τηλεοπτικών εκπομπών. Εδώ απαντά ο Πρωθυπουργός της χώρας. Και το επιχείρημα ότι δεν είχε δώσει το παρών σε καμμία άλλη εξεταστική επιτροπή στερείται σοβαρότητας, γιατί καμμία άλλη εξεταστική επιτροπή δεν είχε φόντο πενήντα επτά νεκρούς. Μη συγκρίνουμε ανόμοια πράγματα. Τελεία και παύλα.

Και θα έχει και άλλη ουρά το θέμα αυτό, γιατί έρχονται εκλογές. Στις 9 του Ιούνη έρχονται εκλογές και πάτε πάλι να προχωρήσετε σε νοθεία. Το είχαμε πει από την πρώτη μέρα που ψηφιζόταν το νομοσχέδιο για την επιστολική ψήφο. Ναι, ναι μην κουνάτε το χεράκι. Από το Υπουργείο Εσωτερικών έφυγαν χιλιάδες ονόματα και e-mails και προσωπικά στοιχεία σε γραφεία Ευρωβουλευτών. Το καταλάβατε; Από το Υπουργείο Εσωτερικών. Και εδώ έχει γίνει κατάσχεση υπολογιστών. Η υπόθεση, λοιπόν, με τη διαρροή των e-mails είναι σε εξέλιξη. Υπάρχει έρευνα από την εισαγγελία, από την Αρχή Προστασίας Προσωπικών Δεδομένων. Και γίνεται λόγος -εσείς που κουνάτε τα χεράκια σας- για κατάσχεση υπολογιστών από τη Γενική Γραμματεία Αυτοδιοίκησης Διεύθυνση Εκλογών. Έφυγαν τα στοιχεία αυτά. Έτσι πάτε να κάνετε εκλογές; Εκτός και αν βγείτε να πείτε ότι δεν έφυγαν τα στοιχεία αυτά.

Και την ίδια ώρα, λίγο πριν, σε μια άλλη αίθουσα της Βουλής συζητείται το νομοσχέδιο για την κυβερνοασφάλεια και τα προσωπικά δεδομένα των Ελλήνων πολιτών. Καλά τώρα, κύριε Παπαστεργίου, πρέπει να έχετε κακό χιούμορ. Έρχεστε να νομοθετήσετε κυβερνοασφάλεια και προστασία των Ελλήνων καταναλωτών και χρηστών του διαδικτύου, όταν η ίδια η Κυβέρνηση αυτή, η οποία θα εγγυηθεί την ασφάλεια των προσωπικών δεδομένων, την κυβερνοασφάλεια, όταν η ίδια η κυβέρνηση έχει απλώσει στη μπουγάδα όλα τα στοιχεία τα προσωπικά των Ελλήνων πολιτών; Με τι ειδικό βάρος θα νομοθετήσετε; Πώς να μας πείσετε να υπερψηφίσουμε το νομοσχέδιο για την κυβερνοασφάλεια; Πείτε μας λίγο εσείς.

Το νομοσχέδιο αυτό -και το έχουμε αποδείξει από το 2019- όπως οποιοδήποτε πρόγραμμα, εξοπλιστικά είτε τα Ραφάλ είτε τις Μπελαρά η Ελληνική Λύση εννοείται ότι υπερψήφιζε τα νομοσχέδια αυτά. Ας είχαμε διαφορές στη διαπραγμάτευση, στην τιμή, σε οτιδήποτε άλλο, σε επιμέρους θέματα μείζονος ή ήσσονος σημασίας, αλλά το υπερψηφίσαμε. Έτσι κάνουμε και σήμερα. Εννοείται ότι θα υπερψηφίσουμε ένα νομοσχέδιο, το οποίο μπορεί να συμβάλει, να προσφέρει να ενισχύσουμε το στόλο μας για την πυρασφάλεια, την πυρόσβεση και όλα αυτά. Εννοείται ότι θα το κάνουμε και ας έχουμε διαφωνίες και με το άρθρο 2, για παράδειγμα που μιλάει, κύριε Υπουργέ, για μια μυστικότητα στις διαπραγματεύσεις. Θα θέλαμε να ξέρουμε κάποια παραπάνω πράγματα στο άρθρο 2, γιατί κάνει λόγο για μυστικότητα. Εν πάση περιπτώσει, όμως, δεν είναι ικανό να μας αποτρέψει να μην ψηφίσουμε ένα τέτοιο νομοσχέδιο -επαναλαμβάνω- που είναι προίκα για την Ελλάδα και για τους Έλληνες.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Σταμάτης Γεώργιος από τη Νέα Δημοκρατία.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, θα ήθελα να ξεκινήσω με τη θεματική που σήμερα καλούμαστε να μιλήσουμε. Επειδή, όμως, άκουσα κάποια πράγματα και από τον Κοινοβουλευτικό Εκπρόσωπο της Ελληνικής Λύσης, κύριε Πρόεδρε, όποιος έχει στοιχεία ότι κάτι κρύβεται πίσω από την τραγωδία των Τεμπών, να πάει στον εισαγγελέα και όχι να δηλητηριάζει την ελληνική κοινωνία.

Το 2012, όταν πτώχευσε η χώρα, παρακολουθούσα χωρίς να συμμετέχω στα πολιτικά δρώμενα τις συζητήσεις που γινόντουσαν. Αν μεταφέρουμε τον χρόνο πίσω ή τον χρόνο μπροστά και βγάλουμε τα Τέμπη ή τη χρεοκοπία της χώρας, τι γίνεται; Πάλι δηλητήριο, πάλι δηλητήριο, πάλι δηλητήριο! Που και τα Τέμπη προφανώς ήταν μια χρεοκοπία της χώρας.

Πείτε εδώ πέρα, όμως, ότι η Ευρωπαϊκή Ένωση το 1995 - 1996 έσπασε τον ΟΣΕ σε τέσσερα κομμάτια. Γιατί δεν το λέτε; Δεν τον έσπασε η κυβέρνηση της Νέας Δημοκρατίας. Και ως Γενικός Γραμματέας την ημέρα που έγινε αυτό που έγινε στα Τέμπη πήγαμε εκεί να βοηθήσουμε ο καθένας με βάση την αρμοδιότητά του. Δεν πήγαμε να καλύψουμε τίποτα. Και σταματήστε να δηλητηριάζετε τις ψυχές των συγγενών.

Δεν κρύβεται τίποτα, κυρίες και κύριοι. Υπάρχει η ελληνική δικαιοσύνη. Και μας κατηγορεί ο ΣΥΡΙΖΑ ότι εμείς υποθάλπουμε. Ο ΣΥΡΙΖΑ δεν μπορεί να μιλάει. Πέντε χρόνια η Χρυσή Αυγή περίμενε να δικαστεί. Και τι κάνατε; Τίποτα. Δεν κάνατε τίποτα.

Και αυτή τη στιγμή εν όψει των ευρωεκλογών, γιατί μόνο για αυτό γίνεται, προσπαθείτε να δηλητηριάσετε την πολιτική ζωή, προσπαθείτε να κερδίσετε οφέλη πολιτικά. Γιατί; Γιατί επί της ουσίας δεν έχετε πολιτική πρόταση απέναντι στην κυβέρνηση. Αναφέρθηκε ο κ. Κατρίνης ότι το ΠΑΣΟΚ είναι το κόμμα της κοινωνικής δικαιοσύνης και όλα αυτά. Η πρώτη κυβέρνηση που έκανε σχέδιο για τα άτομα με αναπηρία στη χώρα ήταν η Κυβέρνηση του Κυριάκου Μητσοτάκη. Η πρώτη κυβέρνηση που έκανε σχέδιο για τους αστέγους ήταν η Κυβέρνηση του Κυριάκου Μητσοτάκη. Η πρώτη κυβέρνηση που έκανε σχέδιο για τους Ρομά ήταν η Κυβέρνηση του Κυριάκου Μητσοτάκη. Η πρώτη κυβέρνηση, η οποία σχεδιάζει πολιτική προστασία είναι η Κυβέρνηση του Κυριάκου Μητσοτάκη και είναι τιμή -δεν θα μιλήσω για τον Υπουργό- που προΐσταται ένας πρώην πιλότος υψηλόβαθμος. Και πρέπει να στηρίζουμε αυτές τις προσπάθειες.

Νομίζω ότι όλο αυτό που προσπαθεί να γίνει αυτές τις μέρες, αυτά που ελέχθησαν χθες, είμαστε δολοφόνοι και εγκληματίες; Αυτό έρχεστε να μας πείτε, εσείς που στήσατε ένα σόου στο Μάτι; Αλλά και πάλι τι θα κάνουμε; Θα λέμε: Εμείς, εσείς, εσείς τότε, εμείς τότε;

Εμείς, λοιπόν, κυρίες και κύριοι συνάδελφοι, δεν προτιθέμεθα να σας παρακολουθήσουμε σε αυτό. Υπάρχουν προβλήματα της κοινωνίας, τα γνωρίζουμε. Κάποια τα έχουμε λύσει, κάποια, όντως, προσπαθούμε να βρούμε λύσεις. Ελάτε σε αυτό και στο τέλος της ημέρας οι Έλληνες πολίτες θα αποφασίσουν, αφού όλοι είμαστε εδώ για την ευημερία των Ελλήνων πολιτών. Και νομίζω ότι σε αυτό το σημείο δεν πρέπει να υπάρχει διαφωνία.

Όποιος έχει στοιχεία ότι κάποιος κρύβει κάτι, πάει στον εισαγγελέα, αλλιώς ας έρθει στο Βήμα εδώ και να ονοματίσει τους ανακριτές, τους εισαγγελείς ότι είναι χειραγωγούμενοι από την Κυβέρνηση. Να πει τα ονόματά τους ότι είναι χειραγωγούμενοι και ότι υποθάλπουν τις έρευνες για τα Τέμπη. Ξεχνάτε και κάτι άλλο. Η δίκη θα γίνει ή τον Σεπτέμβρη ή τον Ιούνιο. Αυτό σημαίνει και απονομή δικαιοσύνης και όχι να περιμένουμε να βρούμε αίθουσες, να το συζητήσουμε, να το ξανασυζητήσουμε, αυτό να πλανάται και στο τέλος να μην υπάρχει δικαιοσύνη.

Υπήρχε χθες μια σύσταση για το πόσο η Ελλάδα έχει εναρμονιστεί σε διάφορα πράγματα, τα οποία είχε θέσει το Συμβούλιο της Ευρώπης από το 2015. Ξέρετε, όμως, ποια είναι η διαφορά μας; Όταν εμείς πηγαίνουμε στο εξωτερικό μιλάμε για την Ελλάδα. Εσείς πηγαίνετε στο εξωτερικό και έχετε κάνει μια εργολαβία, ο Μητσοτάκης, ο Πρωθυπουργός, η Νέα Δημοκρατία και προφανώς έχετε βρει άλλους συμπαραστάτες. Σας αναγνωρίζω ότι κάνετε πολύ καλό lobbying, δεν το αμφισβητώ αυτό. Ποιο είναι το αποτέλεσμα, όμως;

Το αποτέλεσμα είναι να κατηγορείτε τη χώρα. Γιατί; Για να πάρετε 2%; Εγώ σας λέω ότι θα πάρετε 2%. Μπορεί να το πάρετε κι αλλιώς, δεν χρειάζεται, όμως, να σκυλεύετε πάνω σε μια εθνική τραγωδία που συνέβη. Και αυτό που λένε και οι γονείς είναι πώς θα φτιάξουμε την επόμενη μέρα και πώς αυτό το «Ποτέ ξανά», θα γίνει πράξη. Τότε μόνο θα έρθει η δικαίωση αυτών των ανθρώπων που αδίκως, αδίκως χαθήκανε.

Ο ανθρώπινος παράγοντας, όμως, δεν παίζει ρόλο; Δεν θέλω να πω περισσότερα, γιατί η έρευνα είναι σε εξέλιξη και προφανώς έχουν χαθεί κάποιοι άνθρωποι, οι οποίοι μπορεί να έχουν ευθύνη. Εδώ, όμως, νομίζω ότι στήνεται ένα νέο αντιμνημονιακό μένος ενάντια της Κυβέρνησης σε κάτι το οποίο όλοι θα πρέπει με τις προτάσεις μας, με την παρρησία μας, να βοηθήσουμε η επόμενη μέρα τη χώρα μας να τη βρει καλύτερη και οι σιδηρόδρομοι να είναι πραγματικά ασφαλείς, να είναι πραγματικά αυτό το λαϊκό μέσο που όλοι αγαπήσαμε και ταξιδέψαμε και όχι να είναι αυτό που προσπαθείτε να κάνετε, μια δυσφήμηση της χώρας και μία παράλογη επιθετικότητα ως προς την Κυβέρνηση.

Ελάτε με προτάσεις, ελάτε με λύσεις, ελάτε να φτιάξουμε αυτή τη χώρα λίγο καλύτερη.

Και νομίζω ότι αυτή η κίνηση της Κυβέρνησης, που χαιρετίζω τα κόμματα που θα την ψηφίσουν, δείχνει ότι αυτή η Κυβέρνηση και μαθαίνει από τα λάθη της, αλλά και προσπαθεί να προασπίσει και το φυσικό περιβάλλον και τις ζωές των ανθρώπων. Και αυτή η σύμβαση έρχεται έτσι ώστε η χώρα μας να είναι η πρώτη η οποία θα προμηθευτεί από άλλες χώρες αυτά τα αεροσκάφη.

Γι’ αυτό αξίζουν εύσημα προφανώς και στον Πρωθυπουργό και στην πολιτική ηγεσία του Υπουργείου. Διότι αυτό που μετράει και αυτό που δεν πρέπει να ξεχνάμε είναι ότι όταν καίγεται ή όταν καταστρέφεται ή όταν χάνεται ένας άνθρωπος, χάνει η χώρα μας, δεν χάνει ούτε το ΠΑΣΟΚ ούτε τη Νέα Δημοκρατία ούτε ο ΣΥΡΙΖΑ ούτε η Ελληνική Λύση.

Από κει και πέρα, επιτρέψτε μου να κλείσω με δύο παρατηρήσεις για τη σημερινή μέρα, κύριε Πρόεδρε. Σήμερα είναι η μέρα ενάντια στη μισαλλοδοξία και στον ρατσισμό. Και αυτή η Κυβέρνηση έχει βάλει πολύ σωστές βάσεις, ώστε σε αυτή τη χώρα ο οποιοσδήποτε, με βάση τη διαφορετικότητά του, να μπορεί να υπάρχει σε αυτή τη χώρα και να πιστεύει και να λέει αυτό που είναι.

Επίσης, σήμερα είναι η παγκόσμια ημέρα των ατόμων με σύνδρομο Down και είναι μόνο η Νέα Δημοκρατία που έχει κάνει συγκεκριμένο πρόγραμμα και οσονούπω ελπίζουμε να το φέρει και το αρμόδιο Υπουργείο που θα θεσπίσει και την υποστηριζόμενη εργασία, άρα τα άτομα με νοητική αναπηρία και σύνδρομο Down δεν θα δουλεύουν σε κλειστό μοντέλο, θα δουλεύουν με απασχόληση όπως οι υπόλοιποι εργαζόμενοι. Αυτό σημαίνει συμπερίληψη, αυτό είναι η κοινωνική δικαιοσύνη και αυτό είναι η αλλαγή που εμείς θέλουμε να επιφέρουμε στη χώρα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Χρήστος Μπουκώρος από τη Νέα Δημοκρατία. Μετά είναι ο κ. Στύλιος, η κ. Αντωνίου, ο κ. Κουλκουδίνας.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα προσπαθήσω να μην παρασυρθώ από την επικαιρότητα. Μια μόνο επισήμανση όμως. Θα ήθελα να προτείνω, όπως ορίζει και το πλαίσιο των καθηκόντων μας βάσει του όρκου μας και βάσει της διάκρισης των εξουσιών, να αφήσουμε απερίσπαστη τη δικαιοσύνη σε αυτή τη χώρα να κάνει τη δουλειά της.

Οι έμμεσες ή άμεσες προσπάθειες χειραγώγησης της δικαιοσύνης δεν ενισχύουν τη δημοκρατία μας. Και είναι πολλές οι πολύκροτες υποθέσεις την τελευταία δεκαετία που μας απασχόλησαν. Δεν είδα τον ίδιο θόρυβο για το γεγονός ότι μόλις πρόσφατα αποδείχτηκε ότι για την υπόθεση της Μάνδρας, εκεί όπου είκοσι έξι συνάνθρωποί μας έχασαν τη ζωή τους, η αναίρεση του εισαγγελέως είχε ασκηθεί εκπρόθεσμα. Σκεφτείτε αυτό να αφορούσε εμπλοκή κυβερνητικών στελεχών.

Δεν είδα την ίδια ευαισθησία επί των ημερών της κυβέρνησης ΣΥΡΙΖΑ όταν επί τέσσερα χρόνια γίνονταν έρευνες, υποτίθεται, για να βρεθεί μια αίθουσα κατάλληλη, προκειμένου να εκδικαστεί η άλλη πολύκροτη υπόθεση της Χρυσής Αυγής.

Δεν είδα καμμία ιδιαίτερη ευαισθησία να εκφράζεται για το γεγονός ότι οι υποθέσεις για το Μάτι ακόμα εκδικάζονται. Και εδώ έχουμε μια περίπτωση, μια τραγωδία που πλήγωσε την Ελλάδα, που, όμως, η δικαιοσύνη προχωράει με γοργούς ρυθμούς και σύντομα θα έχουμε δίκη.

Ας αφήσουμε, λοιπόν, τη δικαιοσύνη απερίσπαστη και θα βγάλει αποτελέσματα. Δεν σταματά η δικαιοσύνη μπροστά σε κανένα φυσικό ή πολιτικό πρόσωπο. Ας δείξουμε την εμπιστοσύνη που είμαστε υποχρεωμένοι να δείχνουμε στους θεσμούς της πολιτείας. Αυτό επισημαίνω. Μόνο αν η φωνή της λογικής επικρατήσει και αν οι λογικές επιλογές κυριαρχήσουν, όλα θα έρθουν στο φως. Ουδέν κρυπτόν!

Να έρθω τώρα στο νομοσχέδιο και να πω ότι αυτή η επικύρωση από τη Βουλή των Ελλήνων του προσχεδίου σύμβασης για την προμήθεια επτά πυροσβεστικών αεροσκαφών είναι πάρα πολύ σημαντική εξέλιξη. Σημειώνω μόνο, κυρίες και κύριοι συνάδελφοι, ότι ο στόλος των αεροσκαφών μας είναι γερασμένος πια. Η ηλικία τους ξεκινάει από τα τριάντα πέντε και φτάνει στα πενήντα έτη. Κι έρχεται σήμερα εδώ στο ευρωπαϊκό πλαίσιο βεβαίως η Κυβέρνηση να εκμεταλλευτεί τη χρηματοδότηση και να προμηθευτεί επτά νέα αεροσκάφη.

Αυτό, κατ’ αρχάς, θα μου επιτρέψετε να πω ότι είναι ένας φόρος τιμής της ελληνικής πολιτείας στους δεκαεπτά πιλότους που έχουν θυσιαστεί όλα αυτά τα χρόνια, παλεύοντας από αέρος με τις φλόγες που κατέστρεφαν τα δάση της χώρας. Δεκαεπτά νέα παιδιά, χειριστές πιλότοι της Πολεμικής Αεροπορίας, αυτές τις τελευταίες δεκαετίες έχουν θυσιαστεί, δίνοντας άνιση μάχη και πολλές φορές αναγκασμένοι να πιλοτάρουν αεροσκάφη με συγκεκριμένες τεχνικές και επιχειρησιακές δυνατότητες.

Είναι λοιπόν, κύριε Υπουργέ και κύριε Υφυπουργέ, αυτό το έργο που σήμερα ψηφίζουμε και το οποίο θα είναι στην ατζέντα του Πρωθυπουργού στο ταξίδι του στον Καναδά τις επόμενες μέρες ένας φόρος τιμής σε αυτά τα παλικάρια, σε αυτά τα Ελληνόπουλα που έπεσαν, και οι συνάδελφοί τους συνεχίζουν τον πόλεμο κατά των πυρκαγιών. Διότι στο πλαίσιο της κλιματικής κρίσης και στο πλαίσιο της θέσεως της Ελλάδος στη Μεσόγειο και στη Νότια Ευρώπη, ας μην τρέφουμε αυταπάτες ότι οι πυρκαγιές και οι γιγάντιες πυρκαγιές θα σταματήσουν και θα εξαφανιστούν. Χρειαζόμαστε, λοιπόν, τα μέσα, χρειαζόμαστε τα νέα αεροσκάφη.

Και δεν βλέπω κανέναν λόγο για καμμιά πολιτική δύναμη να μην ψηφίσει το σημερινό νομοσχέδιο για την προμήθεια επτά νέων πυροσβεστικών αεροσκαφών που θα ενισχύσουν την ασφάλεια, την προστασία του πολίτη, την προστασία της ανθρώπινης ζωής και την προστασία της περιουσίας των Ελλήνων πολιτών σε όλο και δυσχερέστερες κλιματολογικές συνθήκες. Αυτό δείχνει ότι υπάρχει ένας προγραμματισμός.

Ως Πρόεδρος της Επιτροπής Παραγωγής και Εμπορίου, η μόνη κριτική που άκουσα ήταν: «Μα, θα παραδοθεί το πρώτο αεροσκάφος το 2027 και θα ολοκληρωθεί η παραγγελία το 2030». Ναι, όμως αν τώρα δεν αρχίσουμε την υλοποίηση, ποτέ δεν θα προμηθευτούμε νέα πυροσβεστικά αεροσκάφη, διότι αυτά δεν είναι ετοιμοπαράδοτα, όπως όλοι γνωρίζουμε. Αυτές οι παραγγελίες στις γραμμές παραγωγής που κατασκευάζουν τα καλύτερα πυροσβεστικά αεροσκάφη στον κόσμο λειτουργούν έτσι, κατά παραγγελία. Και η Ελλάδα είναι από τις πρώτες ευρωπαϊκές χώρες που θα προμηθευτεί τέτοια πυροσβεστικά αεροσκάφη.

Αλλά η θωράκιση της χώρας επί των ημερών της σημερινής Κυβέρνησης δεν είναι μόνο τα πυροσβεστικά αεροσκάφη. Η προμήθεια των αεροσκαφών Ραφάλ, η προμήθεια των φρεγατών Μπελαρά, με διακρατικές συμφωνίες, χωρίς μεσάζοντες, η αναβάθμιση των αεροσκαφών F-16 και η υπόσχεση για παραγγελία αεροσκαφών F-35, των πιο σύγχρονων στον κόσμο, δείχνει την πρόθεση της σημερινής Κυβέρνησης και του Πρωθυπουργού Κυριάκου Μητσοτάκη και των εκατόν πενήντα οκτώ Βουλευτών της Νέας Δημοκρατίας να κάνουν έναν μακροπρόθεσμο προγραμματισμό, ώστε η χώρα να είναι θωρακισμένη σε δύο κρίσιμους τομείς στην εθνική άμυνα, διότι δεν ζούμε και στην καλύτερη γειτονιά του κόσμου, και στην πολιτική προστασία, στην προστασία των πολιτών.

Θα εξαφανιστούν, θα πάψουν οι τραγωδίες με αυτές τις προμήθειες; Όχι, αλλά αποκτούμε τα μέσα ούτως ώστε να περιορίσουμε τις οδυνηρές συνέπειες από τέτοιου είδους φυσικές καταστροφές.

Γι’ αυτό με ιδιαίτερη υπερηφάνεια ψηφίζω το σημερινό νομοσχέδιο και νομίζω ότι δεν έχει λόγο κανένα κόμμα να μην ψηφίσει αυτό το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Μία ανακοίνωση, πριν δώσουμε τον λόγο στον επόμενο συνάδελφο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και πέντε εκπαιδευτικοί συνοδοί τους από το Γυμνάσιο Πρίνου Τρικάλων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Γεώργιος Στύλιος από τη Νέα Δημοκρατία.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):**Κύριε Πρόεδρε, θα ήθελα να καταθέσω κάποιες νομοτεχνικές βελτιώσεις.

**ΠΡΟΕΔΡΕΥΩΝ (Γεώργιος Λαμπρούλης):** Ναι, κύριε Υπουργέ.

Κύριε Στύλιο, μισό λεπτό.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε συνάδελφε, ζητώ συγγνώμη. Θα πάρω τον λόγο μόνο για τριάντα δευτερόλεπτα.

Θα καταθέσω μερικές νομοτεχνικές βελτιώσεις που έχουν να κάνουν με τις παραπομπές και κάποια λεκτικά - ορθογραφικά και με τη δυνατότητα την εν λόγω σύμβαση να την υπογράφει και ο Αναπληρωτής Υπουργός Εθνικής Οικονομίας.

Ευχαριστώ πολύ.

(Στο σημείο αυτό ο Υπουργός Κλιματικής Κρίσης και Πολιτικής Προστασίας κ. Βασίλειος Κικίλιας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 201)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Να διανεμηθεί στις Κοινοβουλευτικές Ομάδες.

Κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, στο σημερινό νομοσχέδιο συζητάμε την αγορά νέων αεροσκαφών Καναντέρ. Καλούμαστε να επικυρώσουμε κάτι που προσπαθούμε να πετύχουμε εδώ και δεκαετίες. Η χώρα μας θα προμηθευτεί συνολικά επτά αεροσκάφη, πέντε από το Ταμείο Ανάκαμψης και εθνικούς πόρους, δύο με χρήματα που εξασφαλίσαμε από τον ευρωπαϊκό μηχανισμό RESCEU.

Προχωράμε σε ένα αποφασιστικό βήμα για την αναβάθμιση του Εθνικού Μηχανισμού Πολιτικής Προστασίας. Με απλά λόγια, έχουμε μπροστά μας ένα νομοσχέδιο πάνω απ’ όλα πατριωτικό. Γιατί το αληθινά πατριωτικό καθήκον σε αυτή τη συγκυρία που βιώνουμε μία πρωτόγνωρη κλιματική κρίση είναι η ενίσχυση της πολιτικής προστασίας. Και αυτό το πετυχαίνουμε με την αναβάθμιση της επιχειρησιακής δυνατότητας της Πυροσβεστικής Υπηρεσίας με σύγχρονα μέσα και την αντικατάσταση μερικών από τα παλαιότερα αεροσκάφη μας με νέα και σύγχρονα.

Κυρίες και κύριοι συνάδελφοι, πριν μερικούς μήνες ο Πρωθυπουργός Κυριάκος Μητσοτάκης είχε επισκεφτεί τη βάση των Καναντέρ, εκεί που οι πιλότοι μας και οι τεχνικοί μας δίνουν καθημερινά τον καλύτερό τους εαυτό. Δεσμεύτηκε για την άμεση απόκτηση νέων πτητικών μέσων. Τόνισε πως είναι καθήκον της ελληνικής πολιτείας να εξασφαλίσει για τους πιλότους μας το πιο σύγχρονο αεροσκάφος.

Σήμερα προχωράμε στο πρώτο βήμα, γιατί δεν θέλουμε να θρηνήσουμε ξανά θύματα. Γιατί η πατρίδα το έχει ανάγκη. Γιατί αυτή η Κυβέρνηση ό,τι λέει στους πολίτες το κάνει. Γιατί από το 2019 που η Νέα Δημοκρατία ανέλαβε τη διακυβέρνηση της χώρας χτίζει μια νέα πολιτική κουλτούρα αξιοπιστίας και συνέπειας. Το είπαμε, το κάναμε. Δίπλα στον πολίτη!

Κυρίες και κύριοι συνάδελφοι, τα Καναντέρ είναι η αιχμή του δόρατος του μηχανισμού δασοπυρόσβεσης. Έχουμε, όμως, ένα ολοκληρωμένο και συνεκτικό σχέδιο για την πολιτική προστασία. Δημιουργήσαμε ένα καινούργιο Υπουργείο, αρμόδιο γι’ αυτή τη μάχη, έναν αυτόνομο οργανισμό, με αποκλειστικό σκοπό να προσαρμοστούμε στις νέες συνθήκες και ασύμμετρες απειλές, να αναβαθμίσουμε την αποτελεσματικότητά μας. Δημιουργήσαμε έναν οργανισμό που διαθέτει τις αρμοδιότητες, τους πόρους, την τεχνογνωσία, την ικανότητα και τα τεχνικά μέσα για να εφαρμόσει στρατηγικές σε εθνικό επίπεδο.

Γι’ αυτό και υλοποιείται το «ΑΙΓΙΣ», ένα εξοπλιστικό πρόγραμμα, που συνολικά ξεπερνά τα 2 δισεκατομμύρια ευρώ. Είναι το μεγαλύτερο πρόγραμμα αυτού του είδους που έχει υλοποιηθεί μέχρι τώρα στη χώρα μας και που, εκτός από νέα αεροσκάφη, περιλαμβάνει την αγορά ελικοπτέρων, την απόκτηση αμφίβιων και πλωτών μέσων και την προμήθεια περισσότερων από χιλίων πυροσβεστικών οχημάτων.

Κυρίες και κύριοι συνάδελφοι, αποτελεσματική πολιτική προστασία σημαίνει άρτια και σύγχρονα τεχνικά μέσα. Σημαίνει, όμως, και καλά στελεχωμένες και εκπαιδευμένες δομές. Επιβάλλει, επομένως, την ενίσχυση του Πυροσβεστικού Σώματος με επιπλέον προσωπικό.

Εκεί πράγματι, κύριε Υπουργέ, έχουν γίνει σημαντικά βήματα. Οι εννιακόσιες προσλήψεις στην Πυροσβεστική Υπηρεσία, κυρίως δασοκομάντος, στις οποίες προχωρήσατε είναι ένα πολύ σωστό βήμα. Ωστόσο, έμφαση πρέπει να δοθεί και στην εκπαίδευση, στη συνεχή και σύγχρονη, έτσι ώστε οι πυροσβέστες μας να μπορούν να ανταποκριθούν στις απαιτήσεις των καιρών.

Πάμε κόντρα στη στασιμότητα. Επιλέγουμε τη δράση, όχι τον εφησυχασμό. Επενδύουμε στη συνεχή επανεκπαίδευση και κατάρτιση των στελεχών. Στοχεύουμε στη βελτίωση των ικανοτήτων τους, στην προετοιμασία τους, στην ετοιμότητά τους.

Και εμείς, όμως, ως κοινωνία οφείλουμε να κάνουμε καθημερινό μας βίωμα την πρόληψη, να μάθουμε να προλαμβάνουμε την καταστροφή και όχι απλώς να την αντιμετωπίζουμε ή να τη διαχειριζόμαστε. Χρειάζεται να επιστρατεύσουμε όλες μας τις δυνάμεις, να αξιοποιήσουμε κάθε δυνατό πόρο, να μην αφήσουμε κανένα κονδύλι και πρόγραμμα αναξιοποίητο. Φέτος γίνεται μια μεγάλη προσπάθεια δημιουργίας ενός εκτεταμένου δικτύου αντιπυρικών ζωνών. Αναφέρθηκαν οι Υπουργοί.

Έχω μιλήσει πολλές φορές ξανά για κάτι που γνωρίζω από πρώτο χέρι από τη θητεία μου στο Υπουργείο Αγροτικής Ανάπτυξης και Τροφίμων. Η Ελλάδα διαθέτει πόρους άνω των 200 εκατομμυρίων ευρώ από το ΠΑΑ για την πρόληψη και τη δασοπροστασία. Είναι χρήματα ευρωπαϊκά, που έχουν ως τελικό αποδέκτη κυρίως τους δήμους της χώρας μας. Από αυτά σχεδόν τα μισά μέχρι τώρα έμεναν αναξιοποίητα. Δεν έχουμε αυτή την πολυτέλεια πλέον.

Η κλιματική κρίση έχει τεράστιο κόστος, οικονομικό, κοινωνικό, ανθρώπινο. Η σωστή προετοιμασία, η επιστράτευση όλων μας, είναι ο μοναδικός τρόπος να προστατεύσουμε τον πλούτο της πατρίδας μας, το περιβάλλον μας, τη φύση. Το οφείλουμε στις επόμενες γενιές, στα παιδιά μας.

Κυρίες και κύριοι συνάδελφοι, καλούμαστε να πάρουμε αποφάσεις που αφορούν το μέλλον, που διαμορφώνουν την αποτελεσματικότητα της εθνικής μας στρατηγικής σε ορίζοντα δεκαετιών σε ένα ζήτημα που δεν χωράνε κομματισμοί και μικροπολιτικά συμφέροντα, που οφείλουμε όλοι να δείξουμε υπευθυνότητα και πατριωτική συνείδηση, να στείλουμε ένα μήνυμα ενότητας στην ελληνική κοινωνία.

Γι’ αυτό με υπερηφάνεια υπερψηφίζω το σημερινό νομοσχέδιο. Γι’ αυτό και σας καλώ να υπερψηφίσετε το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα την κ. Αντωνίου Μαρία από τη Νέα Δημοκρατία.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, 21 Μαρτίου σήμερα, Παγκόσμια Ημέρα Δασών! Και επιτρέψτε μου, λόγω της επιστημονικής μου ιδιότητας ως δασολόγου-περιβαλλοντολόγου, να σταθώ ιδιαίτερα στη μέρα αυτή και στο ουσιαστικό εκκωφαντικό νόημά της.

Φέτος η Παγκόσμια Ημέρα Δασών έχει θέμα: «Δάση και καινοτομία, νέες λύσεις για έναν καλύτερο κόσμο». Και αυτό το μήνυμα μετουσιώνεται σε κάλεσμα εγρήγορσης και δράσης προς την κατεύθυνση της αξιοποίησης όλων των τεχνολογικών καινοτομιών για τα δάση μας, με στόχο την αντιμετώπιση της αυξανόμενης απειλής της αποψίλωσης των δασών, της υποβάθμισης των οικοτόπων και της κλιματικής αλλαγής.

Αυτή τη μέρα συζητάμε στην Ολομέλεια ένα θέμα που αφορά στην ενίσχυση των μέσων που διαθέτει η χώρα μας στον αγώνα για την αντιμετώπιση της κλιματικής αλλαγής και της προστασίας των δασών, που είναι η πηγή της ζωής για τον άνθρωπο, δηλαδή την έγκριση του σχεδίου σύμβασης για την προμήθεια των αεροσκαφών 515, γνωστών ως Καναντέρ.

Κυρίες και κύριοι συνάδελφοι, είναι δυστυχώς αδιαμφισβήτητο γεγονός ότι η κλιματική αλλαγή είναι πλέον απτή πραγματικότητα και εμείς, ήδη, υφιστάμεθα εδώ στη χώρα μας τις δυσμενείς και αρκετές φορές καταστροφικές συνέπειές της.

Αν κάτι μας δίδαξαν τα ακραία καιρικά φαινόμενα του προηγούμενου έτους, στα οποία περιλαμβάνονται φυσικά και οι δασικές πυρκαγιές, είναι ότι το πιο αποτελεσματικό μέσο αντιμετώπισής τους είναι η επένδυση με ορθά δομημένο σχεδιασμό στην πρόληψη, ώστε να μη χρειαστεί να φτάσουμε στη δεύτερη φάση της επέμβασης και της καταστολής.

Η πρόληψη είναι άμεσα συνδεδεμένη με την ενίσχυση των μέσων που χρησιμοποιεί η πολιτική προστασία προκειμένου να είναι εφικτή η αρτιότερη διαχείριση.

Η αναδιαμόρφωση των δομών της πολιτικής προστασίας μέσα και από την προμήθεια του νέου εξοπλισμού είναι ένα από τα όπλα μας στη μάχη κατά της κλιματικής αλλαγής, μια μάχη που δίνεται στο πεδίο της ανθεκτικότητας.

Οφείλουμε να προσαρμοστούμε στα νέα δεδομένα, να γίνουμε πιο ανθεκτικοί και να βρισκόμαστε μπροστά από τις εξελίξεις στον κρίσιμο τομέα της κλιματικής αλλαγής. Να έχουμε οργανωμένο σχέδιο και να αντιμετωπίσουμε με στοχευμένη, μελετημένη μέχρι την τελευταία της λεπτομέρεια πολιτική. Μετά, λοιπόν, από πενήντα χρόνια η χώρα μας αποκτά τα τελευταίας γενιάς πτητικά μέσα αεροπυρόσβεσης. Μετά από πενήντα χρόνια εκσυγχρονίζεται και ανανεώνεται ο στόλος των πυροσβεστικών αεροσκαφών και εξασφαλίζεται μεγαλύτερη αποδοτικότητα και αποτελεσματικότητα των δυνάμεων πυρόσβεσης. Και αυτό είναι αποτέλεσμα, αγαπητοί συνάδελφοι, συγκροτημένου πολιτικού σχεδίου της Κυβέρνησης του Κυριάκου Μητσοτάκη, του Πρωθυπουργού της χώρας και των Υπουργών μας. Εσείς ή δεν το βλέπετε ή δεν θέλετε να το δείτε.

Η χώρα μας ευθυγραμμίζεται απόλυτα με τους στόχους του Ευρωπαϊκού Μηχανισμού Πολιτικής Προστασίας. Η συμφωνία, λοιπόν, προβλέπει την αγορά πέντε αεροσκαφών τύπου 515 μέσω του εξοπλιστικού προγράμματος «ΑΙΓΙΣ» για τις ανάγκες της πυροσβεστικής αλλά και δύο ακόμα, σύνολο επτά, μέσω του Μηχανισμού Πολιτικής Προστασίας της Ευρωπαϊκής Ένωσης. Τα δύο τελευταία θα έχουν ως έδρα την Ελλάδα και θα επιχειρούν κανονικά στη χώρα μας. Όμως θα έχουν ως προτεραιότητα τις αποστολές της ευρωπαϊκής βοήθειας σε περίπτωση μεγάλων πυρκαγιών σε άλλη χώρα. Και η χώρα μας είναι η πρώτη που εισέρχεται στη φάση υλοποίησης της σύμβασης προμήθειας αεροσκαφών, εγκαινιάζοντας το στρατηγικό πλαίσιο συνεργασίας της Ευρωπαϊκής Ένωσης με τον Καναδά για την ανανέωση και ενδυνάμωση του στόλου των εναέριων πυροσβεστικών μέσων των μελών του ευρωπαϊκού μηχανισμού.

Η ευρωπαϊκή συμμετοχή και αρωγή στην ενίσχυση του στόλου των μελών εκδηλώνεται έμπρακτα όχι μόνο με την εξασφάλιση ενός κοινού μηχανισμού προμήθειας αλλά και με την χρηματοδότηση αγοράς δύο αεροσκαφών για τη συμμετέχουσα χώρα που είναι η Ελλάδα.

Έχοντας, λοιπόν, όλα αυτά υπ’ όψιν, τα εξόχως σημαντικά, η κριτική των συναδέλφων της Αντιπολίτευσης εστιάζεται στο τι θα πράξει η Κυβέρνηση μέχρι την αύξηση των αεροσκαφών στη χώρα μας, αλλά όχι στην ουσία της σύμβασης. Και το 2018 δεν είχαμε το «112», αγαπητοί, που το ξέρετε ότι βοήθησε και στην πρόληψη και στην καταστολή και στη σωτηρία ανθρώπινων ζωών. Θεωρώ ότι η κριτική σας είναι κοντόφθαλμη. Ναι, όντως, δεν έχουμε αυτή τη στιγμή τα εναέρια, αλλά θα τα έχουμε πολύ σύντομα, όπως κάναμε και με το «112». Ό,τι είχαμε υποσχεθεί, το κάνουμε πράξη. Όπως δήλωσε, λοιπόν, ο ίδιος ο Πρωθυπουργός στις επόμενες μέρες που θα βρίσκεται στον Καναδά για την ολοκλήρωση της συμφωνίας προμήθειας των Καναντέρ, πρόκειται για μια μεγάλη πρωτοβουλία η αγορά τους για την Ελλάδα.

Κυρίες και κύριοι συνάδελφοι, για εμάς, την Κυβέρνηση η προστασία των δασών και του περιβάλλοντος και κατ’ επέκταση της ανθρώπινης ζωής και της περιουσίας δεν είναι αντικείμενο μικροπολιτικού οφέλους, για την ικανοποίηση κοντόφθαλμων ψηφοθηρικών σκοπιμοτήτων, αλλά ύψιστο διακύβευμα επί του οποίου δεν χωρούν εκπτώσεις και το οποίο προασπιζόμαστε και θα προασπιζόμαστε με κάθε πρόσφορο μέσο. Αν για εσάς αξία είναι ο χρόνος παράδοσης των αεροσκαφών, για εμάς αξία έχει η ανθρώπινη ζωή. Όπως βλέπετε ξεκινάμε από διαφορετική αξιακή βάση.

Κυρίες και κύριοι συνάδελφοι, έχουμε μπροστά μας ένα σχέδιο νόμου που κάνει ουσιαστικά βήματα στη θωράκιση της χώρας από τις καταστροφικές πυρκαγιές. Γι’ αυτό θεωρώ ότι το συγκεκριμένο νομοσχέδιο υπερβαίνει τις κομματικές γραμμές. Και σας καλώ -όπως το βλέπω- να υπερψηφίσουμε, γιατί έχει μόνο μία ενιαία οριοθέτηση και κοινό παρονομαστή το εθνικό συμφέρον. Είναι ένα νομοσχέδιο που μας αφορά όλους. Αφορά τη χώρα που θέλουμε να ζήσουν τα παιδιά μας. Είναι ένα θέμα εθνικής σημασίας, απαλλαγμένο από κομματικά πρόσημα με μόνο πρόσημο το θετικό για την ασφάλεια της ανθρώπινης ζωής και της περιουσίας, οι οποίες συνιστούν θεμελιώδεις και συνταγματικά επιβεβλημένες υποχρεώσεις κάθε δημοκρατικού κράτους.

Σας ευχαριστώ πολύ. Υπερψηφίζω το νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Σπυρίδων Κουλκουδίνας από τη Νέα Δημοκρατία.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, θα ξεκινήσω την ομιλία μου ευχόμενος ταχεία ανάρρωση στον πιλότο του αεροσκάφους που συνετρίβη χθες στη Ψαθούρα.

Κυρίες και κύριοι συνάδελφοι, η Αντιπολίτευση ακόμα και με μείζονος σημασίας ζητήματα, όπως είναι η ενίσχυση των υποδομών της πολιτικής προστασίας δεν μπορεί να αποβάλει με τίποτα μικροκομματικού χαρακτήρα λογικές. Οι λογικές αυτές αποτυπώνονται σε μια μηδενιστική και ισοπεδωτική ρητορική κάποιες φορές. Όπως, επίσης, αποτυπώνονται με μια προσπάθεια επίκλησης στο συναίσθημα από τον κ. Βελόπουλο, μιας και μια φορά την εβδομάδα ο κ. Βελόπουλος θυμάται τον πρώην Πρωθυπουργό, τον Κώστα Καραμανλή, και τις εθνικές του προσπάθειες την περίοδο 2004 - 2009. Να θυμίσω ότι ο κ. Βελόπουλος αντιπολιτευόταν τον κ. Καραμανλή και τώρα μάλλον τον υπερασπίζεται, απ’ ότι έχω καταλάβει. Δεν μπορούμε να καταλάβουμε τι ακριβώς κάνει. Αντί για επίκληση στο συναίσθημα ο κ. Βελόπουλος, θα έπρεπε να ασχοληθεί με την επίκληση στη λογική. Γιατί αυτή είναι η λογική πορεία ενός πολιτικού.

Κυρίες και κύριοι συνάδελφοι, φαντάζομαι πως δεν υπάρχει καμμία αμφιβολία ότι το νομοσχέδιο για την προμήθεια επτά καινούργιων πυροσβεστικών αεροσκαφών και συναφών ειδών και υπηρεσιών μεταξύ του Υπουργείου Κλιματικής Κρίσης και Πολιτικής Προστασίας και της κρατικής εταιρείας του Καναδά αποτελεί μία απαραίτητη εθνική ανάγκη. Ουσιαστικά η προμήθεια των συγκεκριμένων αεροσκαφών αποτελεί επιστέγασμα και συνέχεια μιας συμφωνίας-πλαίσιο ανάμεσα στην Ευρωπαϊκή Ένωση και την κρατική εταιρεία του Καναδά, προκειμένου να ενισχυθεί ο στόλος των εναέριων πυροσβεστικών μέσων του Ευρωπαϊκού Μηχανισμού Πολιτικής Προστασίας.

Για τη συγκεκριμένη προμήθεια υπάρχει ευρωπαϊκή χρηματοδότηση μέσω της Ευρωπαϊκής Τράπεζας Επενδύσεων και το εταιρικό σύμφωνο για το πλαίσιο ανάπτυξης. Είναι χαρακτηριστικό ότι δύο από τα συνολικά επτά αεροσκάφη θα χρηματοδοτηθούν από το RESCEU, δηλαδή, το ενιαίο ευρωπαϊκό σύστημα για την αντιμετώπιση των φυσικών καταστροφών.

Την ίδια στιγμή το κάθε κράτος-μέλος διατηρεί τη δυνατότητα επιλογής χρηματοδότησης με εθνικούς πόρους για να ενισχύσει τις δικές του υποδομές. Οι χρόνοι παράδοσης για τη χώρα μας των συγκεκριμένων αεροσκαφών με βάση τη σύμβαση είναι δύο αεροσκάφη το 2027, από ένα αεροσκάφος το 2028 και το 2029 και τρία αεροσκάφη το 2030, όπου και θα ολοκληρωθεί ο στόλος των συγκεκριμένων αεροσκαφών. Και, βέβαια, φέτος είναι σε εξέλιξη η μίσθωση εναέριων μέσω του μηχανισμού του ΝΑΤΟ για να καλυφθούν οι ανάγκες.

Η κλιματική αλλαγή αλλά και οι ιδιαίτερες συνθήκες που επικρατούν στον ευρωπαϊκό νότο και όχι μόνο, επιβάλλουν να αποτελέσει η Πολιτική Προστασία μία από τις κορυφαίες προτεραιότητες. Υπενθυμίζουμε ότι το Σεπτέμβριο του 2021 με πρωτοβουλία του ίδιου του Πρωθυπουργού δημιουργήθηκε το Υπουργείο Πολιτικής Προστασίας. Και στην πρώτη θητεία αυτής της Κυβέρνησης έγιναν μεγάλα και σημαντικά βήματα για την ενίσχυση του μηχανισμού πολιτικής προστασίας. Αναφέρομαι στην ενίσχυση του Πυροσβεστικού Σώματος με δασοκομάντος, στη μίσθωση εναέριων μέσων δασοπυρόσβεσης για να καλυφθούν επιχειρησιακές ανάγκες, καθώς επίσης και στην αύξηση των κονδυλίων προς τους δήμους.

Θα πρέπει επίσης να υπενθυμίσω ότι με την προσωπική παρέμβαση και προσπάθεια του Πρωθυπουργού εξασφαλίστηκαν πριν από τρία χρόνια πόροι συνολικού ύψους 2,9 δισεκατομμυρίων ευρώ, προκειμένου να υλοποιηθεί το μεγαλύτερο πρόγραμμα ενίσχυσης του εξοπλισμού και των υποδομών της Πολιτικής Προστασίας που έχει συμβεί ποτέ στη χώρα.

Είναι ένα τεράστιο όσο και φιλόδοξο πρόγραμμα, που περιλαμβάνει την προμήθεια πυροσβεστικών αεροσκαφών και ελικοπτέρων, τη δημιουργία και ανάπτυξη εναέριων κέντρων επιχειρήσεων, την προμήθεια πλωτών μέσων και πάνω από χιλίων πυροσβεστικών οχημάτων. Επιπλέον την ενίσχυση του μηχανισμού πολιτικής προστασίας με ραντάρ και μετεωρολογικούς σταθμούς, την ανάπτυξη και την αναβάθμιση του «112» με ενσωματωμένες τεχνολογίες νέας γενιάς και συστήματα για την πρόληψη και αντιμετώπιση φυσικών καταστροφών με βάση την τεχνητή νοημοσύνη. Περιλαμβάνει επίσης ένα πολυσχιδές και αποτελεσματικό εθνικό σχέδιο διαχείρισης αλλά και την ανάπτυξη μοντέλων πρόγνωσης φυσικών καταστροφών με drones και εφαρμογές ρομποτικής, καθώς επίσης και σχέδια εκκενώσεων βασισμένα στη τεχνητή νοημοσύνη καθώς και πολλά άλλα. Δεν θα μου έφταναν ούτε είκοσι επτά λεπτά για να τα αναπτύξω.

Επειδή διατυπώνεται επίσης κριτική για τον τομέα της πρόληψης και τον συντονισμό, θα αρκεστώ μόνο να επισημάνω ότι για πρώτη φορά, το τονίζω, κυρίες και κύριοι συνάδελφοι, για πρώτη φορά αντιμετωπίζεται μια χρόνια παθογένεια που σχετίζεται με τις αντιπυρικές ζώνες. Αναφέρομαι φυσικά στον ενιαίο συντονισμό ανάμεσα στο Υπουργείο Περιβάλλοντος, το Πυροσβεστικό Σώμα, τον ΔΕΔΔΗΕ και τον ΑΔΜΗΕ για τη διάνοιξη των αντιπυρικών ζωνών στα δάση.

Πρέπει επίσης να επισημανθεί ότι αυστηροποιήθηκαν οι ποινές για τους εμπρησμούς των δασών. Ως αποτέλεσμα πιθανώς αυτής της αυστηροποίησης έχουμε, αν δεν κάνω λάθος, κύριε Υπουργέ, μια μείωση το πρώτο τρίμηνο του 2024 στους εμπρησμούς και στις φωτιές. Και βέβαια εξέχουσα θέση σε αυτόν τον σχεδιασμό έχει η ενίσχυση του Πυροσβεστικού Σώματος με εννιακόσιες ενενήντα προσλήψεις, αλλά και η αύξηση της δύναμης των μονάδων των δασοκομάντος.

Όλα αυτά, κυρίες και κύριοι συνάδελφοι, γίνονται γιατί η ίδια η κλιματική κρίση καθιστά ακόμα πιο δύσκολη την επικείμενη αντιπυρική περίοδο, αφού ο φετινός χειμώνας ήταν ο θερμότερος των πολλών τελευταίων ετών. Υπήρξε τεράστια ανομβρία, τα εδάφη είναι ξερά και σίγουρα θα υπάρχουν προβλήματα τα οποία θα κληθούμε να αντιμετωπίσουμε.

Κυρίες και κύριοι συνάδελφοι, το νομοσχέδιο δεν θα υπερψηφιστεί μόνο από τους Βουλευτές της Νέας Δημοκρατίας. Η έγκριση της προμήθειας των νέων πυροσβεστικών αεροσκαφών δεν αφορά μόνο το Κοινοβούλιο, το ποιοι θα ψηφίσουν υπέρ, ποιοι θα καταψηφίσουν ή το ποιοι θα είναι απλά παρόντες. Το συγκεκριμένο νομοσχέδιο έχει τη συναίνεση της μεγάλης πλειοψηφίας του ελληνικού λαού που αντιλαμβάνεται ότι υπάρχει μια σοβαρή, συγκροτημένη Κυβέρνηση που αποτιμά τους κινδύνους, λειτουργεί υπεύθυνα και μεθοδικά, εντοπίζει τα προβλήματα και γι’ αυτόν τον λόγο ενισχύει τον μηχανισμό της Πολιτικής Προστασίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει και ο κ. Παναγής Καππάτος από τη Νέα Δημοκρατία και μένουν άλλοι δύο ομιλητές για να ολοκληρωθεί ο κατάλογος. Δεν έχει δηλωθεί μέχρι τώρα πρόθεση από τους εισηγητές ή τους ειδικούς αγορητές για δευτερολογίες, αλλά όποιος επιθυμεί καλό είναι να συνεννοηθεί με το Προεδρείο. Μετά θα κλείσει τη συνεδρίαση ο Υπουργός.

Ορίστε, κύριε Καππάτε, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρία και κύριοι συνάδελφοι, συζητάμε σήμερα ένα νομοσχέδιο το οποίο συμβάλλει άμεσα στην προστασία της ανθρώπινης ζωής, του περιβάλλοντος, αλλά και των περιουσιών των πολιτών. Μισό αιώνα μετά την τελευταία φορά που η χώρα μας απέκτησε εννέα Καναντέρ CL-215 το 1974, προχωράμε στην απόκτηση τελευταίας γενιάς Καναντέρ 515 σε μια συμφωνία-πλαίσιο της Ευρωπαϊκής Ένωσης και των κρατών-μελών με την καναδική κυβέρνηση και την εταιρεία η οποία πλέον τα κατασκευάζει. Θεωρώ ότι είναι ιστορική μέρα η σημερινή. Γίνεται ένα σημαντικό βήμα για την ανανέωση του στόλου, μεσούσης της κλιματικής κρίσης και συνδυαστικά με τα πολύ σημαντικά ζητήματα που σχετίζονται με την προστασία της ανθρώπινης ζωής, των περιουσιών και της οικολογίας. Τολμώ να πω ότι είμαστε περήφανοι για το εν λόγω νομοσχέδιο.

Ο εναέριος στόλος δασοπυρόσβεσης εμφανίζει ελλείψεις ως προς το πλήθος αλλά και αδυναμίες αναφορικά με τον μηχανοκίνητο εξοπλισμό που φέρει. Αυτό το έχουμε δει το ζούμε κυρίως τους καλοκαιρινούς μήνες. Όλοι εμείς εδώ και συνολικά η κοινωνία τους θερινούς μήνες ζούμε το αίσθημα της ανασφάλειας της επάρκειας των μέσων δασοπυρόσβεσης. Βλέπουμε την αγωνία των συμπολιτών μας, η οποία προκύπτει από τις έντονες πυρκαγιές που εκδηλώνονται κάθε χρόνο ως συνέπεια κυρίως και της κλιματικής κρίσης. Ακούμε τα σχόλιά τους για τις ελλείψεις της δασοπυρόσβεσης αλλά και τους Έλληνες αεροπόρους που μιλούν για την παλαιότητα του στόλου. Όπως εξάλλου έχει αρμοδίως διαπιστωθεί από σχετική έκθεση του Συμβουλίου Επιτελικού Σχεδιασμού του Πυροσβεστικού Σώματος, ο εναέριος στόλος δασοπυρόσβεσης εμφανίζει ελλείψεις ως προς το πλήθος και αδυναμίες αναφορικά με τον μηχανοκίνητο εξοπλισμό που φέρει.

Πρόκειται αναμφίβολα για μια θετική σύμβαση, για την οποία και εγώ προσωπικά και συνολικά η Κυβέρνηση της Νέας Δημοκρατίας δεν μπορούμε να εντοπίσουμε λόγους για τους οποίους κάποιοι από τα κόμματα της Αντιπολίτευσης δεν θα υπερψηφίσουν.

Για να απαντήσω στο σχόλιο του συναδέλφου, κ. Δελή, του Κομμουνιστικού Κόμματος νωρίτερα σήμερα αναφορικά με τις φωτιές στην Κεφαλλονιά και τις ελλείψεις προσωπικού, θα ήθελα να υπενθυμίσω ότι λίγο πριν τις γιορτές των Χριστουγέννων εδώ σ’ αυτήν την Αίθουσα ψηφίσαμε τη δημιουργία νέων ειδικών μονάδων δασικών επιχειρήσεων, τις ΕΜΟΔΕ, μια ιδιαίτερη κατηγορία προσωπικού απολύτως απαραίτητη και αναγκαία. Η μία μάλιστα εξ αυτών θα έχει τον επόμενο μήνα έδρα στην Κεφαλλονιά, τον τόπο που εκλέγομαι, καταδεικνύοντας έτσι την αποφασιστικότητα της Κυβέρνησης για την επιχειρησιακή ενδυνάμωση και την αντιμετώπιση συμβάντων εκδήλωσης πυρκαγιάς τόσο σε έμψυχο δυναμικό όσο και σε υλικοτεχνικές υποδομές, ειδικά όταν πρόκειται για την Κεφαλλονιά, ένα νησί εξαιρετικά εκτεθειμένο στις φυσικές καταστροφές.

Να θυμίσω εδώ και το ANTINERO 3 που θα «τρέξει» τη φετινή σεζόν, που για την Κεφαλλονιά έχει έναν προϋπολογισμό πρωτάκουστο, για πρώτη φορά στα χρονικά 4.404.450 ευρώ, που προβλέπει δημιουργία αντιπυρικών ζωνών για κάλυψη συνολικής έκτασης δύο χιλιάδων εκατόν ενενήντα στρεμμάτων και καθαρισμό δασών σε διακόσια ογδόντα ένα περίπου στρέμματα. Αυτά δεν είχαν ξαναγίνει τουλάχιστον στο νησί μου ποτέ.

Κοιτώντας ευρύτερα την ελληνική επικράτεια και με δεδομένο ότι ο γεωγραφικός χαρακτήρας της χώρας επιτρέπει την αξιοποίηση του θαλάσσιου ύδατος στην κατάσβεση των πυρκαγιών στα δάση μέσω υδροληψίας με τα εν λόγω αεροσκάφη, η υλοποίηση του υπό κρίση σχεδίου σύμβασης αποτελεί σημαντικό βήμα υλοποίησης της ανανέωσης του στόλου και της ουσιαστικής ενδυνάμωσης των ίδιων μέσων πυρόσβεσης. Αυτός ο γεωγραφικός χαρακτήρας που προείπα, σε συνδυασμό με το ότι τα περισσότερα εύφλεκτα δασικά οικοσυστήματα βρίσκονται σχετικά κοντά στην παραλία ζώνη, έχει καθορίσει τον χαρακτήρα της αεροπυρόσβεσης στη χώρα μας και έχει αναδείξει τα αεροσκάφη ως το κύριο μέσο καταστολής των πυρκαγιών από τον αέρα.

Λαμβάνοντας υπ’ όψιν τους παραπάνω λόγους, το νομοσχέδιο προτείνει την προμήθεια επτά νέων αεροσκαφών τύπου DHC-515. Τα δύο αξίας 100 εκατομμυρίων ευρώ πληρώνονται από την Ευρωπαϊκή Ένωση, όπως και για τις υπόλοιπες χώρες, Γαλλία, Κροατία, Πορτογαλία, Ισπανία, Ιταλία που προμηθεύονται Καναντέρ. Τα υπόλοιπα πέντε θα καλυφθούν από το Ταμείο Ανάκαμψης και Ανθεκτικότητας και από άλλους ευρωπαϊκούς και εθνικούς πόρους. Η αξιολογούμενη προσπάθεια θα αντικαταστήσει μερικώς και θα συμπληρώσει τα υφιστάμενα έντεκα αεροσκάφη τύπου CL-215. Επιπλέον, αναμένεται να συμβάλει δραστικά στην αύξηση της επιχειρησιακής ικανότητας και απόδοσης του εναέριου πυροσβεστικού στόλου, καθώς τα αεροσκάφη θεωρούνται το βασικότερο εναέριο δασoπυροσβεστικό μέσο της χώρας μας.

Ο προτεινόμενος τύπος αεροσκαφών παρέχει συγκριτικά πλεονεκτήματα έναντι του υφιστάμενου σε ποιοτικά χαρακτηριστικά. Ενδεικτικά αναφέρω την ικανότητα μεταφοράς μεγαλύτερου ωφέλιμου φορτίου νερού ή και επιβραδυντικού υγρού, τον μεγαλύτερο χρόνο πτήσης της αποστολής, τα σύγχρονα συστήματα αεροναυτιλίας που διαθέτουν, καθώς και το μέγιστο βάρος απογείωσης. Ακόμη, τα αεροσκάφη αυτά, λόγω της μεγαλύτερης αυτονομίας που διαθέτουν, μπορούν να επαναλαμβάνουν τη διαδικασία ρίψης νερού ή επιβραδυντικού αφρού χωρίς να επιστρέφουν στη βάση για ανεφοδιασμό.

Τέλος, αναφορικά με τα οικονομικά οφέλη της δαπάνης, έχει καταγραφεί σημαντική μείωση στο κόστος ώρας πτήσης των προτεινόμενων αεροσκαφών τύπου DHS-515 συγκριτικά με αυτό των αεροσκαφών CL-215. Υπό το πρίσμα αυτό η συνάρτηση του κόστους της ρύθμισης σε σχέση με τις πηγές χρηματοδότησης και το γενικότερο κοινωνικό όφελος από την ανανέωση του στόλου καθιστά την ποιοτική αποτίμηση του νόμου και του σχεδίου σύμβασης ιδιαιτέρως θετική για το κοινωνικό σύνολο.

Αγαπητοί συνάδελφοι, ο τρέχων εξοπλισμός αποτελείται από έντεκα Καναντέρ CL-215 που είναι πλέον των σαράντα χρόνων και επτά Καναντέρ CL-415 πλέον των είκοσι χρόνων, τα οποία λόγω της παλαιότητάς τους δεν επαρκούν να καλύψουν τις αυξημένες ανάγκες του Σώματος, οι οποίες προκύπτουν ως απόρροια της κλιματικής αλλαγής που έχει αυξήσει σημαντικά τον αριθμό και τη σοβαρότητα των δασικών πυρκαγιών που εκδηλώνονται κάθε χρόνο στη χώρα μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό θα χρειαστώ, κύριε Πρόεδρε.

Όπως είναι αναμενόμενο, ανάλογα με την παλαιότητα τους, τα αεροσκάφη παρουσιάζουν αυξημένες ανάγκες στη συντήρηση τους και επιβαρυμένη εικόνα ως προς τη βιωσιμότητά τους φαινόμενα τα οποία επηρεάζουν αρνητικά την ανάληψη αποστολών. Η συνεχής συντήρηση που απαιτεί ο υφιστάμενος εναέριος εξοπλισμός συχνά αντανακλάται είτε στην παράταση του χρόνου που βρίσκονται καθηλωμένα λόγω επισκευών ή στη ματαίωση πτήσεων λόγω μη διαθεσιμότητας, προβλήματα που δυσχεραίνουν σημαντικά τη δράση αεροπυρόσβεσης ιδίως κατά την καλοκαιρινή περίοδο όπου ο κίνδυνος και η συχνότητα εμφάνισης πυρκαγιών είναι ιδιαίτερα αυξημένες.

Σας καλώ, λοιπόν, να στηρίξετε το παρόν σχέδιο νόμου της προμήθειας των νέων Καναντέρ η οποία αφ’ ενός εξασφαλίζει την αυτονομία της χώρας μας αναφορικά με την κάλυψη των αναγκών στον τομέα της εναέριας πυρόσβεσης, αφ’ ετέρου αφήνει μια παρακαταθήκη για το Πυροσβεστικό Σώμα, για τους συμπολίτες μας, για τη χώρα αλλά και για τις επόμενες γενιές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Κτιστάκης Ελευθέριος από τη Νέα Δημοκρατία.

**ΕΛΕΥΘΕΡΙΟΣ ΚΤΙΣΤΑΚΗΣ:** Ευχαριστώ κύριε Πρόεδρε.

Κύριοι Υπουργοί, κυρίες και κύριοι, ως ο προτελευταίος των ομιλητών θα επιχειρήσω να συνοψίσω τι καλούμαστε σήμερα να ψηφίσουμε. Είναι μια αγορά πυροσβεστικών αεροσκαφών μετά από πολλά χρόνια. Γιατί γίνεται αυτή η αγορά μετά από πολλά χρόνια; Έχει τεθεί και ενώπιόν σας το ζήτημα αυτό σε παλαιότερες συνεδριάσεις. Ενώπιον όλων μας. Γίνεται γιατί δεν κατασκευάζονταν αυτά τα αεροπλάνα. Δεν υπήρχε γραμμή παραγωγής. Αυτό ήταν ένα πολύ μεγάλο πρόβλημα εδώ και αρκετά χρόνια.

Είναι απαραίτητη αυτή η αγορά; Νομίζω ότι δεν χρειάζεται να απαντήσουμε. Είναι απαραίτητη. Νομίζω ότι η αεροπυρόσβεση είναι άκρως σημαντική στο όλο σύστημα της πυρόσβεσης και τα συγκεκριμένα αεροπλάνα έχουν αποδείξει ότι ταιριάζουν σε μας. Είναι, δηλαδή, απαραίτητη η αγορά αυτών των σκαφών; Ανέλυσε προηγουμένως ο Υπουργός αρκετά εδώ αλλά και στην επιτροπή τα πλεονεκτήματα αυτών και τα μειονεκτήματα κάποιων άλλων τύπων. Εγώ πέρυσι το καλοκαίρι σε δύο πυρκαγιές κοντά στη Θήβα που είχα και την τύχη να συνεργαστώ με τον κύριο Υφυπουργό, κ. Τουρνά. Να πω μόνο από προσωπική άποψη πόσο σημαντικό ήταν το γεγονός ότι τα αεροσκάφη αυτά, τα παλιά Καναντέρ που έχουμε σήμερα, μπορούσαν και έπαιρναν νερό, είτε από την Υλίκη είτε από τη θάλασσα που ήταν πάρα πολύ κοντά και κάνανε πολύ γρήγορα πάρα πολλές λήψεις.

Είναι επωφελής αυτή η αγορά για μας, για τη χώρα μας; Όπως έχει ειπωθεί πολλές φορές σήμερα αλλά και στην επιτροπή αποτελεί μέρος, το ξεκίνημα αν θέλετε, μιας συμφωνίας πλαισίου που έχει κάνει η Ευρωπαϊκή Ένωση με τη χώρα του Καναδά. Και γι’ αυτό συμβάλλεται στην προκειμένη περίπτωση μια κρατική καναδέζικη εταιρεία.

Αυτή η συμφωνία έρχεται μετά από τρία-τέσσερα χρόνια διαπραγματεύσεων, νομίζω από το 2021. Είναι πρώτη η χώρα μας που την ενεργοποιεί, που ξεκινάει την προμήθεια των αεροσκαφών αυτών. Στο πλαίσιο αυτό θα είναι η πρώτη που θα παραλάβει τα αεροπλάνα, τα δύο πρώτα το 2027 και μέχρι το 2030.

Θέλω να επισημάνω δύο σημαντικά στοιχεία στην όλη συμφωνία της Ευρωπαϊκής Ένωσης. Πρώτον, εμείς προηγούμαστε από όλες τις άλλες χώρες σε αυτή τη συμφωνία. Είναι στο πλαίσιο του προγράμματος «ΑΙΓΙΣ» ύψους 2,1 δισεκατομμυρίων ευρώ. Και χαίρομαι που άκουσα τον κύριο Υπουργό στην επιτροπή -διάβασα τα Πρακτικά για να είμαι ακριβής- ότι τις επόμενες εβδομάδες και μέσα στον Απρίλιο είναι σε στάδιο ωρίμανσης τα περισσότερα υποπρογράμματα αυτού του μεγάλου σχεδίου, του φιλόδοξου σχεδίου «ΑΙΓΙΣ». Υποθέτω στο πλαίσιο αυτό εντάσσεται και η έτερη δήλωση του κυρίου Υπουργού ότι είμαστε σε τελικό στάδιο διαπραγματεύσεων για την αναβάθμιση και των παλιών επτά αεροσκαφών που έχουμε ήδη, τύπου 415, ώστε στο τέλος να έχουμε έναν σοβαρό σε αριθμό στόλο δεκατεσσάρων εκσυγχρονισμένων αεροσκαφών.

Το άλλο που ήθελα να επισημάνω είναι πόσο σημαντική είναι η συμβολή της Ευρωπαϊκής Ένωσης στο να συμβάλλεται με τον τρόπο αυτό. Δηλαδή, κάνει μεγάλες ευρύτερες εμπορικές συμφωνίες, συμβάλλεται σαν αγοραστής ή -να το πω έτσι- προετοιμάζει το έδαφος και μπαίνει η ίδια μπροστά. Έρχονται μετά τα κράτη με επιμέρους τέτοιες συμφωνίες μικρότερου βεληνεκούς πιο εξειδικευμένες αλλά εξίσου σημαντικές με τις ευρύτερες εμπορικές συμφωνίες που γίνονται διακρατικά. Πραγματικά θεωρώ ότι είναι ένα νομοσχέδιο το οποίο όλες οι Κοινοβουλευτικές Ομάδες, όλα τα κόμματα που είναι στη Βουλή, θα πρέπει να υποστηρίξουν όχι μόνο γιατί έχουμε κάτι, εντός και εκτός εισαγωγικών, αλλά γιατί πραγματικά είναι κάτι που λέγαμε όλους τους προηγούμενους μήνες ότι πρέπει να γίνει, η προμήθεια νέων αεροσκαφών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κτιστάκη.

Καλούμε στο Βήμα τον κ. Ευστράτιο Σιμόπουλο από τη Νέα Δημοκρατία. Είναι ο τελευταίος ομιλητής. Έχουμε μία εικόνα στο Προεδρείο. Υπάρχει μια εικόνα για τις δευτερολογίες. Βέβαια έχουν μείνει και οι κοινοβουλευτικοί. Μετά τον κ. Σιμόπουλο θα δώσουμε τον λόγο στην κ. Ράπτη που είναι κοινοβουλευτικός. Αν υπάρχει άλλος κοινοβουλευτικός που δεν έχει μιλήσει και θέλει να μιλήσει καλό είναι να μας το πει. Ειδάλλως θα προχωρήσουμε στις δευτερολογίες.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, δεν συνηθίζω να μιλώ από το Βήμα αυτό για άλλα θέματα εκτός από αυτά τα οποία άπτονται του νομοσχεδίου. Θα το κάνω όμως σήμερα γιατί χθες δεν είχα τη δυνατότητα να μιλήσω για το τραγικό δυστύχημα των Τεμπών. Και θα σας παρουσιάσω μία άποψη τόσο προς τη Συμπολίτευση όσο και προς την Αντιπολίτευση που δεν είναι συνηθισμένη. Ξεκαθαρίζω ότι δεν θα μπω στην ουσία ούτε της σύμβασης 717 ούτε σε τεχνικά θέματα. Αναφέρω, επίσης, ότι έχω διαβάσει Βίλχελμ Ράιχ, αυτόν τον γκουρού του αναρχισμού, κυρίως στο βιβλίο του με τίτλο: «Άκου ανθρωπάκο» και ό,τι αναφέρει για τον μέσο άνθρωπο. Όπως, επίσης και τον Μαξ Βέμπερ, αυτόν τον γκουρού της αστικής δημοκρατίας, κυρίως το βιβλίο του με τίτλο: «Η πολιτική ως επάγγελμα» και ό,τι αναφέρει για τον κοινό νου.

Δύο διαφορετικά βιβλία με οδηγούν να διαφωνήσω με όλους όσους επιθυμούν -και δεν είναι καθόλου λίγοι- την αλλαγή του άρθρου 86 περί ποινικής δίωξης των Υπουργών. Βάζω, λοιπόν, ένα θέμα στη δημόσια διαβούλευση. Λέω, λοιπόν, όχι στην ποινική δίωξη Υπουργών για αμέλεια ή παραλείψεις αν δεν υπάρχουν επαρκείς ενδείξεις για δόλο, δωροδοκία κλπ.. Προτείνω, δηλαδή, χωρίς να είμαι νομικός, να βρεθεί θεσμικός τρόπος, ενδεδειγμένα θεσμικός τρόπος, ώστε ένας Υπουργός να χάνει τη λεγόμενη υπουργική ασυλία μόνο αν υπάρχουν βάσιμες ενδείξεις για δόλο. Να μην είναι δυνατόν, δηλαδή, να τη χάνει για αμέλεια ή παράλειψη σε θέματα που αφορούν στην εκτέλεση των καθηκόντων του.

Να εξηγήσω την άποψή μου δίνοντας ένα παράδειγμα. Ας σκεφτούμε, λοιπόν, έναν Υπουργό Υποδομών που δέχεται από υπηρεσιακούς παράγοντες μία επιστολή με την οποία τον προειδοποιούν για λάθος κλίση σε μια σημαντική στροφή ενός μεγάλου οδικού άξονα. Παρ’ όλα αυτά λόγω λάθος του Υπουργού στην προτεραιοποίηση των ζητημάτων ή αδυναμίας του να λύσει γραφειοκρατικά προβλήματα, δεν εκτελείται το συγκεκριμένο έργο.

Αργότερα, αν ένας μεθυσμένος οδηγός λεωφορείου προκαλέσει ένα πολύνεκρο ατύχημα εκεί, θα τον οδηγούσαμε στα δικαστήρια τον Υπουργό; Αν κινηθούμε έτσι κινδυνεύουμε στο τέλος να διώκουμε ποινικά Υπουργούς ακόμη και για τρύπες στην άσφαλτο.

Και απευθύνομαι στη Συμπολίτευση, αλλά κυρίως στην Αντιπολίτευση σήμερα. Η πρότασή μου δεν έχει σχέση με τα Τέμπη. Γίνεται εξ αφορμής των Τεμπών. Η υπόθεση για τους Υπουργούς της Νέας Δημοκρατίας έχει πάρει την κοινοβουλευτική αλλά και τη δικαστική οδό. Έχει πάρει τον δρόμο της. Ίσως κάποιοι από την Αντιπολίτευση στο μέλλον, κύριε Παππά, να βρεθείτε πάλι σε κυβερνητική θέση και να μην προτεραιοποιήσετε δράσεις ή να μην μπορέσετε να λύσετε γραφειοκρατικά προβλήματα και να βρεθείτε σε αντίστοιχη θέση με τους πρώην Υπουργούς της Νέας Δημοκρατίας.

Να θυμάστε πάντα αυτό που έγινε με τον νόμο σας και με την απαγόρευση σε πολιτικά πρόσωπα να έχουν εταιρείες στην αλλοδαπή αντί όπως σωστά θα έπρεπε να απαγορεύονται οι offshore. Το κάνατε για την οικογένεια Μητσοτάκη και στην παγίδα έπεσε ο σημερινός σας Πρόεδρος. Κατεβάστε τους τόνους. Μην επιδιώκετε σήμερα κάτι, άσχετα αν το ζητούν πάρα πολλοί εκατοντάδες χιλιάδες πολίτες. Διαβάστε Βίλχεμ Ράιχ για να καταλάβετε τι σημαίνει το να είσαι απέναντι από τους πολλούς. Πολλές φορές όταν έχεις υπεύθυνη θέση, θα πρέπει και να το κάνεις.

Προφανώς, δεν αναφέρομαι στους συγγενείς των θυμάτων. Έχουν το δικαίωμα να ζητούν ό,τι οι ίδιοι εννοούν δικαιοσύνη με κάθε μέσο, με κάθε τρόπο και σε κάθε επίπεδο. Φυσικά σε ποινικές ευθύνες αναφέρομαι και όχι σε πολιτικές.

Τώρα για το συγκεκριμένο νομοσχέδιο βλέπω κλίμα συναίνεσης με αιτήματα διευκρινίσεων πάνω στη σύμβαση. Προφανώς και θα προχωρήσουμε στην αναγκαία αγορά. Να θυμάστε πάντα πού ήταν η Πολιτική Προστασία το 2019 και πού είναι σήμερα. Από ένα γραφείο στο Υπουργείο Προστασίας του Πολίτη το οποίο ουσιαστικά γνώριζε μόνο το πώς θα μοιράζει σκηνές στους σεισμόπληκτους, σήμερα έχουμε ένα Υπουργείο με πλαίσιο λειτουργίας, με προσωπικό, συμφωνία με τις Ένοπλες Δυνάμεις και, βέβαια, με το πρόγραμμα «ΑΙΓΙΣ» ύψους 2 δισεκατομμυρίων ευρώ.

Φυσικά και στηρίζω το νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σιμόπουλο.

Καλούμε στο Βήμα την Κοινοβουλευτική Εκπρόσωπο της Νέας Δημοκρατίας, την κ. Ζωή Ράπτη και μετά θα περάσουμε στις δευτερολογίες των ειδικών αγορητών και εισηγητών.

**ΖΩΗ ΡΑΠΤΗ:** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, κάνοντας μια μνεία στα όσα ακούστηκαν από την Αξιωματική Αντιπολίτευση σε σχέση με την έρευνα αλλά και νέα στοιχεία τα οποία δήθεν ήρθαν στο φως της δημοσιότητας σήμερα για κάποια μεταφορά σε άλλο τόπο συγκεκριμένων ογκωδών, τόνων αντικειμένων από το τραγικό δυστύχημα των Τεμπών, έχω να πω ότι πρέπει όλοι να θυμόμαστε και να έχουμε στο μυαλό μας ότι αυτή τη στιγμή βρίσκεται εν εξελίξει μια δικαστική διαδικασία, μία ανάκριση η οποία με την ευθύνη και με την προτροπή του ίδιου του Πρωθυπουργού δουλεύει με ταχύτατους ρυθμούς και η οποία καταλαμβάνει ένα σύνολο μαρτυρικών καταθέσεων, ένα σύνολο πραγματογνωμοσυνών, αλλά βεβαίως και οποιοδήποτε νέο στοιχείο περιέρχεται στα χέρια του ανακριτή. Έχουν ασκηθεί ήδη ποινικές διώξεις, όπως τόνισα και προηγουμένως. Πάνω από τριάντα κατηγορούμενοι βρίσκονται σήμερα διωκόμενοι, αλλά βεβαίως έχουμε και προφυλακισμένους.

Μέριμνα αυτής της Κυβέρνησης, όπως έχει πει ο ίδιος ο Πρωθυπουργός, είναι να διαλευκανθούν πλήρως τα αίτια αυτής της τραγωδίας, μιας τραγωδίας η οποία μας έχει συγκλονίσει όλους και για την οποία από την πρώτη στιγμή ο ίδιος ο Πρωθυπουργός βρέθηκε στον τόπο του τραγικού δυστυχήματος, κάθισε, όπως καθίσαμε και όλοι όσοι είχαμε κάποια αρμοδιότητα προς τούτο, με τις οικογένειες των θυμάτων για πάνω από δύο εικοσιτετράωρα. Βοηθήσαμε με τη δική μας ιδιότητα όσο μπορέσαμε για να απαλύνουμε τον πρώτο πόνο των ανθρώπων αυτών, έναν πόνο που φυσικά θα μείνει ανεξίτηλος και όσοι έχουμε παιδιά γνωρίζουμε τι σημαίνει να χάσει κάποιος το παιδί μας αλλά και τον αδελφό μας και τον γονέα μας. Ισχύει για όλους όσους χάθηκαν σε αυτό το τραγικό δυστύχημα.

Όμως, σε ένα ευνομούμενο κράτος, όπως είναι το κράτος δικαίου της Ελλάδας, η δικαιοσύνη είναι απερίσπαστη και έχει την ευθύνη να ολοκληρώσει τάχιστα και να εκδώσει τα πορίσματά της. Σε ό,τι αφορά, λοιπόν, αυτό θα περιμένουμε τη δικαιοσύνη. Και πιστέψτε με ότι οι ταχύτητες θα είναι πολύ συντομότερες από άλλες ταχύτητες που είδαμε σε άλλες ποινικές δικογραφίες, σε άλλες τραγικές συνθήκες δυστυχημάτων και εγκλημάτων, όπως είδαμε στο Μάτι. Εκεί έχουμε αυτή τη στιγμή μια δίκη η οποία δεν έχει ακόμη ολοκληρωθεί.

Θέλω να πω και τούτο γιατί πολλά ακούστηκαν σε ό,τι αφορά τη δήθεν συγκάλυψη από την Κυβέρνηση των αιτίων και των υπαιτίων του δυστυχήματος των Τεμπών. Όπως όλοι γνωρίζουμε με το άρθρο 86 του Συντάγματος οι Υπουργοί διώκονται για τις πράξεις και τις παραλείψεις που τέλεσαν κατά τη διάρκεια των καθηκόντων τους. Επίσης, γνωρίζουμε ότι οποιοσδήποτε πιστεύει και μπορεί να συνδέσει αιτιωδώς ένα τραγικό αποτέλεσμα με συγκεκριμένες συμπεριφορές μπορεί να ζητήσει προκαταρκτική εξέταση με συγκεκριμένο αριθμό Βουλευτών, με τριάντα Βουλευτές, προκειμένου να συσταθεί μια τέτοια προκαταρκτική επιτροπή και να αποφανθεί περί της ευθύνης για τις πράξεις και παραλείψεις Υπουργών εάν και εφόσον είχαν κάποια αιτιώδη συνάφεια με το αποτέλεσμα το οποίο επήλθε.

Άρα, λοιπόν, ας αφήσουμε τη δικαιοσύνη να διαλευκάνει -και θα το κάνει- έχοντας όλα τα πραγματικά στοιχεία υπ’ όψιν της. Μέσα σε αυτό εντάσσονται και τα όσα ακούστηκαν σήμερα και από τα χείλη του κ. Βελόπουλου αλλά και από τον Κοινοβουλευτικό Εκπρόσωπο της Αξιωματικής Αντιπολίτευσης. Είναι βέβαιο ότι εμείς δεν μπορούμε να υπεισέλθουμε σε μια διαδικασία ελέγχου όλων των ερευνών που διατάσσει αυτή τη στιγμή ο ανακριτής.

Τώρα, κύριε Πρόεδρε, επ’ ολίγον θέλω να μιλήσω για ένα πολύ σημαντικό νομοσχέδιο το οποίο φέρνουμε σήμερα, ένα νομοσχέδιο το οποίο νομίζω ότι όλοι όσοι ζήσαμε τις περσινές φυσικές καταστροφές αλλά και την κλιματική αλλαγή η οποία αυτή τη στιγμή έχει επέλθει σε όλον τον πλανήτη, καταλάβαμε ότι τα μέτρα που λαμβάναμε μπορεί να ήταν αρκετά για κάποια καιρικά φαινόμενα που ζούσαμε στο παρελθόν, αλλά πλέον η κλιματική κρίση μας υποχρεώνει να λαμβάνουμε περισσότερα μέτρα γιατί αλλάζει διαρκώς αυτή η δυναμική των φαινομένων με πολλές φορές απρόβλεπτες συνέπειες. Για τον λόγο αυτό πάντα έχει σημασία η πρόληψη, όπως σωστά ειπώθηκε και από τον κύριο Υπουργό, αλλά και η σωστή προετοιμασία.

Όπως τόνισε ο Πρωθυπουργός στις 31 Αυγούστου στη Βουλή μετά τις καταστροφικές πυρκαγιές που ζήσαμε το περασμένο καλοκαίρι σε Ρόδο και Έβρο, ως απάντηση, βεβαίως, στις προκλήσεις αυτής της τραγικής κλιματικής κρίσης θα είναι η δυνατότητα που θα έχουμε σε σύντομο χρονικό διάστημα να αντιμετωπίσουμε ακραία καιρικά φαινόμενα, ανάμεσα στα άλλα, και με προμήθεια καινούργιων αεροσκαφών, ελικοπτέρων και πολλών μέσων τα οποία θα διαθέτει πλέον το Πυροσβεστικό Σώμα.

Αυτή είναι μια πολύ μεγάλη και αναγκαία επένδυση. Είναι μια αναγκαία επένδυση για την προστασία της ανθρώπινης ζωής αλλά και της ανθρώπινης παρουσίας, εκτός φυσικά από το πολύ σημαντικό φυσικό μας περιβάλλον, αλλά βεβαίως και τη διασφάλιση της έννοιας της ανθεκτικότητας που είναι πάρα πολύ σημαντική για κάθε πολίτη και για κάθε κράτος του αύριο.

Το σημερινό νομοσχέδιο θα υλοποιήσει ακριβώς την προμήθεια για πρώτη φορά από όλες τις ευρωπαϊκές χώρες για τη χώρα μας των νέων Καναντέρ το αργότερο ως το 2027. Σήμερα εκείνο το οποίο ξέρουμε είναι ότι έχουμε στη διάθεσή μας Καναντέρ-το είπε και ο αρμόδιος Υφυπουργός- δέκα αεροσκάφη σε επιχειρησιακή αξιοποίηση πέραν των σαράντα ετών και επτά αεροσκάφη σε επιχειρησιακή αξιοποίηση άνω των είκοσι. Αυτά τα αεροσκάφη είναι προφανές ότι δεν επαρκούν για να καλύψουν αυτές τις αυξημένες ανάγκες που προκύπτουν από την απόρροια της κλιματικής αλλαγής και ακριβώς με αυτό το σημερινό νομοσχέδιο εξασφαλίζεται η αποδοτικότητα και η αποτελεσματικότητα των δυνάμεων της πυρόσβεσης την οποία χρειαζόμαστε.

Βάσει αυτού θα έχουμε τη δυνατότητα να διασφαλίσουμε τις ανθρώπινες ζωές αλλά και να εμπεδώσουμε το αίσθημα ασφάλειας το οποίο απαιτείται να έχουν οι Έλληνες πολίτες. Εν προκειμένω αυτό το σχέδιο νόμου υλοποιεί και έναν κοινό ευρωπαϊκό στόχο, έναν στόχο ο οποίος αποτελεί και εθνικό στόχο ακριβώς τον στόχο της ενίσχυσης του στόλου των πυροσβεστικών εναέριων μέσων, έναν στόχο που τέθηκε πανευρωπαϊκά με την ίδρυση του Ευρωπαϊκού Μηχανισμού Πολιτικής Προστασίας, τον RESCEU και βεβαίως υλοποιείται στο πλαίσιο μιας κοινής προσπάθειας που γίνεται αυτήν τη στιγμή προς όφελος των μελών του μηχανισμού. Αυτή η ευρωπαϊκή συμμετοχή εκδηλώνεται έμπρακτα όχι μόνο με την εξασφάλιση ενός κοινού μηχανισμού της προμήθειας αλλά και με τη χρηματοδότηση την οποία -όπως ειπώθηκε- θα δεχθεί η χώρα για την αγορά δύο αεροσκαφών -ουσιαστικά στην Ελλάδα- για να βρίσκονται στην Ελλάδα, όμως να συμμετέχουν στο πρόγραμμα αυτό του RESCEU.

Ο συνολικός προϋπολογισμός, όπως ανέφερε ο αξιότιμος κύριος Υφυπουργός, είναι συγκεκριμένος και φυσικά είναι ένας συνολικός προϋπολογισμός για τον οποίο ανέρχεται -αν δεν κάνω λάθος- στο ποσό των 343 εκατομμυρίων ευρώ. Η αγορά αυτών των επιπλέον πυροσβεστικών αεροσκαφών, όπως ειπώθηκε, θα καλυφθεί τόσο από το ΕΣΠΑ 2021 - 2027, όσο και από το Ταμείο Ανάκαμψης και Ανθεκτικότητας, όπως επίσης και από την Ευρωπαϊκή Τράπεζα Επενδύσεων στο πλαίσιο του Εθνικού Προγράμματος «ΑΙΓΙΣ».

Επί τη βάσει, λοιπόν, της διακρατικής συμφωνίας που έχει διαμορφωθεί από την Ευρωπαϊκή Ένωση τα κράτη-μέλη και την αρμόδια αρχή της κυβέρνησης του Καναδά η χώρα μας, ακριβώς, θα εισέλθει πρώτη στη φάση υλοποίησης αυτής της σύμβασης προμήθειας αεροσκαφών και θα εγκαινιάσει και ένα στρατηγικό πλαίσιο συνεργασίας της Ευρωπαϊκής Ένωσης με τον Καναδά.

Κυρίες και κύριοι συνάδελφοι, αυτός ο μακροπρόθεσμος σχεδιασμός του Υπουργείου Πολιτικής Προστασίας είναι πάρα πολύ σημαντικός όχι μόνο γιατί το κλίμα αλλάζει αλλά και βεβαίως είναι δεδομένο ότι αυτή η προμήθεια των αεροσκαφών δεν μπορεί να ολοκληρωθεί από τη μια στιγμή στην άλλη. Θα χρειαστούμε χρόνο ούτως ώστε να τα αποκτήσουμε, αλλά το σημερινό νομοσχέδιο αναφέρεται ακριβώς σε μια αναγκαία επένδυση για να έχουμε και την πλήρη αξιοποίηση των πόρων στους οποίους αναφέρθηκα.

Είναι μια επένδυση η οποία, όταν ολοκληρωθεί, θα δείξει και την πολύ μεγάλη σημασία αυτής της προμήθειας για την ασφάλεια των συμπολιτών μας και γι’ αυτόν ακριβώς τον λόγο σας καλώ σήμερα να γίνουμε επιταχυντές και όχι προσκόμματα σε αυτήν τη διαδικασία και να υπερψηφίσουμε όλοι αυτό το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Ράπτη.

Τον λόγο έχει τώρα η Πρόεδρος της Κοινοβουλευτικής Ομάδας Πλεύση Ελευθερία, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πλεύσης Ελευθερίας.

**ΠΡΟΕΔΡΕΥΩΝ (Γεώργιος Λαμπρούλης):** Τι είπα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είπατε **«**Πλεύση Ελευθερία». Έχω ακούσει όλες τις εκδοχές. Πλεύση Ελευθερίας.

**ΠΡΟΕΔΡΕΥΩΝ (Γεώργιος Λαμπρούλης):** Προσθέτω, λοιπόν, και το σίγμα στην Πλεύση Ελευθερίας.

Έχετε τον λόγο, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστούμε.

Να καλωσορίσουμε ίσως και τα παιδιά, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Μετά θα τα καλωσορίσουμε, να έρθουν και τα χαρτιά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ωραία.Εγώ τα καλωσορίζω και τώρα.

Σήμερα είναι η Παγκόσμια Ημέρα κατά του Ρατσισμού και των Διακρίσεων και έρχομαι από μια πολύχρωμη εκδήλωση-διαδήλωση που έγινε εδώ μπροστά στην Βουλή, στο Μνημείο του Αγνώστου Στρατιώτη, εκεί που είναι γραμμένα τα ονόματα των θυμάτων του εγκλήματος των Τεμπών, αυτά που θέλατε σβησμένα, εκεί που ιστορικά η κοινωνία, οι άνθρωποι, οι πολίτες διεκδικούν δικαιώματα, ελευθερία, δημοκρατία, εκεί όπου διαδήλωσαν ζητώντας Σύνταγμα πριν από πάρα πολλά χρόνια και κατοχύρωσαν έτσι και το όνομα αυτής της πλατείας ως πλατείας Συντάγματος.

Στις ευχές μου για το 2024 είχα ευχηθεί να είναι μία χρονιά χωρίς διακρίσεις, χωρίς ρατσισμό, χωρίς μισαλλοδοξία, χωρίς έμφυλη βία, χωρίς μισογυνισμό, χωρίς μισανθρωπισμό, χωρίς δυσμενή μεταχείριση και πάσης φύσεως διάκριση για λόγους φύλου, φυλής, εθνότητας, καταγωγής, χρώματος, θρησκείας, ταυτότητας φύλου, σεξουαλικού προσανατολισμού, ασθένειας, αναπηρίας, για λόγους κάθε χαρακτηριστικού που μπορεί να διεγείρει την αίσθηση σε ορισμένους ότι υπερέχουν κάποιων άλλων, ότι δεν είμαστε όλοι ίσοι και ότι κάποιοι άνθρωποι έχουν λιγότερα δικαιώματα. Όλοι οι άνθρωποι έχουμε ίσα δικαιώματα.

Είναι σημαντικό σήμερα αυτό να ακουστεί στη Βουλή, σε αυτή τη Βουλή που συνήθως έχει αυτή την εικόνα, της άδειας Βουλής. Ευτυχώς μας επισκέπτονται μαθητές και μαθήτριες και γεμίζουν τα θεωρεία. Ευτυχώς προσκαλούμε και έρχονται άνθρωποι από την κοινωνία ή κινητοποιούνται από μόνοι τους ή προσέρχονται με προσμονή για να παρακολουθήσουν, όπως έπραξαν χτες πάρα πολλοί συγγενείς θυμάτων του εγκλήματος των Τεμπών -του εγκλήματος των Τεμπών-, που έχετε τόση μεγάλη δυσκολία οι της Νέας Δημοκρατίας και της Κυβέρνησης να το πείτε έγκλημα.

Οικογένειες θυμάτων, συγγενείς θυμάτων, τραυματίες - θύματα, οι ίδιες και οι ίδιοι παρακολούθησαν χτες μια συνεδρίαση που εκθέτει την Κυβέρνηση, εκθέτει το κόμμα σας, τη Νέα Δημοκρατία, για την ευρείας κλίμακας απόπειρα συγκάλυψης όλων των παραμέτρων του εγκλήματος και την ευρείας βέβαια κλίμακας προσπάθεια υπόθαλψης των ενόχων του εγκλήματος που είναι ανάμεσά σας. Είναι στην Κυβέρνησή σας, είναι ο Πρωθυπουργός σας, είναι ο πρώην Υπουργός σας που τον προστατεύετε στις τάξεις σας, που τον κανακεύετε όταν έρχεται, τις σπάνιες φορές που έρχεται, που πέσατε ομαδόν να τον θωρακίσετε από τον ποινικό έλεγχο και επιπέσατε ομαδόν να τρομοκρατήσετε και να κατασιγάσετε όποιον και όποια διεκδικούσε και διεκδικεί τα αυτονόητα: αλήθεια, δικαιοσύνη, τιμωρία, λογοδοσία, τέλος στην ατιμωρησία, αυτήν την ατιμωρησία στην οποία έχετε συνηθίσει να κρύβεστε τα κόμματα της εξουσίας, αυτήν την ατιμωρησία που έχετε εξασφαλίσει ξανά και ξανά για τους εαυτούς σας και για τους δικούς σας και που νομίζετε ότι σε μια υπόθεση με πενήντα επτά νεκρούς -εκ των οποίων τριάντα ένα νέα παιδιά κάτω των τριάντα ετών, δεκαπέντε ετών το μικρότερο θύμα-, πάμπολλα παιδιά, φοιτητές που παρέλαβαν οι οικογένειές τους τα πτυχία τους πριν από λίγους μήνες, μπορείτε να κάνετε τα ίδια που κάνετε διαχρονικά στις εξεταστικές επιτροπές και στα εγκλήματα.

Και μ’ έναν τρόπο, πραγματικά, προκλητικό και προσβλητικό της νοημοσύνης όλων μας, εχθές έγινε μία απόπειρα εδώ στην Ολομέλεια της Βουλής να επιβάλλετε μία εξωφρενική εκδοχή δική σας των πραγμάτων, ότι τελικά για το έγκλημα των Τεμπών δεν έφταιγε η διαφθορά δεκαετιών, δεν έφταιγε η αποψίλωση των σιδηροδρομικών υποδομών, δεν έφταιγε το ρουσφέτι, η αδιαφορία, η πλήρης έλλειψη πρόνοιας για την ανθρώπινη ζωή, δεν έφταιγε η παραβίαση των κανόνων της χρηστής διοίκησης, της διαχείρισης του δημοσίου χρήματος, δεν έφταιγε τίποτε από όλα αυτά, έφταιγε μόνον -σύμφωνα με την επτακοσίων σελίδων εκδοχή της Νέας Δημοκρατίας, που περήφανα επιβάλατε με αντικοινοβουλευτικές διαδικασίες και με πρώτο πιστόλι σας, ένα πρόσωπο εντελώς εκτεθειμένο, τον κ. Μαρκόπουλο που χρήσατε και έχρισε ο κ. Μητσοτάκης, Πρόεδρο της Επιτροπής για το έγκλημα των Τεμπών- η παραβίαση επτά κανόνων μέσα σε πέντε λεπτά.

Ήταν υπόθεση πέντε λεπτών το έγκλημα των Τεμπών τελικά. Δεν ίσχυε η δήλωση του κ. Μητσοτάκη για τις διαχρονικές ευθύνες. Γιατί, κυρία Ράπτη; Γιατί ζήτησε συγγνώμη ο κ. Μητσοτάκης;

**ΖΩΗ ΡΑΠΤΗ:** … στο Σώμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Μητσοτάκη, όπου κι αν είστε -όπου και αν είστε!- γιατί ζητήσατε συγγνώμη, αναλαμβάνοντας την ευθύνη τη δική σας και των προηγούμενων όπως είπατε; Γιατί είπατε ότι είναι βαριά η ευθύνη σας στη συνέντευξη που δώσατε στον κ. Θεοδωράκη; Είναι βαριά η προσωπική σας ευθύνη που δεν προλάβατε να υλοποιήσετε τη σύμβαση 717. Αυτά έλεγε. Δεν τα έχετε ελέγξει, δεν τα έχετε διασταυρώσει και είναι κακή υπερασπιστική τακτική αυτή η παλινδρόμηση, η αναδίπλωση, αντιμετάθεση και αντιπερισπαστική τακτική για έναν κατηγορούμενο, όπως είναι ο κ. Μητσοτάκης, για έναν δεύτερο κατηγορούμενο, όπως είναι ο κ. Καραμανλής, που θα έπρεπε να είναι στη φυλακή και εσείς φροντίζετε να είναι εδώ και να τον προστατεύετε.

**ΖΩΗ ΡΑΠΤΗ:** Δικάζετε κάποιον πριν καταδικαστεί;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Ράπτη, αν θέλετε να μου κάνετε ερωτήσεις, ευχαρίστως θα σας απαντήσω.

**ΖΩΗ ΡΑΠΤΗ:** Επειδή απευθυνόσασταν σε εμένα προηγουμένως.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απευθύνομαι σε όλη σας την Κοινοβουλευτική Ομάδα. Εσείς προσωπικά έχετε λόγο να μη με διακόπτετε διότι είστε και προσωπικά εμπλεκόμενη, όπως ξέρετε. Ήσασταν αρμόδια Υφυπουργός το δεδομένο διάστημα. Μεταβήκατε στον τόπο του εγκλήματος, όπου μετέβη και ο κ. Μητσοτάκης και ο κ. Τσαβδαρίδης, ο εισηγητής σας, και ο κ. Πλεύρης και ο κ. Τριαντόπουλος όλα τα κρυπτόμενα πρόσωπα.

Προσπαθήσατε με κάθε τρόπο να υποστηρίξετε τη συγκάλυψη, και δεχθήκατε ενώ είχατε σύγκρουση καθηκόντων να είστε στην εξεταστική επιτροπή και αναγκαστήκατε να αποσυρθείτε όταν σας έγινε μήνυση από τους συγγενείς και τότε προφασιστήκατε ότι παραιτείστε για λόγους δικής σας συναισθηματικής φόρτισης, αφού προηγουμένως, βέβαια, αυτή η συναισθηματική φόρτιση καθόλου δεν σας εμπόδισε από το να παρέχετε υπηρεσίες υπόθαλψης στον κ. Καραμανλή και στον κ. Μητσοτάκη.

Έχετε λόγο, λοιπόν, να μην παρεμβαίνετε, έχετε λόγο να αποστείτε από αυτό που κάνετε και εσείς και άλλοι, διότι ακριβώς εμπλέκεστε προσωπικά και η προσωπική σας εμπλοκή είναι παραδεδεγμένη. Υπάρχουν άλλοι που κρύβονται και δεν την παραδέχονται . Ο κ. Τριαντόπουλος σήμερα δεν είναι εδώ, ενώ είναι αρμόδιος Υφυπουργός. Είναι Υφυπουργός του αρμοδίου Υπουργείου που εισάγει το συγκεκριμένο νομοσχέδιο, αλλά ο κ. Τριαντόπουλος επειδή ξέρει πολύ καλά ότι με το που θα εμφανιστεί θα τεθεί το ζήτημα της εμπλοκής του στο έγκλημα των Τεμπών, πράττει σοφά ή ίσως όχι και τόσο σοφά, κρυπτόμενος.

Με αυτά τα δεδομένα, λοιπόν, ήταν άκρως προκλητική -γιατί εντάσσεται σε αυτήν τη λογική της παρασιώπησης, στην τακτική και στην τεχνική της συγκάλυψης, στην μέθοδο της απόκρυψης και στην συμπεριφορά των κρυπτόμενων υπαιτίων- η χθεσινή απουσία και του κ. Μητσοτάκη και του κ. Καραμανλή.

Ο κ. Μητσοτάκης, θα έπρεπε να είναι παρών και θα έπρεπε, βέβαια, να έχει εμφανισθεί στην αρμόδια εξεταστική επιτροπή για να καταθέσει. Είναι αυτό που είπαμε από την πρώτη στιγμή. Όφειλε και οφείλει να δώσει εξηγήσεις στη Βουλή για το τι έκανε και τι δεν έκανε, για το τι γνώριζε και τι δεν γνώριζε. Είναι πια ομολογημένο από τον κ. Καραμανλή ότι ο κ. Μητσοτάκης γνώριζε όλες τις ελλείψεις, όλα τα προβλήματα, όλους τους κινδύνους και μαζί είχαν συναποδεχθεί ότι τραγικά δυστυχήματα θα συμβαίνουν πάντα. Μαζί, δηλαδή, μοιράζονται τον ενδεχόμενο δόλο δολοφονίας, ανθρωποκτονίας σε βάρος των ανθρώπων που χάθηκαν.

Αυτό δεν μπορείτε να το αλλάξετε, γιατί τα ντοκουμέντα τα ιστορικά είναι καταγεγραμμένα και καταχωρισμένα στη δημόσια σφαίρα. Είναι καταγεγραμμένες οι διαβεβαιώσεις του κ. Μητσοτάκη από τη Λάρισα στις 24 και στις 25 Φεβρουαρίου του 2023, τέσσερις και τρεις μέρες πριν το έγκλημα, που εσείς το λέτε ατύχημα και δυστύχημα, ότι είμαστε στο πρώτο βαγόνι της ευρωπαϊκής αμαξοστοιχίας, ότι οι σιδηρόδρομοι είναι το έργο της δεκαετίας, ότι ανατάξατε όλα αυτά που πήγαιναν στραβά το προηγούμενο διάστημα. Και πότε τα έλεγε αυτά με τον κ. Αγοραστό δίπλα του να επιχαίρει και να λέει: «Ευχαριστούμε για την τηλεκίνηση και για την ενίσχυση των σιδηροδρόμων εδώ στη Θεσσαλία»; Πότε τα έλεγε αυτά;

Τα έλεγε δεκαεπτά μέρες μετά από την ανακοίνωση των αρμόδιων σιδηροδρομικών υπαλλήλων ότι δεν θα περιμένουμε το επόμενο δυστύχημα για να τους βλέπουμε να χύνουν κροκοδείλια δάκρυα. Αυτά τα κροκοδείλια δάκρυα που έχυνε ο κ. Καραμανλής την ημέρα που παραιτήθηκε για να τον αναβαπτίσετε στη συνέχεια σαν εκείνον που πρέπει να του δώσουμε και έπαινο για τη δολοφονία πενήντα επτά ανθρώπων, σαν εκείνον που πρέπει και να τον ευχαριστήσουμε γιατί τα έκανε όλα καλά.

Σας θυμάμαι πώς στη συζήτηση περί της προανακριτικής επιτροπής, στις 24 Νοεμβρίου του 2023, όλοι οι Βουλευτές της Νέας Δημοκρατίας με τον κ. Βορίδη αρχιερέα σας, λέγατε ότι δεν υπάρχουν ποινικές ευθύνες, πού τις είδατε τις ποινικές ευθύνες και καταψηφίζουμε τη διερεύνηση ποινικών ευθυνών. Και σας πείραξε τώρα η Ευρωπαία Εισαγγελέας η οποία λέει: «Θέλουμε να ερευνήσουμε και μας μπλοκάρουν».

Μα, βεβαίως, δεν το ξέρετε; Και, βέβαια, το ξέρετε. Και αντί τουλάχιστον να σιωπήσετε, διά του κ. Γεωργιάδη είπατε ότι πρέπει να ελεγχθεί η Ευρωπαία Εισαγγελέας και να την τιμωρήσουν που είπε αυτά τα πράγματα και να την ελέγξουν και πειθαρχικά. Σοβαρά; Θα ελέγξουμε, δηλαδή, πειθαρχικά την εισαγγελέα που θέλει να ελέγξει τον Υπουργό σας και θα έπρεπε να ελέγξει και τον Πρωθυπουργό σας; Θα τιμωρήσουν την εισαγγελέα;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Πρόεδρε, να σας διακόψω για να ανακοινώσουμε το σχολείο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως. Με χαρά να με διακόψετε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μία μαθήτριες και μαθητές και τέσσερις συνοδοί εκπαιδευτικοί από το Β΄ Δημοτικό Σχολείο από το νησί του Ιπποκράτη, την Κω.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλώς ήρθατε, παιδιά, λοιπόν. Και αφού είστε από την Κω να σας πω ότι το νησί σας είναι υπέροχο και από το νησί σας καταγόταν ένας σπουδαίος πνευματικός άνθρωπος και δάσκαλός μου, ο Μανόλης Χατζηγιακουμής, που έφυγε πριν από λίγες ημέρες από τη ζωή αλλά έχει αφήσει πολύ σημαντική πολιτιστική και εκπαιδευτική παρακαταθήκη και στο νησί της Κω.

Λέτε να αφήσουμε τη δικαιοσύνη να διαλευκάνει το έγκλημα. Να γνωρίζετε ότι με τις δικές σας ενέργειες εμποδίζετε τη δικαιοσύνη από το να διαλευκάνει το έγκλημα, διότι προαπαιτείται η ενέργεια της Βουλής, την οποία μπλοκάρετε, όπως σας είπε και η Ευρωπαία Εισαγγελέας.

Λέτε «Θα τα πει όλα η δικαιοσύνη». Μα, στη δικαιοσύνη παρεμβαίνετε με τον πιο προκλητικό τρόπον από την πρώτη στιγμή, από την επιστολή που έστειλε ο κ. Μητσοτάκης στον κ. Ντογιάκο, τον διορισμένο από την Κυβέρνησή σας και από τον ίδιο τον κ. Καραμανλή, Εισαγγελέα του Αρείου Πάγου, του οποίου ο γιος ήταν μέχρι και την ώρα του εγκλήματος συνεργάτης του κ. Καραμανλή.

Για φανταστείτε το λίγο αυτό, ότι ο Εισαγγελέας του Αρείου Πάγου Ντογιάκος, ο διορισμένος από τον κ. Μητσοτάκη και τον κ. Καραμανλή, ο έχων το παιδί του συνεργάτη Υπουργού, εκλήθη να παρέμβει για να αφεθεί η δικαιοσύνη να δράσει απερίσπαστη; Αυτό λέτε;

Γιατί εγώ λέω ότι, δυστυχώς, διαχρονικά οι εξουσίες ήθελαν να ελέγχουν τη δικαιοσύνη και, δυστυχώς, διαχρονικά υπήρχαν δικαστικοί και εισαγγελικοί λειτουργοί πάρα πολύ πρόθυμοι να λάβουν εντολές παραβίασης των καθηκόντων τους, όπως υπάρχουν φυσικά και λειτουργοί που έχουν υπηρετήσει το καθήκον τους και τη συνείδησή τους, συνεθέστατα με πολύ μεγάλο κόστος.

Όπως σας έχω ξαναπεί, δικαστής ήταν ο Κόλλιας, ο Πρόεδρος του Αρείου Πάγου, που δέχθηκε να γίνει επιτετραμμένος της χούντας, δικαστές ήταν και ο Τερτσέτης και ο Πολυζωίδης που αντιστάθηκαν στις εντολές της αντιβασιλείας να καταδικάσουν τον Θεόδωρο Κολοκοτρώνη και διώχθηκαν γι’ αυτό απηνώς. Η δικαιοσύνη, λοιπόν, δεν είναι απρόσωπη. Η δικαιοσύνη κρίνεται και οι δικαστικοί λειτουργοί και οι εισαγγελικοί λειτουργοί κρίνονται όπως κρίνονται και οι κυβερνήσεις και οι εξουσίες.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Και αυτό το οποίο είναι έκδηλο αυτήν τη στιγμή είναι ότι προσπαθείτε και τη δικαιοσύνη να την επηρεάσετε με πάρα πολλούς τρόπους, από την πρώτη εντολή του κ. Μητσοτάκη στον κ. Ντογιάκο που δόθηκε ακριβώς την ώρα που γινόταν το μπάζωμα στον τόπο του εγκλήματος, στις 6 Μαρτίου, ενώ μαινόταν η αλλοίωση του χώρου του εγκλήματος, ο κύριος Πρωθυπουργός ζήτησε να αλλάξει χέρια η δικογραφία, η οποία είχε ήδη αλλάξει χέρια μία φορά, γιατί παρέμεινε στο αστυνομικό τμήμα στην Τροχαία Λάρισας δύο εικοσιτετράωρα, στη συνέχεια πήγε στην ανακρίτρια Λάρισας που προφυλάκισε τον σταθμάρχη Σαμαρά, το ρουσφέτι σας, δηλαδή, κύριοι της Νέας Δημοκρατίας. Το ρουσφέτι σας είναι ο σταθμάρχης.

Και δεν μπορεί να μιλάτε για ανθρώπινο λάθος του σταθμάρχη χωρίς να πείτε και να διωχθεί εκείνος που έκανε και εκείνοι που έκαναν το ρουσφέτι. Πόσο ψηλά θα πάμε για να εντοπιστεί; Καταλαβαίνουμε ότι πολύ ψηλά θα πάμε για να εντοπιστεί.

Τρίτη φορά, λοιπόν, ζήτησε ο κ. Μητσοτάκης να αλλάξει χέρια η δικογραφία, να αλλάξει χέρια για τρίτη φορά, να πάει σε τρίτα χέρια, σε εφέτη ειδικό ανακριτή που δεν είχε ούτε γραφείο όταν ανέλαβε.

Τον επισκέφθηκα με οικογένεια θύματος, την οικογένεια Ρούτση, του εικοσιτριάχρονου Ντένις που έγραφε μηνύματα λίγες ώρες πριν σκοτωθεί, ότι γλιτώσαμε λίγα ευρώ και έχουμε τόσες ώρες καθυστέρηση.

Ήταν άνθρωποι! Οι άνθρωποι που εξαϋλώθηκαν, ήταν άνθρωποι. Τα παιδιά που σκοτώσατε ήταν άνθρωποι. Αυτά που έχετε μάθει να κάνετε με τα οικονομικά εγκλήματα δεν θα τα κάνετε πάνω στις υπάρξεις των ανθρώπων που τη ζωή τους κόψατε με τις πρακτικές διαφθοράς και διαπλοκής και απόλυτης αδιαφορίας και περιφρόνησης της ανθρώπινης ζωής, που το ενδεχόμενο απώλειάς της είναι απλώς μια πιθανότητα την οποία αποδέχεστε.

Με την πρόσφατη παρέμβασή σας στη δικαιοσύνη, δηλαδή το γεγονός ότι με διάταξη που φέρατε επιχειρείτε να παρέμβετε -και παρεμβαίνετε ευθέως- ακόμα και στο ποιος θα αποφασίζει την παραπομπή των υπαιτίων, διότι μέχρι πριν λίγες ημέρες αρμόδιο για να αποφασίσει ήταν το δικαστικό συμβούλιο και με παρέμβασή σας που ο κ. Φλωρίδης συνομολόγησε και το διαφήμισε ότι έγινε για την υπόθεση των Τεμπών, αφαιρείται η υπόθεση από το δικαστικό συμβούλιο, δηλαδή από τρεις δικαστές που αποφασίζουν με πρόταση εισαγγελέα, και πηγαίνει στα χέρια ενός δικαστή, ενός εισαγγελικού λειτουργού για την ακρίβεια. Η παρέμβαση αυτή είναι ακραία ενώ ερευνάται έγκλημα που αφορά την Κυβέρνησή σας, το κόμμα σας, τα μέλη της Κυβέρνησής σας, τα μέλη της Βουλής.

Επειδή μίλησε ένας Βουλευτής, ο κ. Λοβέρδος, που τώρα δεν είναι εδώ, να θυμίσω απλώς ότι είναι ο Βουλευτής που είπε -νομίζω μέσα στην Αίθουσα- ότι μπορεί κάποιος να κακοποιεί τη γυναίκα του αλλά να είναι καλός γονιός. Αυτός ο Βουλευτής σας, ο συγκεκριμένος, είπε ότι δεν δέχεται να σας κατηγορούμε για τη δολοφονία πενήντα επτά ανθρώπων και ότι ο κ. Μητσοτάκης, ο κ. Καραμανλής, ο ίδιος και όλοι εσείς, είστε αθώοι.

Όσοι ταυτίζεστε με αυτούς οι οποίοι κατηγορούνται και όσοι ενεργείτε υποθάλποντας και διευκολύνοντας την υπόθαλψη σαφώς αναλαμβάνετε και τη σχετική ευθύνη. Γιατί οι ενέργειες που γίνονται στη Βουλή, είναι ενέργειες αξιόποινες. Αυτός είναι ο λόγος για τον οποίο ζήτησα και από τον εφέτη ειδικό ανακριτή να αξιολογήσει όλα αυτά που γίνανε για τη συγκάλυψη και για τη διευκόλυνση των κυβερνητικών προσώπων που ελέγχονται.

Τώρα, ακούστε. Δεν μπορεί να λέτε ότι δεν έχει κατατεθεί αίτημα για προανακριτική επιτροπή, γιατί είχαν κατατεθεί δύο αιτήματα. Και, βεβαίως, η προανακριτική επιτροπή θα μπορούσε να επεκταθεί και σε άλλα και να πάρει σχετική έγκριση από την Ολομέλεια της Βουλής. Σε αυτά τα αιτήματα εσείς ψηφίσατε «όχι». Σύσσωμη η Κοινοβουλευτική σας Ομάδα μπλόκαρε την προανακριτική επιτροπή.

Είστε μία Κοινοβουλευτική Ομάδα που έχει τριάντα Βουλευτές αν και δεν τους βλέπουμε. Παραπονείτο ένας Βουλευτής σας προηγουμένως ότι είμαστε είκοσι μέσα στην Αίθουσα. Η Κοινοβουλευτική Ομάδα της Πλεύσης Ελευθερίας, η μικρότερη Κοινοβουλευτική Ομάδα, είναι πάντα εδώ. Ήμασταν όλοι εδώ χθες που έλειπε η Κυβέρνηση και καθόταν ο κ. Βορίδης εκεί με μια στάση, εν πάση περιπτώσει, απολύτως αποκαλυπτική. Χτες ήμασταν όλοι εδώ. Εσείς δεν ήσασταν. Δεν πήραν τον λόγο και πάρα πολλά μέλη της εξεταστικής επιτροπής από την Κοινοβουλευτική Ομάδα της Νέας Δημοκρατίας, ακριβώς διότι έχουν δυσκολία να υπερασπιστούν αυτό που κάνετε και αυτό που κάνανε.

Ήρθε, λοιπόν, ένα μέλος της εξεταστικής επιτροπής, ο κ. Λοβέρδος που έχει συμμετάσχει αρκετές φορές, που δεν πήρε χθες τον λόγο να μας πει σήμερα ότι εχθές δεν έπρεπε να τον κατηγορήσουμε, αλλά και ακόμα να μας πει ότι είναι απαράδεκτο να έχει η Βουλή είκοσι Βουλευτές. Το λέει ως Βουλευτής της Κοινοβουλευτικής Ομάδας με τους εκατόν πενήντα οκτώ Βουλευτές, που είναι άφαντοι, φαντομάδες, και που ειδικά σε αυτά τα δύσκολα κρύβονται.

Έρχομαι στο θέμα του νομοσχεδίου για να πω τα εξής και, κύριε Υπουργέ, επιφυλάσσομαι να επανέλθω.

Γνωρίζετε πάρα πολύ καλά ότι η Πλεύση Ελευθερίας έχει από την πρώτη στιγμή, από τις προγραμματικές δηλώσεις, παρέμβει κατ’ επανάληψη εδώ σε αυτή την Αίθουσα, για να ζητήσει ενέργειες για την πολιτική προστασία, για την δασοπυροπροστασία, για την πρόσληψη εποχικών και τη μονιμοποίηση των λεγόμενων εποχικών πυροσβεστών που τους αφήνετε όλα αυτά τα χρόνια στην ανεργία το ενδιάμεσο διάστημα -λες και δεν χρειάζονται οι πυροσβέστες ούτε στις πλημμύρες ούτε στα χιόνια ούτε στους απεγκλωβισμός ούτε στις αστικές πυρκαγιές- για τη συνολική ενίσχυση των μηχανισμών πολιτικής προστασίας, δασοπυροπροστασίας και για την προστασία του περιβάλλοντος.

Γνωρίζετε ότι αυτά τα θέματα τα θέσαμε πολύ πριν ξεσπάσουν οι πυρκαγιές του καλοκαιριού. Τα θέσαμε εξ αρχής και εγκαίρως. Ερχόταν ο κ. Τουρνάς ανθ’ υμών και μου έλεγε πόσο καλά τα κάνατε μέχρι που ξέσπασαν οι πυρκαγιές και σταμάτησε να λέει πόσο καλά τα κάνατε και μου έλεγε αυτό που είπε ο κ. Καραμανλής για τα Τέμπη. Όπως είπε και ο κ. Καραμανλής για τα Τέμπη, ότι τραγικά δυστυχήματα θα συμβαίνουν πάντα, έτσι ερχόταν ο κ. Τουρνάς και έλεγε πυρκαγιές θα έχουμε κάθε χρόνο. Και ο κ. Χρυσοχοΐδης, επίσης, έλεγε τα ίδια. Ήτανε το καλοκαίρι που φέρατε -η Κυβέρνησή σας, όχι εσείς- διάταξη ώστε να μπουν οδηγοί στα ασθενοφόρα του ΕΚΑΒ, πυροσβέστες, στρατιωτικοί και δημοτικοί, κοινοτικοί υπάλληλοι.

Έχουμε, λοιπόν, μεγάλη αγωνία για τη δασοπυροπροστασία. Έχουμε και μεγάλη αγωνία, σας το έχω θέσει και αγωνιώ αν το έχετε ερεύνησε -στον κύριο Υπουργό απευθύνομαι προσωπικά περί αυτού- για το πολύ σοβαρό πρόβλημα που έχουμε εντοπίσει ότι υπάρχει στα ανώτατα κλιμάκια του Πυροσβεστικού Σώματος, όχι στους απλούς πυροσβέστες, σε αυτούς που επιλέγονται ως αρχηγοί, υπαρχηγοί, τρίτοι τη τάξει στο Πυροσβεστικό Σώμα.

Μέχρι πρότινος είχατε τρίτο τη τάξει τον κ. Λάμπρη, τον συντονιστή του ελικοπτέρου που εγκατέλειψε τους κατοίκους του Νέου Βουτζά και του Ματιού την ώρα που έμπαινε η φωτιά στον Νέο Βουτζά στις πεντέμισι το απόγευμα της 23ης Ιουλίου του 2018. Ο κ. Μητσοτάκης, έκανε Αρχηγό του Πυροσβεστικού Σώματος, προ των ημερών σας, κύριε Κικίλια, τον κ. Κολοκούρη, δηλαδή τον επικεφαλής της ΕΜΑΚ που του είπανε στις πέντε η ώρα να πάει στο Μάτι και έφτασε στις δέκα το βράδυ. Αυτός έγινε Αρχηγός του Πυροσβεστικού Σώματος επί πρώτης κυβέρνησης Μητσοτάκη και το αποτέλεσμα ήταν η εθνική καταστροφή του 2021.

Και τώρα κάνατε αρχηγό του Πυροσβεστικού Σώματος κατηγορούμενο για τη φωτιά στη Βαρυμπόμπη. Το έχω θέσει το θέμα αυτό και περιμένω. Το έθεσα με το που δημοσιοποιήθηκε η σχετική κρίση και περιμένω τις εξηγήσεις, γιατί το πρόσωπο αυτό που κατηγορείται για το έγκλημα αυτό επελέγη ως επικεφαλής της Πυροσβεστικής.

Αντίστοιχο θέμα μείζον υπάρχει με τον προερχόμενο από το Πυροσβεστικό Σώμα κ. Παπαγεωργίου, ο οποίος είναι Γενικός Γραμματέας του Υπουργείου σας, για τον οποίο άκουσα ότι υπάρχουν σήμερα καταγγελίες εμπλοκής του και στην αλλοίωση του τόπου του εγκλήματος στα Τέμπη αυτή τη φορά. Όλα, δυστυχώς, με έναν τρόπο συνδέονται. Θα ερευνηθεί φαντάζομαι και αυτό και περιμένω να ερευνηθεί και από εσάς. Και του οποίου η πορεία στο Πυροσβεστικό Σώμα όπως φαντάζομαι ότι έχετε ενημερωθεί δεν είναι άσπιλη και αδιάστικτη. Συνδέεται και με οικονομικά αδικήματα σοβαρά.

Θα ήθελα, λοιπόν, τις εξηγήσεις και την αιτιολόγηση όλων αυτών των επιλογών, έχοντας δώσει πραγματικά την ψυχή μου για να υπάρξει τιμωρία για το έγκλημα στο Μάτι, για το οποίο η κυβέρνηση Μητσοτάκη της πρώτης περιόδου ούτε εξεταστική επιτροπή ζήτησε ούτε προανακριτική επιτροπή ζήτησε και παρείχε μια χαρά κάλυψη στους πολιτικώς υπαιτίους. Έχω δει ποιες παρεμβάσεις γίνονταν και τότε για το έγκλημα αυτό, και από τη διορισμένη Εισαγγελέα του Αρείου Πάγου, την κ. Δημητρίου, και από την τότε κυβέρνηση, τον κ. Κοντονή, όλα αυτά τα πρόσωπα που στη συνέχεια θέλησαν να αναβαπτιστούν.

Είναι σκάνδαλο το έγκλημα στο Μάτι να δικάζεται σαν να ήταν πλημμέλημα. Σαν τροχαίο ατύχημα δικάζεται. Και είναι σκάνδαλο βέβαια, επειδή έγινε και μία αναφορά με διαβεβαιώσεις στην κ. Δούρου χθες, άκουσα τον κ. Πλεύρη να λέει: «Απηλλάγη η κ. Δούρου για τη Μάνδρα και για το Μάτι υπάρχει απαλλακτική πρόταση που δεν έχει ολοκληρωθεί».

Τι διαβεβαιώσεις είναι αυτές από τον Κοινοβουλευτικό Εκπρόσωπο της Νέας Δημοκρατίας και πώς εξηγείται αυτή σας η στάση; Πώς εξηγείται ότι περιφερειακή διοίκηση Πατούλη και αντιπολίτευση Δούρου ψήφισαν δυσθεώρητα κονδύλια για δικηγόρους, για τον δικηγόρο - συνεργάτη του κ. Πατούλη και προσωπικό του συνήγορο όταν ήταν στον Δήμο Αμαρουσίου, για να υπερασπιστεί τη διοίκηση Δούρου έναντι των αγωγών των θυμάτων; Πώς την εξηγείτε αυτή την συνέργεια; Πώς εξηγείτε ότι τώρα στο Μάτι πρόεδρος του δικαστηρίου που δικάζει είναι η ίδια πρόεδρος που είχε κληρωθεί στην πρώτη σύνθεση που ξεκίνησε τη δίκη για τη Μάνδρα;

Όλα αυτά θέλετε να μας πείτε ότι είναι φαινόμενα των καιρών, εκδηλώσεις της ανεξαρτησίας της δικαιοσύνης ή η αδιαφιλονίκητη προσήλωσή σας στη λογοδοσία;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, έχει φτάσει τα τριάντα τρία λεπτά!

**ΠΡΟΕΔΡΕΥΩΝ (Βασίλειος Βιλιάρδος):** Δεν έχω ποτέ διακόψει Πρόεδρο ενός κόμματος όταν μιλάει. Παρακαλώ πολύ, κύριε Υπουργέ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Δηλαδή θα κάτσουμε μέχρι αύριο;

**ΠΡΟΕΔΡΕΥΩΝ (Βασίλειος Βιλιάρδος):** Δεν έχω διακόψει ποτέ Πρόεδρο.

Κύριε Υπουργέ, ο κάθε Πρόεδρος γνωρίζει πολύ καλά τον Κανονισμό και ξέρει τι κάνει.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Άρα δεν σας χρειαζόμαστε ως Πρόεδρο.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, κύριε Υπουργέ! Μην αρχίσουμε με αυτόν τον τρόπο. Δεν είναι καλός τρόπος αυτός.

Παρακαλώ, κυρία Κωνσταντοπούλου, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, ήμουν πολύ ευγενής απέναντί σας. Βλέπω ότι είστε πολύ ενοχλημένος από αυτά που λέω. Δεν πειράζει.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Διαχρονικά είμαι πολύ ευγενικός απέναντί σας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, μη διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το αναγνωρίζω και γι’ αυτό δεν σας αναγνωρίζω σε αυτόν τον εκνευρισμό.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Δεν είπα κάτι σε εσάς, στον Πρόεδρο απευθύνθηκα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ μη διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον οποίο εκνευρισμό τον είδα πάλι την ημέρα που παρέδωσα στον κ. Μητσοτάκη και σε εσάς τη φωτογραφία από την Πάρνηθα, με τον κ. Λάμπρη μαζί, να σας εξηγεί πώς πήρε φωτιά η Πάρνηθα.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Θα ψηφίσεις τα Καναντέρ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σ’ εμένα είπατε: «Θα ψηφίσεις τα Καναντέρ;» «Θα ψηφίσεις τα Καναντέρ;» είπατε σ’ εμένα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ, μη διακόπτετε! Αν είχατε ακούσει άλλωστε τον εισηγητή, θα είχατε ακούσει ότι θα ψηφίσει «παρών», αν κατάλαβα καλά.

Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Επειδή απουσιάζατε γιατί είχατε άλλη υποχρέωση, όπως απουσίαζε χθες ο κ. Μητσοτάκης την ώρα που συζητάγαμε για τα Τέμπη –απ’ ό,τι έμαθα είχε να παραλάβει ελικόπτερα, μπορεί να του χρειαστούν.

Απουσιάζατε κι εσείς την ώρα που μιλούσε ο εισηγητής μας και δήλωσε τους λόγους για τους οποίους θα ψηφίσουμε «παρών» και οι οποίοι έγκεινται στις πρακτικές αδιαφάνειας οι οποίες ακολουθούνται γι’ αυτό το σχέδιο σύμβασης που φέρνετε. Διότι πρόκειται για σχέδιο σύμβασης και όχι για σύμβαση, πρόκειται για σχέδιο σύμβασης από το οποίο αποκρύπτεται ένα πολύ σημαντικό μέρος των άρθρων.

Επομένως ζητάτε από τη Βουλή να κυρώσει κάτι το οποίο δεν το αποκαλύπτετε. Αυτό απορώ πώς το φέρνετε και αν έχετε και άλλο τέτοιο προηγούμενο. Τα σχέδια συμβάσεων τα ξέρουμε και από τη «SIEMENS» και από τα μνημόνια. Τις συμβάσεις χωρίς άρθρα τα οποία αποκρύπτονται από τη Βουλή, η οποία καλείται να τα κυρώσει, δεν τα ξέρουμε. Εγώ προσωπικά δεν το έχω ξαναδεί, θα το αναζητήσω και αυτό. Μπορεί να έχετε καταχωρήσει και κάποιο προηγούμενο, γιατί όλα τα περιμένουμε.

Επειδή, λοιπόν, είναι αδιαφανής η σύμβαση, επειδή επιπλέον εντοπίζουμε ότι οι τιμές που έχετε συμφωνήσει, 51 εκατομμύρια ευρώ ανά Καναντέρ, είναι πάρα πολύ υψηλές σε σχέση με τις αντίστοιχες τιμές των πολεμικών αεροσκαφών, των F-16, επειδή η εκτίναξη των τιμών αυτών στο αντίστοιχο διάστημα της τάξεως του 40% μας κάνει εντύπωση και δεν δόθηκαν εξηγήσεις, επειδή κάτι υποτονθόρυσε ο κ. Τουρνάς προηγουμένως, ότι περιλαμβάνουν αυτές οι τιμές και εκπαιδεύσεις κ.λπ., κ.λπ.. Ο κ. Τουρνάς είναι από τον στρατιωτικό τομέα και γνωρίζουμε πολύ καλά ότι αυτές είναι οι πρακτικές της διαφθοράς σε σχέση με τους εξοπλισμούς, σε σχέση με τις λεγόμενες «αμυντικές δαπάνες» που οδήγησαν σε τεράστιες μίζες και σε τεράστιες τρύπες στον δημόσιο προϋπολογισμό, για τις οποίες ζητάγατε μετά από τους πολίτες να πληρώσουν τα σπασμένα σας.

Για όλους αυτούς τους λόγους, λοιπόν, είναι αυτονόητο ότι δεν θα υπερψηφίσουμε κάτι τέτοιο την ίδια ώρα που σας ζητάμε -και εμείς είμαστε οι πρώτοι που ζητήσαμε- να υπάρξει προμήθεια εξοπλισμού, άμεση. Αυτά που φέρνετε είναι για το 2027 και εντεύθεν, και πάει και ο Πρωθυπουργός στον Καναδά προφανώς για να κλείσει και προσωπικά κάποια συμφωνία. Και αυτό να το λέμε για να αντιλαμβανόμαστε. Πάει για πρώτη φορά στον Καναδά μετά από σαράντα χρόνια που δεν έχει πάει Πρωθυπουργός. Αυτή την ώρα, λοιπόν, υπάρχει αυτό το σχέδιο σύμβασης. Καταλάβαμε. Τι άλλο να μας πείτε;

Όμως το καλοκαίρι του 2024 έρχεται, και αυτά τα επτά Καναντέρ δεν είναι για το 2024 είναι από το 2027 μέχρι το 2030, κύριε Υπουργέ, που φύγατε και ξαναγυρίσατε, αλλά θα σας ενημερώσει ο κ. Τουρνάς.

Για όλους αυτούς τους λόγους, λοιπόν, εμείς επιμένουμε και σας ενθαρρύνουμε να κάνετε χρηστές ενέργειες διαφανούς διοίκησης προμήθειας και εναέριου εξοπλισμού και επίγειου. Και στολές ακόμα γιατί υπάρχουν πυροσβέστες, ξέρετε, που ακόμα και τα τελευταία χρόνια της διακυβέρνησής σας -όχι της δικής σας υπουργίας- επιχειρούσαν με κρανάκια των 3 ευρώ και με ληγμένες στολές, για όλα αυτά, λοιπόν, φυσικά ζητάμε αύξηση του προϋπολογισμού. Αυτό είναι κάτι που επισημάναμε και στις προγραμματικές δηλώσεις.

Εγώ ήμουν -θα θυμάστε ίσως- εκείνη που επισήμανα ότι ήταν κρίμα έχοντας αναλάβει αυτό το Υπουργείο εσείς να κάνετε ομιλία στις προγραμματικές δηλώσεις σε μια άδεια Βουλή, γιατί θεωρώ πολύ κομβικό τον τομέα που έχετε αναλάβει.

Εντάξει, ναι, είναι πάντα άδεια η Βουλή. Πάντα άδεια η Βουλή είναι με ευθύνη όμως της Κυβέρνησης και της κυβερνητικής πλειοψηφίας. Εμείς πάντως είμαστε πάντα εδώ. Και αυτό είναι ίσως το πρόβλημα για εσάς, το καλό για μας και για τους πολίτες.

Συνοψίζοντας και για να σας απαντήσω ολοκληρωμένα, θεωρούμε ότι υπάρχουν προβλήματα διαφάνειας στη συμφωνία αυτή. Θεωρούμε ότι υπάρχουν πολύ σοβαρά προβλήματα διαφθοράς στο πεδίο της επιλογής της ηγεσίας του Πυροσβεστικού Σώματος όλα τα τελευταία χρόνια. Στην υπόθεση του Ματιού ο επιλεγείς Αρχηγός της Πυροσβεστικής απηύθυνε εκβιασμούς στον διορισμένο πραγματογνώμονα για το Μάτι ο οποίος αντιστάθηκε, προς τιμήν του, και είναι ηχογραφημένες οι απειλές, τι θα του κάνανε, ο ίδιος, η Δούρου, ο ένας, ο άλλος. Ηχογραφημένα είναι αυτά. Και είναι ηχογραφημένες και οι διηγήσεις για το πώς αλληλοεξουδετερώνονται για να πάρουν τη θέση του Αρχηγού της Πυροσβεστικής, αφήνοντας αφύλακτα δάση και περιοχές.

Όλα αυτά, κύριε Υπουργέ, -που δεν θεωρώ ότι έχετε λόγο να μην τα ερευνήσετε- εγώ περιμένω και να τα ερευνήσετε και να τα πατάξετε. Δεν θα σταματήσω φυσικά να το ζητώ. Δεν θα σταματήσουμε να σας ζητούμε πραγματική πολιτική προστασία.

Διάβασα χθες στην Βουλή τις δηλώσεις που έκανε ο κ. Μητσοτάκης στις 24 Φεβρουαρίου και έλεγε στους πολίτες της Λάρισας: «Ένα δισεκατομμύριο ευρώ σας δώσαμε μετά τον «Ιανό» και τους σεισμούς». Για να πάει να τα πει σήμερα τα «ένα δισεκατομμύριο ευρώ σας δώσαμε μετά τον «Ιανό» και τους σεισμούς» μετά από όλα όσα έγιναν και αυτό που βιώνουν στη Φαρκαδόνα πριν από λίγες μέρες. Και οι άνθρωποι είναι εντελώς εγκαταλελειμμένοι. Υπάρχουν παιδιά που δεν πηγαίνουν σχολείο, διότι τα σχολεία τους έχουν πλημμυρίσει, καταρρεύσει και δεν υπάρχει καμμία πρόνοια. Υπάρχουν άνθρωποι που ζουν σε ξενώνες και ακόμη και σε δομή υποδοχής μεταναστών.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, πόσο χρόνο θα χρειαστείτε ακόμη;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελειώνω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Η αγωνία μας, λοιπόν, είναι αδιαπραγμάτευτη. Η παρουσία μας να ξέρετε ότι θα είναι διαρκής. Υποσχέθηκα και το έκανα με απόλυτη συνείδηση ότι για τα θέματα που αφορούν την προστασία της ανθρώπινης ζωής -γιατί είχαμε σαράντα πέντε θύματα, κύριε Υπουργέ αυτό το καλοκαίρι, είχαμε σαράντα πέντε θύματα από πυρκαγιές από πλημμύρες- αποκλείεται να σωπάσουμε και σας καλούμε να αναλάβετε πρωτοβουλίες, όχι αυτές. Μακάρι αυτές που φέρνετε να τις διαλευκάνετε και μακάρι -για να επαναλάβω κάτι που έχω θέσει σε αυτήν εδώ την Αίθουσα- να μας εξηγήσετε γιατί όλα αυτά τα χρόνια γίνεται η επιλογή ο στόλος της Ελλάδας να έχει μόνον Καναντέρ σαν να μην υπάρχουν άλλες επιλογές, γιατί δεν αγοράζονται εναέρια μέσα αλλά μόνον νοικιάζονται -όθεν θησαυρίζουν όπως ξέρετε για τα καύσιμα και για τις ώρες πτήσης πολλοί- γιατί συνολικά δεν είμαστε εξοπλισμένοι, η χώρα μας, ώστε να προστατεύεται και να αμύνεται έναντι κάθε φυσικής απειλής ή ανθρωπογενούς κινδύνου, η ανθρώπινη ζωή, τα δάση, η φύση, ο πλούτος μας, τα ζώα, κάθε ανθρώπινη ύπαρξη.

Κλείνω λέγοντάς σας αυτό που είπα και στον κύριο Πρωθυπουργό, όταν μου είπε ότι είμαι από άλλο πλανήτη αν νομίζω ότι θα προστατεύσετε κάθε δέντρο και κάθε δάσος της πατρίδας μας. Δεν είμαστε από άλλο πλανήτη. Είμαστε από την Ελλάδα και αργά η γρήγορα η Ελλάδα θα έχει μια διακυβέρνηση που δεν θα θεωρεί εξωπραγματικό να προστατεύονται όλα τα δάση, όλα τα ζώα, όλα τα δέντρα, ολόκληρος ο φυσικός πλούτος και βέβαια η ανθρώπινη ζωή.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, θέλετε τον λόγο για την ομιλία σας την κανονική ή για παρέμβαση;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Για μία παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Ένα λεπτό αν μου επιτρέπετε, επειδή με προσβάλατε προηγουμένως και μάλιστα χωρίς να σας δώσω κανένα λόγο. Ο Πρόεδρος της Βουλής όταν είναι εδώ και μιλάει ο Πρωθυπουργός δεν τον διακόπτει ποτέ. Όμως κάποιο λόγο έχει που κάθεται εδώ. Άρα και εγώ κάποιο λόγο έχω που κάθομαι εδώ και δεν είναι σωστό να με προσβάλλετε.

Παρακαλώ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, δεν απευθύνθηκα στην κυρία Πρόεδρο της Πλεύσης Ελευθερίας. Σε εσάς απευθύνθηκα και σας ρώτησα αν ισχύει για όλους τους ομιλητές αυτό που βλέπω εδώ ως Κανονισμό της Βουλής και οι χρόνοι τους οποίους παίρνουν.

**ΠΡΟΕΔΡΕΥΩΝ (Βασίλειος Βιλιάρδος):** Ισχύει για όλους…

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Δεν ολοκλήρωσα.

**ΠΡΟΕΔΡΕΥΩΝ (Βασίλειος Βιλιάρδος):** Συγγνώμη.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Οι χρόνοι τους οποίους παίρνουν όλοι οι ομιλητές αντικατοπτρίζουν και το δικαίωμα ενός απλού Βουλευτή να τοποθετείται. Έχουμε δει σε πολλές συνεδριάσεις της Ολομέλειας της Βουλής κατά κύριο λόγο και λιγότερο στις επιτροπές, ότι επειδή γίνεται κατάχρηση του χρόνου και από πολιτικούς Αρχηγούς και από κοινοβουλευτικούς και από εκπροσώπους των κομμάτων, τελικά οι συνάδελφοι να μιλούν πολύ λιγότερο.

Εγώ,, λοιπόν στην Ολομέλεια της Βουλής πρωτολογία δεν έκανα. Δευτερολογία θα κάνω, κλείνοντας, αφού τοποθετηθούν όλοι οι συνάδελφοι. Σε αυτό αναφέρθηκα σε εσάς και όχι στην κυρία Πρόεδρο. Δεν φταίει η κυρία Πρόεδρος. Με συγχωρείτε πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Μου είπατε για ποιον λόγο είμαι εδώ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Η κυρία Πρόεδρος μπορεί να θέλει να μιλήσει δυο ή τρεις ή τέσσερις ώρες. Αν μπορεί και το κάνει αυτό στο ελληνικό Κοινοβούλιο και αν δεν υπάρχουν κανόνες για όλους καλά κάνει και το κάνει. Άρα σε εσάς αναφέρθηκα χωρίς καμμία διάθεση να σας προσβάλλω.

**ΠΡΟΕΔΡΕΥΩΝ (Βασίλειος Βιλιάρδος):** Να σας απαντήσω;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Γνωρίζετε ότι είμαι ένας ευγενής άνθρωπος και πολιτικός, χωρίς καμμία διάθεση να σας προσβάλλω.

Να απαντήσω τώρα στην κυρία Πρόεδρο σε δύο, τρία πράγματα.

Κυρία Πρόεδρε, εγώ δεν είμαι νομικός όπως εσείς και έγκριτη δικηγόρος. Είμαι ορθοπεδικός. Αλλά είμαι σίγουρος και έχω ακούσει πολλές φορές εγώ ο ίδιος ότι εσείς υπερασπίζεστε το τεκμήριο της αθωότητας πολλές φορές στη μάχιμη δικηγορία. Σας απάντησα και την άλλη φορά που αναφερθήκατε στον πρώην επιτελάρχη του Πυροσβεστικού Σώματος. Να σας απαντήσω και σήμερα και γι’ αυτόν και για τον κ. Παπαγεωργίου και για τον οποιονδήποτε θέτετε θέμα.

Πρώτα απ’ όλα σε ό,τι έχει να κάνει με τον κ. Παπαγεωργίου, είχα την τιμή να είναι Αρχηγός του Πυροσβεστικού Σώματος το 2014 όταν ήμουν Υπουργός Προστασίας του Πολίτη. Τότε, κυρία Πρόεδρε, ούτε παπούτσια είχαν και αρβύλες όπως θα έπρεπε οι πυροσβέστες -και σε περιοριστικές δημοσιονομικές πολιτικές κάναμε ό,τι μπορούσαμε για να βρούμε- ούτε λάστιχα τα πυροσβεστικά. Είχαμε εννιά εναέρια όλα και όλα και έγινε μια συγκλονιστική προσπάθεια και μάχη. Δεν έχω κάποια πρόσβαση σε δικογραφίες όπως έχετε εσείς. Αλλά με εκπλήσσει αυτό το οποίο λέτε, καθ’ ότι ουδέποτε έχει ακουστεί ή έχει κατηγορηθεί ο κ. Παπαγεωργίου για το οτιδήποτε ποινικά, ή αν έχει καταδικαστεί, οτιδήποτε. Αν γνωρίζετε κάτι το οποίο δεν γνωρίζω εγώ, σας παρακαλώ πάρα πολύ, εδώ είναι τα Πρακτικά της Βουλής, να το καταθέσετε ή οπουδήποτε αλλού εσείς θέλετε.

Δεύτερον, αυτό για το οποίο είμαι σε θέση να γνωρίζω -γιατί όσο μπορώ παρακολουθώ, ενημερώνομαι, αν θέλετε για τα θέματα τα οποία άπτονται του Υπουργείου κατά κύριο λόγο γιατί θεωρώ ότι αυτός είναι ο θεσμικός ρόλος ενός Υπουργού- είναι και πώς προχωρούν ορισμένα πράγματα τα οποία έχουν να κάνουν και για το παρελθόν και για τις δίκες οι οποίες υπάρχουν. Αν δεν κάνω λάθος ο κ. εισαγγελέας για το Μάτι την αθώωση του κ. Λάμπρη εισηγήθηκε μετά από πολλούς μήνες καταθέσεων και λοιπά και λοιπά.

Σε κάθε περίπτωση ό,τι κι αν ισχύει ή αν δεν ισχύει, εγώ κυρία Πρόεδρε, ούτε το 2014 που ήμουν Υπουργός Προστασίας του Πολίτη σήκωσα ένα τηλέφωνο να πάρω έναν εισαγγελέα για θέματα τρομοκρατίας καίτοι συλλάβαμε πολλούς, είχαμε τα θέματα ανοιχτά κ.λπ., ούτε το έκανα μέσα στην πανδημία ως Υπουργός Υγείας. Και εκεί τεράστιες πιέσεις και θέματα είχαμε σε ό,τι έχει να κάνει με το χειρισμό μιας παγκόσμιας κρίσης δημόσιας υγείας. Και δεν θα το κάνω και τώρα ως Υπουργός Πολιτικής Προστασίας.

Γι’ αυτό, λοιπόν, είναι ξένος για μένα ο τρόπος –αν θέλετε- ή η στρατηγική της τοποθέτησή σας, δείχνοντας με το δάχτυλο συναδέλφους ή ενδεχομένως συνανθρώπους μας οι οποίοι είναι εμπλεκόμενοι στις δικογραφίες. Όταν τελεσιδικήσει κάτι και έχει απονεμηθεί δικαιοσύνη πολύ ευχαρίστως εσείς και εγώ να το σχολιάσουμε. Θεωρώ ότι η εκτελεστική εξουσία, η νομοθετική εξουσία και η δικαστική εξουσία είναι διαφορετικές. Και αν δεν έχουμε εμπιστοσύνη στη δικαστική εξουσία, νομίζω ότι -εκπροσωπώντας τους συμπολίτες μας- οφείλουμε να βγούμε να το πούμε με ονόματα και διευθύνσεις.

Τώρα σε ό,τι έχει να κάνει, γιατί τώρα που σας βρήκα εδώ πέρα, τουλάχιστον να προλάβω να σας ενημερώσω και να σας απαντήσω…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάντα θα με βρίσκετε εδώ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Σύμφωνοι, κυρία Πρόεδρε.

Έχω την αίσθηση ότι και από τη θέση την οποία πήρατε - σας ευχαριστώ για την ενημέρωση του κυρίου εκπροσώπου σας- στο εν λόγω νομοσχέδιο ότι τελικά θα ψηφίσετε «παρών», ουσιαστικά και εσείς κρατάτε τις επιφυλάξεις γι’ αυτό που είπατε τώρα περί αδιαφάνειας σε ό,τι έχει να κάνει με το συγκεκριμένο νομοσχέδιο.

Αν για λόγους βιομηχανικής προστασίας των πολυεθνικών εταιρειών οι οποίες εμπλέκονται στην παραγωγή αυτών των Καναντέρ σύσσωμη η Ευρωπαϊκή Ένωση έχει δεχτεί μετά τη διαπραγμάτευση την οποία έκανε ότι το μείζον υπηρετείται σε ό,τι έχει να κάνει με τη σύμβαση αυτή και κάποια πράγματα μέχρι την τελευταία στιγμή δεν πρέπει να αποκαλυφθούν, που έχουν να κάνουν με τη μία εταιρεία ή με την άλλη, αυτό δεν έχει να κάνει με εμάς.

Τι διασφάλισε η Ευρωπαϊκή Ένωση σε συνεργασία με τα έξι κράτη μέλη τα οποία προμηθεύονται Καναντέρ και γιατί είναι επωφελής αυτή η σύμβαση; Δεν είδα κανέναν να χαρίζει 100 εκατομμύρια ευρώ και να αγοράζει για κάποιον δύο Καναντέρ. Και διαχρονικά το Πυροσβεστικό Σώμα, -όχι εγώ, είμαι αναρμόδιος κυρία Πρόεδρε- αποφάσισε με διάφορες κρίσεις επιχειρησιακές που έχει κάνει, ότι αυτά τα αμφίβια λόγω της γεωγραφίας της χώρας και λόγω του ανάγλυφού της είναι τα καλύτερα από αυτά τα οποία κυκλοφορούν και υπάρχουν. Δυστυχώς κάποια στιγμή σταμάτησε η παραγωγή. Όχι μόνο αυτό, με τιτάνιες προσπάθειες το ΓΕΑ και ο Ελληνικός Στρατός και η Αεροπορία προσπαθούν να συντηρήσουν τα 215. Τα 215, κυρία Πρόεδρε, το 1974 –τότε γεννήθηκα- τα αγοράσαμε και μετά από κάποια χρόνια τα 415.

Γίνεται μια τεράστια προσπάθεια και τα υπόλοιπα, μέσα από ευρωπαϊκούς πόρους -προσέξτε-, είναι το RRF, το ΕΣΠΑ και το δάνειο από την Ευρωπαϊκή Τράπεζα Επενδύσεων τα τρία χρηματοδοτικά εργαλεία που θα χρησιμοποιούμε για να υλοποιήσουμε το πρόγραμμα «ΑΙΓΙΣ», μέσα, λοιπόν, σε αυτά τα τρία χρηματοδοτικά εργαλεία υπάρχουν τα Καναντέρ.

Άρα, ναι, βεβαίως, για ό,τι άλλο βγαίνει στην αγορά ή μπορεί να προκύψει, θα υπάρξουν προσπάθειες πενταετίας, δεκαετίας, εικοσαετίας για να δούμε αν είναι αξιόπλοο ή σε καλό επίπεδο προκειμένου να αγοραστεί στο μέλλον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ένα τελευταίο να πω και στη ομιλία που θα κλείσω, θα αναφερθώ στα θέματα της Πυροσβεστικής. Φυσικά και δεν παίρνουμε μόνο Καναντέρ.

Κυρία Πρόεδρε, πιστεύω ότι μέχρι το τέλος Μαρτίου μέσα Απριλίου θα έχουμε υλοποιήσει σχεδόν το σύνολο του προγράμματος «ΑΙΓΙΣ» σε ό,τι έχει να κάνει με τη διαγωνιστική διαδικασία. Θα είναι όλα στον αέρα. Αυτά αφορούν: Σε δέκα ελικόπτερα μεσαίου τύπου -θα δούμε ποια εταιρεία θα κερδίσει τον διαγωνισμό. Σε τρία αεροσκάφη air-surveillance άλλης εταιρείας. Υπογράφουμε την επόμενη εβδομάδα τη σύμβαση. Σε τρία ελικόπτερα μεσαίου τύπου. Τον συγκεκριμένο διαγωνισμό τον κέρδισε η ιταλική εταιρεία «LEONARDO», καμμία σχέση με τα Καναντέρ. Σε είκοσι πέντε αμφίβια αεροσκάφη, τα λεγόμενα Air Tractors. Άλλες εταιρείες συμμετέχουν στον διαγωνισμό. Σε drones. Άλλες εταιρείες συμμετέχουν στον διαγωνισμό. Σε χίλια οχήματα. Για τα τετρακόσια, όπως είπε ο κύριος Υπουργός το πρωί, έχει ήδη τελεσφορήσει ο διαγωνισμός και είναι στο Ελεγκτικό Συνέδριο προκειμένου να υπογραφεί.

Είχα μια υποχρέωση ηθική, κυρία Πρόεδρε, να μη χαθούν τα χρήματα και αυτά τα 2,1 δισεκατομμύρια ευρώ του προγράμματος «ΑΙΓΙΣ», που είναι ένα βαρύ πρόγραμμα. Μετά από τέσσερα χρόνια προπαρασκευής και δουλειάς που έγινε, να σπρώξω πιο γρήγορα τις διαδικασίες, να πιέσω τις υπηρεσίες, να βγουν τεχνικές προδιαγραφές και να μη χάσουμε αυτά τα χρήματα. Γνωρίζετε ότι το RRF έχει το τέλος του 2026 ως καταληκτική ημερομηνία. Βεβαίως, θα αρχίσουν να παραλαμβάνονται αυτά τα μέσα από την επόμενη αντιπυρική περίοδο και σε βάθος εξαετίας, οκταετίας. Είναι μία προίκα, μία παρακαταθήκη στο Πυροσβεστικό Σώμα, στην Πολιτική Προστασία και, κυρίως, στην επόμενη γενιά.

Αισθάνομαι, λοιπόν -και χαίρομαι που το βλέπω στην πλειοψηφία των κομμάτων στο ελληνικό Κοινοβούλιο- ότι αυτή η προσπάθεια που είναι προφανές ότι είναι υπερκομματική, ξεπερνά και την Κυβέρνηση και είναι εθνική, αξίζει να την υποστηρίξουν όλοι. Δεν βλέπω κάτι μεμπτό στη σύμβαση. Είναι συγκεκριμένες οι ημερομηνίες παραλαβής από τη στιγμή που εκκινεί η σύμβαση. Το 2027 δύο, το 2028 ένα, το 2029 ένα και το 2030 τρία Καναντέρ. Για όλα τα κράτη-μέλη, τα έξι που συμμετέχουν, ομοίως. Δεν μπορώ να δω κάτι. Αν στην πορεία, στη διαδρομή κάτι δεν πάει καλά και δεν υλοποιηθεί με τους κανόνες της αγοράς αυτό δεν μπορώ να το ξέρω.

Όμως, νομίζω ότι για να είμαστε και αξιόπιστοι στην κοινωνία και στους πολίτες, είναι μια ευκαιρία σε κάποια νομοσχέδια που είναι εμφανές ότι το υπερκομματικό και το εθνικό είναι ανώτερο του κομματικού ή του πολιτικού καλό είναι να συμφωνούμε. Ξέρετε έτσι ο κόσμος, η κοινωνία μάς πιστεύει πολύ περισσότερο αν στα μείζονα ή στα πολύ σημαντικά συμφωνούμε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον Υπουργό.

Κυρία Πρόεδρε, να αναγγείλω τα παιδιά και μετά σας δίνω αμέσως τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και τέσσερις συνοδοί εκπαιδευτικοί από το 77ο Δημοτικό Σχολείο Θεσσαλονίκης.

Η Βουλή σάς καλωσορίζει και σας εύχεται καλή επιτυχία και καλή πρόοδο.

(Χειροκροτήματα από όλες τις πτέρυγες της Βουλής)

Παρακαλώ πολύ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ξεκινήσω, κύριε Υπουργέ, με αυτό που υπογραμμίσατε ως σημαντικό, να συμφωνούμε εκεί όπου υπάρχει υπέρτερο συμφέρον.

Η Πλεύση Ελευθερίας είναι ίσως η μόνη Κοινοβουλευτική Ομάδα που αυτό το υπηρετεί εξαρχής. Είμαστε εκείνοι που δώσαμε το έναυσμα, ήδη από τις προγραμματικές δηλώσεις, για να έρθει ο νόμος για την ψήφο των Ελλήνων της Διασποράς.

Είμαστε εκείνοι που ψηφίσαμε θετικά για τα περισσότερα άρθρα της επιστολικής ψήφου και, δυστυχώς, τα παρατράγουδα τα οποία σημειώθηκαν απλώς κλονίζουν την εμπιστοσύνη των πολιτών στο εάν η Κυβέρνηση είναι σε θέση να διαχειριστεί δημοκρατικά δικαιώματα. Αλλά δεν σημαίνει ότι εμείς δεν θα ψηφίζαμε για ένα δικαίωμα, όπως είναι η επιστολική ψήφος, επειδή η Κυβέρνηση μπορεί να το διαχειριστεί εσφαλμένα. Κρίνεσθε.

Είμαστε εκείνοι που ψηφίσαμε, σύσσωμη η Κοινοβουλευτική μας Ομάδα, το νομοσχέδιο για την επαγγελματική κατάρτιση και περιμένουμε ενέργειες από το Υπουργείο Παιδείας και για την καλλιτεχνική εκπαίδευση.

Είμαστε εκείνοι που ψηφίσαμε σε σχέση με τη βία γύρω από αθλητικά γεγονότα.

Είμαστε, βέβαια, η Κοινοβουλευτική Ομάδα που «κατέβασε» το νομοσχέδιο για την ισότητα στον γάμο και την τεκνοθεσία, γιατί τελικώς η Πλεύση Ελευθερίας ήταν η μόνη Κοινοβουλευτική Ομάδα που το υποστήριξε σύσσωμη, χωρίς απουσίες, χωρίς αστερίσκους, χωρίς αποχές και χωρίς αρνητική ψήφο. Ήταν μάλλον δικό μας νομοσχέδιο.

Επομένως, κύριε Υπουργέ, η δική μας πεποίθηση ότι εάν υπάρχει κάτι θετικό θα το στηρίξουμε, και ότι δεν κάνουμε αντιπολίτευση για την Αντιπολίτευση, αλλά την ίδια ώρα δεν υπάρχει περίπτωση να αφήσουμε να πέσει κάτω οτιδήποτε επιζήμιο ή θολό ή αδιαφανές, είναι δεδομένη. Γι’ αυτό μπορούμε και κοιτάμε και τον εαυτό μας στον καθρέφτη και τους συμπολίτες μας στα μάτια, διότι το μόνο που μας απασχολεί είναι τα δικαιώματα των πολιτών, η ισότητα, το δημόσιο και κοινωνικό συμφέρον, η πατρίδα μας, η Ελλάδα μας, με ό,τι περικλείει.

Και επειδή, μάλλον, ήσασταν απών προηγουμένως, κάντε μία σύσταση. Εγώ δεν ανέφερα κάτι, γιατί το θεωρώ ποταπό, αλλά ίσως πρέπει να το αναφέρω. Ο παρακαθήμενός σας κύριος Υφυπουργός μάς αποκάλεσε προηγουμένως εθνική εξαίρεση.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Εγώ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Λαζαρίδης, με συγχωρείτε. Ενημερώθηκα από τον Κοινοβουλευτικό μας Εκπρόσωπο. Ο κ. Λαζαρίδης είναι ο ίδιος που μου είπε ότι δεν δικαιούμαι διά να ομιλώ, κύριε Κικίλια. Δεν δικαιούμαι, μου είπε, διά να ομιλώ για τα Τέμπη, γιατί δεν έχω παιδιά και η Κυβέρνησή σας δεν τον έχει καταδικάσει ακόμη.

Εγώ ήμουν η πρώτη που υπερασπίστηκα την Υπουργό σας, την κ. Ζαχαράκη, όταν της έγινε αντίστοιχη επίθεση για το Υπουργείο που ανέλαβε. Η πρώτη που βγήκα. Υπερασπίζομαι κάθε γυναίκα και κάθε άνθρωπο που βάλλεται με τέτοια χυδαιότητα. Ο κ. Λαζαρίδης, λοιπόν, που πριν από λίγες μέρες μού έλεγε «δεν έχεις παιδιά, τί μιλάς για τα Τέμπη», σήμερα μας είπε εθνική εξαίρεση.

Κύριε Τουρνά, με συγχωρείται, είχα εσφαλμένη εντύπωση από την ενημέρωση που πήρα. Δεν παύει, όμως, να είναι ο Βουλευτής της Νέας Δημοκρατίας, πρόεδρος επιτροπής, εξ εκείνων που ανέλαβαν το βαρύ φορτίο να υποστηρίζουν την αθωότητα όλων σας για τα Τέμπη και εξακολουθείτε να μην τον έχετε αποκηρύξει. Σήμερα μας είπε και εθνική εξαίρεση. Γιατί; Διότι λέμε ότι δεν είναι αυτός τρόπος να έρχεται η σύμβαση.

Εσείς τα άρθρα τα οποία αποκρύπτονται τα γνωρίζετε; Αν τα γνωρίζετε, δικαιούστε να λέτε «δεν είναι κάτι». Εγώ εάν δεν τα δω, δεν μπορώ να πω «δεν είναι κάτι», ούτε να βασιστώ, βεβαίως, σε διαβεβαιώσεις. Θεωρώ εξαιρετικά προβληματικό να αποκρύπτονται και θεωρώ επίσης, εξαιρετικά προβληματικό -το είπα προηγουμένως την ώρα που για λίγο βγήκατε έξω- το γεγονός ότι τα ύψη των κοστολογήσεων έχουν άρωμα της παλαιάς εποχής των εξοπλιστικών και των εξοπλισμών που ξέρετε πάρα πολύ καλά πόσο έχουν επιβαρύνει τη χώρα, πόσο επιβάρυναν οι συμβάσεις της διαφθοράς τα εξοπλιστικά, οι λεγόμενες αμυντικές δαπάνες, πόσο δεν ελέγχθηκε κανείς παρά μόνον κάποιοι αποδιοπομπαίο τράγοι. Ακόμα και η Βουλή έκλεισε το 2014, όπως θυμάστε, για να μην ελεγχθεί ο κ. Βενιζέλος και ο κ. Παπακωνσταντίνου για την υπόθεση των υποβρυχίων.

Επομένως, έχουμε κάθε λόγο να είμαστε εξαιρετικά επιφυλακτικοί και καχύποπτοι και δεν μπορούμε να δεχθούμε διαβεβαιώσεις. Φέρτε τη σύμβαση ολόκληρη να τη δούμε όταν την υπογράψετε ή τη διαμορφώσετε ή συγκαλέστε μία ειδική διαδικασία στη Βουλή, αν κρίνετε ότι υπάρχουν πραγματικοί λόγοι απορρήτου -που εμείς δεν κρίνουμε ότι υπάρχουν-, να συζητήσουμε επί συγκεκριμένων ζητημάτων.

Τώρα το τελευταίο. Για το «ΑΙΓΙΣ» είπατε ότι έχετε ένα βάρος να μη χαθούν τα χρήματα. Ήδη είναι ένα μείζον θέμα από όλα όσα έχουν ειπωθεί στη δημόσια σφαίρα και από τον προκάτοχό σας για το τεράστιο αυτό κονδύλι των 2,1 -αν δεν κάνω λάθος- δισεκατομμυρίων ευρώ. Η ευθύνη είναι τεράστια αλλά έχει σημασία και πού πηγαίνουν τα χρήματα αυτά και να έχει αντίκρισμα η δημόσια δαπάνη που γίνεται.

Το τελευταίο που θα σας πω. Σοβαρά μας λέτε ότι πρότεινε ο εισαγγελέας την αθώωση του κ. Λάμπρη και όλων συλλήβδην για το Μάτι; Είμαι ένας άνθρωπος, ξέρετε, που έχω ζήσει την υπόθεση και παρακολουθήσει και ήμουν τέσσερις μέρες όρθια σε μια παγωμένη αίθουσα στο Εφετείο Αθηνών τον περασμένο Γενάρη και Φλεβάρη του ΄23 και εξηγούσα γιατί είναι σημαντικό να πάψει η ατιμωρησία -γιατί η ατιμωρησία είναι που παράγει το επόμενο έγκλημα- και λίγες μέρες μετά είχαμε τα Τέμπη. Η ατιμωρησία θάλπει και υποθάλπει την επανάληψη των εγκλημάτων αυτών. Επειδή ποτέ δεν τιμωρήθηκε κανείς και κάποιοι ξεπλύθηκαν κιόλας από το ένα έγκλημα στο άλλο, γι’ αυτόν το λόγο, δυστυχώς, είναι η κοινωνία εγκαταλελειμμένη στη χώρα του «πάμε και όπου βγει», γι’ αυτό το σύνθημα «φταίει η κακιά η χώρα» ήταν που επικράτησε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε. Πάντα τα συνθήματα της νεολαίας ενοχλούν…

**ΠΡΟΕΔΡΕΥΩΝ (Βασίλειος Βιλιάρδος):** Ε, τώρα, ήξερα ότι θα το πείτε αλλά δεν ισχύει και το ξέρετε πολύ καλά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμένα πάντα με συγκινούν. Και εγώ πάντα ενοχλώ, αλλά δεν πειράζει.

Γι’ αυτό επικράτησαν αυτά τα συνθήματα και γι’ αυτό τα νέα παιδιά και η κοινωνία ολόκληρη και όσοι δεν συμβιβάζονται ούτε με την ατιμωρησία ούτε με τη συγκάλυψη δεν παύουν να διεκδικούν και θα συνεχίσουν να το κάνουν.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Ελληνικής Λύσης.

Έχει ζητήσει τον λόγο για μια μικρή παρέμβαση ο κ. Κατρίνης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, είναι η δεύτερη φορά που με αποκαλείτε Πρόεδρο της Ελληνικής Λύσης!

**ΠΡΟΕΔΡΕΥΩΝ (Βασίλειος Βιλιάρδος):** Πρόεδρος της Πλεύσης Ελευθερίας. Ζητώ συγγνώμη.

(Θόρυβος στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πρώτον, θα παρεξηγηθεί ο Πρόεδρός σας, γιατί είναι δεύτερη φορά που με αποκαλείτε Πρόεδρο της Ελληνικής Λύσης.

**ΠΡΟΕΔΡΕΥΩΝ (Βασίλειος Βιλιάρδος):** Έκανα λάθος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεύτερον, έχουμε μεγάλο θέμα για να ειπωθεί η Πλεύση Ελευθερίας «Πλεύση Ελευθερίας». Ο προηγούμενος Προεδρεύων έλεγε «η Πλεύση Ελευθερία».

**ΠΡΟΕΔΡΕΥΩΝ (Βασίλειος Βιλιάρδος):** Πρόεδρος της Πλεύσης Ελευθερίας. Ικανοποιημένη;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το Επιστημονικό Συμβούλιο της Βουλής για τη γνωμοδότηση εξαίρεσής μου ήταν πάρα πολύ γρήγορο, αλλά είπε την Κοινοβουλευτική μας Ομάδα «Ελευθερία Πλεύσης». Ας συμφωνήσουμε ότι είμαστε η Πλεύση Ελευθερίας κι αυτό θα παραμείνουμε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Κατανοητό, κυρία Πρόεδρε.

Κύριε Κατρίνη, έχετε τον λόγο για τρία λεπτά.

**ΜΙΧΑΗΛ ΚΑΤΡΙΝΗΣ:** Θέλω να ρωτήσω μιας και έχουμε δύο μέλη της Κυβέρνησης. Μάλιστα, ο κ. Τουρνάς ήταν και Αρχηγός της Αεροπορίας. Διαβάζω πριν από λίγο ότι λίγο πριν απευθυνθεί σε τηλεδιάσκεψη στη Σύνοδο Κορυφής ο κ. Ζελένσκι, προχώρησε σε μια ανάρτηση, κύριε Πρόεδρε, στο «Χ». Θα διαβάσω ακριβώς. Λέει: «Μίλησα με τον Έλληνα Πρωθυπουργό για την εφαρμογή των συμφωνιών που επιτεύχθηκαν κατά την πρόσφατη επίσκεψή του στην Ουκρανία καθώς και για τη συνεχιζόμενη αμυντική μας συνεργασία, ιδιαίτερα όσον αφορά την ενίσχυση της αεράμυνας μας».

Και τίθεται ένα εύλογο αλλά αμείλικτο ερώτημα: Ποιες είναι οι συμφωνίες στις οποίες προχώρησε ο Έλληνας Πρωθυπουργός κατά την πρόσφατη επίσκεψή του στην Ουκρανία; Γιατί αυτό νομίζω ότι ούτε η Αντιπροσωπεία το γνωρίζει ούτε κανένα από τα πολιτικά κόμματα και νομίζω ότι είναι ένα ζήτημα μείζονος εθνικής σημασίας. Πρέπει η Κυβέρνηση να μας απαντήσει ποιο είναι το περιεχόμενο των συμφωνιών μεταξύ του κ. Μητσοτάκη και του κ. Ζελένσκι μεταξύ Ελλάδας και Ουκρανίας, για το οποίο όλα τα υπόλοιπα πολιτικά κόμματα δηλώνουν πλήρη άγνοια.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Θα ολοκληρώσουμε με τις δευτερολογίες των ειδικών αγορητών και εισηγητών. Θα ξεκινήσουμε αντίστροφα.

Το λόγο έχει ο κ. Καζαμίας από την Πλεύση Ελευθερίας.

Ικανοποιημένη, κυρία Πρόεδρε; Πλεύση Ελευθερίας!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Πέντε λεπτά σας είναι αρκετά, κύριε συνάδελφε;

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε. Δεν θα δευτερολογήσω για πολύ χρόνο, διότι η επικεφαλής της Πλεύσης Ελευθερίας ήδη κάλυψε τα περισσότερα σημεία και εξήγησε ποια είναι η στάση μας όσον αφορά αυτή τη σύμβαση. Ωστόσο, θα ήθελα να θίξω δύο ζητήματα που άπτονται της συζήτησης που έλαβε χώρα προηγουμένως.

Θεωρούμε ότι, ενώ αυτή η σύμβαση έχει θετικά στοιχεία -και ακριβώς γι’ αυτό ψηφίζουμε «παρών» και έχουμε πει κατ’ επανάληψη και στις επιτροπές και τώρα ότι είναι αναγκαία η ενίσχυση του στόλου εναέριας πυρόσβεσης με νέα αεροσκάφη- ο τρόπος με τον οποίο πλαισιώσατε αυτήν τη συζήτηση παρουσιάζοντας την υπερψήφιση του σχεδίου σύμβασης -γιατί αυτό είναι το πρόβλημα, έχουμε ένα σχέδιο σύμβασης- ως «εθνικό», αυτό αμέσως ανοίγει πεδίο στο να θεωρείται ότι οποιοσδήποτε έχει επιφυλάξεις, διαφορετική άποψη, κριτική, βγαίνει εκτός του έθνους. Αυτή η πλαισίωση ήταν που οδήγησε πριν τον κ. Λαζαρίδη να αρχίσει να μιλάει για «εθνικές εξαιρέσεις». Εφόσον θέλετε εσείς μια συναίνεση -το οποίο είναι κατανοητό-, θα πρέπει να είστε προσεκτικοί στον τρόπο με τον οποίο ζητάτε αυτή τη συναίνεση. Να τη ζητάτε διακομματικά, αλλά μη χρησιμοποιείτε λέξεις όπως «εθνικό», γιατί αμέσως ανοίγει το πεδίο ότι όποιος δεν συμφωνεί με κάποια στοιχεία, με κάποιες πτυχές αυτής της σύμβασης αρχίζει και βγαίνει έξω από «εθνικό». Κι αυτό είναι λάθος. Έτσι κάνετε το ακριβώς αντίθετο από αυτό που θέλετε να κάνετε. Αν θέλετε να έχετε συναίνεση, θα πρέπει να μη χρησιμοποιείτε μια γλώσσα η οποία είναι δυνητικά διχαστική. Και το «εθνική εξαίρεση», που ειπώθηκε, ευτυχώς διαγράφηκε από τα Πρακτικά με παρέμβαση της Αντιπροέδρου της Βουλής, γιατί είναι μια απαράδεκτη έκφραση που παραπέμπει στη γλώσσα της εθνικοφροσύνης, τη γλώσσα που κατασκευάστηκε στον εμφύλιο πόλεμο.

Καταλαβαίνετε, δηλαδή, με άλλα λόγια ότι, όταν χρησιμοποιείτε τέτοια ορολογία για να πλαισιώσετε τη συζήτηση, κάνετε το ακριβώς αντίθετο από αυτό που θέλετε. Διχάζετε εκεί που θα θέλατε να ενώσετε. και γι’ αυτό είχαμε και την αντιπαράθεση που είχαμε στο τέλος.

Υπάρχει κι ένα δεύτερο ζήτημα. Δεν θα εξηγήσω ξανά γιατί η Πλεύση Ελευθερίας θα ψηφίσει «παρών». Εδώ η κυρία Πρόεδρος αναφέρθηκε εκτενώς στα ζητήματα που αφορούν το γεγονός ότι δεν έχουμε τελική σύμβαση, ότι σχεδόν η μισή σύμβαση δεν έχει παρουσιαστεί στη Βουλή και αυτό θέτει ζήτημα διάκρισης των εξουσιών -που αναφερθήκατε σε αυτήν, κύριε Υπουργέ-, καθώς και το γεγονός ότι η Κυβέρνηση θεωρεί πως η Βουλή πρέπει να είναι ένα επικυρωτήριο και αυτό είναι ένα πρόβλημα. Τέθηκε, επίσης, από την κ. Κωνσταντοπούλου το θέμα του χρονοδιαγράμματος και το επισημαίνω ξανά: Αυτή η προμήθεια θα οδηγήσει στο να αποκτήσουμε τα πέντε συν δύο αεροσκάφη μέχρι το 2030. Έχουμε έξι καλοκαίρια από τώρα μέχρι τότε. Τι θα κάνουμε σε αυτά τα έξι καλοκαίρια, τη στιγμή που υπάρχει ένα αναγνωρισμένο κενό, μια αναγνωρισμένη έλλειψη στον στόλο εναέριας πυρόσβεσης της χώρας; Μας ανησυχεί αυτό και, δυστυχώς, δεν ακούσαμε κάτι πειστικό για το πώς θα γεφυρώσετε αυτό το διάστημα ελλείψει των συγκεκριμένων αεροσκαφών.

Το τελευταίο σχόλιο που θέλω να κάνω αφορά κάτι που είπε νωρίτερα ο κ. Τουρνάς. Όσον αφορά την παραγγελία, θέσαμε το θέμα του κατά πόσο έχει διερευνηθεί η επιλογή εναλλακτικών αεροσκαφών, γιατί υπάρχουν άλλα πυροσβεστικά αεροσκάφη που είναι διαθέσιμα στην αγορά –αναφέρθηκαν κι από άλλα κόμματα- και η απάντηση που πήραμε είναι ότι η ηγεσία του Υπουργείου, η πολιτική ηγεσία έχει καθήκον να ακούει και την Πυροσβεστική και τις υπηρεσιακές συμβουλές επ' αυτού του θέματος. Αυτό είναι ένα τεράστιο πρόβλημα. Δεν είναι αυτός ο ρόλος της πολιτικής ηγεσίας του Υπουργείου. Η πολιτική ηγεσία δεν είναι υπάλληλοι της γραφειοκρατίας.

(Χειροκροτήματα από την πτέρυγα της Πλεύσης Ελευθερίας)

Είναι εκεί και λέγεται «πολιτική ηγεσία», για να παρέχει ηγεσία.

Θα έπρεπε να ξεκινήσετε μια συζήτηση μέσα στο Υπουργείο με δική σας πρωτοβουλία και να θέσετε τα θέματα -ποιες είναι οι εναλλακτικές; γιατί οι εναλλακτικές δεν είναι καλές;- και να βάλετε τη γραφειοκρατία στη δική σας υπηρεσία. Εσάς εκλέγει ο λαός όχι τους γραφειοκράτες.

Άρα, αυτή η παθητική στάση απέναντι στις συστάσεις των υπηρεσιών και της γραφειοκρατίας μας προβληματίζει πάρα πολύ. Αυτό ελπίζω να το χρησιμοποιήσετε ως μια συμβουλή για τον τρόπο με τον οποίο θα αντιμετωπίσετε τον εξοπλισμό του στόλου πυρόσβεσης στο μέλλον.

Για αυτούς τους λόγους, λοιπόν, η Πλεύση Ελευθερίας -και κλείνω με αυτό-, επαναλαμβάνω, βλέπει ότι υπάρχει ανάγκη προμήθειας, βλέπει ότι υπάρχει αυτό το θετικό, αλλά ζυγίζοντας αυτό με τα προβλήματα που αναφέραμε -το θέμα της διαφάνειας, του σχεδίου σύμβασης του χρονοδιαγράμματος και του γεγονότος ότι δεν φαίνεται να έχουν εξεταστεί ικανοποιητικά οι εναλλακτικές επιλογές- ψηφίζει «παρών».

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Δελβερούδη, θα δευτερολογήσετε;

**ΚΟΜΝΗΝΟΣ ΔΕΛΒΕΡΟΥΔΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ.

Ο κ. Βαλτογιάννης;

**ΔΙΟΝΥΣΙΟΣ ΒΑΛΤΟΓΙΑΝΝΗΣ:** Ούτε εγώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Η κυρία Πέρκα;

**ΘΕΟΠΙΣΤΗ (ΠΕΤΗ) ΠΕΡΚΑ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι, ο λόγος ,κυρίως, που ήθελα να δευτερολογήσω είναι γιατί θέλω να δικαιολογήσω τη στάση μας, την ψήφο μας. Μας προβλημάτισε πάρα πολύ, γιατί, πραγματικά, αναγνωρίζουμε όλοι την ανάγκη για εξοπλισμό της Πυροσβεστικής. Το έχουμε καταθέσει επανειλημμένως. Νομίζω ότι όλοι εδώ μέσα συμφωνούμε σε αυτό. Επομένως, μια λογική στάση είναι αυτή που λέει «τα λέω, τα λέω, τα λέω, κάνω τις παρατηρήσεις και στο τέλος το ψηφίζω».

Αποφασίσαμε, όμως, όχι να μη δεχτούμε αυτού του είδους τον εκβιασμό ακριβώς για αυτούς τους λόγους. Ένα σχέδιο σύμβασης -εγώ έχω ακόμη την απορία, δεν μου έχει απαντηθεί- γιατί ήρθε στη Βουλή, γιατί θέλει την έγκρισή μας με απόρρητους όρους, το οποίο δεν ξέρουμε ακριβώς τι θα γίνει; Έχουμε κενό εάν οι αρμόδιες υπηρεσίες του Πυροσβεστικού Σώματος συμμετείχαν στον σχεδιασμό, αν είναι αυτά τα κατάλληλα μέσα –δεν είμαστε ειδικοί- για τη χώρα μας. Δεν ταιριάζουν τα ίδια παντού. Και, βεβαίως, αναρωτιόμαστε γιατί δεν έχει ληφθεί για ακόμα μια φορά μια μέριμνα τι θα κάνει αυτή η έρημη Ελληνική Αμυντική Βιομηχανία, εάν έχει κανένα ρόλο σε όλο αυτόν τον σχεδιασμό.

Επίσης, είναι κάτι που βεβαίως θα ξεκινήσουν να έρχονται, αν έρθουν, εάν ανοίξει γραμμή παραγωγής, δηλαδή αν υπάρξει ενδιαφέρον από άλλα κράτη-μέλη και ανοίξει, μετά το 2027. Εδώ καήκαμε πέρυσι, καήκαμε πρόπερσι και αρχίζει η αντιπυρική περίοδος και σήμερα έπρεπε να συζητάμε, κυρίως, τα μέσα αυτά. Κάποια πράγματα είπε ο Υπουργός. Περιμένουμε να τα δούμε γιατί θα είναι δύσκολο αυτό το καλοκαίρι, όπως και κάθε καλοκαίρι από εδώ και πέρα γιατί είμαστε εν μέσω μιας κλιματικής κρίσης με μια Κυβέρνηση η οποία, δυστυχώς, ούτε εγκαίρως ούτε με σχεδιασμό προλαμβάνει τα γεγονότα. Αναφέρθηκα στην εισήγησή μου για τη θλιβερή πρωτιά της χώρας με πάνω από 41% συμμετοχή στα καμένα στρέμματα σε επίπεδο Ευρώπης. Είναι απίστευτο. Μιλάμε για ανθρώπινες ζωές, ζώα κ.τ.λ..

Και το άλλο που βάρυνε στην απόφασή μας είναι το έλλειμμα εμπιστοσύνης από την Κυβέρνηση σε ό,τι αφορά και τη χρησιμοποίηση του δημόσιου χρήματος. Δεν είναι η πρώτη φορά. Οι απευθείας αναθέσεις έχουν γίνει κανόνας και η κρίση, κάθε κρίση όπως COVID, ευκαιρία για πλουτισμό κάποιων. Όταν, λοιπόν, έχεις και έλλειμμα εμπιστοσύνης συν όλα τα άλλα σε οδηγεί πραγματικά να μην μπορείς να δώσεις τη συναίνεσή σου.

Επομένως, θα μείνουμε στο «παρών» ελπίζοντας ότι κάποια στιγμή θα δούμε σε αυτό το Κοινοβούλιο ένα ολοκληρωμένο σχέδιο σε ό,τι αφορά την Πυροσβεστική, τα εναέρια μέσα, εισηγήσεις υπηρεσιών που θα εξηγούν και γιατί και πώς είναι αυτά τα κατάλληλα.

Θέλω να πω, όμως, δυο κουβέντες και για τα Τέμπη, γιατί θα παραμείνουν στην επικαιρότητα όσο μένει αυτή η μαύρη κηλίδα, όσο όλη η κοινωνία αλλά και όλα τα κόμματα της Αντιπολίτευσης και, βεβαίως, οι οικογένειες των θυμάτων μιλούν για συγκάλυψη.

Σήμερα ο κ. Σπίρτζης, που είναι ο δεύτερος Υπουργός που κατηγορήθηκε από την Ευρωπαία Εισαγγελέα ότι μπορεί να έχει μια ανάμειξη, με αίτημά του στον Πρόεδρο της Βουλής ζητάει την ενεργοποίηση του άρθρου 86 και της συγκεκριμένης παραγράφου –γιατί;- γιατί δεν θέλει να κουβαλάει αυτό το επιχείρημα που ακούστηκε ότι ζητάει προανακριτική γιατί ούτως ή άλλως έχει παραγραφεί η δική του υπευθυνότητα.

Λέω, λοιπόν, επειδή ακούω πολλούς τους μάρτυρες υπεράσπισης του κ. Καραμανλή, να κάνει το ίδιο και ο κ. Καραμανλής. Χθες με το πόρισμά μας καταθέσαμε ακριβώς πρόταση για προανακριτική. Εμείς αναφερθήκαμε όχι μόνο στον κ. Καραμανλή, γιατί τα στοιχεία που καταθέσαμε δείχνουν τον κ. Καραμανλή.

Να πω και κάτι; Ο κ. Σιμόπουλος που έφυγε είπε ότι είναι γραφειοκρατικά και τι φταίει ο Υπουργός κ.λπ.. Ακούστε λίγο. Όταν ο Υπουργός υπογράφει τη μετάταξη εντελώς και προδήλως παράνομη, όπως είπε ο Πρόεδρος της επιτροπής Γεραπετρίτη, ο κ. Χαλκιάς, για τη μετάταξη του σταθμάρχη, εδώ υπάρχει ευθύνη. Εδώ δεν είναι θέμα γραφειοκρατίας. Όταν ο ίδιος ο Υπουργός κατ’ εξαίρεση υπογράφει ο ίδιος 2,2 εκατομμύρια αποζημιώσεις στους αναδόχους ενώ αυτοί τελούσαν υπό καθεστώς ειδικής πρόσκλησης, δηλαδή ένα βήμα πριν την έκπτωση -πρωτοφανές στον τεχνικό κόσμο- αυτό είναι ευθύνη. Δεν είναι γραφειοκρατικά, δεν είναι ότι κάποιοι είναι κακοί ή κάποιοι είναι καλοί ούτε λέμε ότι είστε όλοι κακοί. Δεν λέμε αυτό.

Ας αναληφθούν αυτές οι ευθύνες και ας ζητήσει ο ίδιος ο κ. Καραμανλής, όπως ακριβώς ο κ. Σπίρτζης, να εξεταστεί σε βάθος. Δεν θα φύγει αυτή η πληγή από την ελληνική κοινωνία.

Και να σας πω και κάτι; Το πολιτικό σύστημα συλλήβδην χάνει την εμπιστοσύνη του στην κοινωνία και εμάς μας περιλαμβάνει και όλους μας. Εμείς θα παλέψουμε, όπως και άλλοι συνάδελφοι και το πιστεύω αυτό, μέχρι τέλους να διερευνηθεί αυτό το έγκλημα. Δεν γίνεται να τα «κουκουλώνουμε» όλα και, όπως είπα και χθες, όσοι συνάδελφοι της Νέας Δημοκρατίας συμμετέχουν με κάποιο τρόπο στη συγκάλυψη του εγκλήματος αυτό θα τους ακολουθήσει σε όλο τον πολιτικό και όχι μόνο βίο τους.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα από τη Νέα Αριστερά.

Ο κ. Γραμμένος από την Ελληνική Λύση δεν θα δευτερολογήσει. Σωστά;

**ΒΑΣΙΛΕΙΟΣ ΓΡΑΜΜΕΝΟΣ:** Σωστά, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ο κ. Δελής από το Κομμουνιστικό Κόμμα Ελλάδος επίσης δεν θα δευτερολογήσει.

**ΙΩΑΝΝΗΣ ΔΕΛΗΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ο κ. Πουλάς;

**ΑΝΔΡΕΑΣ ΠΟΥΛΑΣ:** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πολύ, κύριε Πουλά, έχετε τον λόγο για πέντε λεπτά.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, φτάνουμε στο τέλος. Μας φέρατε σήμερα εδώ ένα σχέδιο σύμβασης το οποίο ήταν γεμάτο κενά και ασάφειες. Παρ όλα αυτά το ΠΑΣΟΚ όπως το καθήκον μας επιτάσσει, το πατριωτικό μας καθήκον, θα ψηφίσουμε θετικά γιατί αναγνωρίζουμε τη χρησιμότητα της προμήθειας των πυροσβεστικών αεροσκαφών στη χώρα μας που κάθε χρόνο ταλαιπωρείται από τις καταστροφικές πυρκαγιές. Η ευθύνη, όμως, υλοποίησης και των τελικών όρων βαρύνει αποκλειστικά την Κυβέρνησή σας.

Φυσικά, βέβαια, δεν αρκούν μόνο τα πυροσβεστικά αεροσκάφη στην προσπάθεια θωράκισης της χώρας απέναντι στα ακραία καιρικά φαινόμενα της κλιματικής κρίσης. Βασικό ρόλο διαδραματίζει και η πρόληψη, ένας τομέας στον οποίο οι επιδόσεις σας ακόμη είναι πενιχρές.

Αναφερθήκατε πολλές φορές στο γεγονός ότι είμαστε η πρώτη χώρα που κυρώνουμε αυτό το σχέδιο σύμβασης. Αυτό δεν ξέρω, πραγματικά, αν είναι καλό ή κακό. Πρέπει να έχουμε εξασφαλίσει ότι οι υπόλοιπες χώρες θα προχωρήσουν σε αντίστοιχες ενέργειες, ώστε να μη ναυαγήσει η προμήθεια και να υπάρχουν ασφαλιστικές δικλίδες ότι η δική μας προμήθεια θα προχωρήσει χωρίς προβλήματα εάν κάποια χώρα υπαναχωρήσει. Πολύ φοβάμαι ότι κυρώνουμε ένα σχέδιο σύμβασης που πιθανόν να βρεθεί στον αέρα από τη στιγμή που θα ναυαγήσει η συμφωνία με κάποιο άλλο κράτος-μέλος του ευρωπαϊκού μηχανισμού.

Επιπλέον μας παρουσιάσατε ότι αυτό το σχέδιο σύμβασης ως μοναδική λύση τα πυροσβεστικά αεροσκάφη που θα πάρουμε τα Καναντέρ, τα DHC- 515. Αυτό –σας το επαναλαμβάνω- δεν είναι η μοναδική λύση. Υπάρχουν και άλλες λύσεις. Όμως, θεωρώ ότι για δικούς σας λόγους προχωράτε σε αυτή τη συμφωνία με τον Καναδά.

Και ένα τελευταίο: Το κόστος που γράφεται μέσα στην έκθεση του Γενικού Λογιστηρίου 361 εκατομμύρια ευρώ αυτό αφορά και τα 100 εκατομμύρια της Ευρωπαϊκής Ένωσης;

Δηλαδή, για να γίνω ακόμα πιο σαφής, τα πέντε αεροπλάνα θα στοιχίσουν 361 εκατομμύρια ευρώ, ή τα επτά αεροπλάνα θα στοιχίσουν 361 εκατομμύρια ευρώ; Γιατί εδώ φαίνεται ότι η Ευρωπαϊκή Ένωση μάς δίνει 100 εκατομμύρια ευρώ, αλλά μας τα δίνει πού; Μέσα στα 361 εκατομμύρια ευρώ; Ή μας τα δίνει ξεχωριστά; Θέλουμε να γίνει ξεκάθαρο ότι τα χρήματα αυτά δεν θα μας τα δώσουν επιπλέον, άρα τα 361 εκατομμύρια ευρώ θα είναι χρήματα τα οποία αντιστοιχούν στη χώρα μας. Και επειδή μας τα δίνουν μέσω του προγράμματος του ΕΣΠΑ, του Ταμείου Ανάκαμψης, λένε ότι μας τα δίνει, μας τα κάνει δώρο η Ευρώπη. Θεωρώ ότι όταν φτιάχνεται ένας μηχανισμός, τα 100 εκατομμύρια ευρώ θα πρέπει να τα βάλουμε ξεχωριστά από αυτά τα χρήματα που είναι για τη χώρα μας.

Κύριε Υπουργέ, βρισκόμαστε ένα βήμα από τη νέα αντιπυρική περίοδο και η Κυβέρνηση αυτό που έχει να επιδείξει ως προετοιμασία είναι ένα πρωτόκολλο επιχειρησιακών ενεργειών που παρουσιάζει ως δήθεν νέα προσέγγιση.

(Στο σημείο αυτό κτυπάει προειδοποιητικά το κουδούνι λήξης του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Επίσης, αυτό που διαπιστώνουμε από τα λεγόμενά σας είναι ότι είμαστε πάλι στο ίδιο σημείο με πέρυσι. Ωραία τα λόγια, τα ποσά που αναφέρετε για το «ΑΙΓΙΣ», επί της ουσίας, όμως, αυτή τη στιγμή και εν όψει της νέας αντιπυρικής περιόδου τι έχουμε στα χέρια μας; Έχει προχωρήσει κάτι; Έχουμε πάρει κάτι καινούργιο;

Ο ελληνικός λαός απαιτεί πράξεις για να μην βρεθεί και πάλι απροστάτευτος απέναντι στις πυρκαγιές και στις πλημμύρες που θα έρθουν σίγουρα το επόμενο χρονικό διάστημα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πουλά.

Κύριε Κεδίκογλου, θα δευτερολογήσετε;

**ΣΥΜΕΩΝ ΚΕΔΙΚΟΓΛΟΥ:** Ναι, από τη θέση μου, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε συνάδελφε, έχετε τον λόγο.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Κλείνοντας αυτή την ομιλία, νομίζω ότι έγινε ξεκάθαρο ότι όλα τα κόμματα, ανεξάρτητα αν υπερψηφίζουν αυτό το σχέδιο σύμβασης, έχουν τις επιφυλάξεις τους και έχουν την επιφύλαξή τους γιατί υπάρχει δομική αδυναμία στον τρόπο που φέρνετε αυτό το νομοσχέδιο. Είναι αυτό ένα σχέδιο σύμβασης, δεν συνηθίζεται –τουλάχιστον κοινοβουλευτικά- να ψηφίζουμε σχέδια. Όταν κάτι είναι σχέδιο, σημαίνει ότι δεν είναι μόνιμο, ότι προφανώς μπορεί και να αλλάξει.

Και είναι για αυτόν τον λόγο που εμείς λέμε «κατά» στο άρθρο 2, γιατί ακριβώς υπάρχουν σημεία τα οποία δεν γνωρίζουμε και αν υπήρχε το θέμα του βιομηχανικού απορρήτου, υπάρχουν διαδικασίες -και έχει γίνει στο παρελθόν- να έχουν πρόσβαση μόνο οι Βουλευτές. Αν δεν εμπιστεύεστε τους ίδιους τους Βουλευτές, ας μη μας φέρνατε ένα τέτοιο νομοσχέδιο προς κύρωση.

Και, βεβαίως, ψηφίζουμε «παρών» στο άρθρο 3, γιατί ακριβώς δεν εμποδίζει στο μέλλον κάτι να αλλάξει στο παρόν σχέδιο νόμου, στο σχέδιο σύμβασης, όπως είπα.

Από εκεί και πέρα, κάναμε κριτική ανεξάρτητα, όπως είπα, από το αν θα το υπερψηφίσουμε γιατί έτσι αισθανόμαστε ότι μας επιβάλλει το εθνικό μας καθήκον βλέποντας τη μεγάλη εικόνα για την προστασία της χώρας.

Σας κάναμε κριτική για μια σειρά από θέματα, κύριε Υφυπουργέ, αναφέρθηκα στο μεγάλο κόστος, στις απευθείας αναθέσεις. Μου είπατε ότι λίγο πολύ για αυτό το αυξημένο κόστος φταίει, όπως για όλα, όπως και για το αυξημένο κόστος και την ακρίβεια που βιώνει το ελληνικό νοικοκυριό, ο πόλεμος στην Ουκρανία.

Σας είπα συγκεκριμένα αποφάσεις όπου ο γενικός σας γραμματέας διόρθωσε δική σας απόφαση με διαφορά 16 εκατομμύρια ευρώ -δεν μιλάμε για 1.000 ευρώ και 2.000 ευρώ, αλλά για 16 εκατομμύρια ευρώ- μέσα σε λίγες μέρες. Κακοί υπολογισμοί; Μη μου πείτε, ο πόλεμος στην Ουκρανία υπήρχε και τότε δεν έγινε ξαφνικά από τον Νοέμβριο έως τον Φεβρουάριο. Άρα, βρείτε τι άλλο φταίει.

Εν πάση περιπτώσει, δώσατε απαντήσεις και κρίνεστε από τον ελληνικό λαό. Σας είπαμε αυτό που λένε οι Έλληνες μηχανικοί αεροσκαφών για τη συντήρηση που πλέον η προηγούμενη γενιά δεν θα γίνεται στη χώρα μας και στην ΕΑΒ –με ό,τι αυτό συνεπάγεται- αλλά το έχει αναλάβει η SAVINA έναντι 80 εκατομμυρίων ευρώ για μία τετραετία. Ούτε και εδώ ακούσαμε τίποτα. Εμείς θα επιμείνουμε με κοινοβουλευτικό έλεγχο και όλα τα μέσα τα οποία έχουμε στη διάθεσή μας.

Και, βεβαίως, άκουσα τα αισιόδοξα λόγια σας για το πόσο πιο έτοιμοι είμαστε σε όλα τα επίπεδα φέτος στην αντιπυρική προστασία. Κρατάω το βίντεο και, πραγματικά, το λέω ότι εύχομαι να δικαιωθείτε και το επόμενο φθινόπωρο που θα μιλάμε να είναι η κατάσταση πολύ καλύτερη από όσα βιώσαμε τα προηγούμενα καλοκαίρια.

Τέλος, κλείνω, κύριε Πρόεδρε, λέγοντας το εξής, ότι, πραγματικά, στη σημερινή συγκυρία –εννοώ τη σημερινή μέρα- σας κατανοώ και δεν θα ήθελα να είμαι στη θέση σας, να πρέπει να δικαιολογήσετε αυτό το οποίο αποκαλύπτουν πια όλα τα μέσα, ότι υπήρχε αυτή η μεταφορά των τριακοσίων τόνων από το σημείο του δυστυχήματος-εγκλήματος των Τεμπών σε έναν άλλο χώρο άγνωστο μέχρι τώρα ιδιωτικό. Και είδα ότι ο Υπουργός απέφυγε να απαντήσει, ο Υφυπουργός είπε ότι θα το κρίνει η δικαιοσύνη. Αυτό μου ακούγεται σαν παραδοχή ότι κάτι υπάρχει για να το δει η δικαιοσύνη και αν εν πάση περιπτώσει δεν είναι έτσι, αυτό που θα μπορούσατε να πείτε είναι δυο κουβέντες για τον κ. Παπαγεωργίου ο όποιος είναι στέλεχος στο δικό σας Υπουργείο, «όχι δεν ισχύει», τελεία και παύλα. Δεν το κάνατε και αυτό σημαίνει ότι έχει ουρές αυτή η υπόθεση, όχι απλά ουρές είναι κάτι που θα το δούμε μπροστά μας και που αλλάζει τελείως τον χαρακτήρα της υπόθεσης, όπως τον φανταζόμασταν μέχρι τώρα.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κεδίκογλου.

Τον λόγο έχει ο κ. Φόρτωμας, ο εισηγητής της Νέας Δημοκρατίας.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ, κύριε Πρόεδρε.

Κύριοι Υπουργοί, κυρία Πρόεδρε, κυρίες και κύριοι συνάδελφοι, ακούστηκαν αρκετές ενδιαφέρουσες τοποθετήσεις και στην παρούσα συνεδρίαση της Ολομέλειας για την έγκριση ενός σχεδίου σύμβασης που έχουμε ενώπιόν μας. Ακούστηκαν, βέβαια, και διάφορες τοποθετήσεις που ουδεμία, κυρίως, σχέση έχουν με το παρόν νομοσχέδιο, όπως συνήθως γίνεται άλλωστε, χωρίς προφανώς να υποτιμούμε τα όσα αναφέρθηκαν και για το δυστύχημα των Τεμπών.

Θα ήθελα να κάνω και εγώ με τη σειρά μου κάποιες παρατηρήσεις, καθώς πρόκειται για ένα πολύ σοβαρό ζήτημα, ώστε να αφήνουμε να γίνεται διαρκώς βορά για την όποια αντιπολιτευτική διαμάχη μεταξύ μας. Ακούσαμε πάλι από διάφορα κόμματα -και όχι από όλα- διάφορες θεωρίες συνωμοσίας, αφήνοντας σκιές, αλλά, κυρίως, ενισχύοντας ένα κλίμα συνωμοσιολογίας και ένα ευρύτερο κλίμα δυσπιστίας έναντι των πολιτών και για τους πολίτες απέναντι στη λειτουργία των όποιων θεσμών υπάρχουν στην ελληνική πολιτεία και στο ελληνικό πολίτευμα.

Υπήρχε, λοιπόν, Αρχηγός πολιτικού κόμματος μέσα στην ελληνική Βουλή και ο οποίος έχει εμπλέξει πολλές φορές το μπάζωμα με την αμερικανική βάση στη Λάρισα, κάτι drones στη Μαύρη Θάλασσα, που έχει πει ότι δήθεν θα χτυπήσουν τους Ρώσους, χημικά για τον βιολογικό πόλεμο και άλλες κατασκοπευτικές ιστορίες.

Ο κ. Βελόπουλος, λοιπόν, σήμερα σε πρωινή εκπομπή ελληνικού καναλιού παραδέχτηκε πως ενώ επί έναν χρόνο έλεγε πως χάθηκαν τα βαγόνια, διέψευσε λέγοντας πως προφανώς εννοούσε ότι είχαν εξαϋλωθεί. Ο κ. Βελόπουλος, λοιπόν, είναι αυτός ο οποίος διασπείρει χρόνια θεωρίες συνωμοσίας και τώρα τα γυρίζει προφανώς, διασπείρει ειδήσεις ψευδείς, θεωρίες συνωμοσίας και αν αυτό, κυρίες και κύριοι συνάδελφοι, δεν είναι λαϊκισμός, δεν είναι τοξικότητα, τότε τι είναι;

Η λύση, λοιπόν, σε όλα αυτά είναι μία: έρευνα προφανώς μέχρι τέλους και αυτό και κάνουμε, για να μην υπάρχει καμμία απολύτως σκιά, σκιές…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα, τι…;

**ΦΙΛΙΠΠΟΣ ΦΟΡΤΩΜΑΣ:** Μισό λεπτό, μη διακόπτετε, κυρία Πρόεδρε, μη διακόπτετε δεν σας διέκοψε κανείς, τουλάχιστον εγώ.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, έχει δίκιο.

**ΦΙΛΙΠΠΟΣ ΦΟΡΤΩΜΑΣ:** …σκιές που αφήνουν προφανώς σκόπιμα κάποια κόμματα, συνολικά η εν λόγω Αντιπολίτευση για τα πάντα, σκιές και για την εν λόγω σύμβαση. Και στις επιτροπές λέχθηκαν διάφορα. Υπάρχουν προφανώς για όλα όσα και χθες συζητήσαμε τα αρμόδια δικαστήρια για να επιληφθούν για όλα αυτά, ακόμα και για αυτά τα οποία ακούστηκαν σήμερα, εφ’ όσον υπάρχουν στοιχεία.

Γι’ αυτό και πρέπει να τονίζουμε, κυρίες και κύριοι συνάδελφοι, σε όλους τους τόνους ότι έχουμε εμπιστοσύνη όλοι μας -πράγμα το οποίο από αυτό εδώ το Βήμα δεν ειπώθηκε, ειπώθηκαν διαφορετικά τελείως λόγια- στην ελληνική δικαιοσύνη, την οποία εσείς έχετε αμφισβητήσει και από αυτό εδώ το Βήμα.

Είναι κρίμα, λοιπόν, για την οποία προοδευτική Αντιπολίτευση να προσφέρει έδαφος στα άκρα και αυτό και κάνετε, μόνο ακραίες φωνές επωφελούνται, κυρίες και κύριοι συνάδελφοι, οι οποίες στρέφονται με παράλογα σενάρια και διάφορες αστήρικτες κατηγορίες. Και εδώ το Βήμα και η Ολομέλεια έχει γίνει βορά σε όλα αυτά πάρα πολλά χρόνια, και η ελληνική πολιτεία και το ελληνικό κράτος έχει πληγεί ανεπανόρθωτα από όλα αυτά.

Υπάρχουν, λοιπόν, θεωρίες κατασκοπείας. Αυτές εισπράττουν από την όποια οργή και την απογοήτευση κυρίως τα άκρα, κυρίες και κύριοι συνάδελφοι. Και περίμενα από την όποια προοδευτική Αντιπολίτευση να κάνει κάτι τελείως διαφορετικό. Προφανώς επενδύει σε όλο αυτό, μιας και εσείς βρισκόμασταν χέρι χέρι και στο Σύνταγμα πριν από λίγα χρόνια και είχατε επενδύσει σε μια τέτοια ρητορική.

Τώρα, κύριε Πρόεδρε, θα ήθελα να σταθώ λίγο με την ανοχή σας σε κάποια σημεία του σχεδίου σύμβασης που τίθεται σήμερα υπό έγκριση ενώπιόν μας. Ομολογώ ότι πριν την εισαγωγή του εν λόγω νομοσχεδίου θεωρούσα πως θα ήταν ένα νομοσχέδιο στο οποίο, προφανώς, θα συμφωνούσαμε όλοι. Άλλωστε, πώς θα μπορούσε να φανταστεί κανείς ότι η Κυβέρνηση φέρνει συμφωνία για την προμήθεια επτά μέσων τα οποία ενισχύουν την ικανότητα και την επάρκεια της χώρας, κυρίως, σε εναέρια μέσα δασοπυρόσβεσης και αντί της ομόφωνης συμφωνίας θα υπήρχαν αντιρρήσεις και άλλες προφανώς ενστάσεις από διάφορα κόμματα;

Όλες αυτές οι όποιες αντιρρήσεις προφανώς είναι εύλογες αλλά έχουν απαντηθεί και από τον Υπουργό και από τον Υφυπουργό, στον οποίο οφείλω να δώσω συγχαρητήρια και για την παρούσα συμφωνία αλλά και για όσα κάνει μέχρι τώρα αλλά και θα κάνει, μιας και είπε ότι θα έρθει και στην επιτροπή για να τοποθετηθεί για όλα όσα θα συμβούν και το επόμενο διάστημα. Όμως, νομίζω ότι έχουν τοποθετηθεί επαρκέστατα και θα τοποθετηθούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τώρα, έρχομαι στα τμήματα της σύμβασης τα οποία έχουν απαλειφθεί ως απόρρητα. Για παράδειγμα, έχει τονιστεί κατ’ επανάληψη από την πολιτική ηγεσία ότι πρόκειται για εμπορικά και βιομηχανικά απόβλητα. Δεν αντιλαμβάνομαι πραγματικά ποιος λόγος υπάρχει, ώστε ορισμένα κόμματα να εμμένουν σε τέτοιου είδους ζητήματα.

Όσον αφορά τις όποιες ενστάσεις και αντιρρήσεις έχουν διατυπωθεί, η μόνη αλήθεια είναι ότι με την παρούσα σύμβαση πετυχαίνουμε μια πατριωτική, κυρίες και κύριοι συνάδελφοι, σύμβαση η οποία προφανώς μπορεί να μην είναι εθνική, γιατί σας ενοχλεί, αλλά πατριωτική είναι. Πρόκειται για μία σύμβαση που αποτελεί νευραλγικής σημασίας προμήθεια για τη δασοπροστασία της χώρας.

Έχουμε ξαναπεί και δεν θα σταματήσουμε να το λέμε, κυρίες και κύριοι συνάδελφοι, ότι η δασοπροστασία είναι πτυχή της εθνικής άμυνας της χώρας μας. Δεν μπορούμε να κλείνουμε τα μάτια μας στις όποιες επιπτώσεις αλλά και στις συνέπειες μιας ολοένα εντεινόμενης κλιματικής κρίσης. Απαιτείται, λοιπόν, δράση και στη δράση αυτή απαντούμε και με το παρόν νομοσχέδιο αλλά και με άλλες δράσεις. Η παρούσα, λοιπόν, σύμβαση αποτελεί μια πρωτοβουλία της παρούσας Κυβέρνησης να επωφεληθεί από τη συμφωνία την οποία πέτυχε μέσα από την Ευρωπαϊκή Ένωση κατόπιν σκληρών και όχι εγγυημένων διαπραγματεύσεων. Και αυτή είναι μια επιτυχία συνολικά της ελληνικής πολιτείας και της ελληνικής Κυβέρνησης εν γένει. Το παρόν, λοιπόν, νομοσχέδιο απαιτεί, κυρίως, και κατά βάση την υλοποίηση των επιχειρησιακών αναγκών του Πυροσβεστικού Σώματος, όπως αυτές έχουν διατυπωθεί από το ίδιο το Σώμα.

Συνεπώς, το παρόν σχέδιο σύμβασης δεν είναι, όπως ειπώθηκε, μια επικοινωνιακή επιχείρηση της Κυβέρνησης αλλά η ανταπόκριση της Κυβέρνησης σε μια επιτακτική επιχειρησιακή ανάγκη, εκτός αν προφανώς δεν συμφωνείτε με αυτό, κυρίες και κύριοι συνάδελφοι. Άλλωστε, αυτό πράττει αδιάλειπτα η Κυβέρνηση της Νέας Δημοκρατίας που από το 2019 και μετά ανταποκρίνεται στις ανάγκες της χώρας με όραμα και στόχο τη μεταρρυθμιστική μεταμόρφωση της χώρας.

Μετά, λοιπόν, από πενήντα χρόνια δίνεται η δυνατότητα στην ελληνική πολιτεία με πολύ μεγάλο κόπο και προσπάθεια και μετά από δαιδαλώδεις διαπραγματεύσεις να μπορέσει να αποκτήσει εκ νέου έναν σημαντικό στόλο Καναντέρ. Η παρούσα σύμβαση, λοιπόν, αποτελεί την υλοποίηση του Εθνικού Προγράμματος Πολιτικής Προστασίας «ΑΙΓΙΣ», το οποίο περιλαμβάνει τρία εννέα υποπρογράμματα συνολικής αξίας 2,2 εκατομμυρίων ευρώ.

Για τους παραπάνω, λοιπόν, λόγους σας καλώ έστω και την ύστατη στιγμή να το υπερψηφίσετε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φόρτωμα.

Κύριε Υπουργέ, θα πάρετε τον λόγο;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ναι, κύριε Πρόεδρε, για τη βασική ομιλία μου.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, σας ευχαριστώ θερμά για την υπομονή που επιδείξατε κατά τη διάρκεια των τριών συνεδριάσεων στις επιτροπές, στη μία με τους φορείς και στις δύο για τα επιμέρους άρθρα, αλλά και για τη συμβολή σας στην Ολομέλεια σε ό,τι έχει να κάνει με το νομοσχέδιο που αφορά το προσύμφωνο της ευρωπαϊκής συμφωνίας και των κρατών μελών με την καναδική κυβέρνηση και την καναδική κρατική εταιρεία, έτσι ώστε να μπορέσουμε μετά από μισό αιώνα να αποκτήσουμε ξανά καινούργια Καναντέρ, τη γραμμή «515» που δεν έχει βγει ακόμα στην παραγωγή. Θεωρώ ότι αυτή είναι μια σημαντική επένδυση στην χώρα μας και στις νέες γενιές.

Κύριε συνάδελφε, θα μου επιτρέψετε να τοποθετηθώ πρώτα πολιτικά και μετά σε ό,τι έχει να κάνει με το νομοσχέδιο. Επειδή παρακολούθησα και τις τοποθετήσεις σας στην επιτροπή, θέλω να πω ότι είστε ένα πολύ ευγενής συνάδελφος που χρησιμοποιεί επιχειρήματα για να τεκμηριώσετε τη θέση σας κάτι που εγώ σέβομαι. Αυτό το οποίο δεν κατάλαβα τώρα στην τοποθέτησή σας στην Ολομέλεια και θα ήθελα να διευκρινιστεί αφορά το πατριωτικό ή το εθνικό. Ξέρετε, όταν ακούει κανείς για το έθνος μας ή για κάτι εθνικό σκέφτεται, για παράδειγμα, την εθνική ομάδα ή την εθνική προσπάθεια. Με συγχωρείτε πολύ, αλλά δεν βλέπω κάτι μεμπτό σε αυτό. Με πολύ μεγάλη περηφάνεια…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η εξαίρεση…(δεν ακούστηκε)

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Επιτρέψτε μου να ολοκληρώσω, κυρία Κωνσταντοπούλου.

Με πολύ μεγάλη περηφάνεια, λοιπόν, στέκομαι απέναντι στην πατρίδα μας, στο έθνος μας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Κι εμείς, κύριε Κικίλια.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ, μη διακόπτετε.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** … στις εθνικές επιτυχίες και στις εθνικές προσπάθειες, κάτι που σας εξήγησα και στις επιτροπές και προσπάθησα να σας εξηγήσω και στην Ολομέλεια.

Αισθάνομαι ότι είναι πολύ σημαντικό να έχουμε τη δυνατότητα να αντιμετωπίζουμε τις επιπτώσεις της κλιματικής κρίσης, δεδομένου ότι η κλιματική κρίση είναι το μεγαλύτερο ζητούμενο, όπως και το πώς θα αντιμετωπιστούν και θα ελαφρυνθούν οι επιπτώσεις και οι συνέπειές της στον πλανήτη, στη χώρα μας, στη Μεσόγειο και παντού πλέον, ώστε να υπερασπιστούμε την αξία της ανθρώπινης ζωής, την εσωτερική ασφάλεια, τις περιουσίες των ανθρώπων και φυσικά την οικολογία και το φυσικό κάλλος της χώρας μας με ένα οργανωμένο και δομημένο πρόγραμμα το οποίο υλοποιείται τάχιστα πλέον και αφορά την αγορά εναέριων και επίγειων μέσων και νέας τεχνολογίας μέχρι και την τεχνητή νοημοσύνη, έτσι ώστε να βοηθήσουμε τους πυροσβέστες μας. Και εκεί, λοιπόν, κάνουμε σημαντικά βήματα, για να ολοκληρωθεί και το οργανόγραμμά μας αν θέλετε. Φέτος προσελήφθησαν ενενήντα πυροσβέστες, δασοκομάντος και ούτω καθεξής.

Άρα, αισθάνομαι ότι αυτή είναι μία προσπάθεια που μας αφορά όλους. Και γι’ αυτό θέλω να ευχαριστήσω και τους συναδέλφους, τα κόμματα που υπερψήφισαν αλλά και τους υπόλοιπους που δήλωσαν «παρών». Σεβόμενος τις αντιρρήσεις τους, θέλω να πω ότι η συμφωνία αυτή, κυρίες και κύριοι συνάδελφοι, θα ψηφιστεί από το 95%-96% των χωρών. Θα την ψηφίσουν, δηλαδή, όλα τα ευρωπαϊκά κοινοβούλια, οι χώρες των οποίων θα πάρουν Καναντέρ. Έχει οριστεί από την Ευρωπαϊκή Επιτροπή ότι το 4%-5%, το οποίο έμεινε προς διαπραγμάτευση, αφορούσε τα βιομηχανικά και εμπορικά απόρρητα της εταιρείας και των εταιρειών, και θεωρώ ότι το μείζον έχει έρθει να καλυφθεί. Σας εξήγησα ότι δεν μπορεί να έρθει να κατατεθεί στην επιτροπή και άρα μετά στο Κοινοβούλιο να έρθει εκ των υστέρων κάτι άλλο. Θα έρθει αυτή η συμφωνία που κυρώθηκε.

Αισθάνομαι ότι στις στιγμές που ζούμε οι προκλήσεις ήταν, πράγματι, πάρα πολύ μεγάλες και θέλω να είμαι ειλικρινής απέναντί σας. Κατέχω μία πολύ δύσκολη υπουργική θέση, ένα Υπουργείο που είναι Υπουργείο των κρίσεων. Είναι το Υπουργείο της Κλιματικής Κρίσης και της Πολιτικής Προστασίας. Με ρωτάτε αν θα έχουμε ακραία καιρικά φαινόμενα την εποχή της κλιματικής κρίσης. Σας διαβεβαιώ πως, δυστυχώς, θα έχουμε και μεγάλες πυρκαγιές, τις οποίες, δυστυχώς, βλέπουμε σε όλο τον πλανήτη και εκτός του pick του καλοκαιριού, όπως και πλημμυρικά φαινόμενα και πολύ πολύ μεγάλη πίεση. Είναι καθήκον μας, λοιπόν, να κάνουμε τη μέγιστη δυνατή προσπάθεια, έτσι ώστε να οργανωθούμε και να μπορέσουμε να εκκινήσουμε με βάση σταθερές, όπως είναι η μάχη, η προσπάθεια και η αξιοποίηση όλων των πόρων, των πυροσβεστών μας, των εθελοντών μας και των υπολοίπων Σωμάτων Ασφαλείας ακόμα και των Ενόπλων Δυνάμεών μας, της τοπικής αυτοδιοίκησης, της χρήσης των χωματουργικών μηχανημάτων και όλων αυτών. Όλη αυτή είναι μια πολύ πολύ μεγάλη προσπάθεια που θέλω να ελπίζω ότι θα συντελέσει στο να λειανθούν και να μειωθούν, όπως είπα, οι επιπτώσεις.

Άκουσα να λέτε πως ενδεχομένως θα τα πάρουμε από το 2027 και αργότερα μέχρι το 2030, και τι θα κάνουμε μέχρι τότε. Σας απάντησα ότι μέσα από τον νατοϊκό μηχανισμό διαγωνιστικής διαδικασίας, προκειμένου να έχουμε εναέρια μέσα, το λεγόμενο «wet lease», έχουμε ήδη συμμετάσχει και έχουμε ήδη ζητήσει επιχειρησιακά αυτά τα οποία θέλουμε. Μετά την ολοκλήρωση του διαγωνισμού, έχουμε ήδη τη θετική απάντηση από τον NSPA και στείλαμε το συμβόλαιο το οποίο θα υπογραφεί.

Άρα, νωρίς έχουμε τα εννέα τα οποία θα χρησιμοποιήσουμε. Σήμερα, ο Αρχηγός του Πυροσβεστικού Σώματος εξήγησε πως καλύτερα αυτά θα τοποθετηθούν σε όλον τον χάρτη της χώρας, προκειμένου να μπορέσουμε να έχουμε καλύτερη αποτελεσματικότητα σε ό,τι έχει να κάνει με τη χρήση τους.

Μου είπατε: «Δεν έχετε ασχοληθεί, κύριε Υπουργέ, με την πρόληψη». Μα, τον Νοέμβρη προς Δεκέμβρη του 2023 έφερα εδώ πολύ-πολύ νωρίς το νομοσχέδιο της Πολιτικής Προστασίας για την πρόληψη. Θυμάστε το ίδιο πράγμα λέγατε κάποιοι όταν έφερα ως Υπουργός Υγείας το νομοσχέδιο για τον Εθνικό Οργανισμό Δημόσιας Υγείας και τη δημόσια υγεία. Και πόσο χρήσιμο ήταν αυτό στην αντιμετώπιση της πανδημίας και βοήθησε.

Σας λέω, λοιπόν, ότι υπάρχει δυνατότητα –που δεν υπήρξε ποτέ στη Μεταπολίτευση των πενήντα χρόνων- ο ΑΔΜΗΕ και ο ΔΕΔΔΗΕ να μπαίνουν στα δάση μας με την έγκριση του Γενικού Διευθυντή Δασών της Δασικής Υπηρεσίας και να κάνουν ζώνες πυροπροστασίας δεξιά και αριστερά από την υψηλή τάση της ΔΕΗ. Πρώτον, είναι σημαντικό για να συντηρούν τους μετασχηματιστές, να συντηρούν το δίκτυο και να μπορούν να μπαίνουν και τα οχήματα της πυροσβεστικής για την κατάσβεση. Δεύτερον, μετά τα αποτελέσματα και τα συμπεράσματα το περσινό καλοκαίρι σε διάμετρο εκατό μέτρων περιμετρικά σε όλα τα στρατόπεδα της χώρας με ευθύνη των Ενόπλων Δυνάμεων θα υπάρχει ζώνη πυροπροστασίας υποχρεωτικά και στο κατάλληλο «timing». Τρίτον, έχουν διαπιστωθεί οι περιοχές τις οποίες προτάσσει η Πυροσβεστική μαζί με τη Διεύθυνση Δασών που είναι επικίνδυνες στην Αττική. Γιατί προτάσσουμε την Αττική κατ’ αρχάς; Διότι είναι μια πολύ μεγάλη περιοχή με πέντε εκατομμύρια κατοίκους και πολλές περιοχές περιαστικές περιδασικές, και εκεί θα προσπαθήσουμε να επέμβουμε, ιεραρχώντας τες από τις πιο σημαντικές και επικίνδυνες και πηγαίνοντας προς τα πίσω.

Επίσης, δημιουργήθηκε και θα παρουσιαστεί τις επόμενες εβδομάδες ένα ψηφιακό μητρώο σε συνεργασία με το Υπουργείο Ψηφιακής Διακυβέρνησης και Εσωτερικών, στο οποίο υποχρεούνται όλοι οι πολίτες να μπαίνουν και να βάζουν αν έχει καθαριστεί το οικόπεδό τους ή όχι ή το σπίτι αν έχει αυλή ή κήπο γύρω-γύρω, ειδικά στις περιαστικές και περιδασικές περιοχές. Είναι ευθύνη των δήμων και των ελεγκτικών μηχανισμών της Πολιτικής Προστασίας και της Προστασίας του Πολίτη και των δήμων να τα ελέγχουν αυτά. Όποιος δεν έχει συμμορφωθεί και άρα θέτει σε κίνδυνο τη ζωή όλων των άλλων στην περιοχή, θα του επιβληθεί πρόστιμο και θα παρέμβει το κράτος.

Επίσης, αισθανόμαστε ότι αυτοί οι οποίοι καθ’ έξιν και εξ αμελείας προκαλούν πυρκαγιές αποτελούν ένα πολύ-πολύ μεγάλο πρόβλημα για το κοινωνικό σύνολο. Μιλώ γι’ αυτούς που δεν συμμορφώνονται. Γι’ αυτό και το πλημμέλημα έγινε κακούργημα με τον πρόσφατο Ποινικό Κώδικα και αυτό επισύρει ποινές δεκαετούς κάθειρξης αν υπάρξει απώλεια ζωής ή οικολογική καταστροφή ως συνέπεια αυτής της αμέλειας. Τα πρόστιμα τα δικαστικά θα φθάνουν τα 200.000 ευρώ. Αλλάξαμε και διοικητικά τα πρόστιμα της Πολιτικής Προστασίας και θα μπορούν να φτάσουν από τα 500 ευρώ έως τα 50.000 ευρώ γι’ αυτούς τους λίγους που αδιαφορούν για το συνολικό καλό, αδιαφορούν για το σύνολο των πολιτών της χώρας και άρα τους βάζουν σε κίνδυνο.

Επίσης, αναδιαρθρώσαμε και αναβαθμίσαμε –και θα χαρώ επικοινωνιακά να σας το αποστείλω αυτό, αν και έχω δεσμευτεί, κύριε συνάδελφε, ότι θα έρθω στην επιτροπή για όλα αυτά εντός Απριλίου, άρα πριν την αντιπυρική περίοδο- τον τρόπο του δόγματος της προσέγγισης και της αντιμετώπισης των δασικών πυρκαγιών, τι γινόταν, τι γίνεται, σε ποιο σημείο απογειώνονταν τα εναέριά μας και τι θα γίνεται τώρα. Αν υπήρχε ένα αυτοκίνητο προσβολής τώρα θα είναι δύο και τρία μαζί με έναν αξιωματικό. Εάν καλούνταν σε δεύτερο ή τρίτο χρόνο οι εθελοντές τώρα θα καλούνταν αμέσως. Τώρα θα καλούνται αμέσως οι δήμοι, αν δεν καλούνταν στο παρελθόν. Υπάρχουν και άλλα πολλά αλλά δεν θέλω να μακρηγορώ και να γίνομαι κουραστικός.

Κυρίες και κύριοι συνάδελφοι, προφανώς η δουλειά είναι πολύ δύσκολη. Αν θα έπρεπε να την περιγράψω, θα την περιέγραφα ως μια πολύ μεγάλη μάχη που θα κληθούμε να δώσουμε. Θα έχουμε δεκαέξι χιλιάδες πυροσβέστες και πλέον ο μέσος όρος της ηλικίας τους είναι τα σαράντα εννέα έτη. Αυτό σημαίνει πολλά και τίποτε, γιατί είναι εκπαιδευμένοι, γιατί τους ξαναεκπαιδεύσαμε φέτος μετά από πολλά-πολλά χρόνια –κάποιοι δεν έχουν εκπαιδευτεί ποτέ- μαζί με τους δασάρχες και τους δασικούς υπαλλήλους, επιτελικά τους ανθρώπους των δασαρχείων, στο πώς θα συνεργάζονται υποχρεωτικά σε μια δασική πυρκαγιά και αυτό θα μπει μέσα στο προεδρικό διάταγμα, μέσα στον νόμο. Τους εκπαιδεύσαμε με τους κορυφαίους επιστήμονες στη χώρα για το ποιες είναι οι σύγχρονες τεχνικές που χρησιμοποιεί κανείς για τη μετεωρολογία και τις άλλες επιστήμες προκειμένου να βοηθηθούν στην αντιμετώπιση των δασικών πυρκαγιών. Έχουμε συγκεκριμένο σημείο στο οποίο θα πρέπει να έρχονται τα χωματουργικά μηχανήματα και να υπάρχει η βοήθεια των δήμων και των περιφερειών, έτσι ώστε να συντονιστεί καλύτερα μια μεγάλη πυρκαγιά αν και εφ’ όσον προκύψει.

Με ρωτάτε αν αυτά θα είναι επαρκή. Κοιτάξτε, θα είμαστε ευχαριστημένοι όταν κάνουμε ό,τι είναι ανθρωπίνως δυνατό. Όλοι αυτοί οι άνθρωποι μαζί με την Ελληνική Αστυνομία και το Λιμενικό βοήθησαν τα μέγιστα πέρυσι. Τους ευχαριστώ θερμά μαζί με τους πυροσβέστες μας και τους εθελοντές μας. Κάναμε μεγάλες εκκενώσεις μετά από «μέγα πυρκαγιές» Ελλήνων πολιτών, τουριστών, σε δύσκολες και δύσβατες περιοχές.

Δεν ξέρω κλιματολογικά τι έρχεται το καλοκαίρι αυτό. Οι επιστήμονες, Έλληνες και Ευρωπαίοι ανά τον κόσμο, λένε ότι οι συνθήκες θα είναι ακόμα πιο δύσκολες. Το βλέπουμε αυτό στον μέσο όρο της θερμοκρασίας των τελευταίων δέκα ετών και πώς ανεβαίνει. Άρα, η υπόσχεσή μας και η δέσμευσή μας είναι το μέγιστο ανθρωπίνως δυνατό, επιστημονικά τεκμηριωμένο, επαγγελματικά αναβαθμισμένο και εκσυγχρονισμένο με το σύνολο της ψυχικής δύναμης των πυροσβεστών και όλων αυτών των ανθρώπων και με τις νέες τεχνολογίες στην υπηρεσία μας.

Και βεβαίως το «ΑΙΓΙΣ» –για να κλείσω τα επιχειρησιακά με αυτό- είναι μία πολύ-πολύ μεγάλη επένδυση και νομίζω ότι πρέπει οριζοντίως και καθέτως να υπάρχει η πολιτική γενναιοδωρία, γιατί ο Κυριάκος Μητσοτάκης όντως παρέλαβε μια Γενική Γραμματεία Πολιτικής Προστασίας που όλοι ξέρουμε ότι ήταν παρηκμασμένη, γραφειοκρατική στην άκρη, και με αρμοδιότητες σε σύγχυση. Η προσπάθεια είναι να υπάρξει ένα σύγχρονο Υπουργείο το οποίο θα έχει δομή και στο οποίο θα είναι και γεωλόγοι και μετεωρολόγοι. Θα είναι και το Αστεροσκοπείο και πολύ καλώς ήρθαν εξαιρετικοί επιστήμονες και μας βοηθάνε πολύ. Θα είναι και η Εθνική Μετεωρολογική Υπηρεσία. Θα είναι και το κομμάτι της Πολιτικής Προστασίας, θα είναι και το διοικητικό κομμάτι και το επιχειρησιακό της Πυροσβεστικής. Αυτό θα μας κάνει να πιστεύουμε στην πράξη ότι χρησιμοποιώντας αυτή τη νέα τεχνολογία μπορούμε να κάνουμε και καλύτερη πρόγνωση και καλύτερη πρόβλεψη και καλύτερη αντιμετώπιση.

Και, βεβαίως, η δυνατότητα να προμηθευτούμε από Καναντέρ που θα ψηφίσουμε σήμερα καλώς εχόντων των πραγμάτων, μέχρι ελικόπτερα μεσαίου τύπου, μέχρι αμφίβια, μέχρι drones, σένσορες, κάμερες intrarent παρακολούθησης της έναρξης των πυρκαγιών, ακόμα και η δυνατότητα να έχουμε εικόνες από μετεωρολογικούς σταθμούς παράλληλα με την τεχνητή νοημοσύνη, έτσι ώστε και τις ανοιχτές πηγές που υπάρχουν στα social media και αυτές οι οποίες δίνονται από όλα αυτά τα εργαλεία τα οποία σας είπα, να μπορούμε να τις συνοψίζουμε και αυτές να δίνουν στην ηγεσία του Πυροσβεστικού Σώματος και της Πολιτικής Προστασίας την εικόνα αυτή η οποία απαιτείται προκειμένου να υπάρχει πιο άμεση και πιο αποτελεσματική επέμβαση, ναι αυτό είναι μια πολύ μεγάλη παρακαταθήκη και μια πολύ μεγάλη επένδυση και, πράγματι, αξίζει στις επόμενες γενιές των Ελλήνων, όταν μάλιστα αυτό το οποίο έρχεται είναι δυσοίωνο και δύσκολο και προκαλεί πολύ μεγάλη πίεση. Η κλιματική κρίση έχει ακραία, έντονα και πολλές φορές καιρικά φαινόμενα μικρής διάρκειας που οδηγούν σε πολύ δυσάρεστες εξελίξεις.

Κλείνω έτσι όπως εκκίνησα. Το νομοσχέδιο αυτό αισθάνομαι ότι είναι πατριωτικό, εθνικό και ότι μας συμπεριλαμβάνει όλους. Δεν δέχομαι κανείς να μένει έξω από αυτήν την προσπάθεια.

Σας ευχαριστώ θερμά που το υποστηρίξατε και αισθάνομαι ότι αν και εφόσον ευοδωθεί –και πιστεύω ότι θα ευοδωθεί με τον καλύτερο δυνατό τρόπο- για αρκετές γενιές μπροστά το «ΑΙΓΙΣ» θα δώσει τη δυνατότητα στους Έλληνες πυροσβέστες μαζί με τους όποιους άλλους ξένους έρχονται το καλοκαίρι και μας βοηθούν, να είναι καλύτερα ενισχυμένοι και να έχουν τα κατάλληλα μέσα έτσι ώστε να μπορέσουν να κάνουν τη δουλειά τους.

Παράλληλα είναι και λειτούργημα, κυρίες και κύριοι συνάδελφοι. Όλοι εμείς φεύγουμε το πρωί από το σπίτι μας και γυρίζουμε το βράδυ. Γι’ αυτούς τους ανθρώπους της Ελληνικής Αστυνομίας που είναι στο καθήκον και αντιμετωπίζουν τη βία και την εγκληματικότητα, για τους πιλότους μας της Πολεμικής Αεροπορίας που αναχαιτίζουν εχθρικά πολεμικά αεροσκάφη στους αιθέρες του Αιγαίου, και για τους πυροσβέστες μας που ρισκάρουν τη ζωή τους για να σώσουν εμάς ή την περιουσία μας και το φυσικό κάλλος, θεωρώ ότι αυτό είναι λειτούργημα και δεν είναι απλά επάγγελμα. Αξίζει η στήριξή μας χωρίς ερωτηματικά, χωρίς παρενθέσεις, για όλη αυτή την προσπάθεια την οποία κάνουν και χρειάζονται και αυτή την ψυχολογική υποστήριξη, γιατί ξέρετε το βάρος αυτής της ευθύνης είναι τεράστιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό Κλιματικής Κρίσης και Πολιτικής Προστασίας κ. Κικίλια.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Κλιματικής Κρίσης και Πολιτικής Προστασίας: «Έγκριση Σχεδίου Σύμβασης για την Προμήθεια Αεροσκαφών τύπου «DHC-515»».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, τρία άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Έγκριση Σχεδίου Σύμβασης για την Προμήθεια Αεροσκαφών τύπου «DHC-515» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο πρώτο, όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο δεύτερο, ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο τρίτο, όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο, ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το σχέδιο νόμου του Υπουργείου Κλιματικής Κρίσης και Πολιτικής Προστασίας: «Έγκριση Σχεδίου Σύμβασης για την Προμήθεια Αεροσκαφών τύπου «DHC-515»» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 316α)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 18:34΄ λύεται η συνεδρίαση για αύριο, ημέρα Παρασκευή 22 Μαρτίου 2024 και ώρα 10:00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση της υπ’ αριθμ. 3/3/8-1-2024 επίκαιρης επερώτησης των Βουλευτών του Κομμουνιστικού Κόμματος Ελλάδας προς το Υπουργό Υγείας, και β) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**